Наредба за изменение на Наредба № 16 за физиологични норми и правила за ръчна работа с тежести

Наредба за изменение на Наредба № 16 за физиологични норми и правила за ръчна работас тежести (ДВ, бр. 54 от 1999 г.) § 1. Член 5 се отменя. § 2. В чл. 6 ал. 3 се изменя така: “(3) Работодателят е длъжен да се консултира с работещите и/или техните представители и да създава условия за тяхното участие по всички въпроси, свързани с прилагането на наредбата, в съответствие със Закона за здравословни и безопасни условия на труд.” § 3. В приложението към чл. 4, т. 4 се правят следните изменения: 1. В т. 1 текстът “Ръчната работа с тежести създава риск за здравето на работещите, когато товарът е” се заменя с “Ръчната работа с тежести може да създаде риск за здравето на работещите, когато товарът е”.

2. В т. 2 текстът “Прилаганото физическо усилие създава риск, ако” се заменя с “Прилаганото физическо усилие може да създаде риск, ако”.

3. Точка 3 се изменя така: “3. Характеристики на работната среда

Характеристиките на работната среда могат да увеличат риска, ако: а) няма достатъчно пространство за извършване на ръчна работа с тежести, особено при повдигане във вертикална посока; б) подът/повърхностите, по които се пренасят товари, са неравни или хлъзгави и особено ако работещите не носят подходящи обувки; в) работното място или работната среда не позволява на работещите да извършват ръчната работа с тежести на безопасна височина и при подходяща работна поза; г) нивото на пода или на работната повърхност не е еднакво навсякъде; д) подът или опората за краката са нестабилни; е) температурата, влажността или вентилацията са неподходящи; ж) местата за складиране на товарите са неподходящи.”

4. В т. 4 текстът “Извършваната дейност създава риск от увреждания, ако има една или повече от следните характеристики” се заменя с “Извършваната дейност може да създаде риск от увреждания, ако има една или повече от следните характеристики”.

Министър на труда и социалната политика: Хр. Христова

Министър на здравеопазването: Сл. Богоев