Споразумение между Министерството на вътрешните работи на Република България и Министерството на администрацията и вътрешните работи на Румъния за сътрудничество в областта на образованието, обучението и квалификацията на полицейски служители

МИНИСТЕРСТВО НА ВЪТРЕШНИТЕ РАБОТИ

СПОРАЗУМЕНИЕ между Министерството на вътрешните работи на Република България и Министерството на администрацията и вътрешните работи на Румъния за сътрудничество в областта на образованието, обучението и квалификацията на полицейски служители

(Одобрено с Решение № 571 от 2 септември 2008 г. на Министерския съвет. В сила от 12 октомври 2011 г.)

Министерството на вътрешните работи на Република България и Министерството на администрацията и вътрешните работи на Румъния, наричани по-нататък „договарящи страни“, възнамерявайки да допринесат за развитието на двустранните отношения, целейки да си сътрудничат в областта на образованието и квалификацията на полицейски служители, в контекста на Процеса от Болоня, изхождайки от необходимостта от подобряване на образованието и квалификацията за полицейските служители, се договориха за следното: Член 1

Договарящите страни в съответствие с националното законодателство и международните задължения на техните държави се съгласяват да засилват сътрудничеството в следните области на образованието, обучението и квалификацията на полицейски служители, включително административни ръководители: 1. Обмен на информация и опит относно: а) организацията на образователната система в Министерството на вътрешните работи на Република България и Министерството на администрацията и вътрешните работи на Румъния; б) образование, обучение и квалификация на преподаватели, особено системата и начините на подбор, квалификация и сертифициране; в) научно и педагогическо осигуряване на образователната система, особено осигуряване на ученическо оборудване, дизайн и публикуване на книги, наръчници и други материали с научен и методически характер.

2. Организиране на съвместни дейности за обучение и квалификация на полицейски служители, включително административни ръководители.

3. Информационен обмен в областта на организиране на научни и приложни изследвания.

4. Обмяна на опит относно формите на международно сътрудничество с оглед разработване и прилагане на проекти и програми за образование и обучение.

5. Организиране на съвместни дейности в областта на спорта и културата.

Член 2

(1) С оглед прилагане на разпоредбите на това споразумение договарящите страни определят следните компетентни органи: а) За Република България: Академия на Министерството на вътреш- ните работи Бул. „Александър Малинов“ № 1

1715 София, Република България Тел. +359 2 982 92 06 Факс: +359 2 974 37 85

E-mail: academy@mvr.bg б) За Румъния: Полицейска академия „Ал. И. Куза“, Министерство на администрацията и вътрешните работи

1А, Aleea Privighetorilor, sector 1

Bucharest, Romania Тел: +40 21 317.55. 27/311.48. 11 Факс: +40 21 317.55. 17

E-mail: relint@academiadepolitie.ro

(2) Всички промени относно компетентните органи се съобщават писмено на другата договаряща страна.

Член 3

Договарящите страни ежегодно изготвят програми за сътрудничество в образованието и професионалното обучение на полицейски служители, които се прилагат следващата година, в съответствие с наличните ресурси.

Член 4

Договарящите страни организират образователни дейности и научни конференции по теми, определени в програмата, в съответствие с разпоредбата на член 3.

Член 5

В съответствие с наличните ресурси договарящите страни извършват взаимен обмен на преподаватели, обучители за докторска степен, специалисти и студенти.

Член 6

За всеки отделен случай договарящите страни съгласуват разходите, свързани с организацията на дейностите по това споразумение. Транспортните разходи са за сметка на изпращащата страна.

Член 7

Договарящите страни проучват възможностите за съвместно участие в дейностите на Европейския полицейски колеж (CEPOL), както и в образователни проекти и програми, финансирани от ЕС и други организации.

Член 8

(1) Това споразумение се сключва за срок от пет години и влиза в сила от датата на подписването му.

(2) Това споразумение може да бъде изменяно и допълвано по взаимно съгласие на договарящите страни. Измененията и допълненията влизат в сила в съответствие с алинея 1 от този член.

(3) Всяка от договарящите страни може едностранно да прекрати това споразумение с писмено уведомление до другата договаряща страна. Споразумението престава да действа след 30 дни, считано от датата на получаване на уведомлението.

Подписано в Букурещ на 12 октомври 2011 г. в два оригинални екземпляра, всеки от които на български, румънски и английски език, като всички текстове са еднакво автентични. В случай на различия в тълкуването предимство има текстът на английски език.

За Министерството За Министерството на вътрешните работи на администрацията на Република България: и вътрешните работи

Йордан Пенев, на Румъния: ректор на Академията Йоан Ливиу Тъут, на МВР ректор на Полицейската академия „Ал. И. Куза“