Закон за изменение и допълнение на Закона за политическите партии

УКАЗ № 498

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в „Държавен вестник" Законът за изменение и допълнение на Закона за политическите партии, приет от XXXIX Народно събрание на 12 ноември 2003 г.

Издаден в София на 17 ноември 2003 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за политическите партии (ДВ, бр. 30 от 2001 г.)

Параграф единствен. В чл. 15 се правят следните изменения и допълнения: 1. Алинея 1 се изменя така: „(1) Държавната субсидия се отпуска ежегодно от държавния бюджет за финансиране на партии и коалиции, които притежават законна регистрация и имат парламентарна група или достатъчен брой народни представители, за да образуват такава."

2. Алинея 2 се изменя така: „(2) Общата сума, предвидена в бюджета, се разпределя пропорционално на броя на народните представители от всяка партия или коалиция по ал. 1.

3. Създава се ал. 4: „(4) Когато партия участва и в състава на коалиция, тя получава държавната субсидия само като член на коалицията."

Законът е приет от XXXIX Народно събрание на 12 ноември 2003 г. и е подпечатан с официалния печат на Народното събрание.

Председател на Народното събрание: Огнян Герджиков