Постановление № 202 от 13 август 2009 г. за създаване на механизъм за координация на управлението на средствата от Европейския съюз

ПОСТАНОВЛЕНИЕ № 202 ОТ 13 АВГУСТ 2009 Г. за създаване на механизъм за координация на управлението на средствата от Европейския съюз

МИНИСТЕРСКИЯТ СЪВЕТ ПОСТАНОВИ: Чл. 1. (1) Създава Съвет за управление на средствата от Европейския съюз като орган на Министерския съвет за координация на мерките за изпълнение на правителствената политика за икономическо и социално развитие на страната, финансирани със средства от Европейския съюз (ЕС), наричан по-нататък „съвета“.

(2) Съветът разглежда всички въпроси, свързани с програмирането, управлението, наблюдението и контрола на мерките, финансирани със средства от ЕС, в т. ч. по: 1. предприсъединителните програми на ЕС; 2. преходния финансов инструмент; 3. инструмента „Шенген“; 4. оперативните програми, съфинансирани от Структурните фондове, Кохезионния фонд, Европейския земеделски фонд за развитие на селските райони, Европейския фонд за рибарство и Европейския фонд за гарантиране на земеделието; 5. фонд „Връщане“; 6. Европейския фонд за интеграция на трети държави; 7. Европейския бежански фонд; 8. фонд „Външни граници“.

(3) Цялостното организиране и ръководство на системата за координация на управлението на средствата от ЕС се осъществява от заместник министър-председателя и министър на финансите.

Чл. 2. (1) Съветът подпомага Министерския съвет, като: 1. формулира и предлага приоритетите и мерките за икономическото и социалното развитие на страната, финансирани със средства от ЕС; 2. одобрява проектите на Националната стратегическа референтна рамка на Република България и на оперативните програми към нея, както и проекти на други програмни и стратегически документи, предвиждащи финансиране със средства от ЕС; 3. осигурява съответствие между целите и приоритетите на документите по т. 2 с тези на националните политики; 4. координира разпределението на финансовите ресурси за изпълнение на мерките за икономическото и социалното развитие на страната и спазването на принципа за допълняемост на националните средства с тези от ЕС; 5. съгласува индикативните годишни работни програми на оперативните програми по смисъла на чл. 11, ал. 1 от Постановление № 121 на Министерския съвет от 2007 г. за определяне на реда за предоставяне на безвъзмездна финансова помощ по оперативните програми, съфинансирани от Структурните фондове и Кохезионния фонд на Европейския съюз, и по Програма ФАР на Европейския съюз (обн., ДВ, бр. 45 от 2007 г.; изм. и доп., бр. 38, 61, 81 и 95 от 2008 г. и бр. 7 и 16 от 2009 г.); 6. съгласува предложенията до Европейската комисия за големите проекти по смисъла на чл.39 от Регламент (EO) № 1083/2006 на Съвета относно определянето на общи разпоредби за Европейския регионален фонд, Европейския социален фонд и Кохезионния фонд и за отмяна на Регламент (EO) № 1260/1999 (ОВ, Специално издание, 2007 г., глава 14, том 02); 7. одобрява обобщен ежемесечен отчет за напредъка при изпълнението на програмите по т. 2; 8. одобрява годишните доклади за изпълнението на програмите по т. 2; 9. предлага и съгласува промени в програмните и стратегическите документи по т. 2, в т. ч. за преразпределение на средства, които се утвърждават в съответствие с действащата нормативна уредба; 10. по предложение на съответните министри се произнася по проблемни въпроси, свързани с изпълнението на мерки, финансирани със средства от ЕС; 11. одобрява годишен доклад за изпълнението на целите, определени в националните програмни и в стратегическите и плановите документи за развитието на страната и финансирани със средства от ЕС, и предлага на Министерския съвет рамката на приоритетите за финансиране за следващата бюджетна година.

(2) При изпълнение на функциите по ал. 1, т. 1 – 4 и 11 съветът взаимодейства със Съвета за координация в борбата с правонарушенията, засягащи финансовите интереси на Европейските общности, Съвета по европейските въпроси и Съвета за икономическа политика, а по ал. 1, т. 1, 2 и 11 – и с Икономическия и социален съвет.

(3) При изпълнението на функциите си по ал. 1 съветът чрез своя председател предлага на Министерския съвет за разглеждане проекти на актове, както и проекти на национални програмни, стратегически и планови документи за развитието на страната, финансирани със средства от ЕС.

(4) С доклада по ал. 1, т. 11 съветът отчита изпълнението на задачите си пред Министерския съвет. Докладът се представя за разглеждане от Министерския съвет преди началото на процедурата за подготовка на законопроекта за държавния бюджет. След като бъде одобрен, докладът се публикува на електронната страница на Министерския съвет.

Чл. 3. (1) Съветът се състои от председател и членове. Председател на съвета е заместник министър-председателят и министър на финансите.

(2) Членове на съвета са министърът на външните работи, министърът на икономиката, енергетиката и туризма, министърът на регионалното развитие и благоустройството, министърът на труда и социалната политика, министърът на транспорта, информационните технологии и съобщенията, министърът на околната среда и водите, министърът на земеделието и храните, както и заместник-министър на вътрешните работи, определен от министъра на вътрешните работи.

(3) Председателят на съвета може да кани за участие в заседанията и други министри и ръководители на ведомства, както и представители на икономическите и социалните партньори и на неправителствени организации.

Чл. 4. (1) Председателят на съвета: 1. представлява съвета; 2. съгласува участието на лицата, представляващи Република България пред Европейската комисия във връзка с оперативното изпълнение на програмите и проектите, финансирани със средства от ЕС; 3. определя дневния ред, насрочва и ръководи заседанията на съвета; 4. организира и контролира изпълнението на решенията на съвета; 5. внася за разглеждане от Министерския съвет проекти на актове във връзка с приети от съвета решения; 6. изпълнява и други задачи, свързани с управлението на средствата от ЕС, възложени от министър-председателя.

(2) В отсъствие на председателя на съвета неговите функции се изпълняват от определен от него член.

Чл. 5. (1) Съветът провежда заседания най-малко веднъж в месеца.

(2) Редовните заседания на съвета се свикват от неговия председател. Председателят на съвета по своя инициатива или по предложение на член на съвета може да свиква извънредни заседания. Предложенията за свикване на извънредни заседания се правят писмено.

(3) Дневният ред и материалите за заседанията се изпращат на членовете на съвета най-малко 3 дни преди датата на заседанието, като промени и предложения в него може да внася всеки член на съвета най-късно един ден преди заседанието.

Чл. 6. (1) Заседанията на съвета са редовни, ако на тях присъстват повече от половината от членовете му. По изключение членове на съвета могат да бъдат представлявани от определен от тях заместник-министър, съответно от друг заместник-министър на вътрешните работи, определен от министъра на вътрешните работи.

(2) Съветът приема решения с обикновено мнозинство от присъстващите на заседанието негови членове.

(3) За приетите решения се съставя протокол, който се подписва от председателя и от секретаря на съвета.

Чл. 7. (1) Административното, организационно-техническото и експертното обслужване на дейността на съвета се осигурява от Секретариат в администрацията на Министерския съвет във взаимодействие с други звена в администрациите на изпълнителната власт, осъществяващи функции по: 1. програмиране на средствата от ЕС; 2. оперативно наблюдение на средствата от ЕС; 3. защита на финансовите интереси на ЕС; 4. информационно осигуряване на управлението на средствата от ЕС.

(2) Секретар на съвета е съветник към политическия кабинет на министър-председателя.

Чл. 8. (1) Секретариатът осигурява административно и експертно дейността на съвета във връзка със: 1. програмирането на средствата от ЕС; 2. общото методическо ръководство на управлението и прилагането на хоризонталните политики на програмите, финансирани със средствата от ЕС; 3. оперативното наблюдение и контрол на програмите, финансирани със средства от ЕС; 4. методическото осигуряване на общия подход за предотвратяване и борба с корупцията в държавните институции във връзка със защитата на финансовите интереси на ЕС; 5. информационното осигуряване на управлението на средствата от ЕС; 6. надзора на работата на звената за предварителен, текущ и последващ контрол при провеждането на обществените поръчки във връзка с изпълнението на проекти, финансирани със средства от ЕС; 7. координацията и контрола на дейностите по засилване на административния капацитет на централно, регионално и местно ниво за управление на средствата от ЕС; 8. други задачи, възложени от министър-председателя или от председателя на съвета.

(2) Секретариатът осигурява дейността на съвета по ал. 1, като: 1. набира, обобщава и анализира информация във връзка с управлението на средствата от ЕС; 2. изготвя становища и експертни заключения; 3. текущо предоставя информация и анализи във връзка с управлението на средствата от ЕС на министър-председателя и на председателя на съвета.

(3) Секретариатът изпълнява функциите на Централен информационен офис по управление на средствата от Структурните фондове и Кохезионния фонд на ЕС.

Чл. 9. Секретарят на съвета: 1. отговаря за административното и експертното осигуряване на съвета чрез Секретариата и звената по чл. 7, ал. 1; 2. организира, координира и контролира подготовката на заседанията на Съвета за управление на средствата от ЕС и участва в тях; 3. осигурява чрез съответните органи на изпълнителната власт и на местното самоуправление, както и чрез други организации информация и материали, необходими за анализа и подготовката на въпросите, които подлежат на разглеждане от съвета; 4. изпълнява и други функции, определени с нормативен акт или възложени му от министър-председателя или от председателя на съвета.

Заключителни разпоредби § 1. В срок 10 дни от влизането в сила на постановлението главният секретар на Министерския съвет да организира изготвянето на проект на постановление за промени в Устройствения правилник на Министерския съвет и на неговата администрация. § 2. Отменят се: 1. Постановление № 104 на Министерския съвет от 2008 г. за организация и координация при управлението на средствата от фондовете на Европейския съюз (обн., ДВ, бр. 47 от 2008 г.; изм. и доп., бр. 67, 79 и 108 от 2008 г. и бр. 3 и 16 от 2009 г.).

2. Постановление № 224 на Министерския съвет от 2008 г. за създаване на Съвет за координация и оперативно наблюдение на средствата от Европейския съюз (обн., ДВ, бр. 81 от 2008 г.; доп., бр. 5 от 2009 г.). § 3. Постановлението се приема на основание чл. 21 от Закона за администрацията. § 4. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков