Постановление № 102 от 1 юни 2005 г. за приемане на Устройствен правилник на Министерството на енергетиката и енергийните ресурси

ПОСТАНОВЛЕНИЕ № 102 ОТ 1 ЮНИ 2005 Г. за приемане на Устройствен правилник на Министерството на енергетиката и енергийните ресурси

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Министерството на енергетиката и енергийните ресурси.

Заключителни разпоредби § 1. Отменя се Устройственият правилник на Министерството на енергетиката и енергийните ресурси, приет с Постановление № 88 на Министерския съвет от 2004 г. (обн., ДВ, бр. 41 от 2004 г.; изм., бр. 80 от 2004 г.). § 2. Постановлението влиза в сила в деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Министерството на енергетиката и енергийните ресурси

Глава първа

ОБЩИ ПОЛОЖЕНИЯ Чл. 1. С правилника се уреждат основните въпроси, свързани с организацията, реда на дейност, функциите и числеността на персонала на Министерството на енергетиката и енергийните ресурси, наричано по-нататък “министерството”, и на неговите организационни структури и административни звена.

Чл. 2. (1) Министерството на енергетиката и енергийните ресурси е юридическо лице на бюджетна издръжка със седалище София и с адрес ул. Триадица 8.

(2) Министерството на енергетиката и енергийните ресурси е администрация, организирана в дирекции и специализирани звена, която подпомага министъра на енергетиката и енергийните ресурси при осъществяване на правомощията му и осигурява технически дейността му.

Глава втора

ПРАВОМОЩИЯ НА МИНИСТЪРА НА ЕНЕРГЕТИКАТА И ЕНЕРГИЙНИТЕ РЕСУРСИ

Раздел I

Общи положения Чл. 3. (1) Министърът на енергетиката и енергийните ресурси, наричан по-нататък “министъра”, е централен едноличен орган на изпълнителната власт, който провежда държавната политика в областта на енергетиката при осъществяване на дейностите по производството, вноса, износа, преноса, транзитния пренос, разпределението на електрическа, топлинна енергия и природен газ, търговията с електрическа, топлинна енергия и природен газ, преноса на нефт и нефтопродукти чрез тръбопроводи за пренос на и през територията на страната и използването на възобновяеми енергийни източници.

(2) Министърът ръководи и представлява министерството.

Чл. 4. (1) При осъществяването на държавната политика, при разработването на проекти на нормативни актове и при изпълнението на правомощията си министърът се подпомага от трима заместник-министри.

(2) Министърът делегира със заповед правомощия на заместник-министрите, като определя техните функции.

(3) Функциите на министъра в негово отсъствие се изпълняват от определен със заповед за всеки конкретен случай заместник-министър.

Раздел II

Правомощия на министъра Чл. 5. (1) Министърът има следните правомощия: 1. в областта на развитието на енергетиката: а) разработва и внася за приемане от Министерския съвет Енергийна стратегия на Република България; б) приема краткосрочни (едногодишни), средносрочни (три-, петгодишни) и дългосрочни (над 5 години) общи прогнозни енергийни баланси на страната в съответствие с приетата от Министерския съвет стратегия; в) одобрява програми и стратегии за преструктуриране в енергетиката; г) внася за приемане от Министерския съвет Стратегия за управление на отработеното ядрено гориво и на радиоактивните отпадъци; д) разработва и внася за приемане от Министерския съвет национални дългосрочни и краткосрочни програми за насърчаване използването на възобновяеми енергийни източници; е) изисква от енергийните предприятия необходимата техническа и икономическа информация във връзка с осъществяването на правомощията му по прилагането на Закона за енергетиката; ж) одобрява опис на необходимите нови мощности за производство на електрическа енергия само в случаите, когато сигурността на снабдяването с електрическа енергия не може да бъде осигурена посредством действащия лицензионен режим по Закона за енергетиката, и обнародва описа в “Държавен вестник”; з) внася за утвърждаване от Министерския съвет опис на нови обособени територии за разпределение на природен газ и за изменение на съществуващи обособени територии за разпределение на природен газ, за които не е издадена лицензия, и го обнародва в “Държавен вестник”; и) внася ежегодно за утвърждаване от Министерския съвет списък на стратегическите обекти от национално значение в енергетиката; к) утвърждава основните насоки и мерки за енергийното развитие и енергийната сигурност на страната при ефективно използване на енергията и енергийните ресурси и за задоволяване потребностите на обществото от електрическа и топлинна енергия, природен газ и твърди горива; л) внася за приемане от Министерския съвет национални индикативни цели за насърчаване потреблението на електрическа енергия, произведена от възобновяеми енергийни източници и по комбиниран начин, и изготвя годишни доклади за постигане на целите; м) упълномощава определени длъжностни лица да осъществяват контрол по Закона за енергетиката и по други закони в съответствие с правомощията му; н) утвърждава нормативи за резервите от горива, реда и начина за набирането, ръководството и контрола на състоянието им; о) прави предложения за създаване и съхраняване на държавни резерви и военновременни запаси в енергетиката; п) внася в Министерския съвет предложения за отпускане на държавни помощи на определени субекти и/или дейности в енергетиката по реда на Закона за държавните помощи; р) ежегодно издава бюлетин за състоянието и развитието на енергетиката; 2. в областта на енергийната ефективност: а) внася за приемане от Министерския съвет по предложение на изпълнителния директор на Агенцията по енергийна ефективност националните дългосрочни и краткосрочни програми за енергийна ефективност и контролира изпълнението им; б) издава подзаконовите нормативни актове, отнасящи се до енергийната ефективност, предвидени в Закона за енергийната ефективност; в) осъществява взаимодействие с другите държавни органи по отношение на провеждането на държавната политика по повишаване на енергийната ефективност; г) организира подготовката на мерки за хармонизиране на българското с европейското законодателство в областта на енергийната ефективност; д) осъществява международното сътрудничество на Република България в областта на енергийната ефективност; е) осъществява и други правомощия в областта на енергийната ефективност, възложени му с други нормативни актове; 3. в областта на разрешенията и концесиите: а) издава разрешения за търсене и/или проучване или прави предложение пред Министерския съвет за издаване на разрешения за търсене и/или проучване и за предоставяне на концесии за добив на енергийни ресурси; б) прави предложения пред Министерския съвет за изграждане на хидроенергийни обекти; в) сключва концесионни договори по пълномощие от Министерския съвет; г) осъществява контрол по разрешенията за търсене и/или проучване и по концесионните договори; д) прави предложения пред Министерския съвет за предоставяне на концесии за ядрени съоръжения и за дейностите по използването на ядрената енергия; е) прави предложение пред Министерския съвет за изграждане на ядрени централи; 4. в областта на управлението на държавното участие, приватизацията и преструктурирането на търговските дружества, в които осъществява правата на собственост на държавата: а) упражнява правата на държавата като собственик на дялове или акции в търговските дружества от енергетиката; б) създава, поддържа и обработва база данни на дружествата с държавно участие в системата на министерството; в) осъществява предприватизационната подготовка в съответствие с одобрените програми и стратегии за преструктуриране в енергетиката; г) определя дела на собствениците на одържавени недвижими имоти и дяловете или акциите от дружествата, които те получават съгласно действащото законодателство; 5. в областта на топло- и електроенергетиката: а) определя задължителни показатели за степента на надеждност на снабдяването с електрическа енергия; б) определя обща годишна квота за задължително изкупуване на електрическа енергия от производители, ползващи местни първични енергийни източници (на гориво), до 15 на сто от цялата първична енергия, необходима за производството на електрическа енергия, консумирана в страната за всяка календарна година, по съображения за сигурност на снабдяването; в) определя минимални задължителни количества за производство на електрическа енергия от възобновяеми енергийни източници и по комбиниран начин; г) осъществява взаимодействие с кметовете по въпросите на планирането и развитието на териториално обособени мрежи за доставка на енергия и горива; д) определя ограничителен режим за ползване на електрическа или топлинна енергия; е) осъществява контрол за техническото състояние и експлоатацията на енергийните обекти, както и на енергийните уредби и съоръжения - собственост на потребители; за прилагането на реда и техническите условия за топлоснабдяване, прекратяване на топлоподаването и прилагане на дяловото разпределение на топлинна енергия; за изпълнението на задължението за набиране и съхраняване на резервите от горива, необходими за сигурно и непрекъснато снабдяване с енергия, както и за готовността на енергийните обекти за работа при кризи и при военно положение; 6. в областта на нефта и природния газ: а) провежда политиката на Министерския съвет за развитието на системите за пренос, разпределяне и съхраняване на природен газ; б) формира и провежда държавната политика, свързана с дейностите по пренос на нефт и нефтопродукти, включително за изграждане на нефтопроводи и нефтопродуктопроводи на и през територията на Република България; 7. в областта на въгледобива: а) провежда държавната политика в областта на въгледобива; б) контролира действията, свързани с преструктурирането, и одобрява средствата за производствени субсидии, ликвидация и консервация на производствени мощности; в) организира и провежда чрез специализираната си администрация дейностите, свързани с техническата ликвидация, консервацията и опазването на околната среда във въгледобива, изготвя разчети за необходимите средства въз основа на одобрени работни проекти, както и контролира целевото разходване на предоставените бюджетни средства; 8. разпределя и контролира разходването на предоставените за енергетиката финансови средства от държавния бюджет и от български и чуждестранни юридически и физически лица; 9. в областта на политиката за интеграция с Европейския съюз (EC) в енергетиката, включително в преговорите за присъединяване: а) разработва анализи за оценка на въздействието на интеграционните процеси върху енергийния отрасъл и участва в изпълнението на Европейското споразумение за асоцииране между Европейските общности и Република България; б) определя и провежда политиката за участие в структурните фондове и предприсъединителните програми и проекти на ЕС и осъществява двустранното сътрудничество със страните - членки на ЕС, в областта на енергетиката; в) координира дейностите по раздел “Енергетика” във всички етапи от провеждането на преговори за присъединяване към ЕС и подготовката за пълноправно членство; 10. осъществява сътрудничество с неправителствени структури; 11. в областта на правното регулиране: а) анализира действието на енергийното законодателство и разработва или участва в подготовката на проекти на нормативни актове, като организира и провежда мерки за въвеждане в българското законодателство в областта на енергетиката на актове от законодателството на Европейските общности; б) внася за приемане от Министерския съвет проекти на подзаконови нормативни актове за дейностите в енергетиката; в) подготвя предложения и становища и участва в изработването на унифицирани правни актове в международни организации в областта на конвенционалната и ядрената енергетика; г) издава административни актове и наказателни постановления, като налага глоби и имуществени санкции по Закона за енергетиката; 12. в областта на дейностите по защита на класифицираната информация: а) ръководи, организира и контролира дейността по защита на класифицираната информация и утвърждава вътрешните правила, правилници и инструкции за работа с класифицирана информация; б) определя списъка на длъжностите и задачите, за които се изисква достъп до съответното ниво на класифицирана информация, представляваща държавна тайна; в) обявява със заповед списъка на категориите информация, подлежаща на класификация като служебна тайна; 13. в областта на дейностите на управление при кризи и отбранително-мобилизационната подготовка: а) създава съвет по сигурност и управление при кризи; б) ръководи дейностите по управление при кризи в подчинените структури и в ръководената от него сфера; в) организира разработването и утвърждава планове за управление при кризи и предоставя данни за изготвяне на Национален план за управление при кризи; г) организира разработването и утвърждава Програма за защита на критичната инфраструктура и на потенциално опасните обекти в енергетиката; д) предлага и организира прилагането на мерки от Годишния национален план за действие за защитата на критичната инфраструктура и на потенциално опасните обекти; е) създава сили за реагиране при кризи по указание на Министерски съвет; ж) ръководи отбранително-мобилизационната подготовка на отрасъла; 14. контролира дейността на второстепенните разпоредители с бюджетни кредити към министерството; 15. осъществява координацията с другите министерства и ведомства и с органите на местното самоуправление и местната администрация в областта на енергетиката, енергийните ресурси и енергийната ефективност; 16. осъществява други правомощия, възложени му със закон или с акт на Министерския съвет.

(2) При осъществяване на дейността си министърът издава правилници, наредби, инструкции и заповеди.

Раздел III

Отношения на министъра с други държавни органи Чл. 6. Министърът: 1. взаимодейства с другите органи на изпълнителната власт за провеждане на единната държавна политика; 2. разработва сам или съвместно с други министри и внася за приемане от Министерския съвет проекти на актове; 3. издава съвместно с други държавни органи актове, свързани с осъществяването на общи правомощия; 4. представя в Министерския съвет ежегоден доклад за дейността на министерството.

Раздел IV

Отношения на министъра със средствата за масово осведомяване Чл. 7. Министърът или упълномощено от него длъжностно лице информира обществеността и осигурява публичност и прозрачност на извършваните от министерството дейности в областта на енергетиката по изпълнението на правителствената политика.

Раздел V

Политически кабинет Чл. 8. (1) Министърът образува на свое пряко подчинение политически кабинет, който включва заместник-министрите, началника на кабинета, парламентарния секретар и началника на звеното за връзки с обществеността.

(2) Политическият кабинет има съвещателни и информационно-аналитични функции, синтезира оценките за състоянието и перспективите за развитието на енергетиката, предлага програми за постигане целите на енергийната политика и дава насоки за разработване на прогнози и секторни стратегии за успешното развитие на тази политика.

(3) Политическият кабинет подпомага министъра при формулирането и разработването на конкретни решения за провеждане на правителствената политика в сферата на неговите правомощия и компетенции, както и при представянето на тази политика пред обществото.

(4) Работата на политическия кабинет се организира от началника на кабинета.

(5) Към политическия кабинет има експертни и технически сътрудници.

Чл. 9. Заместник-министрите подпомагат министъра при осъществяването на програмата на правителството, при разработването на проекти на нормативни актове и при изпълнението на правомощията му.

Чл. 10. Началникът на политическия кабинет: 1. организира работата на политическия кабинет на министъра, участва в заседанията, ръководени от началника на кабинета на министър-председателя, и координира работата си с политическите кабинети на останалите членове на Министерския съвет; 2. ръководи, координира и контролира подготовката на становища на министъра по материали за заседания на Министерския съвет и отговаря за архивирането им; 3. организира подготовката и следи за хода на изпълнението на работната програма на министерството, разработена на основата на програмата на правителството, както и обобщава предложенията на членовете на кабинета за допълване и актуализиране на тази програма; 4. информира министъра за хода на ежедневната работа в министерството и за текущата кореспонденция, която получава, преглежда и насочва по компетентност и съгласува с главния секретар текущата дейност на администрацията; 5. изготвя седмичната работна програма на министъра по повод на негови посещения, срещи и пътувания и координира подготовката на докладите, становищата, позициите относно двустранното и многостранното международно сътрудничество в енергетиката и необходимите материали за срещите и международните участия на министъра и другите членове на правителството в областта на енергетиката; 6. организира и контролира работата на експертните и техническите сътрудници към политическия кабинет; 7. осъществява връзките с другите членове на Министерския съвет, с представители на държавните органи и с органите на местното самоуправление, с политически и обществени организации и с граждани; 8. организира архив в кабинета на министъра за приоритетните задачи и проблемните предприятия или отрасли.

Чл. 11. Началникът на звеното за връзки с обществеността: 1. планира дългосрочната медийна политика за изграждане на публичния имидж на министъра и на министерството; 2. възлага проучвания на общественото мнение с цел планиране на адекватна медийна политика по дадена проблематика; 3. координира организирането на семинари, дискусии и кръгли маси; 4. координира връзките с медиите с цел редовно осигуряване на информация за дейността на министъра и на министерството в публичното пространство; 5. организира медийните изяви и координира медийното отразяване на изявите на министъра, на неговите заместници и на служителите на министерството; 6. участва в организирането на срещи и посещения на министъра и на неговите заместници в страната и в чужбина и отразяването им от медиите; 7. координира дейността на служителите по връзки с обществеността и разпределя оперативните задачи; 8. координира постъпването на информация в страницата на министерството в интернет.

Чл. 12. (1) Парламентарният секретар осъществява връзките на министъра с Народното събрание, с парламентарните групи, с постоянните и временните комисии на Народното събрание и с политическите партии и го представлява пред тях, като: 1. осигурява материалите от дейността на Народното събрание и на неговите комисии; 2. предоставя необходимата информация на народните представители и на парламентарните групи; 3. координира и контролира подготовката на отговорите на министъра за парламентарния контрол; 4. заедно с останалите членове на политическия кабинет формулира конкретните задачи на кабинета и администрацията; 5. дава информация за законопроектите от стадий на работна група до внасянето им в Народното събрание, включително за всички предложения за промени в текстовете на законопроектите, и съдейства за отстраняване на възникнали проблеми.

(2) Парламентарният секретар координира работата си с парламентарния секретар на Министерския съвет.

Глава трета

СТРУКТУРА, ФУНКЦИИ И ОРГАНИЗАЦИЯ НА РАБОТАТА НА МИНИСТЕРСТВОТО

Раздел I

Общи положения Чл. 13. (1) Министерството е структурирано в 10 дирекции, инспекторат и звено по сигурността на информацията.

(2) Общата численост на персонала в организационните структури и административните звена на министерството е 201 щатни бройки.

(3) Числеността на отделните организационни структури и административни звена на министерството е посочена в приложението.

Чл. 14. (1) Министърът утвърждава структурата на административните звена и длъжностното разписание по предложение на главния секретар.

(2) Министърът назначава държавните служители и сключва трудовите договори със служителите в министерството.

(3) Министърът може да възложи на главния секретар отделни свои правомощия: 1. по служебните правоотношения, с изключение на назначаването, прекратяването на правоотношенията и налагането на дисциплинарни наказания; 2. по сключването и изменянето на трудовите правоотношения със служителите в министерството.

Раздел II

Главен секретар Чл. 15. (1) Главният секретар осъществява административното ръководство на министерството в изпълнение на закона и на законовите разпореждания на министъра.

(2) Главният секретар ръководи и координира работата на министерството и осъществява контрол за точното спазване на нормативните актове.

Чл. 16. (1) Главният секретар организира, ръководи, координира, контролира, отчита се и носи отговорност пред министъра за дейността и за изпълнението на задачите на администрацията.

(2) Министърът може със заповед да възложи и други функции и задачи на главния секретар.

(3) Главният секретар изготвя ежегоден доклад за състоянието на администрацията и го представя на министъра.

Раздел III

Инспекторат Чл. 17. (1) В структурата на министерството се създава инспекторат на пряко подчинение на министъра.

(2) Инспекторатът осъществява предварителен, текущ и последващ контрол върху дейността на министерството и на неговите второстепенни разпоредители с бюджетни кредити.

(3) Инспекторатът извършва проверки по утвърден от министъра годишен план, както и проверки по отделни сигнали, жалби или при случаи с обществен отзвук. Проверките се извършват въз основа на писмена заповед от министъра.

(4) Инспекторатът: 1. извършва проверки в министерството и на второстепенните разпоредители с бюджетни кредити за: а) организацията, ефективността и ефикасността на административната дейност на министерството и на второстепенните разпоредители с бюджетни кредити; б) правилното превеждане на предвидени в нормативните актове отчисления; в) срочното и законосъобразното изпълнение на задълженията по Закона за предложенията, сигналите, жалбите и молбите и по Закона за достъп до обществена информация; г) спазването на нормативната уредба при дейностите по предоставянето на информация от енергийните предприятия; д) спазването на трудовото и уреждащото държавната служба законодателство; 2. осъществява взаимодействие с органите на специализирания контрол с оглед предприемането на мерки от кръга на тяхната компетентност и контролира спазването на предписанията, дадени от компетентните органи, при извършени проверки и ревизии; 3. подготвя периодично информация за резултатите от извършваната от него контролна дейност и за характерните нарушения на финансовата и друга дисциплина, като анализира причините и условията за нарушенията и предлага мерки за отстраняването им; 4. организира издаването на наказателните постановления от компетентността на министъра и води регистър; 5. осъществява дейности по предотвратяване и борба с корупцията в администрацията на министерството и на второстепенните разпоредители с бюджетни кредити.

Раздел IV

Звено по сигурността на информацията Чл. 18. (1) Звеното по сигурността на информацията се ръководи от служителя по сигурността на информацията, който е на пряко подчинение на министъра и изпълнява задачите, възложени му със Закона за защита на класифицираната информация (ЗЗКИ) и с нормативните актове по прилагането му.

(2) Звеното по сигурността на информацията: 1. контролира дейността по създаване, обработване и съгласуване на класифицираната информация и отговаря за надлежното й водене, съхраняване, получаване и предаване; 2. организира, съхранява и осигурява обмен на информация на НАТО и чуждестранна класифицирана информация в областта на международните отношения; 3. организира физическата сигурност, контролира охраната в министерството чрез физически и технически средства и следи за изпълнението на правилата за безопасност; 4. води регистър на проучените лица съгласно чл. 22, ал. 1, т. 6 ЗЗКИ; 5. определя изискванията за сигурност на автоматизираната информационна система (АИС) и мрежите на министерството и осъществява контрол за спазване на изискванията за сигурност в АИС или мрежите; 6. разработва план за защита на класифицираната информация при положение на война, при военно или друго извънредно положение; 7. създава необходимата организация и осъществява общо ръководство и контрол на криптографската защита на класифицираната информация в министерството, води на отчет криптографските средства и съхранява ключовите материали и документацията, свързани с криптографската сигурност; 8. контролира дейностите по осигуряване на индустриална сигурност и поръчки, предназначени за отбраната на страната; 9. създава архив за класифицирана информация на министерството, класифицира, обработва, съхранява и предоставя архивните документи и материали по реда, установен със ЗЗКИ, Закона за Държавния архивен фонд и подзаконовите нормативни актове по прилагането им; 10. изпълнява и други задачи, произтичащи от нормативни актове, регламентиращи защитата на класифицираната информация, и указанията на Държавната комисия по сигурността на информацията.

Раздел V

Финансови контрольори Чл. 19. (1) Финансовите контрольори се назначават съгласно Закона за държавния вътрешен финансов контрол (ЗДВФК) и са на пряко подчинение на министъра.

(2) Финансовите контрольори осъществяват предварителен контрол съгласно ЗДВФК за законосъобразността на всички документи и действия, свързани с финансовата дейност на министерството при разходване на бюджетните средства от републиканския бюджет, както и на средства, получавани по международни програми и проекти.

Раздел VI

Обща администрация Чл. 20. Общата администрация е организирана в 4 дирекции: 1. дирекция “Правно-нормативна дейност и човешки ресурси”; 2. дирекция “Двустранно сътрудничество, протокол и информационно обслужване”; 3. дирекция “Финансово-счетоводни дейности и управление на собствеността”; 4. дирекция “Управление при кризи и отбранително-мобилизационна подготовка”.

Чл. 21. Дирекция “Правно-нормативна дейност и човешки ресурси”: 1. в областта на правно-нормативната дейност: а) осигурява с правни средства спазването на законността при осъществяването на дейността на общата и специализираната администрация в министерството; б) оказва правна помощ на министъра и на структурните звена във ведомството, като изготвя заповеди, договори, становища и справки по правни въпроси; в) осъществява процесуалното представителство на министерството пред съдилищата и други юрисдикции по дела, свързани с трудовоправните и служебните правоотношения, с управлението на ведомствената собственост, с упражняването на правата на собственост на държавата в предприятията, с прилагането на реституционните закони, по административнонаказателни производства, свързани с упражняването на контрола по Закона за енергетиката, както и по други производства, страна по които е министерството; г) участва в подготовката или изготвя самостоятелно проекти на нормативни актове, подготвя правни становища по проекти на нормативни актове, изпратени за съгласуване, включително по проекти на международни договори; д) следи за законосъобразността на проектите на актове на министъра и на упълномощени от него длъжностни лица, като ги съгласува, а при несъгласие прилага мотивирано становище; е) следи за законосъобразността на процедурите по прилагането на Закона за обезщетяване на собственици на одържавени имоти и на Закона за обществените поръчки; ж) изготвя и следи за законосъобразността на актовете, свързани с възникването, изменянето и прекратяването на служебните и трудовите правоотношения на служителите в министерството и в неговите структурни звена; з) изготвя протоколи, други актове и становища, когато министърът упражнява правата на собственост на държавата в еднолични търговски дружества или в търговските дружества, в които държавата е акционер или съдружник, в системата на енергетиката съгласно Търговския закон и Правилника за реда за упражняване правата на държавата в търговските дружества с държавно участие в капитала, приет с Постановление № 112 на Министерския съвет от 2003 г. (обн., ДВ, бр. 51 от 2003 г.; изм. и доп., бр. 59 от 2003 г.), относно изменение и допълнение на уставите на дружествата, избор и освобождаване членовете на съвета на директорите, съответно на надзорния съвет, и за определяне на възнаграждението им, за назначаване на ликвидаторите при прекратяване на дружествата, за даване на разрешение за сключване на съдебни или извънсъдебни спогодби, изготвяне на пълномощните за представляване на държавата и участие в общите събрания на дружествата, в които държавата е съдружник или акционер; и) съгласува изготвените от дирекциите в специализираната администрация протоколи и други актове по упражняване правата на държавата в едноличните търговски дружества с държавно участие и в дружествата, в които държавата е акционер или съдружник; к) дава становища за даване на задължителни предписания и за налагане на принудителни административни мерки и следи за законосъобразното провеждане на производството по налагане на принудителни административни мерки; 2. в областта на човешките ресурси: а) изготвя и актуализира длъжностното разписание на министерството и длъжностните характеристики на държавните служители и на лицата, работещи по трудово правоотношение, в администрацията на министерството; б) изготвя статистически справки за работната заплата и за движението на кадрите в министерството, които се изискват от действащото законодателство; в) изготвя проект за размера на средната брутна работна заплата общо за министерството и по второстепенни разпоредители с бюджетни кредити и го съгласува с Министерството на финансите и с Министерството на труда и социалната политика; г) води регистър на незаетите работни места в министерството, организира конкурси по Закона за държавния служител и Кодекса на труда, организира изпълнението на програми по алтернативна заетост, подпомага атестирането на държавните служители, оформя и съхранява служебните и кадровите дела на служителите в министерството; д) планира и организира обучението и развитието на работниците и служителите в министерството и поддържа база данни; е) поддържа досиета на едноличните търговски дружества с държавно участие от системата на енергетиката по отношение на уставите на дружествата, органите за управление и контрол и договорите за възлагане на управление и контрол.

Чл. 22. Дирекция “Двустранно сътрудничество, протокол и информационно обслужване”: 1. в областта на двустранното международно сътрудничество: а) отговаря за поддържането и осъществяването на контакти с чуждестранни правителства относно сътрудничеството в енергетиката; б) подготвя съвместно със съответните специализирани дирекции становища, позиции, информация и предложения по международни договори, декларации и споразумения в областта на двустранното сътрудничество в енергетиката; в) подготвя съвместно със съответните специализирани дирекции необходимата информация и позиция при провеждане на двустранни международни преговори, както и на двустранни международни срещи на правителствено равнище в областта на енергетиката; г) подготвя, поддържа и разпространява информация за състоянието на международните отношения в областта на двустранното сътрудничество в енергетиката; д) осъществява и координира работата на министерството в областта на двустранното сътрудничество със съответните функционални звена на Министерството на външните работи и на другите министерства; е) участва и координира провеждането на срещи на двустранни работни групи в енергийния сектор, както и участието на министерството в двустранни междуправителствени комисии или комитети; 2. в областта на протокола: а) координира програмата на министъра, на заместник-министрите и на главния секретар при официални и работни посещения в чужбина; б) подпомага началника на политическия кабинет при изготвянето и координирането на програмите за посещение в страната на официални гости на министъра и на заместник-министрите; в) осъществява протоколната кореспонденция на министъра; г) подготвя необходимите документи и организира задграничните командировки на служителите на министерството; д) организира провеждането и протоколното осигуряване на официални и работни срещи, семинари, дискусии и кръгли маси в министерството; е) организира и осигурява преводите при международни срещи и извършва преводи на материали и документи; ж) координира подготовката и провеждането на международни срещи, съвещания, конференции и конгреси с участието на министерството; 3. в областта на дейностите, свързани с връзките с обществеността: а) разработва програми за представяне дейността на министерството; б) осигурява провеждането на информационната политика на министерството, като планира и координира осъществяването й; в) информира обществеността за политиката на министерството и за осъществяваните от него програми и дейности; г) работи в координация с дирекция “Правителствена информационна служба” на Министерския съвет, както и със звената за връзки с обществеността на другите министерства и ведомства; д) осигурява обмен на информация чрез международната мрежа, поддържа страницата на министерството в интернет, като публикува текуща информация на български и на английски език; е) организира архив на медийните изяви на политическия кабинет; 4. в областта на информационното обслужване: а) организира и поддържа автоматизираната информационна инфраструктура на министерството - локални мрежи, комуникационно оборудване, компютърна техника; б) съгласува и осъществява автоматизирания обмен на данни с национални и ведомствени информационни системи и интеграцията в единната комуникационна инфраструктура на администрацията; в) проучва и внедрява водещи информационни и комуникационни технологии с цел повишаване на сигурността и ефективността на управлението на енергетиката; г) изгражда и поддържа информационните фондове на министерството и организира дейността по използването им; 5. в областта на деловодната дейност: а) организира и осъществява деловодната и архивната дейност на министерството; б) следи за изпълнението на резолюциите на политическия кабинет и на главния секретар и изготвя справки за неизпълнените в срок задачи; в) поддържа архив на приетите от Министерския съвет актове; г) организира информирането на дирекциите относно актовете на Министерския съвет, отнасящи се до дейността на министерството и на второстепенните разпоредители с бюджетни кредити; д) организира приемна на министъра и на заместник-министрите по постъпили жалби и писма на граждани.

Чл. 23. Дирекция “Финансово-счетоводни дейности и управление на собствеността”: 1. в областта на бюджета: а) разработва проект на годишен бюджет на министерството съгласно нормативната уредба и указанията на Министерството на финансите; б) разработва проект на тригодишна бюджетна прогноза на министерството съгласно нормативната уредба и указанията на Министерството на финансите; в) дава методически указания на второстепенните разпоредители с бюджетни кредити относно изготвянето на проекта на бюджет и тригодишна бюджетна прогноза; г) прави месечно разпределение на приетия годишен бюджет; д) следи за ефективното разходване съгласно отпуснатите лимити на бюджетните средства при спазване на финансовата дисциплина; е) подготвя и осигурява чрез Министерството на финансите корекции по утвърдения годишен бюджет на министерството; ж) организира, разработва и съставя поименните списъци на инвестиционните програми и документацията за капиталовите разходи по бюджета на министерството; 2. в областта на финансово-счетоводните дейности: а) организира и осъществява счетоводството в съответствие с изискванията на Закона за счетоводството, Сметкоплана на бюджетните предприятия и приложимите счетоводни стандарти; б) обслужва плащанията на министерството като първостепенен разпоредител с бюджетни кредити в системата на “Единната сметка”; в) изготвя ежемесечните и тримесечните отчети за касовото изпълнение на бюджета, извънбюджетните сметки и фондове и други отчети и осигурява своевременното им представяне пред съответните институции; г) съставя годишния финансов отчет на министерството; д) съвместно със съответните дирекции осъществява счетоводното отчитане в съответствие с българското законодателство на проекти по международни програми и заемни споразумения от компетентността на министъра; 3. в областта на дейностите, свързани с управление на собствеността: а) отговаря за спазването на нормативните актове при използването и осигурява поддръжката на собствеността на министерството; б) организира и осъществява цялостното техническо обслужване на звената в министерството с транспорт, организационна техника, консумативи и инвентар; в) организира, осигурява и контролира охранителния и пропускателния режим в сградите на министерството, координира и осигурява поддържането и ремонта на сигнално-охранителните и пожароизвестителните системи; г) организира извършването на текущи и основни ремонти и поправки на имуществото, инвентара и съоръженията на министерството; 4. организира извършването на дейностите, свързани с обществените поръчки.

Чл. 24. Дирекция “Управление при кризи и отбранително-мобилизационна подготовка” има следните функции: 1. организира работата на съвета по сигурност и управление при кризи; 2. организира разработването на плановете на министерството, предвидени в специализираните нормативни актове в областта на управлението при кризи и подготовката на отрасъла за отбрана; 3. осъществява методическо ръководство и контрол по разработването и изпълнението на плановете по т. 2 от второстепенните разпоредители с бюджетни средства и търговските дружества, на които са възложени задачи при кризи от военен и невоенен характер; 4. координира и контролира изграждането, поддържането и използването на мобилизационните мощности и организира отсрочването от повикване във въоръжените сили на специалисти и техника, необходими за изпълнение на задачи при кризи от военен и невоенен характер; 5. планира, програмира, разпределя и отчита бюджетните средства по функция “Отбрана и сигурност” на бюджета на министерството; 6. организира изграждането и стопанисването на центъра за управление при кризи и на оперативни центрове за управление; 7. организира денонощно дежурство в министерството за оповестяването при привеждане на страната от мирно на военно положение и при кризи; 8. методически ръководи, контролира и предлага принудителни административни мерки съгласно чл. 69 - 72 от Закона за управление при кризи в отрасъл “Енергетика”; 9. подпомага ръководството на министерството при изпълнение на задължения в областта на енергетиката по линия на НАТО и други организации за колективна сигурност; 10. проектира, разработва, внедрява и експлоатира автоматизирана система за управление на енергетиката при кризи от военен и невоенен характер; 11. формира политиката по проектиране и изграждане на комуникационно-информационна система (КИС) между оперативните обекти за управление; 12. съвместно с Държавна агенция “Държавен резерв и военновременни запаси” създава и поддържа военновременни запаси, държавни резерви и задължителни запаси от нефт и нефтопродукти; 13. координира и контролира дейността по създаване, съхраняване, използване и възстановяване на кризисни запаси съгласно Закона за управление при кризи и задължителните запаси от нефт и нефтопродукти съгласно Закона за задължителните запаси от нефт и нефтопродукти (ЗЗЗНН) в търговските дружества от отрасъл “Енергетика”; 14. участва в изграждането и внедряването на автоматизирана информационна система за управление, наблюдение и контрол на съдовите вместимости за нефт и нефтопродукти, обхванати в ЗЗЗНН; 15. създава и поддържа информация за търговските дружества от отрасъл “Енергетика”, извършващи дейности по ЗЗЗНН, Закона за отбраната и въоръжените сили на Република България, Закона за управление при кризи, Закона за държавния резерв и военновременните запаси; 16. организира обучението на ръководния състав и специалистите по управление при кризи и отбранително-мобилизационна подготовка за действие при кризи от военен и невоенен характер; 17. организира създаването, комплектуването, обучението и използването на сили за действие при кризи от военен и невоенен характер; 18. взаимодейства с Агенцията за следприватизационен контрол за изпълнение на задачи при кризи от военен и невоенен характер, заложени в приватизационните договори на търговските дружества от отрасъл “Енергетика”; 19. предлага списък на обектите със статут на “стратегически” и “особено важни”, включително на “стратегически обекти от национално значение в енергетиката”, съгласно Закона за енергетиката.

Раздел VII

Специализирана администрация Чл. 25. Специализираната администрация подпомага и осигурява осъществяването на правомощията на министъра и е организирана в 6 дирекции, както следва: 1. дирекция “Проекти, структурна реформа и управление на държавното участие”; 2. дирекция “Енергийна стратегия”; 3. дирекция “Европейска интеграция, международно сътрудничество и управление на донорски програми”; 4. дирекция “Електроенергетика и топлоенергетика”; 5. дирекция “Енергийни ресурси”; 6. дирекция “Ядрена енергетика и ядрена безопасност”.

Чл. 26. Дирекция “Проекти, структурна реформа и управление на държавното участие”: 1. в областта на икономическото развитие и либерализация на енергийния сектор: а) подготвя информация за постигнатия напредък и текущото състояние на ангажиментите към съответните международни финансови институции; б) координира и участва в разработването на позицията на министъра при преговори със съответните международни финансови институции; в) осъществява мониторинг на изпълнението на ангажименти към съответните международни финансови институции; г) участва и подпомага дейността на работна група 14 по въпросите на преструктурирането, приватизацията и политиката на инвестициите, в заседания на работни групи и конференции на Енергийната харта и в разработването на позицията на министъра пред постоянни парламентарни комисии, представители на бизнеса и др.; д) разработва проекти на нормативни актове и дава становище за приемане на нормативни актове, които се отнасят до функциите на дирекцията; 2. в областта на инвестиционната политика: а) разработва финансови стратегии и инструменти, съобразени с макроикономическата среда и развитието на енергийните пазари; б) поддържа и актуализира информационна база данни за инвестициите в енергетиката; в) изготвя периодични инвестиционни отчети, анализи, прогнози и препоръки с цел насърчаване на инвестиционната активност в енергетиката; г) анализира и контролира изпълнението на големи инвестиционни проекти в енергетиката и предлага съответни коригиращи мерки; д) осъществява мониторинг на изпълнението на проекти с държавно гарантирани и държавни кредити в областта на енергетиката; е) предоставя информация на Министерството на финансите относно усвоените средства по държавни и държавно гарантирани кредити и прогнозното усвояване по месеци и тримесечия до приключване на проекта в съответствие с разпоредбите на закона за държавния бюджет за съответната година; ж) оказва методическа подкрепа на енергийните дружества при разработване на инвестиционни предложения и при управление и развитие на инвестиционни проекти; з) осъществява методическо ръководство при разработване на стандарти и процедури за административното обслужване на инвестиционния процес и осъществява контрол за спазване на процедурите при осъществяване на инвестиционни проекти; и) осъществява взаимодействие и информационен обмен с Министерството на финансите, Българската агенция за инвестиции, Националния статистически институт (НСИ), Българската народна банка (БНБ) и с международни финансови институции по отношение на инвестициите в енергетиката; к) събира, обобщава и предоставя за публикуване обобщени данни за инвестиции и инвестиционна активност в областта на енергетиката; л) подпомага осъществяването на инвестиционен маркетинг и публичност за инвестиционните процеси в енергетиката; м) подготвя преговорни позиции и участва в преговори с финансови институции и инвеститори в съответствие с функциите на дирекцията; н) съвместно с дирекциите “Европейска интеграция, многостранно сътрудничество и управление на донорски програми” и “Финансово-счетоводни дейности и управление на собствеността” участва в подготовката за присъединяването на Република България към ЕС по въпросите, свързани с политиката за инвестиции в областта на енергетиката; о) съвместно с Българската агенция за инвестиции съдейства за реализация на инвестиционни проекти, като координира и поддържа връзки с чуждестранни дружества, желаещи да инвестират в България; п) изпълнява задачи, свързани с участието на Република България в международни организации по въпросите на инвестиционната политика; р) участва в разработването, актуализирането и мониторинга на изпълнението на Националния план за икономическо развитие; с) участва в разработването и осъществяването на политиката в областта на повишаване конкурентоспособността на националната икономика в съответствие с насоките на Лисабонската стратегия; 3. в областта на преструктурирането и приватизацията: а) разработва, съгласува и предлага съвместно с другите дирекции стратегии и програми за преструктуриране и/или приватизация на търговските дружества от енергийния отрасъл в съответствие с Енергийната стратегия на Република България; б) организира и координира дейностите по провеждане на държавната политика за преструктуриране и приватизация на държавната собственост в енергийния отрасъл; в) оказва методическа помощ на ръководствата на търговските дружества от системата на енергетиката при осъществяването на процедурите по преструктуриране и приватизация; г) участва в предприватизационната подготовка и подпомага дружествата от системата на енергетиката при извършването на експертните дейности, свързани с приватизационния процес; д) осъществява координaция и мониторинг на цялостния приватизационен процес на търговските дружества с обществена значимост от системата на министерството; е) подготвя и предлага документи, свързани с процеса на преструктуриране на търговските дружества от системата на министерството; ж) предоставя информация и съдейства на компетентните органи при осъществяването на следприватизационния контрол; з) поддържа актуална база данни по отношение на процесите на преструктуриране и приватизация на търговските дружества от системата на министерството, включително дела на държавното участие в тях; и) изготвя становища и съгласува предложения и проекти, свързани с преструктурирането и приватизацията на търговските дружества от системата на министерството; к) организира съхраняването на оригиналната документация, свързана с извършени приватизационни сделки от министерството, и поддържа актуална база данни за приватизираните обекти от системата на министерството; л) участва в разработването и съгласуването на нормативни документи; 4. в областта на упражняване правата на собственост на държавата в капитала на едноличните търговски дружества или в дружества, в които държавата е акционер или съдружник, в системата на енергетиката, подпомага министъра при организацията и контрола на управлението на държавното участие в капитала на дружествата, включително: а) изготвя протоколи, други актове и/или становища относно увеличаване или намаляване капитала на търговските дружества; б) изготвя протоколи, други актове и/или становища относно финансово-икономическата целесъобразност от извършването на разпоредителни сделки с дълготрайни материални активи (ДМА) и даване на разрешение за разпоредителни сделки с ДМА, за наем на недвижими имоти, за придобиване или разпореждане с дялове или акции на дружествата в други дружества, за сключване на договори за кредит, за съвместна дейност, за поемане на менителнични задължения, за обезпечаване на вземания - учредяване на ипотека и залог на дълготрайни активи, и за даване на обезпечения в полза на трети лица; в) изготвя протоколи, други актове и/или становища относно извършването на сделки по придобиване на ДМА от търговските дружества - недвижимо имущество и съоръжения, свързани с упражняване на лицензионната им дейност по смисъла на Закона за енергетиката; г) подготвя исканията на министъра до съответните областни и общински администрации за съставяне на актове за държавна и общинска собственост; д) обработва, систематизира и архивира отчетната информация за състоянието на активите на търговските дружества от системата на енергетиката; е) предприема необходимите действия във връзка с исканията за възстановяване права на собственост, обезщетяване и/или компенсиране на собственици, определени съгласно Закона за обезщетяване на собственици на одържавени имоти, Закона за собствеността и ползването на земеделските земи и по чл. 18 от отменения Закон за преобразуване и приватизация на държавни и общински предприятия; ж) архивира документацията, свързана с възстановяване права на собственост, обезщетяване и/или компенсиране на собственици, и поддържането на база данни; з) поддържа досиета с данни за търговските дружества от системата на енергетиката с изключение на досиетата по чл. 21, т. 2, буква “е”; 5. подготвя предложенията на министъра до компетентните държавни и общински органи във връзка с учредяване в полза на енергийните предприятия право на строеж без търг или конкурс по реда на чл. 62, ал. 1 от Закона за енергетиката.

Чл. 27. Дирекция “Енергийна стратегия”: 1. в областта на енергийните баланси и енергийната стратегия: а) организира, участва, координира разработването и актуализирането на Енергийната стратегия и осъществява мониторинг при реализацията й; б) координира дейността по разработването на краткосрочни, средносрочни и дългосрочни общи енергийни баланси; в) изготвя и координира дейностите по разработването на прогнози за развитието на общите енергийни баланси; г) организира подготовката на бюлетина по чл. 4, ал. 2, т. 17 от Закона за енергетиката; д) координира и ръководи дейността в областта на екологията и опазването на околната среда; е) участва при подготовката и изпълнението на международни проекти и програми в своята област на компетентност; ж) организира и координира изработването на краткосрочни, средносрочни и дългосрочни планове за развитие на общия енергиен баланс на страната и на програми за добив, производство, внос и износ и свързаните с това инвестиции; з) разработва националните индикативни цели за насърчаване потреблението на електроенергия, произведена от възобновяеми енергийни източници, и изготвя годишни доклади за постигане на целите; и) изготвя опис на необходимите нови мощности за производство на електроенергия и природен газ съгласно Закона за енергетиката; к) подпомага и участва в разработването на пазарни проучвания и прогнози, свързани с либерализацията на енергетиката; 2. в областта на енергийната статистика: а) осъществява координация с НСИ в областта на енергийната статистика, като получава, обработва, анализира и представя статистическа информация за нуждите на енергетиката; б) в съответствие с потребностите за актуализация на енергийната стратегия и за съставянето на краткосрочни, средносрочни и дългосрочни планове за развитие организира и координира извършването на конкретни статистически изследвания; в) осъществява информационен обмен с международни институции и агенции във връзка с енергийния профил на страната; 3. в областта на стратегическите анализи и прогнози: а) подпомага методически дирекциите от специализираната администрация при изготвяне на корпоративни и секторни анализи в областта на електроенергетиката, топлоенергетиката и енергийните ресурси; б) изготвя макроикономически анализи за установяване на основните фактори и тенденции, свързани с развитието на енергетиката, на базата на данни и разработки на другите дирекции от специализираната администрация; в) изготвя периодични доклади за изпълнението на енергийната политика, включително икономически анализи и прогнози за нуждите на енергийната стратегия и енергийния баланс на страната; г) анализира, систематизира и обобщава техническа и икономическа информация за енергийните предприятия и поддържа база данни; д) координира дейностите по изготвяне на политиките и програмите по тригодишната бюджетна прогноза; е) участва в преговори между министерството и международни финансови институции за осъществяване на енергийни проекти в своята област на компетентност; ж) участва в подготовката на програмите за енергийно социално подпомагане съвместно със съответните звена в Министерството на труда и социалната политика; з) осъществява мониторинг върху изпълнението на програми и мерки, произтичащи от Енергийната стратегия; и) осъществява информационен обмен с Министерството на финансите, БНБ, НСИ и неправителствени организации за икономически анализи и прогнози; к) участва в разработването и осъществява мониторинг на изпълнението на Националния план за икономическо развитие; л) анализира макроикономическата среда и тенденциите за развитие на енергийните пазари и предлага стратегии за енергийно развитие; м) участва в разработката и изготвя становища по проекти на нормативни актове; н) участва в подготовката на информация за целите на парламентарния контрол.

Чл. 28. Дирекция “Европейска интеграция, многостранно сътрудничество и управление на донорски програми”: 1. в областта на европейската интеграция: а) подготвя становища, позиции и информации в процеса на изпълнение на Договора за присъединяване на Република България към ЕС, част “Енергетика”; б) подготвя становища, позиции, анализи и информации на българската страна като наблюдател в съответните работни групи, комитети и други работни форуми на институциите на ЕС; в) подготвя позиции и документи, свързани с енергийно сътрудничество със страните - членки на ЕС, и по инициативи на ЕС, осъществява дейности и подготвя документи в изпълнение на Концепцията за участието на Република България в регионалните енергийни пазари и в общия енергиен пазар на ЕС; г) подготвя позиции, анализи и информации на българската страна в процеса на подготовка на Република България за членство в ЕС по глава “Енергетика”, включително по институционализирания двустранен диалог България - ЕС в рамките на Европейското споразумение за асоцииране - Съвета по асоцииране, Комитета по асоцииране и съответните подкомитети; д) подготвя анализи, становища и информации в рамките на националния координационен механизъм за контрол и мониторинг на ангажиментите по преговорите, подпомага дейността на работна група 14 “Енергетика” и извършва оценка на съответствието на българското енергийно законодателство със законодателството на Европейския съюз; е) подготвя анализи, становища и информации по свързаните с европейската интеграция международни актове, проекти на актове и инициативи от компетентността на министерството; ж) поддържа оперативни контакти на експертно равнище по въпросите на европейската интеграция с институциите на ЕС, Делегацията на Европейската комисия в София, Мисията на Република България към Европейските общности (ЕО) и институциите на страните - членки на ЕС; 2. в областта на многостранното международно сътрудничество: а) отговаря за поддържане и осъществяване на контакти с международни институции и чуждестранни правителства за разглеждане и представяне на предложения от взаимен интерес по спогодби, отнасящи се до многостранното сътрудничество в енергетиката; б) подготвя становища, позиции, информация и предложения по международни договори, организации, декларации и споразумения в областта на многостранното сътрудничество в енергетиката съвместно със съответните специализирани дирекции; в) подготвя необходимата информация и позиция при провеждане на многостранни международни преговори в областта на енергетиката; г) подготвя предложения за разглеждане при многостранни международни срещи на правителствено равнище в областта на енергетиката съвместно със съответните специализирани дирекции; д) подготвя и поддържа информация за състоянието на международните отношения в областта на многостранното сътрудничество в енергетиката; е) координира работата на министерството в областта на многостранното сътрудничество в енергетиката със съответните дружества от системата на енергетиката; ж) представя позицията на министерството при провеждането на преговори в областта на многостранните международни организации, програми и инициативи в енергийния сектор; 3. в областта на управлението на донорски програми и международни проекти: а) планира, програмира, подготвя, изпълнява и координира проектите в неядрената енергетика, финансирани по линия на предприсъединителните програми и на структурните фондове на ЕС; б) координира и осъществява функциите, свързани с подбора, подготовката, защитата и изпълнението на проекти в неядрената енергетика за намаляване на последиците от предсрочното затваряне на блокове на АЕЦ “Козлодуй” в рамките на Международен фонд “Козлодуй”; с подготовката на споразумения за безвъзмездна помощ, подготовката и провеждането на тръжни процедури, контрол и мониторинг на изпълнението на проектите; в) планира, координира и управлява оперативно участието на Република България в енергийните програми на ЕО; участва чрез свои представители в програмните комитети; г) оперативно планира, координира и управлява енергийните донорски програми в контекста на разширяващия се ЕС и подготовката за присъединяване на нови страни членки; д) оперативно планира, координира и управлява други двустранни и многостранни международни донорски програми и проекти в енергийния сектор; при необходимост подпомага дейността на енергийните дружества в тази област; е) координира участието на България в инициативи и сътрудничество в областта на енергетиката относно изпълнението на международни проекти и програми; ж) организира, координира, осъществява и съгласува разработването и актуализирането на част “Енергетика” от програмните документи, свързани с усвояване на средства от предприсъединителните програми, Кохезионния фонд и структурните фондове на ЕС, включително многогодишни програмни документи, Национален план за развитие, Национална стратегическа референтна рамка, оперативни програми и програмните допълнения към тях; з) участва в разработването и актуализирането на системите от критерии и показатели за мониторинг и предварителна, текуща и последваща оценка на резултатите от прилагането на енергийните мерки, включени в оперативните програми за усвояване на Кохезионния фонд и Структурните фондове на ЕС; и) координира и изпълнява дейности по подготовката и провеждането на търгове, конкурси и преговори за избор на изпълнители на проекти в неядрената енергетика, финансирани по линия на международни двустранни и многостранни донорски програми и фондове и на предприсъединителните програми, Кохезионния фонд и Структурните фондове на ЕС; к) подготвя периодични доклади за напредъка в изпълнението на проектите до институциите, организациите и структурните звена, отговорни за наблюдението и контрола по усвояването на средства от фондовете на Европейския съюз и от международните двустранни и многостранни донорски програми и фондове; л) участва в подготовката и провеждането на преговори с инвеститори и с финансови институции за осигуряване на съфинансиране и реализация на проекти, съфинансирани по линия на донорски програми и фондове; м) изпълнява функциите на “Звено за изпълнение на проекти по програма ИСПА”; звеното участва в техническата подготовка и в административното и финансовото управление на изпълнението на мерките по програма ИСПА в сектор “Енергетика” съвместно и солидарно с Министерството на околната среда и водите - Изпълнителната агенция по програма “ИСПА - околна среда”; н) участва чрез свои представители в органите за междуведомствена координация по отношение на управлението на средствата от ЕС; о) участва в комитетите за наблюдение и оценка на резултатите от изпълнението на проектите, финансирани по линия на предприсъединителните програми и на Кохезионния фонд и Структурните фондове на ЕС; п) поддържа оперативни контакти на експертно равнище с институциите на ЕС, Делегацията на Европейската комисия в София, Мисията на Република България към ЕО и институциите на страните - членки на ЕС, по отношение на планирането и координирането на програми за двустранно сътрудничество, предприсъединителните програми и Кохезионния фонд и Структурните фондове на ЕС; р) поддържа оперативни контакти с представители на финансиращите институции, областните администрации, свързаните министерства и бенефициентите по проектите; 4. чрез своя представител в състава на Мисията на Република България към ЕО от името на министерството: а) поддържа оперативни контакти с институциите на ЕС на експертно равнище или на съответното по-високо равнище по нареждане на министъра по въпроси, свързани с подготовката за членство в ЕС, планирането и координирането на енергийни проекти по програми на ЕС, както и по въпроси, произтичащи от статута на страната на наблюдател в институциите на ЕС, като редовно подготвя и изпраща в Министерството на енергетиката и енергийните ресурси, в Министерството на външните работи и в други заинтересувани ведомства информация, свързана с тях; б) координира и участва в дейността на работните групи към Съвета на министрите, Европейската комисия и други институции на ЕС по въпросите на енергетиката, координира организацията по участие на българската страна в заседанията на Енергийния съвет на министрите на ЕС, както и в други заседания на ниво министри, заместник-министри или държавни служители.

Чл. 29. Дирекция “Електроенергетика и топлоенергетика”: 1. участва в изготвянето, актуализирането и изпълнението на Енергийната стратегия на Република България; 2. разработва краткосрочни, средносрочни и дългосрочни прогнозни енергийни баланси за производство, пренос и разпределение и потребление на електрическа и топлинна енергия, като: а) в областта на производството на електрическа и топлинна енергия, включително на комбинирано производство, събира, обработва и поддържа данни от производствените предприятия за техническите и производствените им показатели; б) в областта на преноса и разпределението на електрическа и топлинна енергия събира, обработва и поддържа данни от преносните и разпределителните предприятия за основните технически показатели на съоръженията за пренос на електрическа и топлинна енергия и за разпределение на електрическа енергия, за структурата на потребление на електрическа и топлинна енергия и за техническите мероприятия по инвестиционните и ремонтните програми и програмите за есенно-зимната подготовка на дружествата; в) събира, обработва и анализира база данни за надеждността и аварийността на основните съоръжения в дружествата за производство, пренос и разпределение на топлинна и електрическа енергия; 3. участва в изготвянето на анализи за: а) производството на електрическа и топлинна енергия; б) преноса и потреблението на електрическа и топлинна енергия; в) използването на възобновяеми енергийни източници; г) прилагането на програми за енергийна ефективност; д) качеството и експлоатацията на основните енергийни съоръжения; е) необходимостта от внос и износ на електрическа енергия в областта на производството, преноса и разпределението на електрическа и топлинна енергия; ж) изпълнението на инвестиционните и ремонтните програми и на програмите за есенно-зимната подготовка на дружествата; з) изпълнението на програмите за енергийна ефективност в производството, преноса и разпределението на електрическа и топлинна енергия; и) изпълнението на мерките за качествено обслужване на потребителите; к) действия, които застрашават сигурността на електро- и топлоснабдяването; 4. в областта на упражняване правата на собственост на държавата в капитала на едноличните търговски дружества или в търговските дружества, в които държавата е акционер или съдружник в системата на енергетиката: а) подготвя методически и организира разработването на бизнес планове и програми за финансово оздравяване от съответните енергийни предприятия и контролира изпълнението на икономическите показатели от бизнес плановете и програмите; б) организира актуализирането на бизнес плановете и програмите за финансово оздравяване от съответните енергийни предприятия въз основа на анализи на тяхното изпълнение; в) определя целеви икономически показатели от бизнес плановете, които се включват в договорите за възлагане на управлението във връзка със стимулиране или санкциониране; г) изготвя протоколи, други актове и становища по избирането и освобождаването на експерт-счетоводител, по одобряването на годишните счетоводни отчети след заверка от назначения експерт-счетоводител, по освобождаването от отговорност на членовете на надзорния съвет, на управителния съвет и на съвета на директорите; дава разрешение за съществена промяна на дейността на дружеството, за съществени организационни промени, за дългосрочно сътрудничество или за прекратяване на такова сътрудничество; одобрява избора на застраховател преди сключването на договори за задължително застраховане и при вземането на решение за разпределяне на печалбата, за нейното изплащане, за изплащане на тантиеми и определяне на техния размер; 5. дава становища по представените планове и проучвания на предприятията за производство, пренос и разпределение на електрическа и топлинна енергия, включително относно бизнес плановете - за технико-икономическите показатели и техническата целесъобразност на предлаганите от енергийните дружества инвестиционни и ремонтни програми, програми за финансово оздравяване или преструктуриране на дружествата от енергетиката; 6. изготвя предложения за въвеждане на ограничителен режим за ползване на електрическа и топлинна енергия в съответствие със Закона за енергетиката; 7. участва в разработването и управлението на проекти в областта на електроенергетиката и топлоенергетиката, както и на проекти за рехабилитация и инвестиции във връзка със средносрочните и дългосрочните планове за развитие на енергетиката; 8. изготвя и предлага на министъра за утвърждаване нормативи за резерви от енергийни горива; 9. изготвя и предлага на министъра задължителни показатели за степента на надеждност на снабдяването с електрическа енергия; 10. участва в изготвянето на опис на необходимите нови мощности за производство на електрическа енергия по Закона за енергетиката; 11. участва в изготвянето на обща годишна квота за задължително изкупуване на електрическа енергия от производители, ползващи местни първични енергийни източници (на гориво), съобразно Закона за енергетиката; 12. изготвя и предлага минимални задължителни количества за производство на електрическа енергия от възобновяеми енергийни източници и по комбиниран начин; 13. осъществява изпълнението на контролните функции на министъра във връзка с техническото състояние и експлоатацията на енергийните обекти, както и на енергийните уредби и съоръжения - собственост на потребители; с прилагането на реда и техническите условия за топлоснабдяване, прекратяване на топлоподаването и прилагане на дяловото разпределение на топлинна енергия; с изпълнението на задължението за набиране и съхраняване на резервите от горива, необходими за сигурно и непрекъснато снабдяване с енергия; 14. извършва периодични проверки в енергийните предприятия за спазване изискванията на нормативните актове за безопасна експлоатация.

Чл. 30. Дирекция “Енергийни ресурси”: 1. участва в изготвянето, актуализирането и изпълнението на Енергийната стратегия на Република България; 2. събира, обработва и поддържа база данни, въз основа на които извършва анализи и прогнози за: а) потреблението на първичните енергоносители; б) развитието на добива и производството на енергийни ресурси; 3. анализира необходимостта от внос и износ на първични енергийни ресурси; 4. участва в разработването на краткосрочни планове и програми за добив, внос и износ и ефективно потребление на енергийни ресурси; 5. в областта на държавните помощи: а) разработва система от правила, критерии и нормативи за разпределяне на целеви финансови средства, предоставени на съответните енергийни предприятия от държавния бюджет, и контролира целесъобразното им разходване; б) разработва и представя на Министерството на финансите годишен доклад за отпуснатите държавни помощи в отрасъла; в) поддържа база данни за предоставените държавни помощи в отрасъл “Енергетика”; 6. в областта на упражняване правата на собственост на държавата в капитала на едноличните търговски дружества или в търговските дружества, в които държавата е акционер или съдружник, в системата на енергетиката: а) подготвя методически и организира разработването на бизнес планове и програми за финансово оздравяване от енергийните предприятия и контролира изпълнението на икономическите показатели от бизнес плановете и програмите; б) организира актуализирането на бизнес плановете и програмите за финансово оздравяване от енергийните предприятия въз основа на анализи на тяхното изпълнение; в) определя целеви икономически показатели от бизнес плановете, които се включват в договорите за възлагане на управлението във връзка със стимулиране или санкциониране; г) изготвя протоколи, други актове и становища по избирането и освобождаването на експерт-счетоводителя, одобряването на годишните счетоводни отчети след заверка от назначения експерт-счетоводител, по освобождаването от отговорност на членовете на надзорния съвет, на управителния съвет и на съвета на директорите; дава разрешение за съществена промяна на дейността на дружеството, за съществени организационни промени, за дългосрочно сътрудничество или за прекратяване на такова сътрудничество; одобрява избора на застраховател преди сключването на договори за задължително застраховане и при вземането на решение за разпределяне на печалбата, за нейното изплащане, за изплащане на тантиеми и определяне на техния размер; 7. анализира техническите и производствените аспекти на представените планове и проучвания относно добива, преработката, преноса, разпределението и съхраняването на енергийните ресурси; 8. координира и организира дейността по ликвидиране на последствията от добива и преработката на уранова суровина, очистка на водите и наблюдение и контрол; 9. в областта на ликвидацията: а) организира подготовката за обявяване в ликвидация или в несъстоятелност на търговските дружества, в които министърът упражнява правата на собственост на държавата; б) поддържа база данни на активите на дружествата в ликвидация и контролира дейността им от приемането на начален ликвидационен баланс до приключването на ликвидацията; в) следи за процеса на осребряване имуществото на дружеството в ликвидация и за удовлетворяването на кредиторите; г) координира и организира дейността по преструктуриране, ликвидация, консервация и преодоляване на вредните последици при прекратяване или ограничаване на производствената дейност във въгледобива на неефективни въгледобивни мощности; 10. анализира необходимостта от преструктуриране дейността на въгледобивните дружества; 11. следи за провеждането на държавната политика по експлоатацията и ефективното използване на енергийните ресурси; 12. разработва, анализира действието и актуализира нормативните актове за дейностите в сферата на добива, преноса, съхраняването и разпределянето на енергийни ресурси; 13. обосновава предложения за използване на резервните запаси от нефт и петролни продукти; 14. организира дейностите по предоставяне на разрешения за търсене и проучване и по подготвяне на предложения за предоставяне на концесии за добив на енергийни ресурси и за изграждане на хидроенергийни обекти; 15. координира последващия контрол по изпълнението на концесионните договори в съответствие със Закона за концесиите и Закона за подземните богатства; 16. води специализиран ведомствен баланс на енергийните ресурси на територията на страната и в българската акватория на Черно море в съответствие с приетите класификации; 17. участва в разработването и управлението на проекти в областта на енергийните ресурси; 18. осъществява изпълнението на контролните функции на министъра във връзка с техническото състояние на енергийните обекти в сферата на енергийните ресурси в съответствие със Закона за енергетиката; 19. изготвя и представя опис на нови обособени територии за разпределение на природен газ и за изменение на съществуващи обособени територии за разпределение на природен газ, за които не е издадена лицензия; 20. участва в изготвянето и изпълнението на Енергийната стратегия на Република България в частта “Енергийни ресурси”.

Чл. 31. Дирекция “Ядрена енергетика и ядрена безопасност”: 1. участва в изготвянето и координира изпълнението на Енергийната стратегия на Република България в частта “Ядрена енергетика”; 2. изготвя и координира изпълнението на стратегия за управление на отработеното ядрено гориво и на радиоактивните отпадъци; 3. в областта на упражняване правата на собственост на държавата в капитала на едноличните търговски дружества или в търговските дружества, в които държавата е акционер или съдружник, в системата на енергетиката: а) подготвя методически и организира разработването на бизнес планове и програми за финансово оздравяване от съответните енергийни предприятия и контролира изпълнението на икономическите показатели от бизнес плановете и програмите; б) организира актуализирането на бизнес плановете и програмите за финансово оздравяване от енергийните предприятия въз основа на анализи на тяхното изпълнение; в) определя целеви икономически показатели от бизнес плановете, които се включват в договорите за възлагане на управлението във връзка със стимулиране или санкциониране; г) изготвя протоколи, други актове и становища по избирането и освобождаването на експерт-счетоводителя, по одобряването на годишните счетоводни отчети след заверка от назначения експерт-счетоводител, по освобождаването от отговорност на членовете на надзорния съвет, на управителния съвет и на съвета на директорите; дава разрешение за съществена промяна на дейността на дружеството, за съществени организационни промени, за дългосрочно сътрудничество или за прекратяване на такова сътрудничество; одобрява избора на застраховател преди сключването на договори за задължително застраховане и при вземането на решение за разпределяне на печалбата, за нейното изплащане, за изплащане на тантиеми и определяне на техния размер; 4. изготвя прогнози и планове за електропроизводството от атомни електроцентрали (АЕЦ) и наблюдава тяхното изпълнение, включително за енергийната ефективност и опазването на околната среда, и анализира необходимостта от изграждане на нови производствени ядрени мощности; 5. организира и координира дейностите при подготовка на предложение за изграждане на ядрени централи; 6. организира и координира дейностите при подготовка на предложение за изграждане на национално хранилище за съхраняване и/или погребване на радиоактивни отпадъци; 7. изготвя краткосрочни, средносрочни и дългосрочни програми в областта на ядрената безопасност и ядреногоривния цикъл; 8. изготвя краткосрочни, средносрочни и дългосрочни програми и разчети за необходимите средства за финансиране в областта на управлението на радиоактивните отпадъци; 9. изготвя експертни оценки и становища относно целесъобразността при усвояване на средствата по фондовете “Радиоактивни отпадъци” и “Извеждане от експлоатация на ядрени съоръжения” съвместно с другите административни звена на министерството; 10. участва в разработването на списък на стратегическите обекти от национално значение в енергетиката; 11. участва в разработването на нормативи за резервите от ядрено гориво, реда и начина за набирането, ръководството и контрола на състоянието му; 12. следи за изпълнението и координира мерките, произтичащи от задължения по международни договори, и дейностите по изпълнението на програми за повишаване на безопасността, надеждността и разполагаемостта, изграждането и извеждането от експлоатация на ядрени съоръжения; 13. осъществява изпълнението на контролните функции на министъра във връзка с техническото състояние на АЕЦ и предлага адекватни коригиращи мерки за подобряване на техническата и експлоатационната безопасност, ресурсните характеристики и надеждността на ядрените съоръжения; 14. извършва анализ и изготвя информация за коригиращите и компенсиращите мерки, произтичащи от възникнали събития в АЕЦ, и за изпълнението на условията на издадените от председателя на Агенцията за ядрено регулиране и от други надзорни органи разрешения, лицензии и предписания за експлоатация на АЕЦ; 15. участва в комисии и работни групи по изпълнение на проекти на ЕС и други международни проекти, включително финансирани по линия на двустранното сътрудничество в същата област, и следи за изпълнението им; 16. събира, обработва и поддържа база данни за техническите и производствените показатели на АЕЦ и контролира изпълнението на бизнес плановете, инвестиционните и ремонтните програми и на програмите за есенно-зимната подготовка на АЕЦ.

Раздел VIII

Организация на работата на министерството Чл. 32. Директорите на дирекции ръководят, организират, контролират, планират, координират и дават отчет за дейността и за изпълнението на задачите на съответната дирекция в съответствие с определените с правилника функции.

Чл. 33. (1) Освен определените с правилника задачи директорите на дирекциите изпълняват и други задачи, възложени им от министъра или от определени от него длъжностни лица.

(2) Ръководителите на съответните структурни звена докладват на ресорните заместник-министри или на главния секретар всички въпроси, по които е нужно да се организира обща координация. Определеното от съответния ръководител водещо звено обобщава окончателното становище.

Чл. 34. (1) Документите, изпратени до министерството от държавни органи, от юридически или физически лица, се завеждат в регистратурата във входящ регистър, като се отбелязват датата и часът на получаването им.

(2) Организацията, редът и начинът на движение на служебните преписки се определят с вътрешен правилник за документооборота, утвърден от министъра.

Чл. 35. (1) За образцово изпълнение на служебните си задължения служителите могат да бъдат награждавани с парични награди, както и с отличия, и с предметни награди. Стойността на паричната или предметната награда не може да надвишава размера на основната заплата на съответния служител.

(2) Награждаването на служители от администрацията на министерството се извършва със заповед на министъра. В заповедта за награждаване се определя видът отличие или награда, като по преценка министърът може да награди едновременно с отличие и с предметна или парична награда.

(3) Министърът утвърждава образец на златен и сребърен почетен знак на администрацията на министерството.

(4) Средствата за награди се изплащат от бюджета на министерството.

Чл. 36. По ред, определен от министъра, служителите получават месечно допълнително възнаграждение за работа с класифицирана информация в размер до 10 на сто от средната месечна заплата в министерството.

Чл. 37. (1) Работното време в министерството е от 9,00 до 17,30 часа с почивка 30 минути между 12,00 и 13,00 часа.

(2) Работното време на дежурните се определя с график, утвърден от главния секретар, за службите, звената и за служителите, които работят на смени.

Чл. 38. Достъпът на външни лица в сградата на министерството се разрешава след издаване на пропуск или представяне на документ, разрешаващ влизането и излизането, съгласно правилата за охрана и пропускателния режим в министерството, утвърдени със заповед на министъра.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 42, ал. 4 от Закона за администрацията.

Приложениекъм чл. 13, ал. 3

Численост на персонала в организационните структури и административните звена в Министерството на енергетиката и енергийните ресурси - 201 щатни бройки

Политически кабинет 9 в т. ч.: експертни и технически сътрудници 3 инспекторат 6 звено по сигурност на информацията 4 финансови контрольори 2 главен секретар 1

Обща администрация 65 в т. ч.: дирекция “Правно-нормативнадейност и човешки ресурси” 19 дирекция “Двустранно сътрудничество, протокол и информационно обслужване” 19 дирекция “Финансово-счетоводни дейности и управление на собствеността” 20 дирекция “Управление при кризи и отбранително-мобилизационна подготовка” 7

Специализирана администрация 114 в т. ч.: дирекция “Проекти, структурна реформа и управление на държавното участие” 20 дирекция “Енергийна стратегия” 17 дирекция “Европейска интеграция, многостранно сътрудничество и управление на донорски програми” 21 дирекция “Електроенергетика и топлоенергетика” 23 дирекция “Енергийни ресурси” 20 дирекция “Ядрена енергетика и ядрена безопасност” 13