Анекс относно достъпа на безпилотни летателни системи до въздушното пространство и летищата на Република България към Споразумението по прилагане относно операции и планиране на учения в изпълнение на Споразумението между правителството на Република България и правителството на САЩ за сътрудничество в областта на отбраната

МИНИСТЕРСТВО НА ОТБРАНАТА

АНЕКС относно достъпа на безпилотни летателни системи до въздушното пространство и летищата на Република България към Споразумението по прилагане относно операции и планиране на учения в изпълнение на Споразумението между правителството на Република България и правителството на САЩ за сътрудничество в областта на отбраната

(Одобрен с Решение № 887 от 7 декември 2011 г. на Министерския съвет. В сила от датата на подписването – 8 декември 2011 г.)

В съответствие с чл. ІV от Споразумението между правителството на Република България и правителството на Съединените американски щати за сътрудничество в областта на отбраната, подписано в София на 28 април 2006 г. (наричано за краткост ССОО), правителствата на Република България (България) и Съединените американски щати (САЩ), наричани по-долу „страните“, се договориха следното: 1. Безпилотна летателна система (БЛС) се нарича летателен (с двигател) апарат, който не превозва човек оператор, използва аеродинамичните сили при полет и може да лети самостоятелно или е дистанционно управляем. Като система БЛС включва наземни станции за управление и комуникационна архитектура, осигуряващи дистанционното управление на летателния апарат. Термините безпилотен летателен апарат (БЛА) и дистанционно пилотиран летателен апарат (ДПЛА) могат да се използват, когато се говори за определен летателен апарат.

2. БЛС на САЩ ще имат достъп до българското въздушно пространство и летища, определени в анекс А на ССОО, в съответствие с условията на ССОО и на този анекс. Алтернативни летища за аварийно кацане могат да бъдат определени в съответните стандартни оперативни процедури (СОП). Полетите на БЛС на САЩ ще се провеждат по взаимно съгласие на страните и в съответствие със СОП за всеки вид БЛС, разработени в изпълнение на този анекс. Планирането на полетите ще се извършва според приложимите правила на ICAO, Република България и САЩ. Във въздушното пространство на

Република България приоритет ще имат съответните български правила. Полетите на БЛС ще се считат за оперативен въздушен трафик (ОАТ), планиран в българското въздушно пространство. Маршрутите ще се избират в съответствие с конкретната изпълнявана задача и при пълно зачитане на съответните правила за въздушна безопасност и навигация. Във възможно най-голяма степен ще се избягва влиянието върху гражданския въздушен трафик или то ще бъде минимално. Съответните български власти ще бъдат уведомявани в съответствие с публикация в Aeronautical Information Publication (AIP) на Република България поне 48 часа предварително преди полета за всички полети, техния маршрут и продължителност. По време на изпълнението на реална оперативна задача утвърденият полетен план може да бъде променен само по взаимно съгласие на страните и съгласно съответната СОП.

3. Подробни правила и СОП за всеки тип БЛС ще бъдат взаимно договорени и подписани между изпълнителните агенти (съответните български и американски военни власти). С цел осигуряване на безопасни операции на БЛС всички СОП трябва непрекъснато да се оценяват за точност и актуалност. Предложения за изменения на СОП могат да се инициират от съответните съпредседатели на Подкомитета по съвместните военни учения.

4. Страните могат да обменят информация в съответствие с приложимите двустранни договорености. САЩ няма да събират каквато и да било българска информация, освен ако българската страна изрично не поиска това.

5. При провеждане на дейности в съответствие с този анекс ще бъдат приложими по-долу изброените документи. Ако има конфликт между клаузите на някои от тези документи и клаузите на ICAO 7300 (Конвенция за международно гражданско въздухоплаване), на Споразумение между страните по Северноатлантическия договор относно статута на техните въоръжени сили, подписано в Лондон на 19 юни 1951 г. (ССВС на НАТО) или СССО, ще се прилагат клаузите на Конвенцията за международно гражданско въздухоплаване, ССВС на НАТО или СССО: а) Спецификацията на Евроконтрол за използването на военни БЛА като оперативен трафик извън отделеното въздушно пространство (26.02.2007 г.); б) националния AIP; в) американските правила или инструкции относно БЛС/въздушни операции, както са посочени в СОП; г) публикации полетна информация на Департамента по отбрана на САЩ; д) специфични тактически заповеди, касаещи БЛС, както са посочени в СОП; е) стандартизационни споразумения (STANAGs) на НАТО: – STANAG 3896 (07.04.2009 г.) – Спасяване при критични ситуации във въздушното пространство и информация в случаи на злополука (дейности при спешни ситуации); – STANAG 4761 (03.09.2009 г.) – Изисквания към БЛС; – STANAG 3531 (28.03.2007 г.) – Разследване на безопасността и докладване на злополуки/произшествия, включващи военни летателни апарати, ракети и/или БЛА; – STANAG 2455 (26.07.2005 г.) – Процедури за придвижване през национални граници.

6. Република България: а) осигурява валидността на разрешенията за прелитане и/или кацане; б) осигурява необходимата информация, имаща отношение към безопасността и ефективните операции на безпилотни летателни системи в българското въздушно пространство; в) осигурява актуални и детайлни схеми и карти на утвърдените за използване летища; г) осигурява и дава съгласие за обезпечаване на безопасното съхранение на летателния апарат; д) ако желае, може да отправи специално искане за събиране и представяне на информация в рамките на нейната суверенна територия; е) разрешава използването на нейното въздушно пространство и определените летища за полети на БЛС в съответствие с клаузите на СССО и при пълното спазване на суверенитета и законите на Република България; ж) при получаване на полетен план, съдържащ забележки относно БЛС, предоставя на Департамента по отбрана на САЩ всякаква информация, оказваща влияние върху изпълнението на полета.

7. САЩ: а) няма да събират информация без изричното искане на оторизираните български власти; б) вземат необходимите мерки за координиране на всяка отделна мисия на БЛС; в) управляват всички БЛС в българското въздушно пространство в съответствие с приложимите СОП, договорени в съответствие с този анекс; г) координират прелитането и транзитното преминаване със съседните държави; д) осигуряват достъп (в реално време) до предварително утвърдените данни; е) при необходимост осигуряват група за охрана и ремонт на безпилотния летателен апарат; ж) представят необходимите полетни планове по ICAO съгласно международните правила; позивните на БЛС ще бъдат изписани в графата за забележки и включват буквите UAVS (БЛС) или RPA (ДПЛА); полетните планове ще бъдат съгласно българския AIP; з) действат в българското въздушно пространство съгласно правилата за Оперативния въздушен трафик под ръководството на органите за управление на въздушното движение (УВД), използвайки граждански или военни честоти; и) осигуряват координация на достъпа до въздушното пространство и получаването по дипломатически канали на необходимия дипломатически сертификат; к) в срок 2 работни дни, но не по-късно от 24 ч. преди полета американските представители потвърждават, че Република България е одобрила достъпа до въздушното пространство и летищата; л) осигуряват техническо запознаване на български представители по въпросите, касаещи предоставянето на обслужване на безпилотни летателни системи във въздушното пространство и обслужването на безпилотните летателни системи на летищата.

8. Всички въпроси, свързани с управление на радиочестотния спектър, ще се разрешават в съответствие със ССОО и анекса по прилагане към него относно операции и планиране на учения в областта на комуникациите и управлението на радиочестотите. Възприетите от НАТО процедури ще се прилагат при разработване на СОП за всяка БЛС поотделно. Техническата информация ще се предоставя в дирекция „Комуникационни и информационни системи“ – ЩО (Национална съюзническа агенция по радиочестоти (NARFA Bulgaria). Управлението на радиочестотния спектър и назначаването на честоти извън честотните ленти, приети за използване от НАТО, ще бъдат в съответствие с националните и международните правила и процедури. Назначенията в радиочестотните ленти, разпределени за използване от въоръжените сили, ще бъдат в съответствие с процедурите на НАТО и приетите СОП.

9. Всеки инцидент с БЛА ще се разследва съгласно Стандартизационно споразумение на НАТО STANAG 3531 (Разследване на безопасността и докладване на злополуки/произшествия, включващи военни летателни апарати, ракети и/или БЛА) и приложимите български закони, ръководства и правила.

10. Този анекс влиза в сила от датата на подписването му от страните и остава в сила, освен ако бъде прекратен с едногодишно писмено предизвестие от една от страните до другата. При всички обстоятелства този анекс се прекратява на датата на прекратяване на ССОО, в случай че такова прекратяване се осъществи.

В потвърждение на горното долуподписаните в качеството си на надлежно упълномощени лица полагат подпис под този анекс.

Изготвен в София на 8 декември 2011 г. в два екземпляра, на български и английски език, като и двата текста имат еднаква сила.

За изпълнителния За изпълнителния агент на агент на САЩ: Република България: генерал-майор генерал-майор Марк Шислер, Йордан Йорданов, директор заместник-началник на „Планиране и на отбраната политика“ в Щаба и съпредседател на Европейското на Съвместната комисия командване на САЩ