Постановление № 45 от 4 март 2013 г. за одобряване на допълнителни бюджетни кредити от централния бюджет за 2013 г.

ПОСТАНОВЛЕНИЕ № 45 ОТ 4 МАРТ 2013 Г. за одобряване на допълнителни бюджетни кредити от централния бюджет за 2013 г.

МИНИСТЕРСКИЯТ СЪВЕТ ПОСТАНОВИ: Чл. 1. Одобрява допълнителни бюджетни кредити от централния бюджет за 2013 г. в общ размер 10,0 млн. лв., разпределени, както следва: 1. по бюджета на Министерството на отбраната – 9,0 млн. лв. за изплащане на неразплатени просрочени задължения; 2. по бюджета на Националната разузнавателна служба – 1,0 млн.лв. за текущи разходи.

Чл. 2. (1) Средствата по чл. 1 да се осигурят по реда на чл. 34, ал. 1 от Закона за устройството на държавния бюджет чрез преструктуриране на разходите по централния бюджет за 2013 г.

(2) Министърът на финансите по предложение на съответните първостепенни разпоредители с бюджетни кредити да извърши налагащите се от чл. 1 промени по съответните бюджети за 2013 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите, на министъра на отбраната и на директора на Националната разузнавателна служба. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков