Мерки за опазване тайната на кореспонденцията

КОМИСИЯ ЗА РЕГУЛИРАНЕ НА СЪОБЩЕНИЯТА

Мерки за опазване тайната на кореспонденцията

Раздел І

Общи положения Чл. 1. Тайната на кореспонденцията се гарантира от Конституцията на Република България.

Чл. 2. С тези мерки се определят: 1. изискванията към опаковките на пощенските пратки; 2. правата и задълженията на пощенските оператори и лицата по чл. 22 от Закона за пощенските услуги (ЗПУ) по отношение на опазване тайната на кореспонденцията; 3. опазване личните данни на физическите лица в процеса на обработването им.

Чл. 3. Мерките за опазване тайната на кореспонденцията не се прилагат по отношение на пратките, посочени в чл. 11 ЗПУ.

Чл. 4. Пощенските оператори са длъжни да гарантират опазване тайната на кореспонденцията, като предприемат всички необходими технически и организационни мерки, както по време на извършване на услугата, така и след това.

Чл. 5. Тайната на кореспонденцията обхваща вида, съдържанието на пощенската пратка и всички данни, свързани с предоставяне на услугата.

Раздел ІІ

Изисквания към пощенските пратки Чл. 6. Пликовете и опаковките на пощенските пратки трябва да отговарят на следните изисквания: 1. да са съобразени с теглото, формата и естеството на съдържанието на пратките, както и с начина на транспортиране и неговата продължителност; 2. опаковката и средствата за затварянето на пратките трябва да предпазват съдържанието им по такъв начин, че не само да не може да бъде повредено, но и да бъде невъзможно да се достигне до него, без да остане явна следа от нарушаване целостта на пратките или съдържанието им да не може да стане достояние на трети лица.

Чл. 7. Опаковките на пощенските пратки на оператора със задължение за извършване на универсалната пощенска услуга трябва да отговарят на специалните изисквания за пратки, съдържащи чупливи предмети, живи животни, нетрайни биологични материали, радиоактивни материали и скъпоценни метали съгласно правилниците за писмовните пратки и пощенските колети на Всемирния пощенски съюз, които се предоставят за сведение в Комисията за регулиране на съобщенията (КРС).

Чл. 8. Пощенските оператори, предоставящи услуги от обхвата на универсалната пощенска услуга и неуниверсалните пощенски услуги (с изключение на услугите „пощенски парични преводи“), разработват специални изисквания към опаковките на пощенските пратки, като ги представят в КРС за сведение. Изискванията към опаковките на пощенските пратки трябва да са съобразени с някои технически параметри, като: 1. формата на пратката; 2. минимално и максимално тегло на пощенската пратка; 3. запазване съдържанието на пратките неприкосновено към трети лица.

Раздел ІІІ

Права и задължения на пощенските оператори и лицата по чл. 22 ЗПУ Чл. 9. Пощенските оператори и лицата по чл. 22 ЗПУ имат право да преопаковат пощенски пратки само тогава, когато целостта на опаковката е така увредена, че съществува риск от загуба на съдържанието й.

Чл. 10. Пощенските оператори и лицата по чл. 22 ЗПУ имат право да отворят пощенска пратка по реда на чл. 93 ЗПУ само в случай, че е налице достатъчно основание да се смята, че приетата пощенска пратка съдържа забранени предмети или вещества.

Чл. 11. Отварянето на пратките се извършва от комисия в състав от най-малко трима членове, които са задължени да съставят протокол.

Чл. 12. Протоколът по чл. 11 се съставя в два еднообразни екземпляра, като първият екземпляр се съхранява в архива на оператора в продължение на 1 година, вторият се прикрепя към пратката и съдържа най-малко следната информация: 1. номер и дата; 2. имената и длъжностите на съставителите; 3. място на съставяне на протокола; 4. причини и обстоятелства, довели до отваряне или преопаковане на пратката; 5. констатации; 6. подписи и печат.

Чл. 13. Пощенските оператори и лицата по чл. 22 ЗПУ имат право временно да задържат пратки до получаване на разпореждания за последващи действия от съответните компетентни органи, когато има съмнение за наличие в тях на вещества и предмети, забранени за приемане, пренасяне и доставка чрез пощенската мрежа по смисъла на ЗПУ.

Чл. 14. Лицата по чл. 22 ЗПУ и пощенските оператори имат право да унищожават или да разрешават да бъдат унищожавани пощенски пратки, чиято доставка на получателя или връщането на подателя е явно невъзможна поради следните причини: 1. сменен, неточен или непълен адрес на получателя/подателя; 2. отказ за получаване на пратката от страна на получателя и подателя; 3. смърт на получателя/подателя; 4. непотърсена пратка в определен срок; 5. липса на пощенска кутия на адреса на получателя и подателя.

Чл. 15. При унищожаване на пощенски пратки задължително се съставя протокол, който се съхранява в архива на оператора в продължение на 1 година, и съдържа най-малко следната информация: 1. номер и дата; 2. имената и длъжностите на съставителите; 3. място на съставяне на протокола; 4. причини и обстоятелства, довели до унищожаване на пратката; 5. констатации; 6. подписи и печат.

Чл. 16. Пощенските оператори и лицата по чл. 22 ЗПУ разработват вътрешни правила за действие с цел опазване тайната на кореспонденцията, като се съобразяват с минималните предписания на чл. 81 и 82 ЗПУ и ги предоставят на КРС за сведение.

Чл. 17. Лицата по чл. 22 ЗПУ, предоставящи пощенски услуги, носят отговорност за неспазване на мерките за опазване тайната на кореспонденцията.

Раздел IV

Опазване личните данни на подателя Чл. 18. При приемане, пренасяне и доставяне на пощенскипраткипощенскитеоператори гарантиратнеприкосновеността на личните данни на физическите лица в процеса на извършване на дейността.

Чл. 19. Личните данни, свързани с подателите и получателите на пощенски пратки, трябва да се обработват законосъобразно и добросъвестно, така че информация за подателя, получателя, съдържанието на пратките или данни от тях да не стават достояние на трети лица.

Чл. 20. Пощенските оператори, които администрират лични данни, предприемат необходимите технически и организационни мерки, за да защитят данните от случайно или незаконно унищожаване, загуба, неправомерен достъп, изменение или разпространение, както и от други незаконни форми на обработване.

Раздел V

Контрол Чл. 21. Контролът по спазване на мерките за опазване тайната на кореспонденцията се осъществява от Комисията за регулиране на съобщенията.

Допълнителна разпоредба § 1. По смисъла на тези мерки: 1. „Тайна на кореспонденцията“ е възможността съдържащите се в пощенските пратки информация и/или предмети да могат да останат известни само на подателя и на получателя до момента, в който поне един от тях реши друго.

2. „Нарушаване тайна на кореспонденцията“ е налице при нарушаване физическата цялост на пощенските пратки, извличане на информация и/или предмети и/или предаването им на трети лица.

3. „Лични данни“ са информация за физическо лице, която разкрива неговата физическа, психологическа, умствена, семейна, икономическа, културна или обществена идентичност.

4. „Администратор на лични данни“ е физическо или юридическо лице, както и орган на държавната власт или на местното самоуправление, който сам или съвместно с друго лице определя целите и средствата за обработването на личните данни.

5. „Трето лице“ е физическо или юридическо лице, орган на държавна власт или на местно самоуправление, различен от физическото лице, за което се отнасят данните, от администратора на лични данни, от обработващия лични данни и от лицата, които под прякото ръководство на администратора или обработващия имат право да обработват лични данни.

Заключителна разпоредба § 2. Тези мерки се приемат на основание чл. 15, ал. 1, т. 6 от Закона за пощенските услуги, приети са с Решение № 2145 от 21.11.2012 г. на Комисията за регулиране на съобщенията и влизат в сила от датата на обнародването им в „Държавен вестник“.

Председател: Веселин Божков