Постановление № 195 от 20 август 2007 г. за изменение и допълнение на Правилника за устройството и дейността на Националната служба за охрана при Президента на Република България, приет с Постановление № 151 на Министерския съвет от 1992 г.

ПОСТАНОВЛЕНИЕ № 195 ОТ 20 АВГУСТ 2007 Г. за изменение и допълнение на Правилника за устройството и дейността на Националната служба за охрана при Президента на Република България, приет с Постановление № 151 на Министерския съвет от 1992 г. (обн., ДВ, бр. 66 от 1992 г.; изм. и доп., бр. 82 от 1992 г., бр. 5 от 1995 г., бр. 13, 16, 22, 63 и 83 от 1996 г., бр. 25, 36 и 41 от 1997 г., бр. 13 от 1999 г., бр. 111 от 2001 г., бр. 7 от 2003 г., бр. 56 и 83 от 2005 г. и бр. 78 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 12, т. 1 след думите “на министрите” се поставя запетая и се добавя “на началника на Генералния щаб на Българската армия”. § 2. Член 13 се изменя така: “Чл. 13. Националната служба за охрана прилага специални мерки за сигурност във връзка с осъществяваните от нея дейности по: 1. доставките на специализирани автомобили, гориво-смазочни материали, резервни части и съоръжения за тях; 2. поддръжката на собствена авторемонтна работилница и гараж; 3. контрола на техническата изправност и сигурност на автомобилите; 4. техническата охрана по чл. 10; 5. поддръжка и ремонт в охраняван обект.” § 3. В чл. 14 думите “двореца “Бистрица” и запетаята след тях се заличават, а думите “Хисар - дом 2” се заменят с “Хисар”. § 4. В чл. 16, ал. 1 и 2 думите “Военномедицинската академия - Клинична база “Лозенец” се заменят с “болница “Лозенец”. § 5. В чл. 24 се правят следните изменения и допълнения: 1. Точки 3, 4 и 5 се изменят така: “3. в рамките на определените числен състав и бюджет утвърждава щата, създава и закрива структурни звена; 4. издава инструкции и заповеди и отговаря за правното осигуряване на Националната служба за охрана; 5. приема на служба, присвоява първо военно звание, повишава в по-горно звание, понижава в звание и освобождава от служба офицерите и сержантите от Националната служба за охрана, с изключение на офицерите с висши офицерски звания;”.

2. В т. 6 думите “волнонаемните служители” се заменят с “лицата, работещи по трудови правоотношения”.

3. Създава се нова т. 7: “7. посочва служители от Националната служба за охрана, които да определят специалните мерки за сигурност в случаите по чл. 13;”.

4. Досегашната т. 7 става т. 8.

§ 6. В чл. 26 думите “Отделите и групите” се заменят със “Структурните звена”. § 7. Членове 27 и 28 се изменят така: “Чл. 27. Офицерите и сержантите от Националната служба за охрана се ползват с правата на кадрови военнослужещи по смисъла на Закона за отбраната и въоръжените сили на Република България до приемането на закон за организацията и дейността на службата.

Чл. 28. За служителите от Националната служба за охрана извън тези по чл. 27 се прилагат разпоредбите на Кодекса на труда, освен ако в Закона за отбраната и въоръжените сили на Република България се предвижда друго.” § 8. Член 32 се изменя така: “Чл. 32. (1) Седалището на Националната служба за охрана е в предоставения й за ползване и управление обект - публична държавна собственост, с административен адрес София, бул. Черни връх 43.

(2) Социалните нужди на Националната служба за охрана се обслужват от предоставените й за ползване и управление обекти - публична държавната собственост: 1. почивни бази в местността “Траката” и в комплекс “Сандрово”; 2. учебно-възстановителен център на язовир “Искър” - за подготовка, обучение, квалификация и възстановяване на служителите.

(3) Ползването и управлението на обектите по ал. 2 се уреждат с инструкции на началника на службата.”

Министър-председател: Сергей Станишев

За главен секретар на Министерския съвет: Галина Маринска