Наредба № 41 от 20 април 2006 г. за условията и реда за признаване на организации на производители на риба и други водни организми

НАРЕДБА № 41 от 20 април 2006 г. за условията и реда за признаване на организации на производители на риба и други водни организми

Глава първа

ОБЩИ ПОЛОЖЕНИЯ Чл. 1. С наредбата се определят: 1. условията и редът за признаване на организации на производителите; 2. доказателствата за достатъчна икономическа активност на организациите на производители на риба и други водни организми и доказателства за способността им да осъществяват заложените в правилника дейности; 3. изискванията относно съдържанието на правилника на организациите на производители на риба и други водни организми; 4. критериите за определянето на дейността на дадена организация на производители на риба и други водни организми като представителна за определен район; 5. условията и редът за прилагане на определените в правилника на представителна организация на производители правила за производство, търговия и изтегляне от пазара на риба и други водни организми от производители, които не са нейни членове; 6. условията и редът за получаване на специално признаване на организации на производители на риба и други водни организми; 7. съдържание на оперативните програми на организациите на производители; 8. условията и редът за признаване на браншовите организации; 9. изискванията относно съдържанието на правилника за извършване на дейността по тази наредба и доказателствата за представителност на браншовите организации; 10. условията и редът за приемане като задължителни на споразуменията, решенията или практиките на определена браншова организация за производители и търговци, които не са нейни членове.

Глава втора

ПРИЗНАВАНЕ И ОТМЯНА НА ПРИЗНАВАНЕ НА ОРГАНИЗАЦИИ НА ПРОИЗВОДИТЕЛИТЕ

Раздел I

Условия и ред за признаване на организации на производителите Чл. 2. Министърът на земеделието и горите признава организациите на производители на риба и други водни организми по реда на чл. 10 от Закона за рибарството и аквакултурите (ЗРА).

Раздел II

Доказателства за достатъчна икономическа активност на организациите на производители и доказателства за способността им да осъществяват заложените в правилника дейности Чл. 3. (1) Организация на производители, която кандидатства за признаване за риболов, е достатъчно икономически активна, ако: 1. броят на членовете на организацията е не по-малък от 3; 2. общият капацитет на риболовните кораби, използвани от членовете на организацията на производителите, е не по-малко от 15 % от капацитета на корабите, извършващи риболов в Черно море или р. Дунав; 3. обемът на извадения на брега улов е не по-малко от 15 % от общия улов на риба и други водни организми в Черно море или р. Дунав; 4. броят на риболовните кораби, използвани от членовете на организацията на производителите, е не по-малко от 20 % от общия брой кораби, които извършват риболов в района, за който организацията е призната.

(2) Когато не по-малко от 30 % от членовете на организация на производители осъществяват дейност в един или повече райони, различни от този, в който се намира основното пристанище на техните кораби, тази организация е достатъчно икономически активна и може да бъде призната за района на основното й пристанище, ако обемът на извадения на брега улов е най-малко 4 % от общия улов на риба и други водни организми в страната.

(3) При изчисляване на стойностите по ал. 1, т. 3 и ал. 2 се вземат предвид данните за улова от предходната календарна година, отчетени в Изпълнителна агенция по рибарство и аквакултури (ИАРА) с декларациите за произход.

Чл. 4. (1) Организация на производителите, която кандидатства за признаване за аквакултури, е достатъчно икономически активна, ако членовете й са не по-малко от 3 и произвеждат не по-малко от 40 % от общата продукция на видове или група от видове, посочени в приложение № 1, които са произведени в съответния значим район.

(2) Значим район е районът, в който се произвеждат не по-малко от 20 % от общата продукция в страната за вид или група от видове.

(3) При изчисляване на общата продукция по ал. 1 се взимат предвид стойностите от предходната календарна година, отчетени в ИАРА по реда на чл. 27, т. 1 ЗРА.

Раздел III

Изисквания относно съдържанието на правилника на организациите на производители Чл. 5. (1) Правилникът на организацията на производители задължително съдържа: 1. задължения за членовете на организацията: а) да прилагат приетите от организацията правила за производство и търговия на продукцията; б) да прилагат приетите от организацията мерки, когато е установен общ допустим улов за определен вид риба или друг воден организъм и разпределението на квотите е предоставено на организациите на производители; в) да реализират своята продукция чрез съответната организация или съгласно предварително установените от нея правила; г) да предоставят необходимата на организацията информация за изпълнение на целите й по чл. 10, ал. 2 ЗРА, за изпълнение на задълженията, произтичащи от статута им, или за статистически цели; д) да заплащат предвидените в правилника такси и парични вноски; е) да останат членове на организацията най-малко три години след признаването й и при напускане да я уведомят най-малко една година предварително; 2. изискване всеки плавателен съд да бъде ползван само от една организация на производители на риба или други водни организми; 3. процедура за приемане и изменение на правилата за риболов, производство и реализация на продукцията; 4. забрана за дискриминация към членовете на организацията; 5. размера на таксите и вноските, дължими от членовете на организацията; 6. правила, позволяващи на членовете да се запознават в детайли с дейността на организацията и взетите от ръководството решения; 7. санкции за неизпълнение от членовете на задължения, произтичащи от правилника на организацията; 8. правила за приемане на нови членове; 9. правила за водене на счетоводството, формиране и разходване на бюджета в рамките на организацията, включително воденето на отделни сметки за дейностите, за които е получила признаване.

(2) Количествата продукти, за които производители са сключили договори за реализация, преди да станат членове на организацията на производители, могат да не бъдат продавани чрез организацията, чиито членове са, при условие че производителите предварително писмено са уведомили организацията за обхвата и срока на сключените договори и организацията е приела с писмено уведомление изключението.

Раздел IV

Критерии за определянето на производствената и търговската дейност на организациите на производителите като представителни за определен от нея район Чл. 6. (1) Дейността на организация на производители за риболов е представителна за определен от нея район, в който ще се разшири прилагането на определените от нея правила за производство и реализация на продукцията, ако: 1. продажбите на организацията на производители или на нейните членове на видовете риба и други водни организми, за които ще се прилагат нейните правила, възлизат на не по-малко от 65 % от общото количество продажби на видовете риба и други водни организми в определения район; 2. броят на рибарите на борда на риболовните кораби, управлявани от членове на организацията на производители, е по-голям от 50 % от общия брой на рибарите в района, в който ще се разшири прилагането на определените от нея правила за производство и търговия на продукцията.

(2) При изчисляване на продажбите по ал. 1, т. 1 се взимат предвид данните за продадените количества през предходната календарна година, отчетени в ИАРА с документи за първа продажба.

(3) Броят на рибарите по ал. 1, т. 2 на борда на риболовни кораби с дължина, по-малка или равна на 10 m, се изчислява пропорционално на съотношението между продадените от тези рибари количества и общото количество продажби в съответния район.

(4) Дейността на организация на производителите на аквакултури се счита за достатъчно представителна за определен район, в който ще се разшири прилагането на определените от нея правила за производство и търговия на продукцията, ако производството на видовете, за които ще се прилагат нейните правила, възлиза на повече от 40 % от общото количество на произведените в определения район.

(5) При изчисляване на производството по ал. 4 се взимат предвид данните за произведените количества през предходната календарна година, отчетени в ИАРА по реда на чл. 27, т. 1 ЗРА.

Раздел V

Условия и ред за прилагане на правила, определени в правилника на представителна организация от производители, по отношение на лица, които не са нейни членове Чл. 7. (1) Организация на производители, представителна за производството и търговията на риба и други водни организми в един или няколко района, може да поиска по реда на чл. 10а ЗРА определени в правилника правила да се прилагат по отношение на лица, които не са нейни членове.

(2) Правилата по чл. 1 включват следните елементи: 1. качество, размер или тегло и представяне на продуктите, предлагани за продажба; 2. условия за вземане на проби от продуктите, съдове, използвани за продажбата, опаковане и етикетиране, както и употреба на лед; 3. условия за първа продажба и рационално пласиране на продукцията с цел стабилизиране на пазара.

(3) Правилата за производство и продажба по ал. 1 при произведена в повече продукция от аквакултури могат да включват мерки, касаещи предлагането на ювенилни видове, както и мерки, свързани с намеса в производството на други етапи от жизнения цикъл на видовете, в частност по отношение събирането и съхранението, включително замразяването на продукцията.

(4) Срокът за прилагане на правилата по ал. 1 и 3 от производители, които не са членове на организацията на производители, е не по-малко от 90 дни.

Раздел VI

Условия и ред за получаване на специално признаване на организации на производители с цел подобряване качеството на техните продукти Чл. 8. (1) Организациите на производители, признати по реда на чл. 10 ЗРА, могат да кандидатстват за получаването на специално признаване съгласно чл.10б, ал. 2 ЗРА, за което представят в ИАРА: 1. списък на предлаганите от тях или от техни членове продукти, които са включени в план за подобряване на качеството; 2. план за подобряване на качеството на продуктите по т. 1, който обхваща всички фази на производството и търговията с продуктите; планът включва: а) правила за подобряване качеството на продуктите през времето, когато са на борда на риболовните кораби или са отглеждани във фермите; б) правила за оптимално запазване на качеството на продуктите по време на улова, разтоварването, обработката, транспортирането и търговията; в) подходящи техники и технологии за прилагане; г) мерки за подобряване на качеството, които ще бъдат прилагани на всеки етап от производството и търговията; д) предварителни проучвания за приложимите стандарти за качество на продуктите, установяване на техните недостатъци и предложения за подобряване на стандартите; е) обучение на производителите и инвестиции; 3. система за наблюдение и оценка на постигането на поставените в плана цели; 4. проект на бюджет за изпълнението на плана за три години.

(2) В тримесечен срок от представянето на информацията изпълнителният директор на ИАРА със заповед дава специално признаване или прави мотивиран отказ.

(3) Изпълнителният директор на ИАРА може да откаже или да отмени специалното признаване, ако: 1. организацията на производители не изпълни изискванията по ал. 1; 2. организацията на производители откаже да представи на ИАРА информация относно изпълнение на плана за подобряване на качеството на продуктите; 3. организацията на производители не изпълнява записаното в документите по ал. 1.

(4) При отменяне на признаването на организация на производителите по чл. 10 ЗРА се отменя и специалното признаване.

(5) При отменяне на специалното признаване организацията на производители се уведомява за това най-малко две седмици преди издаването на заповедта за отмяна.

(6) Срокът на специалното признаване съвпада със срока на плана за подобряване на качеството.

(7) До края на януари всяка календарна година организациите на производители, получили специално признаване, представят в ИАРА доклад за изпълнение на плана за подобряване на качеството на продуктите през изминалата календарна година.

(8) Планът за подобряване качеството на продуктите може да бъде преразгледан и изменен при възникване на непредвидени обстоятелства. Измененията трябва да бъдат одобрени от ИАРА.

Раздел VII

Съдържание на оперативните програми на организациите на производители Чл. 9. (1) Организациите на производители представят за одобряване в ИАРА изготвените от тях оперативни програми в срок до края на януари съответната календарна година.

(2) Изпълнителният директор на ИАРА одобрява представените оперативни програми или дава предписания за изменения или допълнения в срок до 15 март съответната календарна година.

(3) В случаите, когато са дадени предписания за изменения и допълнения в програмата, срокът за одобрение се удължава с две седмици.

(4) При неизпълнение на дадените предписания изпълнителният директор на ИАРА отказва одобрението с мотивирана заповед.

(5) Организацията на производители започва изпълнението на програмата незабавно след нейното одобрение.

Чл. 10. Оперативната програма може да бъде преразгледана и изменена при възникване на непредвидени обстоятелства. Измененията се одобряват от ИАРА.

Чл. 11. Не са задължени да изготвят оперативна програма новопризнатите организации на производители през първата година от признаването им.

Чл. 12. До края на януари на следващата годината организациите на производители представят в ИАРА доклад за дейността си през изминалата година. Докладът съдържа следната информация: 1. пазарен доклад за видовете, обхванати от оперативната програма, който трябва да отразява: а) възникнали затруднения при реализацията на продуктите през годината; б) мерки за преодоляване на затрудненията, включително наложени санкции; в) причини, довели до невъзможност за преодоляване на възникнали затруднения; 2. копие на правилата за дейността на организацията на производители за първата година от изпълнението на програмата, както и всяко последващо изменение; 3. списък на санкциите, наложени на членовете на организацията на производители.

Чл. 13. (1) Признатите организации на производители изготвят оперативни програми за годината за видовете, посочени в приложения № 2 и 3, която съдържа: 1. пазарна стратегия, която организацията ще следва, за да осигури съответствие между количеството и качеството на предлаганите продукти и изискванията на пазара; 2. план за улова на видовете, посочени в приложение № 2, които съставляват значителна част от улова, разтоварен на брега от членовете на организацията; планът за улова съдържа график за доставките, разпределен за цялата година, и се основава на сезонните пазарни тенденции (цени, производство и търсене); 3. план за производство на видовете, посочени в приложение № 3; 4. планирани мерки за регулиране на предлагането на видове, за които има затруднение при реализирането им през годината; 5. санкции за членове, които нарушават решенията за изпълнението на оперативната програма.

(2) Пазарната стратегия за видовете от приложение № 2 включва: 1. брой на регистрираните членове на организацията на производители в първия ден на годината; 2. брой и вид на риболовните плавателни съдове, които се ползват от организацията на производители в първия ден на годината; 3. обем на производството и данни относно намеса на пазара за различните видове през предходната календарна година; 4. оборот на организацията на производители през предходната календарна година; 5. квотата, определена за организацията на производители по видове; 6. процент на реализираната риба през предходната календарна година чрез центрове за първа продажба или по други начини; 7. стратегия за подобряване и поддържане на качеството на продуктите, които се реализират чрез организацията на производители или нейни членове; 8. правила за доброволно етикетиране на продуктите или други правила, отнасящи се до начина на предлагане на продуктите на пазара; 9. предложения относно излизане на нови пазари или други търговски възможности.

(3) Пазарната стратегия за видовете от приложение № 3 включва: 1. брой на регистрираните членове на организацията на производители в първия ден на годината; 2. обем на производството през предходната календарна година; 3. средна продажна цена на видовете през предходната календарна година; 4. оборот на организацията на производители през предходната календарна година; 5. използван метод за отглеждане; 6. сезони на засилено производство и продажби; 7. стратегия за подобряване и поддържане на качеството на продуктите, които се реализират чрез организацията на производители или нейни членове; 8. правила за доброволно етикетиране на продуктите или други правила, отнасящи се до начина на предлагане на продуктите на пазара; 9. оценка на пазара и предложения относно излизане на нови пазари или други търговски възможности.

(4) Като видове, които съставляват значителна част от улова, разтоварен на брега съгласно ал. 1, т. 2, могат да бъдат разглеждани видовете, които представляват: 1. най-малко 5 % от обема или стойността на общото производство на организацията на производители през предходната календарна година за видове, за които са били определяни квоти за улов; или

2. най-малко 10 % от обема или стойността на общото производство на организацията на производители през предходната година за видове, за които не са били определяни квоти за улов.

(5) При изготвянето на оперативната програма се вземат предвид възникналите непредвидени затруднения на пазара, наблюдавани през последните няколко години, и се предвиждат мерки за контрол на продажбите.

Глава трета

ПРИЗНАВАНЕ И ОТМЯНА НА ПРИЗНАВАНЕ НА БРАНШОВИ ОРГАНИЗАЦИИ

Раздел I

Условия и ред за признаване и отмяна на признаване на браншови организации Чл. 14. Министърът на земеделието и горите признава и отменя признаването на браншови организации, създадени от физически и юридически лица, които произвеждат, търгуват или преработват риба и други водни организми, както и от организации на производители на риба и други водни организми по реда на чл. 10в ЗРА.

Раздел II

Изисквания относно представителността на браншовите организации и съдържанието на правилника на тези организации Чл. 15. (1) Браншовата организация се счита за представителна за определен от нея район, ако нейните членове произвеждат, преработват или продават не по-малко от една трета от продукцията в съответния район.

(2) Когато браншова организация упражнява дейността си в няколко района, тя трябва задължително да представлява не по-малко от 20 % от произведените, преработените или продадените количества във всеки от районите.

(3) Браншовите организации представят счетоводни и други документи, които доказват производството, преработката или продажбата на една трета от продукцията в съответния район.

Чл. 16. (1) Когато браншова организация, функционираща в определен от нея район или райони, се счита за представляваща производството, търговията или преработката на даден продукт, по искане на организацията със заповед на министъра на земеделието и горите може да се определи някое от споразуменията, решенията или съгласуваните практики, приети в рамките на тази организация, да бъдат задължителни за определен период от време и за други лица от съответния район, които не са част от организацията.

(2) Браншова организация следва да се счита за представляваща по смисъла на ал. 1, когато обхваща най-малко две трети от производството, търговията или преработката на определен продукт или продукти в съответния район или райони.

(3) В случаите, когато искането за разширяване на прилагането на правила и от други лица обхваща повече от един район, браншовата организация задължително доказва във всеки от съответните райони своята представителност за всеки от браншовете, които обхваща.

(4) Правилата, за които може да се иска разширяване на прилагането им по отношение на други лица: 1. трябва да съдържат един от следните елементи: а) информация за производството и пазара; б) по-строги производствени правила от нормативно установените; в) сключване на стандартни договори; г) правила за търговия на пазара; 2. трябва да са били в сила най-малко една година; 3. могат да бъдат обявени за задължителни за не повече от три години; 4. не могат да нарушават правилата, определящи пазарното поведение, които произтичат от законите и обичайните търговски отношения и не нарушават добрите нрави.

ДОПЪЛНИТЕЛНИ РАЗПОРЕДБИ § 1. По смисъла на тази наредба: 1. “Общият капацитет на риболовните кораби, използвани от членове на организацията” е сборът от капацитетите на риболовните кораби на нейните членове. Капацитетът на риболовния кораб се определя от неговия размер и мощността на неговия двигател и се изразява в единица мярка за капацитет на кораба (VCU), която се изчислява по следната формула: VCU = дължина (m) x широчина (m) + 0,45 x мощност (kW).

2. “Ювенилни екземпляри” са млади риби или други водни организми, които притежават почти всички външни характеристики на възрастните екземпляри, но са с по-малки размери и полово незрели.

3. “Непредвидени обстоятелства” са събития, които не зависят от действията или бездействията на членовете на организацията, като последните не са били длъжни или не са могли да предвидят настъпването им. § 2. При определянето на общия обем на производството на членовете на една организация на производителите за определения район/райони не се включва продукцията от внос, който те осъществяват, освен в случаите, когато тази продукция е предназначена за преработка и се отчита като такава.

ЗАКЛЮЧИТЕЛНА РАЗПОРЕДБА § 3. Наредбата се издава на основание чл. 10, ал. 11 във връзка с чл. 10, ал. 4, чл. 10а, ал. 2, чл. 10б, ал. 3, чл. 10в, ал. 11 и чл. 10г, ал. 2 от Закона за рибарството и аквакултурите.

Министър: Н. Кабил

Приложение № 1 към чл. 4, ал. 1

1. Дъгова пъстърва и други пъстървови видове риби (Oncorhynchus mykiss/Salmo gairdneri irideus, Salmo trutta fario, Salvelinus fontinalis); 2. Шаран (Cyprinus carpio)и други шаранови видове риби (Cyprinidae); 3. Растителнояден комплекс - бял и пъстър толстолоб (Hypophthalmichthys molitrix, Aristichthys nobilis ), бял и черен амур (Ctenopharyingodon idella, Mylopharingodon piceus), буфалови риби (Ictiobus spp.); 4. Хищни видове риби - европейски и канален сом (Silurus glanis), бяла риба (Sander lucioperca), щука (Esox lucius) и други; 5. Есетрови видове риби (Acipenser spp.); 6. Черна морска мида (Mytilus galloprovincialis); 7. Други видове от аквакултури.

Приложение № 2 към чл. 13, ал. 1

Търговско наименование Научно наименование Търговско наименование

(бълг. ез.) (англ. ез.)

1 2 3

Морски риби

Писия от вида Pleuronectes platessa plaice Тон от вида Thunnus thynnus bluefin tuna

Херинга Clupea harengus herring

Треска Gadus morhua cod

Сардина Sardina pilchardus sardine

Пикша Melanogrammus aeglefinus haddock

Треска от вида Pollachius virens saithe

Треска от вида Pollachius pollachius pollack

Атлантическа скумрия Scomber scombrus mackerel

Японска скумрия Scomber japonicus mackerel

Сафрид Trachurus spp. horse mackerel

Черноморска акула Squalus acanthias and Scyliorhinus spp. dogfish

Морски костур Sebastes spp. redfish

Меджид Merlangius merlangus whiting

Путасу Micromestistius poutassou or Gadus poutassou blue whiting

Морска щука Molva spp. ling

Хамсия Engraulis spp. anchovy

Мерлуза Merluccius merluccius hake

Lepidorhombus spp. megrim

Brama spp. ray’s bream

Морски дявол Lophius spp. anglerfish

Писия от вида Limanda limanda dab

Писия от вида Microstomus kitt lemon sole

Треска от вида Trisopterus luscus pouting

Треска от вида Trisopterus minutus poor cod

Гопа Boops boops bogue

Смарид Maena smaris picarel

Морска змиорка Conger conger conger

Mорска лястовица Trigla spp. gurnard

Кефал Mugil spp. mullet

Морска лисица Raja spp. skate

Речна писия Platichthys flesus common flounder

Морски език Solea spp. sole

Lepidopus caudatus and Aphanopus carbo scabbardfish

Барбуня Mullus barbatus, Mullus surmuletus striped or red mullet

Кантар Spondyliosoma cantharus black sea bream

Цаца (копърка, трицона, шпрот) Sprattus sprattus sulinus sprat

Черноморска хамсия Engraulis encrasicholus ponticus anchovy

Черноморски меджид Merlangius merlangus euxinus whiting

Черноморски сафрид Trachurus mediterraneus ponticus black sea scad

Паламуд Sarda sarda bonito

Калкан Psetta maxima turbot

Лефер Pomatomus saltatrix bluefish

Сладководни риби

Бабушка Rutilus rutilus roach

Червеноперка Scardinius erythrophthalmus rudd

Уклей Alburnus alburnus bleak

Платика Abramis brama danube bream

Бяла мряна Barbus barbus barbel

Шаран Cyprinus carpio carp

Каракуда Carassius sp. crucian carp

Скобар Chondrostoma nasus undermouth

Речен кефал Leuciscus cephalus chub Бял толстолоб Hypophthalmichthys molitrix silver carp

Пъстър толстолоб Aristichthys nobilis bighead carp Бял амур Ctenopharyingodon idella grass carp Сом Silurus glanis wels catfish

Бяла риба (сулка) Sander lucioperca pike perch

Речен костур Perca fluviatilis perch

Щука Esox lucius pike

Чига Acipenser ruthenus sterlet

Проходни риби

Карагьоз, дунавска скумрия Alosa pontica pontica shad

Моруна Huso huso beluga

Пъструга Acipenser stellatus Starry sturgeon

Руска есетра Acipenser gueldenstaedti Russian sturgeon

Ракообразни

Сиви скариди Crangon crangon shrimps

Северни скариди Pandalus borealis pandalid shrimps Рак пустинник Cancer pagurus edible crabs

Норвежки омар Nephrops norvegicus norway lobsters

Езерен рак Astacus leptodactylus crayfish

Мекотели

Миди от вида Pecten maximus common scallop

Охлюви от вида Buccinum undatum common whelk

Черна морска мида Mytilus galloprovincialis black mussels

Сепия Sepia officinalis and Rossia macrosoma cuttlefish

Рапан Rapana thomasiana Rapa whelk

Приложение № 3 към чл. 13, ал. 1

Търговско наименование Научно наименование Търговско наименование

(бълг. ез.) (англ. ез.)

Шаран Cyprinus carpio carp Бял толстолоб Hypophthalmichthys molitrix silver carp

Пъстър толстолоб Aristichthys nobilis bighead carp Бял амур Ctenopharyingodon idella grass carp

Черен амур Mylopharingodon piceus black carp

Каракуда Carassius sp. crucian carp

Лин Tinca tinca tench

Буфало Ictiobus sp. buffalo

Бяла риба (сулка) Sander lucioperca pike perch

Европейски сом Silurus glanis wels catfish

Канален (американски) сом Ictalurus punctatus channel catfish

Щука Esox lucius pike

Моруна Huso huso beluga

Пъструга Acipenser stellatus Starry sturgeon

Руска есетра Acipenser gueldenstaedti Russian sturgeon

Чига Acipenser ruthenus sterlet

Веслонос Polyodon spathula Mississippi paddlefish

Атлантическа (езерна) сьомга Salmo salar atlantic salmon

Дъгова пъстърва Oncorhynchus mykiss rainbow trout

Речна пъстърва Salmo trutta brown trout

Сивен Salvelinus fontinalis brook trout

Змиорка Anguilla anguilla eel

Ципура Sparus aurata gilthead seabream

Лаврак Dicentrarchus labrax European seabass

Калкан Psetta maxima turbot

Стриди Ostrea edulis, Crassostrea gigas oysters

Черни миди Mytilus sp. mussels

Други миди Ruditapes decussates, Ruditapes philippinarum, clams

Tapes sp., Veneridae, Mercenaria mercenaria)

Водорасли algae