Наредба за изменение и допълнение на Наредба № 3 от 2003 г. за условията и реда за даване на съгласие за осиновяване от чужденец на лице - български гражданин

МИНИСТЕРСТВО НА ПРАВОСЪДИЕТО

Наредба за изменение и допълнение на Наредба № 3 от 2003 г. за условията и реда за даване на съгласие за осиновяване от чужденец на лице - български гражданин (обн., ДВ, бр. 82 от 2003 г.; попр., бр. 86 от 2003 г.; изм. и доп., бр. 61 от 2005 г., бр. 6 от 2006 г., бр. 20 от 2008 г. ) § 1. В чл. 5, ал. 3, точка 1 след думите “отечествено право” съюзът “и” се заменя с “или”. § 2. В чл. 6, ал. 1 думите “14-дневен срок” се заменят с “30-дневен срок”. § 3. В чл. 12а, ал. 3 и в чл. 27, ал. 3 думите “Закона за Върховния административен съд” се заменят с “Административнопроцесуалния кодекс”. § 4. В чл. 14 се правят следните изменения: 1. В ал. 2 думите “7-дневен срок” се заменят с “30-дневен срок”.

2. Алинея 5 се изменя така: “(5) Осиновяващият запазва номера, под който е вписан в регистъра, когато: 1. министърът на правосъдието е отказал да даде съгласие за осиновяване по чл. 12а, ал. 2; 2. по решение на Съвета по международни осиновявания, при отказ от осиновяване, поради здравословни проблеми на детето, за които осиновителят не е бил първоначално информиран .” § 5. Член 19 се изменя така: “Чл. 19 (1) При настъпване на условията по чл. 57в, ал. 9 СК Съветът по осиновяване към регионалната дирекция за социално подпомагане предоставя в Министерството на правосъдието оригиналните документи от досието на детето. Копие от документите остава на съхранение в регионалната дирекция.

(2) Досието на детето съдържа: 1. заверен препис от акта за раждане; 2. удостоверение за раждане; 3. декларации за съгласие за пълно осиновяване от родителите (по образец) и/или заверен препис от решение на съда за вписване в регистъра; 4. заверен препис от решение/решения на съда за налагане на мярка за закрила по реда на Закона за закрила на детето и заповедите за временно настаняване извън семейството на директора на дирекция “Социално подпомагане”; 5. доклад за социалния статус на детето, във форма по образец - Приложение № 4 към чл. 10, ал. 2 от Наредба № 4 от 2003 г. за условията и реда за водене и съхраняване на регистъра на деца за пълно осиновяване (ДВ, бр. 107 от 2003 г.); 6. удостоверение от съответния орган по настойничество и по попечителство в предвидените от закона случаи; 7. документи, удостоверяващи настъпилите обстоятелства по чл. 57в, ал. 9 от Семейния кодекс; 8. медицинско свидетелство за здравословното състояние на детето, съдържащо резултати от проведените му изследвания, в т.ч. и за СПИН и сифилис, във форма по образец - приложение № 3 към чл. 10, ал. 2 от Наредба № 4 от 2003 г. за условията и реда за водене и съхраняване на регистъра на деца за пълно осиновяване; 9. психопедагогическа характеристика на детето; 10. четири броя удостоверения със залепена снимка на детето в цял ръст, съдържащи имена и единен граждански номер (ЕГН) на детето, които удостоверяват идентичността между детето на снимката и това, на което принадлежат имената и ЕГН; 11. доклад относно правния статус; 12. удостоверение за родствени връзки на детето; 13. доклад за оценка на потребностите на детето, съдържащ информация за контакти с родителите и други членове на семейството; 14. план на действие за детето; 15. индивидуален план за детето, изготвен съгласно Наредбата за критериите и стандартите за социални услуги за деца, приета с ПМС № 256 от 2003 г. (обн., ДВ, бр. 102 от 2003 г.; изм., бр. 26 от 2007 г. и бр. 53 от 2008 г.).

(3) Когато се установят непълноти, несъответствия или липса на документите по ал. 2, т. 1 - 11, Министерството на правосъдието уведомява съответните Съвет по осиновяване и регионална дирекция за социално подпомагане за това и дава указания за отстраняването им в 30-дневен срок от получаване на уведомлението.

(4) Документи от досието на детето могат да се предоставят на регионалната дирекция за социално подпомагане по нейно искане, когато това е необходимо за отстраняване на недостатъци по ал. 3.

(5) В случай че недостатъците по ал. 3 не бъдат отстранени в срок, подадените документи не се разглеждат и се връщат на подателя им, като номерът, под който е било регистрирано досието на детето в Министерството на правосъдието, се закрива.

(6) Детето се вписва в регистъра по чл. 18 въз основа на информацията, представена от Съвета по осиновяване и регионалната дирекция за социално подпомагане в 30-дневен срок от постъпването в Министерството на правосъдието на неговото досие или съответно на документите по ал. 3. При констатирана невъзможност да бъде събрана необходимата информация, съдържаща се в документи по ал. 2, т. 12 - 15, детето се вписва в регистъра въз основа на наличните данни за него.

(7) Вписването се извършва по реда на постъпване на документите. Всяко дете се вписва в отделна партида на регистъра със свой уникален пореден номер.

(8) За всяко вписано в регистъра дете се създава, поддържа и съхранява досие.

(9) Министерството на правосъдието уведомява съответната регионална дирекция за социално подпомагане за вписването на детето във водения от него регистър и за необходимостта от съгласуване на действията по национално и международно осиновяване.

(10) Регионалната дирекция за социално подпомагане предоставя в Министерството на правосъдието на всеки 3 месеца актуални документи по ал. 2, т. 8 и 9, на всеки 12 месеца - по ал. 2, т. 10, както и всяка нова или допълнителна информация или документ относно обстоятелства, свързани с детето, в 7-дневен срок от узнаването.” § 6. Член 19а се изменя така: “Чл. 19а. (1) Министерството на правосъдието предприема специални мерки по отношение на децата със здравословни проблеми, специални нужди или на възраст над 7 години, за които в регистъра няма вписани подходящи осиновяващи, Съветът по международни осиновявания не може да определи подходящи осиновяващи от вписаните лица или определените осиновяващи са отказали да осиновят детето, като: 1. публикува веднъж месечно от 25-о до 30-о число на официалната си електронна страница обща информация за всяко дете, за което е взето решение за предприемане на специални мерки от Съвета по международни осиновявания през предходния месец; 2. предоставя информация и подробни данни за спецификите на конкретно дете по т. 1 по подадено заявление от акредитираната организация; при необходимост може да бъде предоставена и снимка; към заявлението се прилага нотариално заверена декларация за използване на информацията и снимката по предназначение.

(2) Заявителят връща получените документи, ако в двумесечен срок от получаване на информацията по ал. 1, т. 2 в Министерството на правосъдието не е постъпила молба за осиновяване.

(3) Постъпилата молба за осиновяване се разглежда незабавно. При констатирани непълноти и несъответствия по документите, приложени към молбата, в съответствие с чл. 5, ал. 3 и 6, Министерство на правосъдието уведомява писмено акредитираната организация и дава указания за отстраняването им. В случая не се прилага чл. 6, ал. 3.

(4) Министерството на правосъдието може да предостави информация за деца по ал. 1, т. 1 на централен орган или на посочена от него чуждестранна акредитирана организация при подписан за целта договор.” § 7. В чл. 35 думите “Закона за Държавния архивен фонд” се заменят със “Закона за Националния архивен фонд”. § 8. В § 8 от заключителните разпоредби към Наредбата за изменение и допълнение на Наредба № 3 от 2003 г. за условията и реда за даване на съгласие за осиновяване от чужденец на лице - български гражданин (ДВ, бр. 20 от 2008 г.) думите “1 декември 2007 г. - 30 юни 2008 г.” се заменят с “1 декември 2007 г. - 4 юли 2009 г.”, а думите “не по-късно от 4 юли 2009 г.” се заменят с “не по-късно от 31 юли 2010 г.”.

Преходни и заключителни разпоредби § 9. Постъпилите преди влизането в сила на тази наредба досиета на деца в Министерството на правосъдието, които не са вписани в регистъра, се разглеждат по реда на чл. 19. § 10. Наредбата влиза в сила от деня на обнародването й в “Държавен вестник”.

Министър: М. Тачева