Правилник за устройството и дейността на центъра за развитие на човешките ресурси

МИНИСТЕРСТВО НА ОБРАЗОВАНИЕТО И НАУКАТА

ПРАВИЛНИК за устройството и дейността на Центъра за развитие на човешките ресурси

Раздел I

Общи положения Чл. 1. С този правилник се уреждат устройството и дейността на Центъра за развитие на човешките ресурси, наричан по-нататък “центъра”.

Чл. 2. (1) Центърът е държавно обслужващо звено в системата на народната просвета по смисъла на чл. 33a, ал. 1, т. 3 от Закона за народната просвета.

(2) Центърът е юридическо лице, второстепенен разпоредител с бюджетни кредити към министъра на образованието и науката със седалище и адрес София 1000, район “Средец”, ул. Граф Игнатиев 15, ет. 4.

(3) Центърът има собствени банкови сметки в левове и валута.

Чл. 3. (1) Центърът насърчава, консултира, организира и координира участието на Република България в европейските образователни програми и инициативи с цел: 1. укрепване на капацитета за посрещане на новите предизвикателства на модерното общество, основано на знанието, и демографските процеси в страната; 2. засилване на ролята на образованието и обучението за повишаване на конкурентоспособността на европейската икономика в контекста на засилената динамика на глобалните процеси; 3. създаване и усъвършенстване на условията за учене през целия живот.

(2) За изпълнение на целите по ал. 1 центърът: 1. насърчава и координира участието на Република България в програми и инициативи, свързани с изграждането и укрепването на европейските системи за образование и обучение, и отговаря за успешното им изпълнение на национално ниво; 2. координира и управлява дейности, свързани с разработване, реализиране, наблюдение и оценка на проекти в областта на образованието и обучението; 3. предоставя консултации и техническа помощ по проекти, свързани с образованието и обучението; 4. анализира административните и финансовите условия за прилагане на децентрализиран подход при управлението на европейски образователни програми и инициативи на национално ниво и прави предложения за усъвършенстването им, вкл. и мерки за избягване на конфликт на интереси; 5. анализира, в сътрудничество с компетентните институции на национално и европейско ниво, нуждите и възможностите за участие на Република България в образователни програми и инициативи и предлага действия за укрепване на абсорбционния капацитет; 6. насърчава и допринася за укрепване на националната и международната мрежа за партньорство при разработване и осъществяване на образователни проекти; 7. създава условия за гарантиране на стабилното и ефективното управление на средствата, предоставени от Европейския съюз, в това число разработва и прилага ясни правила за почтено и етично изпълнение на функциите и задачите от служителите на центъра; 8. осъществява проекти и изследвания в областта на образованието, пазара на труда и човешките ресурси.

(3) Изпълнението на дейностите и задачите на центъра се осъществява при спазване на следните принципи: 1. прозрачност на процедурите; 2. отговорност и отчетност; 3. равно третиране и недопускане на дискриминация; 4. разделение на функциите и недопускане на конфликт на интереси; 5. недопускане на двойно финансиране на проекти от различни финансови източници на Европейския съюз.

Чл. 4. Министърът на образованието и науката осъществява цялостен контрол върху административното и финансовото управление на центъра.

Раздел II

Управление на центъра Чл. 5. Органи за управление на центъра са управителният съвет и директорът.

Чл. 6. (1) Управителният съвет се състои от 5 членове.

(2) Членове на управителния съвет са по един представител на Министерството на образованието и науката, Министерството на труда и социалната политика, Министерството на финансите, Министерството на регионалното развитие и благоустройството и Министерството на държавната администрация и административната реформа.

(3) Съставът на управителния съвет се определя от министъра на образованието и науката по предложение на ръководителите на съответните ведомства.

(4) Министърът на образованието и науката определя председател на управителния съвет измежду неговите членове.

Чл. 7. (1) Членовете на управителния съвет се освобождават от министъра на образованието и науката: 1. по тяхно писмено искане; 2. при обективна невъзможност да изпълняват задълженията си за повече от шест месеца; 3. при прекратяване на трудовото или служебното правоотношение със съответното ведомство; 4. по искане на ръководителя на ведомството, чиито представители са; 5. при системно неизпълнение на задълженията.

(2) При освобождаване на член на управителния съвет министърът на образованието и науката определя на негово място нов член от същата квота по реда на чл. 6, ал. 3.

Чл. 8. (1) Управителният съвет: 1. приема годишна програма за дейността на центъра и одобрява проекта на бюджет за неговото осъществяване и я представя на министъра на образованието и науката; 2. одобрява годишния доклад за дейността на центъра и го представя на министъра на образованието и науката; 3. прави предложение на министъра на образованието и науката за участие на центъра в международни програми и инициативи в областта на образованието и обучението; 4. одобрява правила за финансовата дейност, правила за организацията и функционирането на вътрешна система за отчетност, наблюдение и оценка на дейността на центъра и процедурни правила за управление на проекти; 5. взема решение за създаване на консултативни органи към центъра и привличане на външни експерти с оглед гарантиране на прозрачност в неговата дейност и разширяване на възможностите за сътрудничество при осъществяването на проекти и дейности в областта на образованието и обучението на международно, национално и местно ниво; 6. запознава се с резултатите от извършените ежегодно одити и проверки на дейността на центъра и предлага при необходимост мерки за укрепване на неговия капацитет.

(2) Членовете на управителния съвет не могат да участват в процедури за одобряване, координиране или управление на проекти, свързани с дейността на центъра.

Чл. 9. (1) Управителният съвет се свиква на редовни заседания най-малко четири пъти годишно от председателя.

(2) Управителният съвет може да се свика на извънредно заседание по инициатива на председателя или по предложение на най-малко двама членове.

(3) Членовете на управителния съвет се уведомяват писмено за насрочените заседания не по-късно от три дни преди провеждането им.

(4) Управителният съвет взема решения с мнозинство повече от половината от членовете си.

(5) Директорът на центъра участва в заседанията на управителния съвет с право на съвещателен глас.

Чл. 10. (1) За заседанията на управителния съвет се съставя протокол, който се подписва от председателя и присъстващите членове в деня на заседанието.

(2) Член на управителния съвет, който не е съгласен с прието решение, подписва протокола с особено мнение, което мотивира писмено. Особеното мнение се прилага към протокола.

Чл. 11. За участие в заседанията на управителния съвет членовете не получават възнаграждение.

Чл. 12. (1) Директорът на центъра се назначава от министъра на образованието и науката въз основа на конкурс, проведен по реда на Кодекса на труда.

(2) Директорът: 1. организира, ръководи и отговаря за дейността на центъра; 2. представлява центъра пред български и чуждестранни физически и юридически лица, държавни органи и международни организации; 3. организира подготовката и воденето на документацията на заседанията на управителния съвет; 4. разработва проект на годишна програма и годишен доклад за дейността на центъра и ги предлага за одобрение на управителния съвет; 5. разработва правила за финансовата дейност и правила за организацията и функционирането на вътрешна система за отчетност, наблюдение и оценка на дейността на центъра и ги предлага за одобрение на управителния съвет; 6. в съответствие с изисквания на Европейската комисия разработва и предлага за одобрение на управителния съвет процедурни правила за оценяване и управление на проекти, гарантиращи прозрачност и равнопоставеност на всички участници; 7. утвърждава кодекс за поведение на служителите в центъра; 8. утвърждава длъжностното и поименното щатно разписание, утвърждава и изменя длъжностните характеристики и изискванията за заемане на длъжности в центъра; 9. сключва, изменя и прекратява трудовите правоотношения с работниците и служителите в центъра; 10. разрешава и прекратява ползването на отпуск и командирова служителите на центъра; 11. създава и гарантира условия за разработване, документиране и поддържане на Система за управление на кaчеството, изпълняваща изискванията на международния стандарт ISO 9001:2000; 12. взема решение за отпускане на грантове в съответствие с одобрените процедурни правила за управление на проекти; 13. сключва договори с български и чуждестранни юридически лица, свързани с изпълнение на основните функции и задачи на центъра; 14. разработва и представя при поискване от министъра на образованието и науката текущи отчети за дейността на центъра; 15. разпорежда се с финансовите средства на центъра; 16. организира поддържането на електронните страници на центъра; 17. организира воденето и съхранението на документацията на центъра и отговаря за осигуряването на нейната сигурност, както и за сигурността на информацията; 18. изпълнява други функции, възложени му от министъра на образованието и науката.

Раздел III

Финансиране и оценка на дейността на центъра Чл. 13. (1) Дейността на центъра се финансира от: 1. средства, предоставени от Европейската комисия за управление на програми и инициативи в областта на образованието и обучението; 2. държавна субсидия; 3. средства от съпътстващи дейности по изпълнение на международни споразумения, проекти и дейности, непротиворечащи на българското законодателство.

(2) Средствата от държавния бюджет по ал. 1, т. 2 се използват приоритетно за осигуряване на допълващо финансиране на средствата по ал. 1, т. 1 и за издръжка на центъра.

Чл. 14. Центърът изгражда и организира функционирането на вътрешна система за отчетност, наблюдение и оценка на дейността си, която съдържа информация за: 1. резултатите от дейността на центъра по показатели за изпълнение, заложени в плана за съответната година; 2. проведените одити на дейността на центъра и препоръките, направени в одитните доклади, както и мерките, предприети за тяхното изпълнение; 3. извършените външни оценки на дейността на центъра; 4. размера на усвоените средства, източниците за финансиране и начина на тяхното разходване.

Чл. 15. В срок до 31 март всяка година директорът публикува годишния доклад за дейността на електронната страница на центъра.

Раздел IV

Избягване на конфликт на интереси Чл. 16. (1) Членовете на управителния съвет, служителите на центъра, членовете на комисии за оценяване на проекти, както и външните експерти, привлечени за изпълнение на конкретни задачи, свързани с дейността на центъра, са длъжни да не допускат конфликт на интереси по време на изпълнение на служебните си задължения или ангажименти.

(2) Конфликт на интереси е налице, когато лицето има такъв частен интерес, който оказва влияние или би могъл да окаже влияние върху обективното и безпристрастното изпълнение на служебните задължения или ангажименти.

(3) Частният интерес включва всякакво предимство за лицето, членовете на неговото семейство или други близки роднини, както и за лица или организации, с които лицето поддържа или е поддържало бизнес или политически отношения или към които има финансови задължения.

Чл. 17. (1) При определянето им за членове на управителния съвет, съответно при постъпването им на работа или при приемането на конкретните задачи, както и ежегодно до 31 март, лицата по чл. 16, ал. 1 подават декларация за отсъствие на конфликт на интереси. Те са длъжни да съобщят и за всяка промяна в декларираните обстоятелства.

(2) Лицата по чл. 16, ал. 1 не могат да приемат за изпълнение задачи и нямат право да участват в процедури, гласуване или вземане на решения, когато от това би могъл да възникне конфликт на интереси. Те са длъжни да уведомят за наличието на тези обстоятелства.

Заключителнa разпоредбa

Параграф единствен. Този правилник се издава на основание чл. 33а, ал. 2 от Закона за народната просвета.

Министър: Д. Вълчев