Постановление № 151 от 19 юли 2013 г. за приемане на Тарифа за определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.

ПОСТАНОВЛЕНИЕ № 151 ОТ 19 ЮЛИ 2013 Г. за приемане на Тарифа за определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.

МИНИСТЕРСКИЯТ СЪВЕТ ПОСТАНОВИ: Член единствен. Приема Тарифа за определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.

Министър-председател: Пламен Орешарски

За главен секретар на Министерския съвет: Нина Ставрева

ТАРИФА за определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.

Раздел I

Общи разпоредби Чл. 1. С тарифата се определят цените, които се заплащат на ветеринарните лекари за извършените от тях мероприятия съгласно държавната профилактична програма (ДПП) и програмите за надзор и ликвидиране болестите по животните.

Чл. 2. Заплащането по чл. 1 се извършва от Държавен фонд „Земеделие“ (ДФЗ) след представяне на отчетни документи за проведените мероприятия, заверени от Областната дирекция по безопасност на храните (ОДБХ).

Чл. 3. Обемът на мерките по ДПП и програмите за надзор и ликвидиране на болести по животните и срокът за изпълнението им се определят с национален годишен профилактичен план, утвърден от изпълнителния директор на Българската агенция по безопасност на храните (БАБХ).

Чл. 4. Ветеринарните лекари представят списък с обслужваните обекти, заверен от ОДБХ.

Чл. 5. Цените за мероприятията, проведени по ДПП и програмите за надзор и ликвидиране на болестите по животните, се заплащат по банков път от ДФЗ.

Раздел II

Цени, които се заплащат на ветеринарните лекари, сключили договор за изпълнението на мерките по държавната профилактична програма и програмите за надзор и ликвидиране на болести по животните за 2013 г.

Чл. 6. За извършване на ваксинация срещу антракс и въвеждане в Интегрираната информационна система на БАБХ (ВетИС) на извършеното мероприятие се заплащат: 1. за ваксинация на едро преживно животно (ЕПЖ) и еднокопитно животно (ЕКЖ) – за едно животно по 2,00 лв.; 2. за ваксинация на дребно преживно животно (ДПЖ) – за едно животно по 1,00 лв.

Чл. 7. За извършване на ваксинация срещу Нюкясълска болест се заплащат: 1. за ваксинация срещу Нюкясълска болест с жива ваксина La Sota (очно – назално) – за една птица по 0,05 лв.; 2. за ваксинация срещу Нюкясълска болест с инактивирана ваксина – подкожно – за една птица по 0,15 лв.

Чл. 8. За извършване на ваксинация срещу заболяването бяс и въвеждане на данните във ВетИС се заплащат по 5,00 лв. за едно животно.

Чл. 9. За извършване на алергично изследване за туберкулоза и въвеждане на резултатите във ВетИС на извършеното мероприятие се заплащат: 1. за алергично изследване за туберкулоза на ЕПЖ – за едно животно по 14,00 лв.; 2. за алергично изследване за туберкулоза на свине (СВ) – за едно животно по 5,00 лв.; 3. за алергично изследване за туберкулоза на птица – за една птица по 2,00 лв.

Чл. 10. За вземане, изпращане и въвеждане на данните във ВетИС на проби за бактериологично и вирусологично изследване за болестите, посочени в списъка по чл. 118 от Закона за ветеринарномедицинската дейност, се заплащат: 1. за проба за бактериологично и вирусологично изследване от ЕПЖ – за едно животно по 1,00 лв.; 2. за проба за бактериологично и вирусологично изследване от ДПЖ – за едно животно по 1,00 лв.; 3. за проба за бактериологично и вирусологично изследване от СВ – за едно животно по 1,00 лв.; 4. за проба за бактериологично и вирусологично изследване от птици – за една птица по 0,50 лв.; 5. за проба за бактериологично и вирусологично изследване от ЕКЖ – за едно животно по 1,00 лв.; 6. за проба за бактериологично и вирусологично изследване от диви животни и птици – за едно животно по 0,50 лв.; 7. за проба от пчелни семейства за гнилцови заболявания – за една проба по 1,00 лв.; 8. за проба за бактериологично и вирусологично изследване от куче, котка – за една проба по 1,00 лв.

Чл. 11. За вземане и изпращане на кръвна проба и въвеждане във ВетИС на извършеното мероприятие се заплащат: 1. за вземане на кръвна проба на ЕПЖ – за едно животно по 4,00 лв.; 2. за вземане на кръвна проба на ДПЖ – за едно животно по 4,00 лв.; 3. за вземане на кръвна проба на СВ – за едно животно по 4,00 лв.; 4. за вземане на кръвна проба на ЕКЖ – за едно животно по 4,00 лв.; 5. за вземане на кръвна проба на птица – за една птица по 0,50 лв.

Чл. 12. За вземане, изпращане и въвеждане на данните във ВетИС на проба от мозъчен ствол за ТСЕ от видовете и категориите животни се заплащат: 1. за проба от мозъчен ствол от ЕПЖ – за едно животно по 16,00 лв.; 2. за проба от мозъчен ствол от ДПЖ – за едно животно по 16,00 лв.

Чл. 13. За извършване на вземане и изпращане на клоакална и/или трахеална тампон-проба или фекална проба от птица се заплащат по 0,50 лв. за една птица.

Чл. 14. За извършване на преглед на пчелни семейства се заплащат: 1. за гнилцови заболявания – за едно пчелно семейство по 1,00 лв.; 2. за извършване на преглед на пчелни семейства за „Нозематоза“ – за едно пчелно семейство по 0,50 лв.

Чл. 15. За извършване на клинични обследвания на свиневъден обект за заболяването класическа чума по свинете, попълване на чек-лист и въвеждане във ВетИС на извършеното мероприятие се заплащат по 4,00 лв. за един свиневъден обект.

Чл. 16. (1) За извършване на клинични прегледи за екзотични болести се заплащат: 1. за клинични прегледи за екзотични болести на ЕПЖ – за един животновъден обект – 4,00 лв.; 2. за клинични прегледи за екзотични болести на ДПЖ – за един животновъден обект – 4,00 лв.; 3. за клинични прегледи за екзотични болести на СВ – за един животновъден обект – 4,00 лв.

(2) Извършването на клинични прегледи за шап по чифтокопитните животни се заплаща след представяне на попълнен чек-лист и въвеждане във ВетИС.

Чл. 17. За извършване на идентификация на животните в животновъдните обекти в законоустановените срокове и въвеждане на данните във ВетИС се заплащат: 1. за ЕПЖ – за едно животно по 4,00 лв.; 2. за ДПЖ и СВ – за едно животно по 2,50 лв.; 3. за ЕКЖ – за едно животно по 10,00 лв.

Чл. 18. За подмяна на паднали идентификатори на ДПЖ и СВ и въвеждане на данните във ВетИС се заплаща по 1,50 лв. за едно животно.

Чл. 19. За изготвяне на заявка за подмяна на лазерно надписани дентификационни марки за ЕПЖ и поставянето им съгласно Регламент 1760/2000 на Европейския парламент и на Съвета се заплаща по 1,00 лв. за едно животно.

Раздел III

Цени, които се заплащат на лабораториите за извършените анализи във връзка с изпълнението на мерките по държавната профилактична програма и програмите за надзор и ликвидиране на болести по животните за 2013 г.

Чл. 20. За изследване за антраксни бацили и въвеждане на резултатите от лабораторните анализи във ВетИС (Реакция преципитация (РП) – тип Асколи) чрез топла или студена асколи реакция за една проба се заплащат 32,00 лв.

Чл. 21. За изследване при инфекции и въвеждане на резултатите от лабораторните анализи във ВетИС (Класическа микробиология – култивиране, изолиране и типизиране на причинителя) за една проба се заплащат 25,00 лв.

Чл. 22. За изследване при бактериални инфекции и въвеждане на резултатите от лабораторните анализи във ВетИС Реакция за свързване на комплемента (РСК) за една проба се заплащат 25,00 лв.

Чл. 23. За изследване при метода ELISA и въвеждане на резултатите от лабораторните анализи във ВетИС за една проба се заплащат 30,00 лв.

Чл. 24. За изследване бърза аглутинация (Розбенгал тест (РА) и въвеждане на резултатите от лабораторните анализи във ВетИС за една проба се заплащат 7,00 лв.

Чл. 25. За изготвяне на имунодифузионен тест при бактериални и вирусни заболявания (Имунодифузионен тест (АГИД) и въвеждане на резултатите от лабораторните анализи във ВетИС за една проба се заплащат 28,00 лв.

Чл. 26. За изследване при микроаглутинация (Реакция микроаглутинация) и въвеждане на резултатите от лабораторните анализи във ВетИС за една проба се заплащат 6,00 лв.

Чл. 27. За изследване серологични и вирусологични (Полимеразно верижна реакция (PCR) и въвеждане на резултатите от лабораторните анализи във ВетИС за една проба се заплащат 35,00 лв.

Чл. 28. За изследване чрез бърза аглутинация (Аглутинация (РВХА) и въвеждане на резултатите от лабораторните анализи във ВетИС за една проба се заплащат 10,00 лв.

Чл. 29. За изследване на пряка имунофлуоресценция на хистосрезове и ламели с клетъчни култури (Пряка имунофлуоресценция (ДИФ) и въвеждане на резултатите от лабораторните анализи във ВетИС за една проба се заплащат 25,00 лв.

Чл. 30. За изследване на вируснеутрализация (ВН) и въвеждане на резултатите от лабораторните анализи във ВетИС за една проба се заплащат 25,00 лв.

Чл. 31. Цените на лабораториите по този раздел не включват стойността на диагностикумите и се заплащат след въвеждане на резултатите от лабораторните анализи от съответната лаборатория във ВетИС.

Допълнителна разпоредба § 1. По смисъла на тарифата: 1. „Дребни преживни животни“ са овце, кочове, кози майки, пръчове и приплодите им.

2. „Едри преживни животни“ са говеда, биволи и приплодите им.

3. „Еднокопитни животни“ са коне, магарета, мулета, катъри и приплодите им.

4. „Свине“ са всички животни от вида Suis.

5. „Птици“ са птици от вида кокошки, пуйки и водоплаващи, отглеждани със стопанска цел, както и дивите птици.

6. „ТСЕ“ са трансмисивни спонгиформни енцефалопатии.

Заключителна разпоредба § 2. Тарифата се приема на основание чл. 46в от Закона за ветеринарномедицинската дейност.