Постановление № 291 от 12 декември 2018 г. за одобряване на допълнителни разходи по бюджета на Министерския съвет за 2018 г.

ПОСТАНОВЛЕНИЕ № 291 ОТ 12 ДЕКЕМВРИ 2018 Г. за одобряване на допълнителни разходи по бюджета на Министерския съвет за 2018 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни разходи по бюджета на Министерския съвет за 2018 г. в общ размер 25 868 400 лв., разпределени, както следва: 1. за продължаване на софтуерната осигуровка за програмни продукти на Майкрософт с придобит лиценз за безсрочно право на ползване и за предоставяне на услуги от типа „Premier Support Services“ и от типа „Digital Advisory Services“ за нуждите на държавната администрация на Република България със срок на покритие до 31 декември 2020 г. – 23 191 400 лв.; 2. за ремонтно-възстановителни дейности в църква „Св. Успение Богородично“, с. Драговищица, община Кюстендил – 300 000 лв.; 3. за разплащане на местни данъци и такси – 2 377 000 лв.

(2) Средствата по ал. 1, т. 1 и 2 да се осигурят за сметка на предвидените разходи по централния бюджет за 2018 г.

(3) Средствата по ал. 1, т. 3 да се осигурят за сметка на преструктуриране на разходите и/или трансферите по централния бюджет за 2018 г.

Чл. 2. (1) Със сумата по чл. 1, ал. 1 да се увеличат разходите по бюджета на Министерския съвет за 2018 г., както следва: 1. по бюджетна програма „Администрация“ – 23 191 400 лв.; 2. по „Политика в областта на правото на вероизповедание“, бюджетна програма „Вероизповедания“ – 300 000 лв.; 3. по „Политика в областта на осъществяването на държавните функции на територията на областите в България“, бюджетна програма „Осъществяване на държавната политика на областно ниво“ – 2 377 000 лв.

(2) Увеличава показателите по чл. 6, ал. 3 от Закона за държавния бюджет на Република България за 2018 г., както следва: 1. максималния размер на ангажиментите за разходи, които могат да бъдат поети през 2018 г., със сума в размер 69 874 200 лв.; 2. максималния размер на новите задължения за разходи, които могат да бъдат натрупани през 2018 г., със сума в размер 36 453 200 лв.

Чл. 3. Главният секретар на Министерския съвет да извърши съответните промени по бюджета на Министерския съвет за 2018 г. и да уведоми министъра на финансите.

Чл. 4. Министърът на финансите да извърши произтичащите от чл. 1 промени по централния бюджет за 2018 г.

Заключителни разпоредби § 1. Постановлението се приема на основание чл. 109, ал. 3 от Закона за публичните финанси. § 2. Изпълнението на постановлението се възлага на главния секретар на Министерския съвет. § 3. Постановлението влиза в сила от 12 декември 2018 г.

Министър-председател: Бойко Борисов

Главен секретар на Министерския съвет: Веселин Даков