Решение № 1908 от 30 август 2012 г. за изменение на Функционалните спецификации за осъществяване на преносимост на негеографски номера при промяна на доставчика, предоставящ съответната услуга

РЕШЕНИЕ № 1908 от 30 август 2012 г. за изменение на Функционалните спецификации за осъществяване на преносимост на негеографски номера при промяна на доставчика, предоставящ съответната услуга (обн., ДВ, бр. 4 от 2009 г.; изм., бр. 26 от 2010 г. и бр. 34 от 2011 г.)

Комисията за регулиране на съобщенията реши: § 1. В чл. 17 числото „137“ се заменя със „133а“. § 2. В чл. 24 се правят следните изменения и допълнения: 1. Създава се нова ал. 2: „(2) В случай че процедурата не отговаря на изискванията на настоящите спецификации, комисията се произнася с решение, указващо начина за отстраняване на несъответствията, което е задължително за доставчиците.“

2. Алинея 2 става ал. 3.

3. Алинея 3 става ал. 7.

4. Създават се нови ал. 4, 5 и 6 със следното съдържание: „(4) При всяка промяна в процедурата и приложенията към нея доставчиците изготвят и предоставят на комисията пълен и актуализиран текст, изготвен на български език и подписан от доставчиците.

(5) Допълнителни споразумения към процедурата се изготвят само в случаите на присъединяване на предприятия от домейна на преносимост.

(6) Присъединяващото се предприятие е отговорно за изготвяне на допълнителното споразумение, подписването му от всички доставчици в домейна и предоставянето му на комисията в срок до 9 месеца от издаване на разрешението за ползване на ограничен ресурс – номера.“ § 3. Член 26 се отменя. § 4. Член 27 се отменя. § 5. В чл. 28 се правят следните изменения и допълнения: 1. Създава се нова ал. 2 със следното съдържание: „(2) Заявлението за преносимост задължително съдържа: 1. за физически лица – трите имена, единен граждански номер, телефонния/те номер/а, обект на пренасяне, подпис, дата и час на подаване; 2. за чуждестранни лица – имена, личен номер или номер на документ за самоличност, телефонния/те номер/а, обект на пренасяне, подпис, дата и час на подаване; 3. за юридически лица и физически лица – еднолични търговци – наименование, съответен идентификационен код, телефонния/те номер/а, обект на пренасяне, подпис, дата и час на подаване; 4. организации, които нямат статут на юридическо лице – съответен идентификационен код, трите имена на представляващия, телефонния/те номер/а, обект на пренасяне, подпис, дата и час на подаване; 5. възможност за изрично писмено изявление на абоната/потребителя за стартиране на процедурата по пренасяне от момента на подаване на заявлението за пренасяне; изявлението следва да бъде изрично подписано от абоната; 6. възможност за изрично писмено изявление на абоната/потребителя за стартиране на процедурата по пренасяне 7 дни след подаване на заявлението за пренасяне; изявлението следва да бъде изрично подписано от абоната.“

2. Създават се нови ал. 3, 4 и 5 със следното съдържание: „(3) В 7-дневния срок по ал. 2, т. 6, когато е приложим, абонатът/потребителят може да упражни правото си по чл. 228, ал. 5 от Закона за електронните съобщения, като оттегли подаденото заявление за пренасяне.

(4) Независимо коя от възможностите по ал. 2, т. 5 и 6 е избрана, договорът между приемащия доставчик и абоната/потребителя влиза в сила в деня на успешното пренасяне на номера в мрежата на приемащия доставчик.

(5) В случай че абонатът/потребителят не е избрал някоя от възможностите по ал. 2, т. 5 и 6, се приема, че е избрана възможността по ал. 2, т. 6.

3. Алинеи 2 и 3 стават ал. 6 и 7.

4. Алинея 4 става ал. 8 и се изменя, както следва: „(8) Доставчиците не могат да изискват повече данни от посочените в ал. 2.

5. Създава се нова ал. 9 със следното съдържание: „(9) Приемащият и даряващият доставчик съхраняват всички подадени заявления (PDF файлове), включително коригирани такива по една и съща заявка, като коригираните PDF файлове следва да се именуват с номера на първоначално подаденото заявление и съответната дата на корекция, за срок не по-кратък от осемнадесет месеца от датата на подаване на първоначалното заявление. В срока по предходното изречение приемащият и даряващият доставчик съхраняват и цялата кореспонденция (всички разменени съобщения), свързана с всяка конкретна заявка.“ § 6. В чл. 29 се правят следните изменения и допълнения: 1. В ал. 1 се правят следните изменения: а) точка 1 се изменя, както следва: „1. преди подаване на заявлението за преносимост номерът е несъществуващ или не е предоставен на абонат или потребител на даряващия доставчик;“ б) точки 2, 4, 5 и 6 се отменят; в) в т. 3 след думите „получил от“ се добавя думата „друг“; г) точка 7 се изменя, както следва: „7. изпратеното от приемащия доставчик заявление съдържа непълни и/или неточни данни на абоната/потребителя: а) за физически лица – трите имена и единен граждански номер; б) за юридически лица и физически лица – еднолични търговци – наименование и съответен идентификационен код; в) за чуждестранни лица – имена и личен номер или номер на документ за самоличност; г) за организации, които нямат статут на юридическо лице – съответен идентификационен код и трите имена на представляващия.“

2. Алинея 3 се изменя, както следва: „(3) В случаите по ал. 1, т. 7 и по ал. 2, т. 1, 2, 3, 4 и 5 заявлението не се разглежда от приемащия доставчик до отстраняване на недостатъците, като спирането на процедурата е за не повече от 30 дни от подаване на заявлението. В случай че в посочения срок недостатъците не бъдат отстранени, процедурата се прекратява с изричен писмен отказ на приемащия доставчик. В останалите случаи по ал. 1 и 2 процедурата се прекратява чрез изричен писмен отказ на приемащия доставчик. Приемащият доставчик изпраща и съобщение до даряващия доставчик чрез електронно-техническата система за обмяна на съобщения между доставчиците, с което го информира, че процедурата е прекратена.“ § 7. В чл. 30 се правят следните изменения и допълнения: 1. Текстът на чл. 30 става ал. 1.

2. Създават се ал. 2, 3 и 4 със следното съдържание: „(2) В случай че абонатът/потребителят е избрал възможността по чл. 28, ал. 2, т. 5, процедурата по пренасяне на номерата се стартира от момента на подаване на заявлението.

(3) В случай че абонатът/потребителят е избрал възможността по чл. 28, ал. 2, т. 6, процедурата по пренасяне на номерата се стартира в първия ден след изтичане на 7-дневния срок.

(4) Приемащият доставчик изпраща до даряващия доставчик подаденото заявление (PDF файл) в срок до 2 часа от часа на подаването му по ал. 2 или от същия час, но в първия ден по ал. 3. “ § 8. В чл. 32 се правят следните изменения и допълнения: 1. Алинея 1 се изменя, както следва: „(1) Срокът за реализация на преносимост е до 5 работни дни, считано от момента на стартиране на процедурата по пренасяне по чл. 30, ал. 2 и 3, и включва прозорец на преносимост не по-дълъг от 5 часа.“

2. Алинея 2 се изменя, както следва: „(2) Даряващият доставчик уведомява приемащия доставчик за обстоятелствата по чл. 29, ал. 1 в срок до 6 часа, считано от получаване на заявлението. В срока по предходното изречение даряващият доставчик е длъжен при отказ по чл. 29, ал. 1, т. 7 да предостави на приемащия доставчик и пълна информация коя от хипотезите на непълни или неточни данни е налице.“

3. Създава се нова ал. 3: „(3) В рамките на прозореца на преносимост при успешно активиране на номера/та в мрежата на приемащия доставчик процесът на преносимост задължително се приключва от даряващия доставчик чрез деактивиране на номера и изпращане на съобщение към приемащия доставчик, което потвърждава успешното пренасяне на номера/та в срока по ал. 1. “ § 9. Създава се нов чл. 32а: „Чл. 32а. В случай на пренесен номер поради техническа грешка приемащият доставчик връща номера на даряващия доставчик в срок до 24 часа от констатирането на техническата грешка.“ § 10. Създава се нова глава шеста: „Глава шеста

ОТПАДАНЕ ОТ ДОМЕЙНА НА ПРЕНОСИМОСТ.“ § 11. В глава шеста се създават нови чл. 32б и 32в: „Чл. 32б. Доставчик отпада от домейна на преносимост при влязло в сила решение на комисията за отнемане или прекратяване на разрешението за ползване на ограничен ресурс – номера.

Чл. 32в. (1) Пренесените номера от предоставения ресурс на отпадналия от домейна доставчик се предоставят от комисията на приемащите доставчици в съответствие с ал. 2.

(2) Всяка група от номера по смисъла на наредбата по чл. 133а на Закона за електронните съобщения, от която има пренесени номера, се предоставя на приемащия доставчик, в чиято мрежа са пренесени най-голям брой номера от съответната група.“ § 12. Глава шеста става глава седма. § 13. В § 1 на допълнителните разпоредби се правят следните изменения и допълнения: 1. Точка 5 се изменя, както следва: „5. „Доставчик“ е предприятие по смисъла на чл. 134 от Закона за електронните съобщения.“

2. Точка 7 се отменя.

3. Създава се нова т. 7а със следното съдържание: „7а. „Пренесен номер поради техническа грешка“ е номер, който е пренесен в друга мрежа независимо от причините, довели до това, без да е налице надлежно изразена воля за неговото пренасяне от абоната, на който номерът е предоставен за ползване от даряващия доставчик.“

Преходни и заключителни разпоредби § 14. В срок до три месеца от обнародването на Решение № 1908 от 30.08.2012 г. на комисията за изменение на Функционалните спецификации доставчиците са задължени да отразят направените изменения в срокове, както следва: 1. В срок до един месец от обнародване на Решение № 1908 от 30.08.2012 г. на комисията в „Държавен вестник“ доставчиците са задължени да изготвят, подпишат и представят на комисията процедурата по чл. 24, ал. 1 съобразно измененията във Функционалните спецификации.

2. В срок до две седмици от подписване на процедурата по чл. 24, ал. 1 доставчиците следва да въведат в общите си условия за взаимоотношения с потребителите новите ред и условия за реализирането на преносимостта на номера. § 15. (1) До изтичане на тримесечния срок по § 14 доставчиците осигуряват преносимост на номерата по досегашния ред. Основанията за отказ по чл. 29, ал. 1, т. 2, 4, 5 и 6 не се прилагат от деня на обнародване в „Държавен вестник“ на Решение № 1908 от 30.08.2012 г. за изменение на Функционалните спецификации.

(2) Процедурата по осъществяване на преносимост на номера въз основа на заявления, подадени до деня на въвеждане на реда и условията за осъществяване на преносимост съобразно Решение № 1908 от 30.08.2012 г., се довършва по досегашния ред. § 16. Решението е прието на основание чл. 134, ал. 3 от Закона за електронните съобщения и влиза в сила от деня на обнародването му в „Държавен вестник“.

Председател: Веселин Божков