Закон за изменение и допълнение на Закона за гарантиране на влоговете в банките

УКАЗ № 157

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за гарантиране на влоговете в банките, приет от ХL Народно събрание на 28 май 2009 г.

Издаден в София на 3 юни 2009 г.

Президент на републиката: Георги Първанов

Подпечатан с държавния печат.

Министър на правосъдието: Миглена Тачева

ЗАКОН за изменение и допълнение на Закона за гарантиране на влоговете в банките (обн., ДВ, бр. 49 от 1998 г.; изм., бр. 73, 153 и 155 от 1998 г., бр. 54 от 1999 г., бр. 109 от 2001 г., бр. 92 и 118 от 2002 г., бр. 31 и 39 от 2005 г., бр. 59 и 86 от 2006 г., бр. 67 и 98 от 2008 г.) § 1. В чл. 2 се създават ал. 6 и 7: “(6) В случаите по ал. 2 и 3 фондът си сътрудничи с органите на съответната система за гарантиране на влоговете.

(7) Фондът извършва регулярно тестове на системата за гарантиране на влоговете, както и в случай на уведомяване от страна на Българската народна банка за проблем в банка, който би могъл да доведе до задействане на системата за гарантиране на влоговете.” § 2. В чл. 23 се правят следните изменения и допълнения: 1. В ал. 3 числото “15” се заменя с “три работни”, а думата “писмена” се заличава.

2. В ал. 4 думите “до 15 дни от получаването на информацията по ал. 3” се заменят с “не по-късно от 7 работни дни преди започване изплащането на суми от фонда”.

3. В ал. 5 числото “45” се заменя с “20 работни”.

4. Създава се нова ал. 6: “(6) При наличие на изключителни обстоятелства фондът може да удължи срока по ал. 5 с не повече от 10 работни дни.”

5. Досегашните ал. 6, 7, 8, 9 и 10 стават съответно ал. 7, 8, 9, 10 и 11. § 3. В допълнителната разпоредба се правят следните изменения и допълнения: 1. Наименованието се изменя така: “Допълнителни разпоредби”.

2. Създава се § 1a: “§ 1a. Този закон въвежда разпоредбите на Директива 94/19/ЕО на Европейския парламент и на Съвета от 30 май 1994 г. относно схемите за гарантиране на депозити и Директива 2009/14/ЕО на Европейския парламент и на Съвета от 11 март 2009 г. за изменение на Директива 94/19/ЕО относно схемите за гарантиране на депозити по отношение на гарантирания размер и срока за изплащане (ОВ, L 68/3 от 13 март 2009 г.).” § 4. В преходните и заключителните разпоредби се правят следните изменения и допълнения: 1. Създава се нов § 6: “§ 6. Министерството на финансите уведомява незабавно Европейската комисия, а Българската народна банка уведомява Европейския банков комитет за намерението на Република България да промени гарантирания размер на влоговете.”

2. Досегашният § 6 става § 7.

Заключителни разпоредби § 5. В Закона за кредитните институции (обн., ДВ, бр. 59 от 2006 г.; изм., бр. 105 от 2006 г., бр. 52, 59 и 109 от 2007 г., бр. 69 от 2008 г., бр. 23 и 24 от 2009 г.) се правят следните изменения и допълнения: 1. В чл. 36: а) в ал. 2, т. 1 след думата “задължение” се добавя “ако това е пряко свързано с финансовото състояние на банката и по преценка на БНБ не може да се очаква изплащане на изискуемите парични задължения”; б) създава се нова ал. 3: “(3) Решението по ал. 2 се взема от БНБ до 5 работни дни от установяване на неплатежоспособността.”; в) досегашните ал. 3, 4, 5 и 6 стават съответно ал. 4, 5, 6 и 7.

2. В чл. 57: а) в ал. 2 т. 5 се изменя така: “5. приложимата система за гарантиране на влоговете, включително размера, до който влоговете са гарантирани, компетентния орган, който изплаща сумите по гарантираните влогове, и срока за изплащането им.”; б) създава се ал. 3: “(3) Банката задължително посочва в условията по ал. 2 и в договора случаите, в които влоговете не са гарантирани при условията и по реда на Закона за гарантиране на влоговете в банките.”

3. В чл. 59 се създава ал. 3: “(3) При поискване от клиентите банката предоставя и допълнителна информация за условията по влоговете и кредитите, включително относно условията, реда и сроковете за изплащане на гарантираните размери на влоговете.” § 6. В Закона за Българската народна банка (обн., ДВ, бр. 46 от 1997 г.; изм., бр. 49 и 153 от 1998 г., бр. 20 и 54 от 1999 г., бр. 109 от 2001 г., бр. 45 от 2002 г., бр. 10 и 39 от 2005 г., бр. 37, 59 и 108 от 2006 г., бр. 52 и 59 от 2007 г., бр. 24 от 2009 г.) в чл. 61, ал. 3 след думите “неучастващи държави членки” се добавя “изменен с Регламент (ЕО) № 47/2009 на Съвета от 18 декември 2008 г. (OB, L 17/7 от 22 януари 2009 г.)”. § 7. В Закона за вътрешния одит в публичния сектор (обн., ДВ, бр. 27 от 2006 г.; изм., бр. 64 и 102 от 2006 г. и бр. 43, 69, 71 и 110 от 2008 г.) в глава пета се създава чл. 46а: “Чл. 46а. (1) Министърът на финансите сформира одитен комитет към органа по чл. 44, ал. 1.

(2) Одитният комитет е специализиран, наблюдаващ, консултативен орган по отношение на дейностите по чл. 41, който е независим от органа по чл. 44, ал. 1.

(3) Одитният комитет се състои от председател и двама членове с доказан опит в областта на финансите и одита. За председател и членове на одитния комитет не могат да бъдат назначавани лица, които са служители на органа по чл. 44, ал. 1.

(4) Министърът на финансите назначава и освобождава председателя и членовете, определя възнагражденията им и утвърждава правилата за работа на одитния комитет.

(5) Функциите на одитния комитет се определят с акт на Министерския съвет.” § 8. Законът влиза в сила от деня на обнародването му в “Държавен вестник” с изключение на § 2 и § 5, т. 1, буква “б”, които влизат в сила от 1 септември 2009 г.

Законът е приет от 40-то Народно събрание на 28 май 2009 г. и е подпечатан с официалния печат на Народното събрание.

Председател на Народното събрание: Георги Пирински