Постановление № 35 от 13 март 2018 г. за изменение и допълнение на Наредбата за определяне на процедурите за администриране на нередности по фондове, инструменти и програми, съфинансирани от Европейския съюз, приета с Постановление № 285 на Министерския съвет от 2009 г.

ПОСТАНОВЛЕНИЕ № 35 ОТ 13 МАРТ 2018 Г. за изменение и допълнение на Наредбата за определяне на процедурите за администриране на нередности по фондове, инструменти и програми, съфинансирани от Европейския съюз, приета с Постановление № 285 на Министерския съвет от 2009 г. (обн., ДВ, бр. 97 от 2009 г.; изм. и доп., бр. 5 и 90 от 2010 г., бр. 7 от 2011 г., бр. 6 от 2012 г., бр. 60 от 2014 г. и бр. 55 от 2017 г.)

МИНИСТЕРСКИЯТ СЪВЕТ ПОСТАНОВИ: § 1. Член 2 се изменя така: „Чл. 2. Процедурите по чл. 1 се прилагат за: 1. предприсъединителните фондове, инструменти и програми; 2. съфинансираните със средства от ЕС фондове, инструменти и програми през програмен период 2007 – 2013 г.; 3. фондовете, инструментите и програмите през програмен период 2014 – 2020 г., останали извън обхвата на Наредбата за администриране на нередности по Европейските структурни и инвестиционни фондове (НАНЕСИФ) (обн., ДВ, бр. 57 от 2016 г.; изм., бр. 55 от 2017 г.).“ § 2. В чл. 8, т. 1 след думите „отделни лица“ се поставя точка и се създава изречение второ: „Сигнали за нередности са и окончателните доклади на Изпълнителна агенция „Одит на средствата от Европейския съюз“.“ § 3. В чл. 11 се правят следните изменения и допълнения: 1. Създава се нова ал. 5: „(5) За Фонд „Убежище, миграция и интеграция“ 2014 – 2020, Фонд „Вътрешна сигурност“ 2014 – 2020 и Оперативна програма за храни и/или основно материално подпомагане 2014 – 2020 информацията за сигналите се въвежда в модул „Проверки“, подмодул „Сигнали за нередности“ в Информационната система за управление и наблюдение на средствата от ЕС в РБ 2014 – 2020 (ИСУН 2020). Служителят, на когото е възложено извършването на проверката по сигнала, или служителят по нередностите в съответния административен орган в срок до три работни дни от възлагането въвежда обстоятелствата, подлежащи на вписване в ИСУН 2020. Обстоятелства, открити на по-късен етап и подлежащи на вписване, се въвеждат в срок до три работни дни от откриването им.“

2. Създават се ал. 6, 7 и 8: „(6) В случаите по ал. 5 регистърът се генерира автоматично чрез справка от електронната система и предоставя информацията за сигналите като съдържание и форма съгласно приложение № 1 към чл. 9, ал. 1 и чл. 15, ал. 1 от НАНЕСИФ.

(7) За Фонд „Солидарност“ на ЕС 2014 – 2020 регистърът на сигналите за нередности се поддържа в електронен формат съгласно приложение № 1 към чл. 9, ал. 1 и чл. 15, ал. 1 от НАНЕСИФ. Служителят, на когото е възложено извършването на проверката по сигнала, или служителят по нередностите в съответния административен орган в срок до три работни дни от възлагането въвежда обстоятелствата, подлежащи на вписване в регистър на постъпилите сигнали и установените нередности, поддържан в електронен формат, съгласно приложение № 1 към чл. 9, ал. 1 и чл. 15, ал. 1 от НАНЕСИФ.

Обстоятелства, открити на по-късен етап и подлежащи на вписване, се въвеждат в срок до три работни дни от откриването им.

(8) Ръководителите на структурите, администриращи европейски фондове, инструменти и програми следят за своевременното актуализиране и попълване на информацията за сигналите за нередност.“

3. Досегашната ал. 5 става ал. 9.

§ 4. Създава се чл. 13а: „Чл. 13а. (1) За Фонд „Убежище, миграция и интеграция“ 2014 – 2020, Фонд „Вътрешна сигурност“ 2014 – 2020 и Оперативна програма за храни и/или основно материално подпомагане 2014 – 2020 информацията за нередностите се въвежда в срок до три работни дни от датата на издаване на акта по чл. 14, ал. 1 в модул „Проверки“, подмодул „База данни нередности“ в ИСУН 2020.

(2) В случаите по ал. 1 регистърът се генерира автоматично чрез справка от електронната система и предоставя информацията за нередностите като съдържание и форма съгласно приложение № 1 към чл. 9, ал. 1 и чл. 15, ал. 1 от НАНЕСИФ.

(3) За Фонд „Солидарност“ на ЕС 2014 – 2020 регистърът за нередности се поддържа във формат съгласно приложение № 1 към чл. 9, ал. 1 и чл. 15, ал. 1 от НАНЕСИФ, като информацията за нередностите се въвежда в срок до три работни дни от датата на издаване на акта по чл. 14, ал. 1. “ § 5. В чл. 16 се правят следните изменения и допълнения: 1. Алинея 4 се изменя така: „(4) Всеки нов случай на нередност по преходния финансов инструмент, частта за Шенген от Инструмента за подобряване на бюджетните парични потоци и за подпомагане изпълнението на Шенгенското споразумение (Инструмента Шенген), двустранните програми за трансгранично сътрудничество по вътрешните граници на ЕС между Република България – Република Гърция и Република България – Румъния за програмен период 2007 – 2013 г., двустранните програми за трансгранично сътрудничество по външните граници на ЕС между Република България – бивша Югославска република

Македония, Република България – Република Сърбия и Република България – Република Турция за програмен период 2007 – 2013 г., Обща програма „Солидарност и управление на миграционните потоци“, Фонд „Солидарност“ на ЕС 2014 – 2020, многонационални и други програми, съфинансирани от бюджета на ЕС, се вписват в регистъра за нередности под национален идентификационен номер, поставен от структурите, администриращи европейски фондове, инструменти и програми.“

2. Създава се ал. 5: „(5) За всяка нова нередност по програмите по Фонд „Убежище, миграция и интеграция“ 2014 – 2020 и Фонд „Вътрешна сигурност“ 2014 – 2020 и Оперативна програма за храни и/или основно материално подпомагане 2014 – 2020 ИСУН 2020 генерира пореден национален идентификационен номер.“ § 6. В чл. 17 се правят следните изменения и допълнения: 1. В ал. 2, т. 1 след думите „където прагът е 4000 евро финансово изражение на нередността от европейското финансиране“ се добавя „и програмите за трансгранично сътрудничество по външните граници на ЕС (2007 – 2013), при които не се прилага правилото за праг“.

2. Създава се нова ал. 4: „(4) Сроковете по ал. 3 не се прилагат за програмите за трансгранично сътрудничество по външните граници на ЕС (2007 – 2013), за които се прилага чл. 19 от Регламент (ЕО) № 718/2007 на Комисията от 12 юни 2007 г. за прилагане на Регламент (ЕО) № 1085/2006 на Съвета за създаване на Инструмент за предприсъединителна помощ (ИПП) (ОВ, L 170, 29.06.2007 г.).“

3. Досегашната ал. 4 става ал. 5.

§ 7. В чл. 18 се правят следните изменения и допълнения: 1. В ал. 2: а) точка 2 се изменя така: „2. за Инструмента Шенген, двустранните програми за трансгранично сътрудничество по вътрешните граници на ЕС между Република България – Република Гърция и Република България – Румъния за програмен период 2007 – 2013 г., двустранните програми за трансгранично сътрудничество по външните граници на ЕС между Република България – бивша Югославска република Македония, Република България – Република Сърбия и Република България – Република Турция за програмен период 2007 – 2013 г., Обща програма „Солидарност и управление на миграционните потоци“, многонационални и други програми, съфинансирани от бюджета на ЕС – до дирекция АФКОС чрез изпращане на уведомление на хартиен носител съгласно приложение № 1;“ б) създават се т. 5 и 6: „5. за Фонд „Убежище, миграция и интеграция“ 2014 – 2020 и Фонд „Вътрешна сигурност“ 2014 – 2020 – до дирекция АФКОС чрез въвеждането им в ИСУН 2020; 6. за Оперативна програма за храни и/или основно материално подпомагане 2014 – 2020 – до дирекция АФКОС и до ръководителя на сертифициращия орган в Министерството на финансите чрез въвеждането им в ИСУН 2020.“

2. Алинея 3 се изменя така: „(3) Структурите, администриращи европейски фондове, инструменти и програми, докладват всички нови случаи на нередности, последващите действия и промените по вече докладвани случаи на нередности по чл. 17, ал. 2, т. 3 по електронен път до дирекция АФКОС и чрез предоставения от ОЛАФ достъп до електронната система за управление на нередности (IMS) в сроковете по чл. 17, ал. 3 съгласно приложимото законодателство на ЕС.“

3. Създава се нова ал. 4: „(4) За Фонд „Солидарност“ на ЕС 2014 – 2020 всички нови случаи на нередности, последващите действия и промените по вече докладвани случаи на нередности се докладват на национално ниво до дирекция АФКОС в сроковете по чл. 17, ал. 3 на електронен носител чрез изпращане на копие от регистъра за нередностите.“

4. Досегашните ал. 4 и 5 стават съответно ал. 5 и 6.

5. Досегашната ал. 6 става ал. 7 и се изменя така: „(7) При докладване по ал. 1, 2, 3 и 4 и при деклариране по ал. 5 и 6 структурите, администриращи европейски фондове, инструменти и програми, изпращат в сроковете по чл. 17, ал. 3 писмо до дирекция АФКОС съгласно приложение № 3.“

6. Досегашната ал. 7 става ал. 8 и се изменя така: „(8) За Фонд „Убежище, миграция и интеграция“ 2014 – 2020, Фонд „Вътрешна сигурност“ 2014 – 2020 и за Оперативна програма за храни и/или основно материално подпомагане 2014 – 2020 информацията по ал. 7 се генерира чрез справка от ИСУН 2020.“

7. Досегашната ал. 8 става ал. 9.

§ 8. В чл. 19, ал. 3 думите „чл. 17, ал. 4“ се заменят с „чл. 17, ал. 5“. § 9. В чл. 23 се правят следните изменения: 1. В ал. 1, т. 2 думите „до двустранните програми за трансгранично сътрудничество по чл. 2, т. 6“ се заменят с „до програмите за трансгранично сътрудничество по външните граници на ЕС (2007 – 2013)“.

2. Алинея 2 се изменя така: „(2) Предоставянето на информацията по ал. 1 се извършва, като дирекция АФКОС осигурява достъп до електронната система за управление на нередности, предоставена от ОЛАФ.“ § 10. В чл. 26 се правят следните допълнения: 1. В ал. 1 след думите „За целите на“ се добавя „докладването“ и се поставя запетая.

2. Създава се ал. 3: „(3) За целите на докладването, отчитането и наблюдението на случаите на установени нередности Управляващият орган на Оперативна програма за храни и/или основно материално подпомагане 2014 – 2020, Отговорният орган на Фонд „Убежище, миграция и интеграция“ 2014 – 2020 и Фонд „Вътрешна сигурност“ 2014 – 2020 използват ИСУН 2020.“ § 11. В чл. 27 се правят следните изменения и допълнения: 1. Алинея 1 се изменя така: „(1) За докладването на нередности до ОЛАФ се използва системата за управление на нередности IMS (Irregularity Management System).“

2. Създава се ал. 4: „(4) В IMS сумите се посочват в евро.“ § 12. В чл. 30, ал. 1 се правят следните изменения и допълнения: 1. В основния текст думата „нередността“ се заменя с „процедурата по администриране на нередност“.

2. В т. 1 след думата „възстановяване“ се добавя „от бенефициента“.

3. В т. 2 след думата „административноправен“ се добавя „или съдебен“.

4. Създава се т. 8: „8. отпадане на възможността за принудително събиране на недължимо платените и надплатените суми, както и неправомерно получените или неправомерно усвоените средства, включително лихвите върху тях.“ § 13. В параграф единствен от допълнителната разпоредба се правят следните изменения и допълнения: 1. В т. 5 след думите „Управляващ орган по програмите за трансгранично сътрудничество по външните граници на Европейския съюз“ се добавя „за програмен период 2007 – 2013, Управляващ орган на Оперативна програма за храни и/или основно материално подпомагане 2014 – 2020, Отговорен орган на Фонд „Убежище, миграция и интеграция“ 2014 – 2020 и на Фонд „Вътрешна сигурност“ 2014 – 2020, Координиращ орган на дейностите, финансирани от Фонд „Солидарност“ на Европейския съюз“.

2. В т. 6: а) букви „а“, „б“ и „в“ се изменят така: „а) за оперативните програми, съфинансирани от Структурните фондове и Кохезионния фонд – от инициали на оперативната програма (за Оперативна програма „Техническа помощ“ – ОПТП, за Оперативна програма „Развитие на конкурентоспособността на българската икономика“ – ОПРК, за Оперативна програма „Регионално развитие“ – ОПРР, за Оперативна програма „Транспорт“ – ОПТР, за Оперативна програма „Околна среда“ – ОПОС, за Оперативна програма „Административен капацитет“ – ОПАК, за Оперативна програма „Развитие на човешките ресурси“ – ОПЧР), от последните две цифри от годината на регистрация, от инициали на фонда (за Европейския фонд за регионално развитие – РР, за Европейския социален фонд – СФ, за Кохезионния фонд – КФ), от поредния номер на регистрираната нередност, поредния номер на уведомлението; отделните елементи се разделят с дясна наклонена черта, пример: ОПТП/11/РР/004/1; б) за програмите ФАР и ИСПА – от инициалите на страната (BG), от последните две цифри от годината на регистрация, от поредния номер на уведомлението за годината, от инициали на програмата (за ФАР – PH, за ИСПА – IS), от поредния номер на уведомлението; отделните елементи се разделят с дясна наклонена черта, пример: BG/11/002/PH/1; в) за преходния финансов инструмент, Инструмента Шенген, двустранните програми за трансгранично сътрудничество по вътрешните граници на ЕС между Република България – Република Гърция и Република България – Румъния за програмен период 2007 – 2013 г., двустранните програми за трансгранично сътрудничество по външните граници на ЕС между Република България – бивша Югославска република Македония, Република България – Република Сърбия и Република България – Република Турция за програмен период 2007 – 2013 г., Обща програма „Солидарност и управление на миграционните потоци“, многонационални програми и други, съфинансирани от бюджета на ЕС – от инициалите на страната, от последните две цифри от годината на регистрация, от поредния номер на уведомлението за годината, от инициалите на програмата, от поредния номер на уведомлението; отделните елементи се разделят с дясна наклонена черта;“ б) създават се букви „г“ и „д“: „г) за Фонд „Солидарност“ на ЕС 2014 – 2020, Фонд „Убежище, миграция и интеграция“ 2014 – 2020 и Фонд „Вътрешна сигурност“ 2014 – 2020 – от инициалите на фонда и добавена цифра 20 след тях (за Фонд „Солидарност“ на ЕС – ФС20, за Фонд „Убежище, миграция и интеграция“ – ФУМИ20, за Фонд „Вътрешна сигурност“ – ФВСИ20); от последните две цифри от годината на установяване на нередността, от поредния номер на регистрираната нередност за фонда от четири символа; от поредния номер на уведомлението, започващ от 1; отделните елементи се разделят с дясна наклонена черта, пример: ФС20/17/0001/1; д) за Оперативна програма за храни и/или основно материално подпомагане 2014 – 2020 от инициалите на програмата и добавена цифра 20 след тях (ОПХР20); от последните две цифри от годината на установяване на нередността; от инициалите на фонда от два символа (ФН); от поредния номер на регистрираната нередност за програмата от четири символа; от поредния номер на уведомлението, започващ от 1; отделните елементи се разделят с дясна наклонена черта, пример: ОПХР20/17/ФН/001/1.“ § 14. В заглавието на приложение № 3 думите „ал. 6“ се заменят с „ал. 7“.

Заключителна разпоредба § 15. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Веселин Даков