Закон за изменение и допълнение на Закона за здравното осигуряване

УКАЗ № 102

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за здравното осигуряване, приет от ХL Народно събрание на 27 март 2008 г.

Издаден в София на 7 април 2008 г.

Президент на републиката: Георги Първанов

Подпечатан с държавния печат.

Министър на правосъдието: Миглена Тачева

ЗАКОН за изменение и допълнение на Закона за здравното осигуряване (обн., ДВ, бр. 70 от 1998 г.; изм., бр. 93 и 153 от 1998 г., бр. 62, 65, 67, 69, 110 и 113 от 1999 г., бр. 1, 31 и 64 от 2000 г., бр. 41 от 2001 г., бр. 1, 54, 74, 107, 112, 119 и 120 от 2002 г., бр. 8, 50, 107 и 114 от 2003 г., бр. 28, 38, 49, 70, 85 и 111 от 2004 г., бр. 39, 45, 76, 99, 102, 103 и 105 от 2005 г., бр. 17, 18, 30, 33, 34, 59, 80, 95 и 105 от 2006 г., бр. 11 от 2007 г.; бр. 26 от 2007 г. - Решение № 3 от 2007 г. на Конституционния съд; изм., бр. 31, 46, 53, 59, 97, 100 и 113 от 2007 г.) § 1. В чл. 7, ал. 7 накрая се добавя “и са признати по реда на чл. 7б”. § 2. Създава се чл. 7б: “Чл. 7б. (1) Организациите за защита на правата на пациентите се признават за представителни по смисъла на чл. 7а, ал. 1 по тяхно искане от министъра на здравеопазването.

(2) Признаването на организациите за защита на правата на пациентите за представителни по ал. 1 се осъществява по ред, определен в наредба на министъра на здравеопазването.

(3) Отказът на министъра на здравеопазването да признае за представителна организация за защита на правата на пациентите може да бъде обжалван по реда на Административнопроцесуалния кодекс.

(4) На всеки три години след признаването им по реда на ал. 1 организациите за защита на правата на пациентите установяват представителността си по ред, определен в наредбата по ал. 2.

(5) Министърът на здравеопазването може да извършва проверки за съответствие с изискванията на чл. 7а, ал. 1 на всяка от представителните организации за защита на правата на пациентите, като в зависимост от резултатите със заповед потвърждава или отнема нейната представителност. Проверките се извършват по ред, определен в наредбата по ал. 2.

(6) Заповедта на министъра на здравеопазването за отнемане на представителността на организация за защита на правата на пациентите може да бъде обжалвана по реда на ал. 3. ” § 3. В чл. 18, ал. 1 се правят следните изменения и допълнения: 1. Създава се нова т. 5: “5. служители по трудово правоотношение в НЗОК и РЗОК;”.

2. Досегашните т. 5, 6, 7 и 8 стават съответно т. 6, 7, 8 и 9. § 4. В чл. 37 се правят следните изменения и допълнения: 1. В ал. 1: а) в текста преди т. 1 думата “здравното” се заменя с “лечебното”; б) в т. 1 се създава изречение второ: “Лицата, навършили 60 години за жените и 63 години за мъжете, заплащат сумата от 1 лев.”

2. В ал. 3 думите “лица без доходи, настанени в домове за деца и юноши, в домове за деца от предучилищна възраст и в домове за социални грижи” се заменят с “лица, настанени в домове по чл. 36, ал. 3, т. 1 от същия правилник”.

3. В ал. 4 думата “здравното” се заменя с “лечебното”.

4. Създава се ал. 5: “(5) Разликата между сумата по ал. 1, т. 1, изречение първо и сумата по ал. 1, т. 1, изречение второ се заплаща на лекаря или на лекаря по дентална медицина от републиканския бюджет по ред, определен в наредба на министъра на финансите и министъра на здравеопазването.” § 5. В чл. 40 ал. 4 се изменя така: “(4) За лицата по ал. 3 осигурителната вноска се внася в размера, определен със закона за бюджета на Националната здравноосигурителна каса за съответната година, върху половината от минималния осигурителен доход за самоосигуряващите се лица.” § 6. В преходните и заключителните разпоредби се създава § 19и: “§ 19и. (1) Българските граждани, които са пребивавали извън страната повече от 183 дни през една календарна година за периода 1 юли 1999 г. - 31 декември 2007 г. и дължат здравноосигурителни вноски за своя сметка за времето, през което са били в чужбина, се освобождават от задължението за внасяне на тези вноски, ако не са ползвали медицинска помощ, заплатена от НЗОК.

(2) В случаите по ал. 1 лицата лично или чрез упълномощено лице подават в компетентната териториална дирекция на Националната агенция за приходите декларация по образец, утвърден със заповед, издадена от министъра на финансите. Декларацията може да се подаде и чрез лицензиран пощенски оператор или по електронен път чрез използване на универсален електронен подпис на подателя.

(3) Здравноосигурителните права на лицата по ал. 1 се възстановяват по реда на чл. 40а, ал. 2 и 3.

(4) Сумите за платени здравноосигурителни вноски за своя сметка на българските граждани, които са пребивавали извън страната повече от 183 дни през една календарна година за периода 1 януари 2000 г. - 31 декември 2007 г., за времето, през което са били в чужбина, могат да бъдат възстановени по ред, определен с инструкция, издадена от изпълнителния директор на Националната агенция за приходите, съгласувана с директора на Националната здравноосигурителна каса.”

Заключителна разпоредба § 7. Разпоредбата на § 4 влиза в сила от 1 юли 2008 г.

Законът е приет от 40-то Народно събрание на 27 март 2008 г. и е подпечатан с официалния печат на Народното събрание.

Председател на Народното събрание: Георги Пирински