Постановление № 175 от 17 август 2017 г. за изменение и допълнение на Правилника за прилагане на Закона за защита на класифицираната информация, приет с Постановление № 276 на Министерския съвет от 2002 г.

ПОСТАНОВЛЕНИЕ № 175 ОТ 17 АВГУСТ 2017 Г. за изменение и допълнение на Правилника за прилагане на Закона за защита на класифицираната информация, приет с Постановление № 276 на Министерския съвет от 2002 г. (обн., ДВ, бр. 115 от 2002 г.; изм. и доп., бр. 22 от 2003 г., бр. 6 от 2004 г., бр. 56 от 2006 г., бр. 84 от 2007 г., бр. 44 и 91 от 2008 г., бр. 7 от 2009 г., бр. 5 от 2010 г. и бр. 27 и 64 от 2016 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 36 се създава ал. 3: „(3) В случаите на премахване на класификацията поради изтичане на сроковете за защита на класифицираната информация грифът за сигурност се счита за заличен с изтичането на съответния срок и без да са изпълнени действията по ал. 1 и 2.“ § 2. В чл. 50 се правят следните изменения и допълнения: 1. В ал. 1 накрая се добавя „или удължаване на сроковете за защита“.

2. Създава се нова ал. 2: „(2) Когато националните интереси налагат удължаване на сроковете за защита по чл. 34 ЗЗКИ, организационната единица, в която е създаден документът, отправя до ДКСИ писмено мотивирано искане за удължаване, като посочва и срока за удължаване при спазване изискването на чл. 34, ал. 2 ЗЗКИ. Искането се изпраща най-късно три месеца преди изтичането на съответния срок за защита.“

3. Създава се нова ал. 3: „(3) Държавната комисия по сигурността на информацията се произнася по искането в двуседмичен срок от получаването му с решение, с което разрешава удължаване на срока, посочен в искането, или отказва удължаване. Държавната комисия по сигурността на информацията може да иска допълнителна информация относно необходимостта от удължаване.“

4. Създава се нова ал. 4: „(4) Решението на ДКСИ е окончателно и не подлежи на обжалване.“

5. Досегашните ал. 2 и 3 стават съответно ал. 5 и 6.

6. Досегашната ал. 4 става ал. 7 и в нея думите „ал. 3, т. 2“ се заменят с „ал. 6, т. 2“.

7. Досегашната ал. 5 става ал. 8 и се изменя така: „(8) Организационната единица уведомява в тримесечен срок ДКСИ и всички получатели при удължаване на сроковете за защита и при промяна на нивото на класификация или при неговото премахване, извършено на основание ал. 5, т. 3. В случаите на липса на уведомяване в указания срок се счита, че не е извършено удължаване на срока на защита, промяна на нивото на класификация или неговото премахване, извършено на основание ал. 5, т. 3.

8. Досегашната ал. 6 става ал. 9 и в нея думите „Във всички случаи“ се заменят с „В случаите по ал. 8“.

9. Досегашната ал. 7 става ал. 10.

Министър-председател: Бойко Борисов

Главен секретар на Министерския съвет: Веселин Даков