Постановление № 93 от 9 май 2008 г. за изменение и допълнение на Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО), приета с Постановление № 76 на Министерския съвет от 2005 г.

ПОСТАНОВЛЕНИЕ № 93 ОТ 9 МАЙ 2008 Г. за изменение и допълнение на Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО), приета с Постановление № 76 на Министерския съвет от 2005 г. (обн., ДВ, бр. 38 от 2005 г.; изм., бр. 78 от 2005 г.)

МИНИСТЕРСКИЯТ СЪВЕТ ПОСТАНОВИ: § 1. Член 2 се изменя така: “Чл. 2. В международни процедури на НАТО могат да участват български юридически лица или физически лица - търговци, които са номинирани чрез Декларация за съответствие или по друг начин съгласно изискванията на конкретната процедура.” § 2. В чл. 4, ал. 3 думите “министъра на отбраната” се заменят с “министъра на икономиката и енергетиката”. § 3. В чл. 5 се правят следните изменения и допълнения: 1. В ал. 1, т. 1 накрая се добавя “и финансовият им резултат през последните 3 години да не е отрицателен”.

2. В ал. 2 т. 3 се изменя така: “3. чиито управители или членове на управителните и контролните органи са лишени от право да упражняват търговска дейност;”. § 4. В чл. 7, ал. 1 се правят следните изменения и допълнения: 1. В т. 1 накрая се поставя запетая и се добавя “или посочване на единен идентификационен код;”.

2. В т. 2 накрая се поставя точка и запетая и се добавя “лицата, които не са търговци по смисъла на Търговския закон, не представят документи, удостоверяващи обстоятелствата по чл. 5, ал. 2, т. 1 и 2;”.

3. Точка 3 се изменя така: “3. декларация на управителя, на членове на управителен или контролен орган, че лицето няма ликвидно и изискуемо задължение към физически или юридически лица, когато е признато пред органа по принудително изпълнение или когато е установено с влязло в сила съдебно решение, с нотариално заверен документ или с ценна книга, издадена от трето лице;”.

4. В т. 4 думите “заверени от одитори” се заличават. § 5. В чл. 9 се правят следните изменения: 1. В ал. 1 основният текст се изменя така: “(1) Базата данни по чл. 3 съдържа следната информация:”.

2. В ал. 2 след думата “публикува” съюзът “и” се заличава. § 6. В чл. 11, ал. 1 думите “31 май” се заменят с “30 юни”. § 7. В чл. 12 думите “Строго секретно” се заменят със “съответно “Секретно” - за ниво “НАТО Поверително” или “НАТО Секретно”, и “Строго секретно” - за ниво “Космик строго секретно”. § 8. В чл. 20 думите “При изпълнение на своите правомощия по наредбата” се заменят с “При прилагане на наредбата”. § 9. Член 25 се отменя. § 10. В чл. 26 се правят следните изменения: 1. Алинея 1 се изменя така: “(1) Министърът на икономиката и енергетиката изпраща Декларацията за съответствие в страната домакин в определения за конкретната процедура срок.”

2. В ал. 2 цифрата “3” се заменя с “2”, а думата “два” - с “един”. § 11. В чл. 28 се правят следните изменения и допълнения: 1. Досегашният текст става ал. 1 и в нея думите “Министерството на отбраната” се заменят с “Министерството на икономиката и енергетиката”.

2. Създава се ал. 2: “(2) Министерството на икономиката и енергетиката информира Министерството на отбраната за издадените декларации за съответствие.” § 12. Създава се чл. 28а: “Чл. 28а. Кандидатите уведомяват Министерството на икономиката и енергетиката за получаването на официална покана за търг и за по-нататъшното си участие в процедурата.” § 13. Член 29 се отменя. § 14. В § 1 от допълнителната разпоредба се правят следните изменения и допълнения: 1. В т. 2 думите “физическо или юридическо лице, регистрирано като търговец по реда на Търговския закон” се заменят с “юридическо лице или физическо лице - търговец”.

2. Създава се нова т. 3: “3. “Номиниране” е дейност, при която кандидатите са заявили писмено интерес за участие в международна процедура на НАТО и са представени в страната домакин.”

3. Досегашните т. 3 и 4 стават съответно т. 4 и 5. § 15. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров