Меморандум за разбирателство в областта на малките и средните предприятия между Министерството на икономиката, енергетиката и туризма на Република България и Министерството на индустрията, малките и средните предприятия и насърчаването на инвестициите на Алжирската демократична и народна република

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

МЕМОРАНДУМ ЗА РАЗБИРАТЕЛСТВО в областта на малките и средните предприятия между Министерството на икономиката, енергетиката и туризма на Република България и Министерството на индустрията, малките и средните предприятия и насърчаването на инвестициите на Алжирската демократична и народна република

(Одобрен с Решение № 774 от 27 октомври 2011 г. на Министерския съвет. В сила от датата на подписването – 2 ноември 2011 г.)

Министерството на икономиката, енергетиката и туризма на Република България и Министерството на индустрията, малките и средните предприятия и насърчаването на инвестициите на Алжирската демократична и народна република, наричани по-долу „страните“, Предвид сходствата, характеризиращи икономиките на двете държави; Предвид ролята на малките и средните предприятия като движеща сила в създаването на работни места и на блага; Загрижени за развитието на връзките на сътрудничество между компетентните институции в областта на насърчаването и подкрепата на предприятията от този сектор в двете държави, се споразумяха за следното: Член 1

Този меморандум цели да определи общата рамка за установяване на партньорство между двете страни в областта на подпомагането и развитието на малките и средните предприятия, както и механизмите и програмите, необходими за осъществяването на тези цели.

Член 2

Двете страни ще се стараят да улесняват и благоприятстват контактите и/или побратимяването между различните организации за подкрепа на малките и средните предприятия в двете държави и по-специално между тези, които се занимават с повишаване на конкурентоспособността, развитие на иновациите, финансиране и обучение на кадри.

Член З

Двете страни се споразумяват да установят сътрудничество с цел обмен на информация и опит в областта на подкрепата за развитието на малките и средните предприятия. Този обмен ще обхваща най-вече: – законовите и подзаконовите актове, регулиращи сектора на малките и средните предприятия; – стратегиите за подобряване на юридическата и административната среда за дейността на малките и средните предприятия; – инструментариума за директна подкрепа на предприятията, прилаган от администрацията; – системите за обучение и усъвършенстване на ръководителите на предприятия и на кадрите на институциите за подкрепа на предприятията; – системите за информация, събиране и обработка на статистически данни за предприятията.

Член 4

Двете страни ще насърчават засилване на сътрудничеството между институциите и организациите, отговарящи за сектора на малките и средните предприятия, с цел: – подобряване ефикасността на деконцентрираните структури на сектора на малките и средните предприятия в областта на организацията и подпомагането на техните дейности; – укрепване на организациите за развитие и подкрепа на сектора на малките и средните предприятия (работодателски организации, професионални сдружения, подизпълнителски борси, центрове за подпомагане и др.; – организиране на стажове за обучение и информация с цел подготовка на кадри за институциите за подкрепа на сектора.

Член 5

Министeрството на икономиката, енергетиката и туризма на Република България и Министерството на индустрията, малките и средните предприятия и насърчаването на инвестициите на Алжирската демократична и народна република ще пристъпят към обмяна на опит в областта на разработването и създаването на инструментариум за подкрепа развитието на сектора на малките и средните предприятия.

Член 6

Изпълнението на този меморандум ще бъде възложено от българска страна на Изпълнителната агенция за насърчаване на малките и средните предприятия (ИАНМСП), а от алжирска страна – на Националната агенция за развитие на малките и средните предприятия (НАРМСП).

Член 7

Мониторингът на изпълнението на този меморандум ще се извършва от работна група в рамките на сесиите на Смесения българо-алжирски комитет за икономическо, научно и техническо сътрудничество.

Член 8

Всички изменения в този меморандум са валидни само ако са направени в писмен вид и подписани от надлежно упълномощените представители и на двете страни.

Член 9

Този меморандум за разбирателство влиза в сила в деня на подписването му за срок 3 години и се продължава за същия период при мълчаливо съгласие.

Този меморандум може да бъде прекратен от една от двете договарящи се страни по дипломатически път. Прекратяването влиза в сила от първия ден на шестия месец след писмено уведомяване от другата договаряща се страна.

Изготвен в София на 2 ноември 2011 г. в два оригинални екземпляра, всеки от които на български, арабски и френски език, като и трите текста имат еднаква сила. В случай на различия меродавен ще бъде френският текст.

За Министерството За Министерството на икономиката, на индустрията, енергетиката малките и средните и туризма предприятия и на Република България: насърчаването

Трайчо Трайков, на инвестициите министър на икономиката, на Алжирската енергетиката и туризма демократична и народна република: Абделмалек Селлал, министър на водните ресурси