Постановление № 19 от 8 февруари 2012 г. за одобряване на допълнителни бюджетни кредити по бюджета на Министерството на труда и социалната политика за изплащане на еднократна финансова помощ на законните наследници на починалите при наводнението вследствие на обилните валежи на територията на област Хасково

ПОСТАНОВЛЕНИЕ № 19 ОТ 8 ФЕВРУАРИ 2012 г. за одобряване на допълнителни бюджетни кредити по бюджета на Министерството на труда и социалната политика за изплащане на еднократна финансова помощ на законните наследници на починалите при наводнението вследствие на обилните валежи на територията на област Хасково

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни бюджетни кредити в размер до 80 000 лв. по бюджета на Министерството на труда и социалната политика за 2012 г. за изплащане на еднократна финансова помощ на законните наследници на починалите при наводнението вследствие на обилните валежи на територията на област Хасково на 6 февруари 2012 г. в размер 10 000 лв. общо за всеки починал.

(2) Средствата по ал. 1 да се осигурят по реда на чл. 34, ал. 1 от Закона за устройството на държавния бюджет за сметка на преструктуриране на разходите по централния бюджет за 2012 г.

Чл. 2. Министърът на финансите по предложение на министъра на труда и социалната политика да извърши налагащите се промени по бюджета на Министерството на труда и социалната политика и по централния бюджет за 2012 г.

Чл. 3. Еднократната финансова помощ се изплаща чрез Агенцията за социално подпомагане на законните наследници на починалите в размера по чл. 1.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите и на министъра на труда и социалната политика. § 3. Постановлението влиза в сила от 8 февруари 2012 г.

Министър-председател: Бойко Борисов

Главен секретар на Министерския съвет: Росен Желязков