Правилник за устройството и дейността на държавно предприятие “Национална компания “Железопътна инфраструктура”

МИНИСТЕРСТВО НА ТРАНСПОРТА

ПРАВИЛНИК за устройството и дейността на държавно предприятие “Национална компания “Железопътна инфраструктура”

Глава първа

ОБЩИ ПОЛОЖЕНИЯ Чл. 1. С този правилник се определят устройството и дейността на държавно предприятие “Национална компания “Железопътна инфраструктура”, наричано по-нататък за краткост “компанията” или “предприятието”.

Статут Чл. 2. (1) Компанията е търговец - държавно предприятие по чл. 62, ал. 3 от Търговския закон, образувано на основание чл. 9, ал. 1 от Закона за железопътния транспорт (ЗЖТ).

(2) Предприятието е управител на железопътната инфраструктура.

Търговска фирма Чл. 3. (1) Предприятието е с фирмено наименование “Държавно предприятие “Национална компания “Железопътна инфраструктура”(“ДП “НКЖИ”), което се изписва и на английски език National Railway Infrastructure Company (съкратено NRIC).

(2) Предприятието има фирмен знак, печат, слоган и интернет страница.

Седалище и адрес на управление Чл. 4. Предприятието е със седалище и адрес на управление София, бул. Княгиня Мария- Луиза 110.

Поделения Чл. 5. Предприятието е с регионални поделения, които не са клонове.

Имущество Чл. 6. (1) Предприятието управлява предоставеното му от държавата имущество - публична и частна държавна собственост.

(2) Срещу имуществото - публична държавна собственост, предоставено на предприятието, не може да се насочва принудително изпълнение.

(3) Срещу предприятието не може да се открива производство по несъстоятелност.

Глава втора

ДЕЙНОСТ НА ПРЕДПРИЯТИЕТО

Раздел I

Предмет на дейност Чл. 7. (1) Предмет на дейност на предприятието са: 1. осигуряването използването на железопътна инфраструктура от лицензирани превозвачи при равнопоставени условия; 2. извършването на дейности по развитието, ремонта, поддържането и експлоатацията на железопътната инфраструктура; 3. събирането на инфраструктурни такси от железопътните превозвачи в размер, определен от Министерския съвет, по предложение на министъра на транспорта; 4. разработването на графиците за движение на влаковете, съгласувано с превозвачите, а за пътническите превози - и с общините; 5. управлението на влаковата работа в железопътната инфраструктура при спазване на изискванията за безопасност, надеждност и сигурност; 6. приемането на заявките на превозвачите за получаване на капацитет от железопътната инфраструктура за извършване на превоз при публично обявяване на капацитета на железопътната инфраструктура и предоставяне на достъп при условията, предвидени в Закона за железопътния транспорт; 7. приемането и изпълнението на заявките на превозвачите за получаване на капацитет от железопътната инфраструктура във връзка с изпълнение на възложените им задължения за извършване на обществени превозни услуги; 8. изготвянето, поддържането и съхраняването на регистър, съдържащ данни за земята и обектите на железопътната инфраструктура; 9. осъществяването инвестиционната политика при модернизацията на железопътната инфраструктура.

(2) Предприятието предоставя на железопътните превозвачи услуги по обслужване и поддръжка, допълнителни, съпътстващи и други услуги по обявена ценова листа.

(3) Предприятието осъществява и други дейности, които подпомагат, съпътстват и/или допълват основния предмет на дейност и не са забранени със закон.

(4) Предприятието не може да извършва по занятие железопътен превоз, освен за технологични нужди.

(5) Предприятието не може да участва в търговски дружества, които по занятие извършват железопътен превоз.

Чл. 8. (1) Предприятието организира дейността си в съответствие с дългосрочния договор с държавата по чл. 25, ал. 1 ЗЖТ, дългосрочната програма за развитие на железопътния транспорт и на железопътната инфраструктура по чл. 27 ЗЖТ и годишните програми за изграждане, поддържане, ремонт, развитие и експлоатация на железопътната инфраструктура по чл. 28 ЗЖТ.

(2) Предприятието изготвя ежегодно доклад за фактическото състояние на железопътната инфраструктура, съдържащ параметрите за експлоатация, параметрите на съоръженията по нея, включително защитните съоръжения, информация за условията за достъп до нея, приложимите такси, принципите и критериите за разпределение на капацитетите, ограниченията при ползването на инфраструктурата, сроковете, процедурите за подаване на заявките за получаване на капацитети и други.

(3) Предприятието предоставя на превозвачите и на Изпълнителна агенция “Железопътна администрация” информация за състоянието на железопътната инфраструктура.

(4) Предприятието носи отговорност за имуществените и неимуществените вреди, причинени на превозвачите или на трети лица, в случаите, когато се установи, че причина за това е неизправността на обектите на железопътната инфраструктура.

(5) Предприятието може да сключва с управителите на инфраструктурата в други държави споразумения, уреждащи административни, технически и други въпроси, свързани с достъпа до инфраструктурата за извършване на транзитни превози, в съответствие с международните договори, по които Република България е страна.

Раздел II

Приходи и разходи Чл. 9. (1) Държавата участва във финансирането на дейностите по изграждането, поддържането, развитието и експлоатацията на железопътната инфраструктура, включително в създаването, съхраняването и поддържането на мощности и материални средства за осъществяване на отбранително-мобилизационни мероприятия на страната. Размерът на финансирането се определя в рамките на дългосрочен договор между държавата, представлявана от министъра на финансите и от министъра на транспорта, от една страна, и предприятието, от друга страна.

(2) Предприятието участва във финансирането на дейностите по текущото поддържане на железопътната инфраструктура и нейната експлоатация с приходите по чл. 10, ал. 1.

Чл. 10. (1) Приходите на предприятието се формират от: 1. държавния бюджет; 2. инфраструктурните такси по чл. 35 ЗЖТ; 3. търговска дейност; 4. отдадени под наем земи, сгради и съоръжения; 5. други.

(2) Средствата по ал. 1 се разходват за: 1. осъществяване предмета на дейност на предприятието, в т.ч. проучване, проектиране, изграждане, поддържане, развитие и експлоатация на железопътната инфраструктура; 2. осигуряване безопасността на превозите по железопътната инфраструктура; 3. издръжка на предприятието; 4. погасяване на получени кредити, включително кредитите, получени от Националната компания “БДЖ” до влизането в сила на Закона за железопътния транспорт (в сила от 1 януари 2002 г.), в частта им за финансиране на инфраструктурата.

Глава трета

УПРАВЛЕНИЕ НА ПРЕДПРИЯТИЕТО

Раздел I

Органи на управление Чл. 11. Органи на управление на предприятието са: 1. министърът на транспорта; 2. управителният съвет; 3. генералният директор.

Раздел II

Министър на транспорта Чл. 12. Министърът на транспорта: 1. провежда общата транспортна политика на държавата в областта на изграждането, поддържането, развитието и експлоатацията на железопътната инфраструктура; 2. предлага за утвърждаване от Министерския съвет дългосрочната програма за развитието на железопътната инфраструктура и нейната безопасна и надеждна експлоатация, включително при кризисни ситуации; 3. утвърждава годишната програма за изграждането, поддържането, ремонта, развитието и експлоатацията на железопътната инфраструктура; 4. одобрява мерките за предотвратяване и преодоляване на последиците от бедствия и аварии, засегнали железопътната инфраструктура; 5. определя дейностите, свързани с управлението на безопасността в железопътния транспорт; 6. осигурява изпълнението на поетите от държавата ангажименти, произтичащи от двустранните и многостранните международни споразумения в областта на развитието на железопътната инфраструктура; 7. назначава и освобождава членовете на управителния съвет и генералния директор на предприятието, сключва и прекратява договорите за управление с тях; 8. утвърждава изработения от управителния съвет правилник за устройството и дейността на предприятието, включително измененията и допълненията в него; 9. упражнява правата на собственост на държавата в предприятието; 10. предлага на Министерския съвет да вземе решения по реда на чл. 6 от Закона за държавната собственост; 11. взема решения за разпореждане с имоти - частна държавна собственост, предоставени за управление на предприятието, за учредяване на вещни права и вещни тежести по предложение на управителния съвет; 12. одобрява заповедите на генералния директор, с които се откриват търгове за отдаване под наем на недвижими имоти, предоставени за управление на предприятието, както и заповедите, с които се определят наемателите след проведените търгове; 13. одобрява приетия от управителния съвет годишен финансов отчет на предприятието; 14. разрешава за всеки отделен случай участието на предприятието в търговски и неперсонифицирани дружества и в международни организации, както и в юридически лица с нестопанска цел; 15. одобрява предложения на управителния съвет за сключване на договори за кредит, за съвместна дейност, за поемане на менителнични задължения, за учредяване на обезпечения в полза на трети лица.

Раздел III

Управителен съвет Чл. 13. (1) Управителният съвет се състои от петима членове - председател, заместник-председател, двама членове и генерален директор, които се назначават от министъра на транспорта.

(2) Лице в трудовоправни отношения с предприятието може да бъде член на управителния съвет.

(3) Членовете на управителния съвет имат равни права и задължения.

Чл. 14. Не може да бъде член на управителния съвет лице, което: 1. е осъждано за престъпление от общ характер; 2. е съпруг или роднина по права или по съребрена линия до четвърта степен и по сватовство до трета степен включително с друг член на органите на управление на предприятието; 3. извършва от свое или от чуждо име конкурентна на извършваната от предприятието дейност; 4. е в договорни отношения с други предприятия, дружества и сдружения с предмет на дейност, сходен с този на компанията.

Чл. 15. (1) Мандатът на членовете на управителния съвет е до 5 години.

(2) Договорът за управление с член на управителния съвет може да бъде прекратен преди изтичане на срока: 1. по взаимно съгласие на страните; 2. когато лицето е подало писмена молба за освобождаване; 3. по решение на министъра на транспорта с едномесечно предизвестие; 4. в случай на смърт или поставяне под запрещение; 5. когато лицето не отговаря на изискванията на закона; 6. когато нарушава или не изпълнява условията, предвидени в закона или в договора за управление; 7. при възникване на някое от обстоятелствата по чл. 14, обуславящо забрана или ограничение за лицето да изпълнява съответните функции; 8. поради фактическа невъзможност на лицето да изпълнява задълженията си, продължила повече от 60 дни.

(3) В случаите по ал. 2 или при смърт на член на управителния съвет министърът на транспорта назначава нов член за срок до края на първоначалния мандат и сключва с него договор.

Чл. 16. Членовете на управителния съвет са длъжни да пазят търговската тайна и търговския престиж на предприятието.

Чл. 17. (1) Управителният съвет заседава най-малко веднъж на два месеца.

(2) Председателят на управителния съвет, а в негово отсъствие - заместник-председателят организира и ръководи заседанията на управителния съвет.

Чл. 18. (1) Заседанието на управителния съвет е редовно, ако на него присъстват най-малко две трети от членовете.

(2) Решенията на управителния съвет се приемат с обикновено мнозинство. Гласуването е явно.

(3) Контролът по изпълнението на решенията на управителния съвет се осъществява от председателя.

Чл. 19. (1) Управителният съвет приема правила за работата си, които уреждат задълженията на членовете, организацията и провеждането на заседанията и изпълнението на взетите решения.

(2) За заседанията на управителния съвет се водят протоколи, които се подписват от всички присъстващи членове на управителния съвет.

(3) Препис-извлечения от решенията на управителния съвет се връчват на отговорните поделения и дирекции в предприятието за изпълнение.

Чл. 20. Управителният съвет: 1. избира измежду членовете си председател и заместник-председател; 2. приема правила за работа на управителния съвет; 3. по предложение на генералния директор назначава и освобождава след проведен конкурс заместник генералните директори и главния ревизор по безопасността; 4. изработва и приема проект на правилник за устройството и дейността на предприятието и го предлага на министъра на транспорта за утвърждаване; 5. определя правомощията на генералния директор за преговори и сключване на договори; 6. приема годишната програма за изграждането, поддържането, ремонта, развитието и експлоатацията на железопътната инфраструктура и я предлага за утвърждаване на министъра на транспорта; 7. приема бизнес плана за дейността на предприятието за следващата година; 8. предлага на министъра на транспорта да разрешава за всеки отделен случай участието на предприятието в търговски и неперсонифицирани дружества и в международни организации, както и в юридически лица с нестопанска цел; 9. разрешава разходването на средствата на предприятието над определен в правилата за работа размер; 10. приема годишния финансов отчет на предприятието и го предоставя за одобряване на министъра на транспорта; 11. предлага на министъра на транспорта да предприеме действия по реда на чл. 6 от Закона за държавната собственост; 12. упражнява правата на предприятието по притежаваните от него дялове или акции в търговски дружества; 13. приема стратегии, програми, планове и системи за дейността на предприятието съгласно действащото законодателство; 14. приема промени в организационната структура на предприятието и предлага на министъра на транспорта изменения и допълнения в правилника за устройството и дейността на компанията; 15. съгласува подписването на колективния трудов договор в предприятието; 16. прави предложения пред министъра на транспорта за сключване на договори за кредит, за съвместна дейност, за поемане на менителнични задължения, за учредяване на обезпечения в полза на трети лица; 17. взема решения за продажба, бракуване или ликвидация на дълготрайни материални активи, за учредяване на вещни права и за отдаване под наем на движими или недвижими вещи; 18. прави предложения пред министъра на транспорта за продажба на имоти - частна държавна собственост, предоставени за управление на предприятието, за учредяване на вещни права и вещни тежести; 19. взема решения за продажба на жилища, управлявани от предприятието, и за отдаването им под наем по реда, предвиден в Закона за държавната собственост и правилника за неговото прилагане; 20. прави предложения пред министъра на транспорта за участие в проекти, които да бъдат финансирани по линия на финансовите инструменти на Европейския съюз; 21. определя размера на инфраструктурните такси в границите, определени от Министерския съвет; 22. одобрява договори за сътрудничество с учебни заведения за обучение, квалификация и преквалификация на кадрите; 23. утвърждава счетоводната политика на предприятието; 24. изпълнява други функции, възложени му от министъра на транспорта, свързани с управлението на железопътната инфраструктура в съответствие с разпоредбите на действащото законодателство.

Чл. 21. Председателят на управителния съвет, а в негово отсъствие заместник-председателят: 1. свиква и ръководи заседанията на управителния съвет; 2. утвърждава дневния ред на заседанията; 3. утвърждава и контролира системата за деловодство и архив на документацията на управителния съвет; 4. организира конкурс за заместник генералните директори и главния ревизор по безопасността, подпомаган от администрацията на централното управление; 5. сключва трудовите договори с заместник генералните директори и главния ревизор по безопасността.

Раздел IV

Генерален директор Чл. 22. (1) Предприятието се ръководи и представлява пред държавните органи, съдилищата и пред трети лица в страната и в чужбина от генералния директор.

(2) Генералният директор на предприятието по право е член на управителния съвет.

(3) Генералният директор на предприятието се назначава от министъра на транспорта за срок до 5 години и сключва с него договор за управление.

(4) Генералният директор се освобождава преди изтичането на срока на договора за управление от министъра на транспорта в случаите по чл. 15, ал. 2.

Чл. 23. (1) Генералният директор: 1. организира, ръководи и контролира цялостната дейност на предприятието; 2. се отчита за своята дейност пред управителния съвет и пред министъра на транспорта; 3. осигурява законосъобразното изпълнение на решенията на управителния съвет; 4. сключва договори, свързани с дейността на предприятието, включително след решение на управителния съвет и одобрение на министъра на транспорта - договори за кредит, за съвместна дейност, за поемане на менителнични задължения, за учредяване на обезпечения в полза на трети лица; 5. сключва договори за отдаване под наем на дълготрайни материални активи -публична и частна държавна собственост, предоставени за управление на предприятието; 6. утвърждава годишна програма за заетост на персонала, която включва численост, функционална структура и бюджет; 7. утвърждава длъжностни и поименни щатни разписания и длъжностни характеристики на централното управление; 8. сключва, изменя и прекратява трудовите договори с работниците и служителите; 9. командирова със заповед работници и служители в страната и в чужбина; 10. организира обучението, квалификацията и преквалификацията на работниците и служителите; 11. награждава и налага дисциплинарни наказания на работниците и служителите; 12. представя на министъра на транспорта ежегоден доклад за дейността и състоянието на предприятието; 13. изготвя проект на годишна програма за изграждане, поддържане, ремонт и експлоатация на железопътната инфраструктура; 14. утвърждава графика за движение на влаковете, включително оперативните промени в него; 15. одобрява вътрешните правила и процедури на предприятието за функциониране и управление на дейностите; 16. осъществява сътрудничество с български и международни институции и организации по въпроси, свързани с дейността на предприятието; 17. предлага на управителния съвет промени в структурата на предприятието и функциите на обособените структурни единици; 18. утвърждава формата на счетоводство, счетоводната политика и индивидуалния сметкоплан на предприятието в съответствие с изискванията на Закона за счетоводството и счетоводните стандарти; 19. дава становища по проектите за пресичане на железопътните линии от железопътната инфраструктура с пътищата от републиканската пътна мрежа, местните пътища, улиците, тръбопроводите, кабелните и въздушните високоволтови и нисковолтови линии и други, както и по проектите за свързване на железопътните линии от железопътната инфраструктура.

(2) Генералният директор може да делегира някои от правомощията си по ал. 1, т. 4 и 8 и чл. 22, ал. 1 на други длъжностни лица от предприятието по решение на управителния съвет.

Чл. 24. (1) В своята управленска дейност генералният директор се подпомага от трима заместник генерални директори.

(2) При отсъствие на генералния директор неговите функции се изпълняват от заместник генерален директор, определен със заповед на генералния директор.

(3) При отсъствие на генералния директор и на неговите заместници функциите на генералния директор се изпълняват от служител на предприятието, като обемът на правомощията се посочва в писмена заповед за времето на заместване.

Чл. 25. Генералният директор на предприятието или упълномощено от него лице може да сключва с управителите на инфраструктурата в други държави споразумения, уреждащи административни, технически или други въпроси, свързани с достъпа до инфраструктурата за извършване на транзитни превози, в съответствие с международните договори, по които Република България е страна.

Глава четвърта

СТРУКТУРА НА ПРЕДПРИЯТИЕТО

Раздел I

Общи положения Чл. 26. (1) Структурата на предприятието е двустепенна: 1. централно управление; 2. регионални поделения.

(2) В предприятието функционира Център за професионална квалификация, който е самостоятелно поделение.

Раздел II

Централно управление Чл. 27. Централното управление на предприятието осъществява административно, финансово, правно и материално осигуряване и контрол на дейността на компанията.

Чл. 28. Централното управление на предприятието има печат с кръгла форма, в средата на който е изобразен фирменият знак и надпис “Централно управление”, в горната част надпис “Национална компания”, а в долната - “Железопътна инфраструктура”.

Чл. 29. (1) Централното управление на предприятието е организирано в четири блока, които не са административни структури: 1. експлоатационен блок; 2. контролен блок; 3. стратегически блок; 4. административен блок.

(2) Поделенията и дирекциите в централноно управление са организирани в отдели и сектори, като се ръководят от директори, а отделите и секторите - от ръководители.

Експлоатационен блок Чл. 30. Експлоатационният блок е в състава на централното управление и включва: 1. поделение “Управление движението на влаковете и капацитета”; 2. поделение “Железен път и съоръжения”; 3. поделение “Сигнализация и телекомуникации”; 4. поделение “Енергетика”; 5. Технологичен център.

Чл. 31. Поделение “Управление движението на влаковете и капацитета” изпълнява функции по осигуряване на дейността на предприятието по отношение използването на железопътна инфраструктура от лицензирани превозвачи при равнопоставени условия, като: 1. управлява влаковата работа в железопътната инфраструктура при спазване на изискванията за безопасност, надеждност и сигурност; 2. разработва графиците за движение на влаковете, съгласувано с превозвачите, а за пътническите превози и с общините; 3. анализира влаковата работа с цел изчисляване на инфраструктурните такси; 4. приема заявките на превозвачите за получаване на капацитет от железопътната инфраструктура за извършване на превоз, в това число и на обществени превозни услуги, и предоставя достъп при условията, предвидени в ЗЖТ; 5. разработва необходимите влакови и електрически “прозорци”, необходими за поддържане и изграждане на железопътната инфраструктура; 6. организира и ръководи дейността на гаровия персонал, зает с влаковото движение, охраната на прелезите, обслужването на вагонните везни и дезинфекционните станции; 7. оказва методическо ръководство и контрол на персонала, зает с управление на движението на влаковете и гаровата дейност; 8. разработва нови технологии за организацията на работата в гарите и управление на движението; 9. провежда активен маркетинг за търсене на нови пазарни сегменти и продажба на услуги, предоставяни от предприятието; 10. координира дейността на гаровия персонал и останалите поделения на предприятието и превозвачите при извършване на строителни, ремонтни и профилактични дейности с цел провеждане на превозния процес при пълна безопасност; 11. изготвя технически задания и други необходими документи по подготовката, проектирането и финансирането на инвестиционни обекти; 12. участва в научни и експертни съвети в предприятието и във външни организации по въпроси относно развитието на железопътната инфраструктура; 13. участва в и организира международни срещи, свързани със съгласуване графиците на международните влакове, с международните жп коридори и със сътрудничеството със съседните и другите жп администрации.

Чл. 32. (1) Поделение “Железен път и съоръжения” осигурява заложените в графика за движение на влаковете скоростни условия, пропускателна способност (трафичен капацитет) и ниво на безопасност, като: 1. планира, организира и контролира дейностите на поддържането на железния път и съоръженията (жпс); 2. осъществява обективен и субективен контрол на техническото състояние на жпс за гарантиране на безопасност на превозите; 3. систематизира и оценява постъпващата информация за дейностите по поддържането на железопътната мрежа; 4. осигурява поддържането и ефективното използване на железопътната механизация (тежка механизация за ремонт и технологичен вагонен парк) и производствени мощности - железопътни кариери и цех за електроконтактни заварки; 5. определя условията за преминаване на извънгабаритни и тежки товари по мрежата на предприятието; 6. създава и поддържа технически архив и база данни за железния път, съоръженията и собствения подвижен железопътен състав.

(2) Поделението планира основните насоки на техническото и технологично развитие на поддържането и ремонта на жпс и развитието на железопътната инфраструктура като цяло, като: 1. подготвя технико-икономически обосновки за осигуряване на финансови източници за изпълнение на програмите за развитие на железопътната инфраструктура на база на оценка на техническото състояние на жпс; 2. организира специализирани технически съвети в областта на проектирането, поддържането и ремонта на железния път, съоръженията и механизацията; 3. формира основните насоки за осигуряване на технологично необходимата железопътна механизация за поддържането и ремонтната дейност; 4. изготвя програми за подобряване на техническото състояние на железния път, съоръженията и механизацията.

Чл. 33. Поделение “Сигнализация и телекомуникации”: 1. организира и контролира изпълнението на дейността по техническо поддържане, ремонт и строителство на системи и устройства за сигнализация (осигурителна техника) и телекомуникации; 2. осъществява мониторинг върху съоръженията за сигнализация и телекомуникации и подготвя годишен доклад за тяхното фактическо състояние; 3. изготвя и актуализира инвестиционната програма за модернизация и поддържане на системите за сигнализация и телекомуникации в съответствие с политиката на предприятието; 4. предлага за разработка, съгласува и координира инвестиционни решения и проекти в тези области и подготвя документи за финансиране изпълнението на тези проекти; 5. изготвя, съгласува и утвърждава технически спецификации за всички системи и апаратури за сигнализация и телекомуникации; 6. обезпечава технически управлението и безопасността на движение на влаковете в съответствие с националните и европейски изисквания за безопасност и оперативна съвместимост; 7. предлага решения за постигане на изискванията за безопасност, надеждност и ремонтопригодност на сигнализационните и телекомуникационни системи в съответствие с утвърдените стандарти и директиви на Европейския съюз; 8. съдейства за изпълнение на националния план за внедряване на ERTMS (ETCS, GSM-R); 9. участва в научни и експертни съвети в предприятието и във външни организации по въпроси, свързани с развитието на железопътната инфраструктура; 10. участва в и организира международни срещи и съвещания, свързани с присъединяване към общата Европейска интегрирана телекомуникационна мрежа и системите за безопасност и управление на влаковото движение; 11. организира и упражнява контрол върху процедурите за приемане на нови системи и изделия на осигурителната техника и телекомуникациите и подготвя предложения до Изпълнителна агенция “Железопътна администрация” за получаване разрешение за въвеждане в експлоатация в предприятието.

Чл. 34. Поделение “Енергетика”: 1. ръководи, организира и контролира дейностите по разпределяне на тягова електроенергия, ремонта, поддържането и експлоатацията на структурната подсистема “Енергия” и релсовите самоходни специализирани машини, за ремонт и поддържане на контактната мрежа и създава условия за осигуряване на надеждно, непрекъснато и качествено електрозахранване на подвижния тягов състав, както и на нетяговите консуматори, свързани с безопасността; 2. контролира експлоатацията на електроснабдителните обекти с цел безопасно и надеждно функциониране, както и енергийната ефективност за всички енергоизточници; 3. предлага решения, свързани с изпълнение на изискванията за безопасност, надеждност и енергийна ефективност при решаването на конкретни проблеми с оглед спазване на национални и ведомствени норми и стандарти; 4. изразява становища при изготвянето и утвърждаването на графика за движение на влаковете както по редовния, така и при оперативните промени в него във връзка със спазването на национални и ведомствени норми и стандарти, както и подобряване на енергийната ефективност; 5. изготвя становища за нов и съществуващ тягов подвижен състав на превозвачите; 6. изготвя становища по заявките на превозвачите за достъп и получаване на капацитет от предприятието; 7. предлага стратегически и иновационни решения, произтичащи от предмета на дейност и водещи до повишаване финансовата ефективност в работата на железопътната инфраструктура; 8. осъществява контрол при проектиране и строителство за прилагане на национални и ведомствени стандарти; 9. осъществява контрол за състоянието на специализирания подвижен състав за ремонт и подържане на контактната мрежа; 10. изготвя процедури и технологии за разследване на произшествия, инциденти и нарушения в технологиите и процедурите или други нередности, свързани с обектите за електроснабдяване; 11. изготвя, поддържа и съхранява регистър на обектите за електроснабдяване и за специализирания подвижен състав за ремонт и подържане на контактната мрежа и анализира данните от него; 12. анализира резултатите от контрола по безопасността, надеждността и енергийната ефективност в отделните звена, както и данните от регистъра на обектите, и предлага обосновани предложения с различни варианти за подобряване на показателите; 13. разработва програми за контрол и развитие на системите за електроснабдяване, както и за енергийната ефективност, включително и за развитие, изграждане, поддържане, ремонт и експлоатация на системите за електроснабдяване; 14. изготвя годишен доклад за фактическото състояние на обектите за електроснабдяване на предприятието, съдържащи експлоатационни параметри, параметри на съоръженията по нея, включително защитните съоръжения, прилаганите такси, ограничения за ползване на обектите и др.; 15. изготвя и актуализира програми за иновации, поддържане и ремонт на енергосъоръженията съгласно политиката на предприятието; 16. изготвя технически задания и други необходими документи по подготовка и финансиране на инвестиционни проекти.

Чл. 35. (1) Технологичният център: 1. разработва технически спецификации на елементи на железния път и съоръженията, контактната мрежа и тяговите подстанции, осигурителната техника и сигнализацията; 2. разработва документи и технологии за поддържане, ремонт и модернизация на железния път и съоръженията, контактната мрежа и тяговите подстанции, осигурителната техника и сигнализацията; 3. извършва техническа проверка на дефектоскопи за релси и анализира резултатите от дефектоскопията на релсите; 4. анализира резултатите от измерванията с пътеизмерителна мотриса и изготвя оценка за състоянието на елементите на железния път с цел определяне приоритетите за ремонтите му; 5. окачествява и приема елементи, възли и детайли от конструкцията на железния път и съоръженията, контактната мрежа и тяговите подстанции, осигурителната техника и сигнализацията; 6. изпитва мостове и предлага мерки за усилване със съответното проектиране; 7. изготвя технически документации на нови възли и съоръжения; 8. анализира резултатите от наблюдения и измервания на опитни образци на възли, детайли, конструкции в експлоатационни условия; 9. извършва паспортизация и поддържа регистър на подвижния състав, собственост на предприятието; 10. разработва документи на предприятието, свързани с подготовка за сертификация, модернизация, поддържане, ремонт и експлоатация на подвижния състав; 11. разработва конструктивна документация на нови и усъвършенстване на съществуващи конструкции и детайли на подвижния състав; 12. организира събирането, систематизирането и архивирането на утвърдените документи по стандартизация; 13. организира приемането на документацията на техническите системи и съоръжения в предприятието; 14. организира и поддържа база данни на техническите параметри на железопътната инфраструктура; 15. извършва измервания на строителния габарит на съоръженията, разположени в близост до железопътните коловози; 16. извършва генерална ревизия на съоръженията по железния път.

(2) Технологичният център се ръководи от ръководител, чиито правомощия се определят в утвърдена от генералния директор длъжностна характеристика.

Контролен блок Чл. 36. Контролният блок е в състава на централното управление и включва: 1. главен ревизор по безопасността; 2. отдел “Вътрешен одит”.

Чл. 37. (1) Главният ревизор по безопасността се назначава и освобождава от управителния съвет на предприятието по предложение на генералния директор след проведен конкурс.

(2) Главният ревизор ръководи инспекторат, който е организиран в профилирани инспекции със съответните към тях регионални звена.

(3) Инспекторатът: 1. упражнява контрол върху работата на ръководния и изпълнителския персонал, както и върху състоянието на съоръженията и подвижния железопътен състав на предприятието; 2. упражнява контрол върху работата на персонала и състоянието на подвижния железопътен състав на превозвачите, когато се намират в сервитута на железопътната инфраструктура, за изпълнение на нормативните актове, свързани с безопасността на превозите; 3. координира и контролира осъществяването на политиката на предприятието в областта на безопасността на превозите, техническия надзор на съоръженията с повишена опасност, безопасността и здравето при работа, метрологичния надзор на средствата за измерване и безразрушителен контрол, ветеринарно-санитарния контрол и екологията; 4. участва в разработването на вътрешни нормативни актове, свързани с безопасността на превозите в железопътния транспорт; 5. осъществява контрол при внедряването и реализацията на проекти и технологии в експлоатационната, строителната и ремонтната дейност в компанията в частта им, касаеща безопасността на превозите; 6. определя районите на действие на регионалните инспекции по безопасност на превозите и териториалното разположение на възстановителните средства; 7. създава организация и условия и осъществява общо ръководство на дейността за бързо възстановяване на движението и пълно ликвидиране на последствията след железопътни произшествия; 8. анализира причините за произшествията и участва в разработването на политиката и мерките за подобряване на състоянието по безопасността на движението и на превозите; 9. участва в анализа на произшествията към Изпълнителна агенция “Железопътна администрация”; 10. участва в комисии за проверка на знанията на ръководния и изпълнителския персонал по нормативните актове, свързани с безопасността на превозите.

Чл. 38. (1) Отдел “Вътрешен одит” е на пряко подчинение на генералния директор на предприятието и изпълнява следните функции: 1. осъществява дейността по вътрешен одит чрез изпълнение на одитни ангажименти за даване на увереност и консултиране, свързани с оценка на: процедури за възлагане на обществени поръчки; управлението на инвестиционните проекти; управлението на финансовите средства за поддържане (експлоатация) на основните средства и активите на предприятието; изпълнението на изискванията на системата за финансово управление и контрол; управлението на човешките ресурси и отчетността на труда; отдаването под наем и продажбата на недвижими имоти и движими вещи; звена, структури, програми, дейности и процеси в предприятието; 2. при изпълнение на одитните ангажименти проверява и оценява съответствието на дейностите със законодателството, вътрешните актове и договори; 3. изготвя годишни планове за дейността, които се одобряват от генералния директор на предприятието; 4. изготвя план за всеки одитен ангажимент, който съдържа обхват, цели, времетраене, избрания одитен подход, вида и обема на проверките; 5. предоставя на генералния директор доклади с независима и обективна информация и оценка за състоянието на одитираните обекти; 6. дава препоръки в одитните доклади за подобряване на ефективността на използваните системи и практики за управление на финансовата и експлоатационно-производствената дейност на одитираните поделения и обекти и извършва проверки за проследяване изпълнението на препоръките; 7. изготвя и представя на генералния директор на предприятието годишен доклад за дейността по вътрешния одит; 8. осъществява контакти с други звена за вътрешен одит на организации от публичния сектор с цел обмяна на добри практики.

(2) Отделът по ал. 1 се ръководи от ръководител, чиито правомощия се определят в утвърдена от генералния директор длъжностна характеристика.

Стратегически блок Чл. 39. Стратегическият блок е в състава на централното управление и включва: 1. дирекция “Стратегическо развитие и инвестиционна политика”; 2. дирекция “Управление и изпълнение на инфраструктурни проекти”.

Чл. 40. Дирекция “Стратегическо развитие и инвестиционна политика” изпълнява функции по организирането и изготвянето на цялостната стратегия за развитие на инфраструктурата в съответствие с националната транспортна политика и политиката на предприятието: 1. изготвя и актуализира средносрочни и дългосрочни програми за дейността на предприятието, включително актуализира 10-годишния бизнес план на предприятието; 2. извършва идентификация, планиране и програмиране на приоритетните инвестиционни проекти за финансиране от Европейски фондове; 3. извършва дейностите по подготовка на проекти и тяхното изпълнение до сключване на договорите с избраните изпълнители за строителство, доставка или услуги; 4. извършва предварителния контрол на проектите от Оперативна програма “Транспорт”; 5. изготвя отчетите по изпълнение на националната транспортна стратегия до Министерство на транспорта, договора между държавата и предприятието и всички инфраструктурни проекти с национално значение; 6. извършва мониторинг на инфраструктурните проекти с национално значение и тези от Оперативна програма “Транспорт” на всички фази от тяхното изпълнение; 7. участва в европейски и международни форуми, свързани с железопътната политика и отразява във всички планове и програми на предприятието новите концепции и тенденции в областта на железопътния транспорт в Европейския съюз; 8. организира и контролира процеса на подготовка и реализация на проекти в областта на информационните системи; 9. следи за спазването на международните и общодържавни технологични правила и нормативи в областта на иновационните технологии в железопътния транспорт; 10. осъществява текущо поддържане на електронния каталог на жп гарите и обмена на информация с каталога ENEE на UIC; 11. организира и координира проектирането, адаптирането, изграждането и експлоатацията на информационни мрежи, технологии и системи в централното управление; 12. отчита технологичните правила и нормативи на международните железничарски организации (UIC, ОСЖД и др.) и на Европейския съюз за изграждане и взаимодействие на информационните системи в железопътния транспорт при изграждане на такива системи в предприятието.

Чл. 41. Дирекция “Управление и изпълнение на инфраструктурни проекти”: 1. управлява изпълнението на проект “Реконструкция и електрификация на железопътната линия Пловдив - Свиленград” и изпълнява функциите на звено за изпълнение и управление на проекта; 2. управлява изпълнението на проектите от Оперативна програма “Транспорт”, свързани с железопътната инфраструктура; 3. управлява изпълнението на проекти, финансирани от държавния бюджет; 4. участва в изготвянето на документи за възлагане на обществени поръчки и съдейства при провеждането на процедури за обществени поръчки, свързани с изпълняваните проекти; 5. поддържа отчетност и извършва проверки по плащанията при изпълнението на проектите, като поддържа документацията и информацията, необходими за техния контрол и мониторинг от съответните органи.

Административен блок Чл. 42. Административният блок е в състава на централното управление и включва: 1. дирекция “Финанси”; 2. дирекция “Обществени поръчки”; 3. дирекция “Управление на собствеността и кадастър”; 4. дирекция “Правна”; 5. дирекция “Управление на човешките ресурси”; 6. дирекция “Вътрешна сигурност”.

Чл. 43. Дирекция “Финанси” изпълнява функции по икономическото и финансово осигуряване на дейността на предприятието, като: 1. изготвя финансови отчети и анализи за дейността на предприятието и икономически анализи за материалните, трудовите и финансовите разходи на дейностите и поделенията в предприятието; 2. изготвя проект на годишен бизнес план на предприятието; 3. бюджетира и лимитира средствата по дейности и поделения и анализира изпълнението им; 4. обобщава и изготвя “Аналитичен отчет” на разходите по дейности, поделения по икономически елементи и икономически участъци от железопътната мрежа; 5. изработва разчети и отчети за себестойността на услугата “Достъп до железопътната инфраструктура”; 6. провежда ценова политика чрез участие в ценообразуването на услугите и дейностите, извършвани от предприятието; 7. участва в разработване на икономически критерии, показатели и разчети за повишаване ефективното използване на средства на предприятието при възлагане на обществени поръчки, при бюджетиране и лимитиране средствата по дейности и поделения на предприятието; 8. изготвя и съхранява статистическа документация, свързана с дейността на предприятието; 9. изготвя методически указания за поделенията на предприятието за унифициране на текущото счетоводно отчитане по дейности на предприятието, за промените в данъчното и осигурителното законодателство на Република България, за прилагането на международни счетоводни стандарти; 10. извършва текущ анализ и контрол за спазването от поделенията на предприятието на единия вътрешен сметкоплан, данъчната политика, амортизационната политика и счетоводната политика на предприятието; 11. изготвя ежемесечни и годишни финансови отчети на поделения по дейности и консолидирания отчет на предприятието по международни счетоводни стандарти; 12. осъществява връзка и урежда взаимоотношенията на предприятието с приходната администрация, Националния статистически институт и други държавни органи; 13. съставя и обработва текущите първични счетоводни документи, отразяващи стопанските операции в централното управление; 14. начислява и събира инфраструктурните такси; 15. извършва разплащане, анализира и контролира разходването на паричните средства; 16. осъществява финансов контрол и поддържа счетоводна отчетност за средствата, отпуснати от държавния бюджет и други външни източници, изготвя ежемесечните отчети за Министерството на транспорта за изразходваните бюджетни средства по инвестиционна програма; 17. извършва отчитането и анализ на вземанията и задълженията на предприятието; 18. извършва текущото отчитане, анализ и контрол на вътрешните разчети с поделенията на предприятието; 19. участва при извършване на годишна инвентаризация на активите на предприятието; 20. обработва първичните документи, отчитащи работното време, и начислява трудовите възнаграждения и осигуровки на служителите на централното управление на предприятието, както и урежда взаимоотношенията с външни институции по повод трудовите възнаграждения; 21. организира деловодната обработка, архивирането и съхраняването на кореспонденцията и документацията в централното управление; 22. организира и извършва снабдяването, съхраняването и стопанисването на стоково-материални ценности в централното управление.

Чл. 44. Дирекция “Обществени поръчки” изпълнява функции по организиране на цялостната дейност на предприятието при възлагането на обществени поръчки за строителство, доставка на стоки и предоставянето на услуги, като: 1. координира цялостния процес по възлагането на обществените поръчки в предприятието; 2. разработва вътрешни правила за възлагане на обществени поръчки в предприятието; 3. организира подготовката и осъществява провеждането на процедурите за възлагане на обществените поръчки за доставки, услуги и строителство по реда на Закона за обществени поръчки, Наредбата за възлагане на малки обществени поръчки и другите нормативни актове; 4. участва в процеса по контрол на изпълнението на задълженията на изпълнителите по сключените договори; 5. създава, води и актуализира единна база данни “Регистър за обществените поръчки” в предприятието с отделни идентификационни номера за всяка поръчка; 6. изпраща цялата информация, свързана с обществените поръчки, която подлежи на вписване в Регистъра по обществените поръчки на Агенцията по обществените поръчки и обнародване в електронната страница на “Държавен вестник”; 7. набира и предоставя на Европейската комисия информация, свързана с обществените поръчки, която се изисква съгласно разпоредбите на ЗОП и ППЗОП; 8. изготвя и представя годишни статистически отчети за възложените обществени поръчки по ред, определен с ППЗОП.

Чл. 45. Дирекция “Управление на собствеността и кадастър” изпълнява функции по организиране на цялостната дейност на предприятието във връзка с придобиването, управлението и разпореждането с имоти и вещи - държавна собственост, като: 1. изготвя вътрешни правила във връзка с управление на собствеността на предприятието; 2. организира дейността по създаване, поддържане и съхранение на регистър, съдържащ данни за недвижимите имоти (земя и сгради), предоставени за управление на предприятието; 3. подготвя, организира и следи за изпълнението на дейностите по попълването и актуализирането на кадастралните планове и кадастралните карти с недвижимите имоти, предоставени за управление на предприятието; 4. организира подготовката и провеждането на тръжни процедури по реда на Закона за държавната собственост и правилника за неговото прилагане; 5. контролира изпълнението на сключените договори за отдаване под наем на недвижими имоти и движими вещи, предоставени за управление на предприятието; 6. организира и координира дейността по продажбата, замяната и отдаването под наем на ведомствени жилища; 7. разработва и дава методически указания, ръководи и подпомага поделенията на предприятието по въпроси, свързани с управлението на собствеността и прилагането на Закона за държавната собственост и другите законови и подзаконови актове, свързани с управлението на собствеността и жилищната политика; 8. подготвя анализи и справки за състоянието и развитието на собствеността и жилищната политика; 9. организира проучването, събирането, обработката, анализирането и съхранението на необходимите данни за отдаване на обекти на железопътната инфраструктура на концесия съгласно Закона за концесиите.

Чл. 46. Дирекция “Правна” изпълнява следните функции: 1. оказва съдействие на управителния съвет и генералния директор за законосъобразно изпълнение на техните функции; 2. разработва и предлага решения по правни проблеми и становища по законосъобразността на договори, заповеди, инструкции и правила на предприятието; 3. осъществява процесуалното представителство по дела, по които предприятието е страна; 4. разработва проекти на актове и договори на предприятието; 5. участва в разработването на вътрешни актове, свързани с дейността на предприятието, както и такива, възложени за разработване на предприятието; 6. предприема необходимите правни действия за събиране вземанията на предприятието; 7. дава правни становища по постъпили молби, жалби, сигнали и предложения; 8. дава правни становища по прилагането на законовите, подзаконовите нормативни актове и актовете на генералния директор и управителния съвет на предприятието; 9. участва със свои представители в работни групи за изработване на проекти на нормативни актове, свързани с транспорта; 10. участва със свои представители в международни групи в областта на железопътната инфраструктура, като дава становища по отношение на съответствието между международните и националните правни норми; 11. предприема и предлага предприемането на действия за защита на имуществото, предоставено на предприятието; 12. изготвя становища по направени предложения за промени в структурата и структурните звена на предприятието.

Чл. 47. Дирекция “Управление на човешките ресурси” изпълнява следните функции: 1. разработва и осъществява политиката по управлението на човешките ресурси в предприятието; 2. разработва системи за заплащане на труда съобразно спецификата на дейностите; 3. разработва критерии и показатели за оценка на трудовото участие и обвързването му с ефективни системи за стимулиране и санкциониране; 4. организира и управлява процеса по атестиране на персонала; 5. изготвя справки, анализи и становища за труда, работната заплата и за движението на персонала в предприятието; 6. осъществява контрол по спазването на нормативната уредба и законосъобразното полагане на труда, като прави анализ и предлага решения на ръководството; 7. организира разработването на вътрешните документи, свързани с трудовия ред, организацията и заплащането на труда и осъществява контрол по прилагането им; 8. изготвя методически указания по прилагането на нормативните документи и подпомага поделенията в областта на организацията и заплащането на труда; 9. организира и осъществява дейности по социалната политика и социалното сътрудничество, провежда договарянето по колективния трудов договор и разработва документите по прилагането му; 10. изготвя и актуализира разписанието на длъжностите на централното управление на предприятието и съгласува щатните разписания на поделенията на предприятието; 11. организира обучението на служителите на предприятието с цел повишаване на квалификацията им; 12. организира дейности, свързани с почивното дело на предприятието; 13. извършва подбор на кадрите, като разработва критерии и показатели за извършването му; 14. изготвя и съхранява актове и документи, свързани с възникване, изменение и прекратяване на трудовите правоотношения с работниците и служителите в предприятието, съхранява трудовите и служебни досиета.

Чл. 48. Дирекция “Вътрешна сигурност” изпълнява следните функции: 1. отговаря за вътрешната и фирмена сигурност в предприятието, като организира охраната и опазването на обектите на предприятието; 2. извършва дейности по превенция срещу кражби и антитерор; 3. координира действията с Дирекция “Транспортна полиция”, Главна дирекция “Пожарна безопасност и спасяване” в Министерството на вътрешните работи, Държавната комисия по сигурността на информацията, Държавната агенция “Национална сигурност” и Министерството на извънредните ситуации; 4. събира, обработва и анализира информация за подпомагане на ръководството на предприятието при вземане на решения по управление на кризи от военен и невоенен характер; 5. разработва, анализира и поддържа в готовност за въвеждане в действие на военновременния план на предприятието, план за техническото прикритие на железопътната мрежа на Република България, план за привеждане на предприятието от мирно на военно положение, планове за действие на централното управление на предприятието и подчинените му поделения при бедствия, аварии и катастрофи; 6. планира работата на свързочната система на предприятието за военно време, отсрочва резервисти и техника; 7. отговаря за поддържането, съхраняването и опазването на военновременните запаси и мощности, пунктовете за управление и оперативните сектори за осигуряване на движението на влаковете за военно време и при кризи от невоенен характер, координира и поддържа военновременния график за движението на влаковете; 8. планира защитата, охраната и отбраната на стратегически и особено важни обекти от железопътната инфраструктура съвместно с органите на Министерството на вътрешните работи; 9. отговаря за държавния резерв, военновременните запаси и военновременните мощности, организира превантивна, текуща и последваща дейност по преодоляване на последиците от бедствия, аварии и катастрофи; 10. организира дейността по сигурността на класифицираната информация и спазването на Закона за защита на класифицираната информация, правилника за неговото прилагане и международните договори във връзка със защитата на класифицираната информация, прилагайки и правилата относно видовете защита; 11. извършва периодични проверки на отчетността и движението на материалите и документите; 12. извършва обикновено проучване в рамките на организационната единица и води регистър на проучените лица; 13. осъществява общото ръководство, координация и контрол на превантивната дейност за недопускане, намаляване и/или ликвидиране на вредните последствия от възникнали кризи в обектите на предприятието; 14. организира оповестяването и привеждането в готовност на подчинените формирования на гражданска защита от поделенията на предприятието за провеждането на спасителни и неотложно-аварийни възстановителни работи; 15. ежегодно планира, изготвя и представя за утвърждаване от ръководството на предприятието работни документи по защитата на личния състав и обектите от системата на предприятието и организиране на тяхното изпълнение; 16. организира закупуването, съхранението, обслужването, обновяването и поддържането в готовност на средствата за оповестяване, колективните и индивидуални средства за защита и видовете имущества на формированията на гражданска защита в предприятието.

Чл. 49. (1) Отдел “Връзки с обществеността и протокол” е на пряко подчинение на генералния директор на предприятието и изпълнява следните функции: 1. осъществява дейности по планиране, организиране и осъществяване на контакти с представителите на средствата за масово осведомяване и реализиране на информационни кампании и продукти, свързани с имиджа на предприятието; 2. организира, ръководи и контролира подготовката и провеждането на протоколните мероприятия в предприятието, включително с международно участие; 3. изпълнява задачи, свързани с осигуряване на работата на управителния съвет.

(2) Отделът по ал. 1 се ръководи от ръководител, чиито правомощия се определят в утвърдена от генералния директор длъжностна характеристика.

Раздел III

Регионални поделения на предприятието Чл. 50. Регионалните поделения на предприятието са: 1. Управление движението на влаковете и гаровата дейност - София; 2. Управление движението на влаковете и гаровата дейност - Пловдив; 3. Управление движението на влаковете и гаровата дейност - Горна Оряховица; 4. Железопътна секция - Бургас; 5. Железопътна секция - Варна; 6. Железопътна секция - Враца; 7. Железопътна секция - Дупница; 8. Железопътна секция - Горна Оряховица; 9. Железопътна секция - Карлово

10. Железопътна секция - Плевен; 11. Железопътна секция - Пловдив; 12. Железопътна секция - Русе; 13. Железопътна секция - София 1; 14. Железопътна секция - София 2; 15. Железопътна секция - Стара Загора; 16. Железопътна секция - Шумен; 17. Секция Сигнализация и телекомуникации - София; 18. Секция Сигнализация и телекомуникации - Пловдив; 19. Секция Сигнализация и телекомуникации - Горна Оряховица; 20. Енергосекция - София; 21. Енергосекция - Пловдив; 22. Енергосекция - Горна Оряховица.

Чл. 51. Регионалните поделения по чл. 50: 1. се представляват от директор, който се назначава и освобождава от длъжност от генералния директор на предприятието съгласувано с ресорния директор на поделение от експлоатационния блок в централното управление; 2. водят самостоятелно счетоводство и съставят отделни финансови отчети по Закона за счетоводството; 3. откриват разплащателна сметка в банка и уведомяват писмено за нея централното управление на предприятието; 4. разчитат се пряко или по ред, определен от централното управление на предприятието с държавния бюджет и бюджета на Националния осигурителен институт; 5. се регистрират в регистър БУЛСТАТ.

Чл. 52. Печатът на регионалните поделения е същият като на предприятието, като вместо “Централно управление” се изписва наименованието на регионалното поделение.

Чл. 53. (1) Органите за управление на регионалните поделения са: 1. директор; 2. заместник-директор.

(2) Директорът на поделението: 1. организира, ръководи и контролира цялостната дейност на регионалното поделение; 2. провежда общата и регионална политика на предприятието на съответната територия; 3. представлява регионалното поделение; 4. сключва договори, свързани с дейността на регионалното поделение, в съответствие с представителната си власт; 5. утвърждава длъжностни и поименни щатни разписания на поделението съгласувано с директора на поделение от експлоатационния блок, дирекция “Управление на човешките ресурси”, дирекция “Финанси” и дирекция “Правна” и главния ревизор по безопастността, както и длъжностни характеристики; 6. назначава и освобождава работниците и служителите в поделението; 7. командирова със заповед служителите и работниците от поделението в страната; 8. организира квалификацията и преквалификацията на работниците и служителите в поделението; 9. налага дисциплинарни наказания при нарушения на трудовата и технологичната дисциплина на работниците и служителите в поделението; 10. осъществява и обезпечава функционалната взаимовръзка между поделенията, дирекциите и отделите на централното управление на предприятието и регионалното поделение; 11. осъществява и други функции, възложени му за изпълнение.

(3) При отсъствие на директора на поделението той се замества от заместник-директора или друг служител, за който с писмена заповед се посочва и обемът на правомощията по време на отсъствието му.

Чл. 54. (1) Регионалните поделения организират дейността си в отдели и сектори.

(2) Отделите и секторите по ал. 1 се ръководят от ръководители.

Раздел IV

Център за професионална квалификация Чл. 55. (1) В предприятието е обособено като самостоятелно поделение Център за професионална квалификация.

(2) Центърът за професионална квалификация: 1. се ръководи от директор, който се назначава и освобождава от длъжност от генералния директор на предприятието; функционалните правомощия на директора се определят в длъжностната му характеристика, утвърдена от генералния директор на предприятието; 2. води самостоятелно счетоводство и съставя отделни финансови отчети по Закона за счетоводството; 3. открива разплащателна сметка в банка и уведомяват писмено за нея централно управление на предприятието; 4. разчита се пряко или по ред, определен от централното управление на предприятието, с държавния бюджет и бюджета на Националния осигурителен институт; 5. се регистрира в регистър БУЛСТАТ.

(3) Центърът за професионална квалификация се ръководи от директор, чиито правомощия се определят в утвърдена от генералния директор длъжностна характеристика.

Чл. 56. (1) Финансовото осигуряване на Центъра за професионална квалификация се извършва от централното управление на предприятието.

(2) Центърът за професионална квалификация е лицензиран да извършва и удостоверява професионално обучение с придобиване на степен на професионална квалификация по определени професии и специалности в съответствие със Закона за професионалното образование и обучение.

Раздел V

Организация на работа Чл. 57. (1) В изпълнение на функциите и поставените задачи структурните звена в централното управление на предприятието и в управленията на регионалните поделения изготвят планове, програми, становища, отчети, доклади, анализи, прогнози, инструкции, проекти на решения и вътрешни актове.

(2) Генералният директор на предприятието в кръга на своите правомощия издава правила, правилници, инструкции и заповеди, а директорите на регионалните поделения - инструкции и заповеди.

Чл. 58. (1) Генералният директор, заместник генералните директори, главният ревизор по безопасността, главният счетоводител, директорите на поделения, дирекции, ръководителите на отдели и директорите на регионалните поделения ръководят, организират, контролират, отчитат се и носят отговорност за дейността си и изпълнението на задачите на съответните структурни единици.

(2) С цел да се осигури съгласуваност и оперативност по дейности, отнасящи се до две или повече структурни звена, ръководителите им осигуряват обща координация, субординация и взаимни инструкции за пряко взаимодействие по въпроси от смесена компетентност, като водещото звено обобщава окончателното становище.

(3) Лицата, работещи по трудово правоотношение в предприятието, изпълняват възложените им задачи и носят отговорност пред прекия си ръководител за изпълнението на работата в съответствие с длъжностната им характеристика.

Чл. 59. (1) Документите, изпратени до централното управление на предприятието или до управленията на регионалните поделения от държавни и местни органи, от юридически или физически лица, се завеждат в деловодството във входящия регистър, като се отбелязват датата и часът на получаването им.

(2) При получаване на документи се извършва проверка за наличието на всички материали, посочени в тях, и се образува служебна преписка.

Чл. 60. (1) Служебната кореспонденция подлежи на насочване според адреса или съдържанието й.

(2) Генералният директор и регионалните директори на поделения разпределят служебните преписки с резолюция до съответните ръководители на структурните звена. Резолюцията съдържа указания със срок за изпълнение, дата и подпис.

(3) Разпределението на служебните преписки за работа се извършва веднага след постъпването им в деловодството на централното управление или на регионалното поделение.

Чл. 61. Достъпът в сградата на централното управление на предприятието или в управленията на регионалните поделения на външни лица се разрешава след издаване на пропуск или представяне на документ, разрешаващ влизането, съгласно правилника за охрана и пропускателния режим в предприятието, утвърден със заповед на генералния директор.

ЗАКЛЮЧИТЕЛНИ РАЗПОРЕДБИ § 1. Този правилник се издава на основание чл. 5, т. 5 от Закона за железопътния транспорт. § 2. Този правилник отменя Правилника за устройството и дейността на Национална компания “Железопътна инфраструктура” от 1.I.2002 г. § 3. Правилникът влиза в сила от деня на обнародването му в “Държавен вестник”.

Министър: П. Мутафчиев