Постановление № 123 от 29 юни 2018 г. за одобряване на допълнителни разходи по бюджета на Министерството на отбраната за 2018 г.

ПОСТАНОВЛЕНИЕ № 123

ОТ 29 ЮНИ 2018 Г. за одобряване на допълнителни разходи по бюджета на Министерството на отбраната за 2018 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни разходи в размер до 310 000 лв. по бюджета на Министерството на отбраната за 2018 г. за привеждане на два вертолета „Cougar“ AS-532-AL в готовност за изпълнение на задачи по гасене на горски пожари от въздуха, чрез дооборудване със специализирани средства и минимална първоначална подготовка на екипажите им.

(2) Средствата по ал. 1 да се осигурят за сметка на преструктуриране на разходи и/или трансфери по централния бюджет за 2018 г.

Чл. 2. (1) Със сумата по чл. 1, ал. 1 да се увеличат разходите по „Политика в областта на отбранителните способности“, бюджетна програма „Подготовка и използване на въоръжените сили“ по бюджета на Министерството на отбраната за 2018 г.

(2) Със сумата по чл. 1, ал. 1 да се увеличат показателите по чл. 11, ал. 3 от Закона за държавния бюджет на Република България за 2018 г.

Чл. 3. Министърът на отбраната да извърши съответните промени по бюджета на Министерството на отбраната за 2018 г. и да уведоми министъра на финансите.

Чл. 4. Министърът на финансите да извърши произтичащите от чл. 1 промени по централния бюджет за 2018 г.

Заключителни разпоредби § 1. Постановлението се приема на основание чл. 109, ал. 3 от Закона за публичните финанси. § 2. Изпълнението на постановлението се възлага на министъра на отбраната. § 3. Постановлението влиза в сила от деня на обнародването му в „Държавен вестник“.

За министър-председател: Томислав Дончев

Главен секретар на Министерския съвет: Веселин Даков