Постановление № 80 от 24 април 2017 г. за изменение и допълнение на Правилника за прилагане на Закона за физическото възпитание и спорта, приет с Постановление № 151 на Министерския съвет от 2003 г.

ПОСТАНОВЛЕНИЕ № 80

ОТ 24 АПРИЛ 2017 Г. за изменение и допълнение на Правилника за прилагане на Закона за физическото възпитание и спорта, приет с Постановление № 151 на Министерския съвет от 2003 г.

(обн., ДВ, бр. 64 от 2003 г.; изм. и доп., бр. 89 от 2005 г., бр. 54 от 2006 г., бр. 100 от 2008 г., бр. 79 от 2009 г., бр. 3 от 2011 г., бр. 84 от 2012 г., бр. 33 и 74 от 2014 г. и бр. 54 от 2015 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 10 ал. 1 се изменя така: „(1) Националните спортни организации подпомагат своите членове и координират дейността им в следните предметни области на системата за физическо възпитание, спорт и социален туризъм: 1. физическо възпитание и спорт в системата на предучилищното и училищното образование; 2. физическо възпитание и спорт в системата на висшето образование; 3. физическо възпитание и спорт във въоръжените сили; 4. физическо възпитание и спорт в системата на Министерството на вътрешните работи; 5. физическо възпитание и спорт за всички; 6. спортно-туристически дейности; 7. взаимодействие на спортни организации, развиващи сходни видове спорт; 8. физическо възпитание и спорт за деца със специални образователни потребности и за деца в риск.“ § 2. В чл. 29 се правят следните изменения: 1. Алинея 1 се изменя така: „(1) Учебните програми по физическо възпитание и спорт в училищата се утвърждават въз основа на държавния образователен стандарт за общообразователна подготовка от министъра на образованието и науката след съгласуване с министъра на младежта и спорта.“

2. Алинея 2 се изменя така: „(2) Организирането и провеждането на часа за спортните дейности се осъществява от педагогически специалисти в областта на физическото възпитание и спорта с професионална квалификация „учител“ или „треньор“ по вид спорт.“

3. Алинея 4 се отменя. § 3. В чл. 30 се правят следните изменения и допълнения: 1. Алинея 1 се изменя така: „(1) Спортните дейности с учениците в училищата извън задължителните учебни часове по физическо възпитание и спорт се извършват в училищните спортни клубове и чрез допълнителна подготовка по чл. 85 от Закона за предучилищното и училищното образование.“

2. В ал. 2 думата „спортна“ се заменя със „състезателна“ и думите „училищните спортни клубове, училищните спортни секции, ученическите спортни школи и други обслужващи звена за организиране на спортна дейност“ се заменят с „лицензирани спортни организации и членуващите в тях спортни клубове със съдействието на Министерството на младежта и спорта, Министерството на образованието и науката и органите на местното самоуправление“.

3. Създава се ал. 3: „(3) Извънучилищната тренировъчна дейност се провежда в Центровете за подкрепа на личностно развитие и в спортните клубове – членове на лицензираните спортни организации.“ § 4. В чл. 31 се правят следните изменения: 1. Алинея 1 се изменя така: „(1) Училищните спортни клубове се създават от директорите на училищата със съдействието на училищните настоятелства и извършват дейностите, свързани с физическите упражнения, спорта и спортно-туристическите дейности на учениците.“

2. В ал. 4 думите „централните и местните органи на държавна власт, ученическите спортни школи“ се заменят с „Центровете за подкрепа за личностно развитие“. § 5. Член 32 се отменя. § 6. Член 33 се отменя. § 7. Член 34 се отменя. § 8. В чл. 34а думата „спортна“ се заменя със „специализирана“ и цифрата „VIII“ се заменя със „VII“. § 9. Член 34б се изменя така: „Чл. 34б. (1) Държавните спортни училища се финансират със средства от държавния бюджет чрез Министерството на младежта и спорта и отговарят на следните критерии: 1. задоволяват образователните и спортните потребности на ученици в повече от една административна област и извършват дейността си в град с повече от сто хиляди жители; 2. имат създадени условия за ползване на спортни обекти, подходящи за видовете спорт, по които осъществяват прием и обучение; 3. имат създаден център за подготовка на резерв за спорта за високи постижения с включени изявени спортисти, определени по критерии съгласно наредба на министъра на младежта и спорта; 4. имат общежитие или ползват ученическо общежитие на територията на населеното място, където се намира училището; 5. имат създадена организация за двуразов режим на тренировки.

(2) Определянето на броя на населението по ал. 1, т. 1 се извършва по последните налични статистически данни за населението на Националния статистически институт към момента на откриване или промяна на статута на държавните спортни училища.“ § 10. В чл. 34в се правят следните изменения: 1. Алинеи 1 – 5 се изменят така: „(1) Откриване, преобразуване, промяна и закриване на държавните и общинските спортни училища се извършва в съответствие със Закона за предучилищното и училищното образование, Закона за физическото възпитание и спорта и Наредба № 9 от 2016 г. за институциите в системата на предучилищното и училищното образование.

(2) Към предложението за откриване на общинско спортно училище освен документите съгласно Закона за предучилищното и училищното образование и Наредба № 9 от 2016 г. за институциите в системата на предучилищното и училищното образование се прилага и информация за: 1. прогнозния брой ученици и групи по видове спорт; 2. обхвата и дейността на спортните клубове на територията на населеното място по спортовете, за които се предлага прием на ученици; 3. броя на картотекираните състезатели по видовете спорт за всяка от възрастовите групи, за които се предлага прием на ученици.

(3) Към предложението за преобразуване и закриване на спортни училища освен документите съгласно Закона за предучилищното и училищното образование и Наредба № 9 от 2016 г. за институциите в системата на предучилищното и училищното образование се прилага и информация за броя на учениците по всеки вид спорт за всеки клас.

(4) Към предложението за промяна на финансиращия орган на спортни училища от общински в държавни освен документите съгласно Закона за предучилищното и училищното образование и Наредба № 9 от 2016 г. за институциите в системата на предучилищното и училищното образование се прилага и: 1. информация за общия брой на учениците, броя на учениците по класове и паралелки, както и за броя на учениците по всеки вид спорт за всеки клас; 2. информация за професиите, по които се обучават учениците за придобиване на професионална квалификация; 3. информация за спортните успехи на учениците през последните 4 години; 4. поименна справка за учениците, включени в националните отбори на страната през последните 4 години; 5. информация и документи за осигурена спортна база за провеждане на специализираната подготовка на учениците.

(5) Предложението по ал. 4 за промяна на финансиращия орган на спортни училища от общински в държавни се изготвя за училища с брой на учениците не по-малък от 350 за всяка от последните четири години, предхождащи предложението, като минимум 15 на сто от тях трябва да са включени в националните отбори на страната.“

2. Алинеи 6 и 7 се отменят. § 11. Член 34г се отменя. § 12. Член 34д се отменя. § 13. В чл. 34е се правят следните изменения: 1. Алинеи 1 – 3 се отменят.

2. В ал. 4 думата „спортна“ се заменя със „специализирана“. § 14. В чл. 34ж се правят следните изменения: 1. В ал. 4 думите „и задължително включва защита на концепция за развитието на държавното спортно училище“ се заличават.

2. Алинея 5 се отменя. § 15. В чл. 34з ал. 2 се отменя. § 16. В чл. 38 се правят следните изменения и допълнения: 1. В ал. 1 думите „широко достъпно“ се заменят с „масово“.

2. В ал. 2 след думата „създават“ се добавя „и предоставят“, след думата „условия“ се добавя „и възможности“, думата „населението“ се заменя с „лицата“, а думите „упражнения и спорт“ се заменят с „упражнения, спорт и спортно-туристически дейности“. § 17. В чл. 39, ал. 1 думата „хората“ се заменя с „учащите се“. § 18. В чл. 40, ал. 1 след думите „условия за“ се добавя „физическа активност и“, а думите „и за активен отдих“ се заменят с „в свободното време“. § 19. В чл. 42 се правят следните изменения: 1. В ал. 1 думата „граждани“ се заменя с „лица“, а думите „и физическо възпитание“ се заличават.

2. В ал. 2: а) в основния текст думите „физическото възпитание“ се заменят с „двигателната активност“; б) точка 1 се изменя така: „1. изграждат и поддържат в населените места спортни площадки, алеи за пешеходци и велосипедисти, зони за отдих и спорт;“ в) точка 2 се отменя; г) в т. 4 думите „предписанията относно условията за сигурност“ се заменят с „нормативните изисквания и стандарти“. § 20. В чл. 43а думите „обслужващите звена“ се заменят с „Центровете за подкрепа за личностно развитие“. § 21. В чл. 44, ал. 2 думите „и се подпомага от специализирани медицински и технически кадри“ се заменят с „подпомагани от специализирани медицински и технически лица“. § 22. В чл. 45 се правят следните изменения: 1. В ал. 1 думите „е длъжна да“ и „и подпомага финансово“ се заличават.

2. В ал. 2 думата „отделно“ се заличава. § 23. В чл. 46, ал. 1 думите „професионални спортисти и професионални отбори“ се заменят със „спортисти и отбори с професионален статут“. § 24. В чл. 50, ал. 1 думите „след съгласуване с Българския олимпийски комитет и с лицензираните спортни организации“ се заличават. § 25. В чл. 51 се правят следните изменения: 1. В ал. 1 думите „по годишни и етапни“ се заменят с „на базата на“.

2. В ал. 3 думите „изготвят експертни анализи, отчети за изпълнението на отделните етапи от подготовката и годишен отчет“ се заменят с „контролират и анализират изпълнението на подготовката на състезателите и изготвят отчети“. § 26. В чл. 52 думите „спортисти с увреждания в олимпийски игри и в световни и европейски първенства“ се заменят с „параолимпийски спортисти в параолимпийски игри, световни и европейски първенства“. § 27. В заглавието на глава шеста след думата „научноизследователска“ се добавя „и приложна“, след думата „дейност“ се поставя точка и съюзът „и“ се заличава. § 28. Член 53 се отменя. § 29. В чл. 54 се правят следните изменения и допълнения: 1. Досегашният текст става ал. 1.

2. Създава се ал. 2: „(2) Министърът на младежта и спорта може да предлага разработване на стратегически научни изследвания в областта на физическото възпитание и спорта и при необходимост да координира взаимодействието по ал. 1. “ § 30. Член 55 се изменя така: „Чл. 55. Научната и приложната дейност в областта на физическото възпитание и спорта се осъществяват от специализирани екипи в рамките на съответните ведомства и организации.“ § 31. Член 56 се изменя така: „Чл. 56. Научно-приложната дейност, свързана с контрола на учебно-тренировъчния процес в спорта за високи постижения, се осъществява от специализирано административно звено към Министерството на младежта и спорта.“ § 32. В чл. 57 ал. 2 се изменя така: „(2) Спортно-педагогически кадри са преподавателите във висшите училища, педагогическите специалисти, които извършват обучение по физическо възпитание и спорт в системата на предучилищното и училищното образование, лицата, осъществяващи обучение и тренировки в системата на физическото възпитание и спорта, както и лицата, предоставящи спортни услуги, свързани с обучение и тренировки по вид спорт.“ § 33. В чл. 58 се правят следните изменения: 1. Алинея 1 се изменя така: „(1) Придобиването на професионална квалификация и правоспособност на спортно-педагогическите кадри се осъществява от институциите в системата на професионалното образование и обучение и в акредитирани висши училища в професионално направление „Спорт“.“

2. Алинея 3 се отменя.

3. Алинея 4 се изменя така: „(4) Условията и редът за признаване на професионална квалификация, придобита в други държави, с цел обучение, тренировки и управление в системата на физическото възпитание и спорта се осъществяват в съответствие със Закона за предучилищното и училищното образование, Закона за висшето образование и нормативните актове по прилагането им и наредбата по чл. 6, ал. 3 от Закона за физическото възпитание и спорта.“ § 34. В чл. 60, т. 5 думите „расова и етническа дискриминация и други форми на унизително отношение към личността“ и запетаята пред тях се заменят с „и дискриминация“. § 35. В чл. 61 т. 5 се изменя така: „5. съвместно с организаторите, собствениците или ползвателите на спортната зона, когато са лица, различни от спортната организация, и органите на реда осигуряват реда на спортните прояви.“ § 36. Навсякъде в правилника думите „социален туризъм“ и „социалния туризъм“ се заменят съответно със „спортно-туристически дейности“ и „спортно-туристическите дейности“, а думите „социалният туризъм“ се заменят със „спортно-туристическите дейности“.

Заключителна разпоредба § 37. Постановлението влиза в сила от деня на обнародването му в „Държавен вестник“.

Министър-председател: Огнян Герджиков

Главен секретар на Министерския съвет: Веселин Даков