Закон за изменение и допълнение на Закона за устройство на територията

УКАЗ № 262

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за устройство на територията, приет от ХХХIX Народно събрание на 14 юли 2004 г.

Издаден в София на 21 юли 2004 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за устройство на територията (обн., ДВ, бр. 1 от 2001 г., изм., бр. 41 и 111 от 2001 г., бр. 43 от 2002 г., бр. 20, 65 и 107 от 2003 г., бр. 36 от 2004 г.) § 1. В чл. 8, т. 1 думите “за паркове и градини” се заменят със “за озеленени площи и озеленени връзки между тях и териториите за природозащита, за декоративни водни системи (каскади, плавателни канали и други)”, а след думата “транспорт” се добавя “включително за велосипедни алеи и за движение на хора с увреждания”. § 2. В чл. 9 ал. 2 и 3 се изменят така: “(2) Не може да бъде променяно предназначението на съществуващите озеленени площи или на части от тях в урбанизираните територии, реализирани съгласно предвижданията на устройствените планове. Не може да бъде променяно предназначението на територии и поземлени имоти, предвидени в общите или подробните устройствени планове в урбанизираните територии за озеленени площи, които не са реализирани, освен на части от тях за изграждане на съоръжения на техническата инфраструктура.

(3) Промяната на предназначението на територии и поземлени имоти, предвидени в устройствените планове в урбанизираните територии за озеленени площи, се разрешава след положително становище от обществено обсъждане, проведено по реда на чл. 121, ал. 1: 1. от Министерския съвет по предложение на областния управител - за държавните имоти; 2. от общинския съвет с решение, прието с мнозинство две трети от общия брой на съветниците - в останалите случаи.” § 3. В чл. 13 се създава ал. 6: “(6) За територии за културно-историческа защита създаването на специфични правила и нормативи по ал. 2 е задължително. Те се приемат от Националния експертен съвет по ал. 3, в състава на който задължително се включват представители на Националния институт за паметниците на културата.” § 4. В чл. 22 се правят следните изменения и допълнения: 1. Алинея 4 се изменя така: “(4) При урегулиране на поземлени имоти в съществуващите жилищни комплекси, отстоянията между новопредвидените сгради и съществуващите жилищни блокове се определят по правилата за комплексно застрояване, без да се спазват изискванията за разстояние на сградите до страничната граница и до границата към дъното на урегулирания поземлен имот. Плътността и интензивността на застрояване в такива имоти не може да надвишава определените с плана параметри за съответната устройствена зона при спазване на показателите и за отделните квартали в зоната.”

2. Създава се ал. 5: “(5) При преструктуриране на жилищни комплекси и урегулиране на нови поземлени имоти в тях, ако не може да се предвиди застрояване по правилата на ал. 4, площите между сградите се урегулират като озеленени площи за широко обществено ползване. В този случай не се спазват изискванията на чл. 14, ал. 4, чл. 15 и 17.” § 5. В чл. 24 се правят следните изменения и допълнения: 1. В ал. 1 след думите “Височината на сградата” се добавя “когато тя е разположена на линията на застрояване”.

2. Създава се ал. 3: “(3) Височината на сградата се приема за равна на допустимата, ако сградата е разположена в пространството, ограничено от вертикална равнина, по линията на застрояване с височина, равна на допустимата, и равнина, проведена от тази височина под ъгъл 45 градуса спрямо хоризонта. В този случай котата на билото не може да надвишава с повече от 4,5 м височината на сградата, определена при условията на ал. 1. ” § 6. В чл. 57 се създава ал. 5: “(5) Върху недвижими имоти - паметници на културата от световно или национално значение, разрешение за поставяне по ал. 1 се издава след съгласуване с Националния институт за паметниците на културата при условията и по реда на чл. 125, ал. 5. ” § 7. В чл. 61 се правят следните изменения и допълнения: 1. В ал. 2 думите “предназначени за широко обществено ползване” се заменят със “за широко обществено ползване, предназначени за трайно задоволяване на обществени потребности от национално или общинско значение”, а думите “представляващи публична собственост” се заличават.

2. Създава се ал. 4: “(4) Озеленените площи по ал. 2 и площите със специфично предназначение по ал. 3 - собственост на държавата и общините, са публична собственост.” § 8. В чл. 62 се създават ал. 5, 6, 7, 8 и 9: “(5) Когато в терените, определени за озеленени площи - публична собственост, попадат поземлени имоти - частна собственост, те се отчуждават по предвидения в закона ред.

(6) Не се отчуждават имотите по ал. 5, когато подробните устройствени планове за паркове и градини предвиждат застрояване по ал. 7, т. 3.

(7) С подробните устройствени планове за паркове и градини в озеленените площи - публична собственост, без промяна на предназначението им, може да се предвижда само застрояване, необходимо за: 1. мрежи на техническата инфраструктура, обслужващи озеленените площи; 2. поддържане на зелената система; 3. спортни съоръжения и детски площадки.

(8) Обектите по ал. 7, т. 2 и 3 не са публична собственост, освен ако не са обявени за такива по предвидения в закон ред.

(9) Подробните устройствени планове за паркове и градини се приемат с решение на общинския съвет, независимо от техния териториален обхват. Задължителен елемент на тези планове представлява план-схема за разполагане на преместваеми обекти и рекламни съоръжения, която се одобрява по реда, предвиден за одобряване на подробния устройствен план за парка или градината.” § 9. В чл. 63 ал. 1 се изменя така: “(1) Кметът на общината организира съставянето и актуализирането на публичен регистър на озеленените площи, на дълготрайните декоративни дървета и на дърветата с историческо значение в общината. Достъпът до информацията, вписана в регистъра, се осъществява при условията и по реда на Закона за достъп до обществена информация.” § 10. В чл. 106, т. 1 след думата “природозащита” се добавя “териториите за културно-историческа защита”. § 11. В чл. 121 ал. 1 се изменя така: “(1) Проектите за устройствени схеми подлежат на обществено обсъждане преди внасянето им в експертните съвети по устройство на територията. Възложителят на устройствената схема оповестява мястото, датата и часа на общественото обсъждане в един национален всекидневник и поне в една местна медия. На общественото обсъждане се води писмен протокол, който се прилага към документацията за експертния съвет. В градовете с районно деление обществени обсъждания се организират задължително във всички райони.” § 12. В чл. 136, ал. 2 накрая се поставя запетая и се добавя “с изключение на случаите по чл. 134, ал. 2, т. 5 и 6, когато се засягат имоти - недвижими паметници на културата.” § 13. В чл. 137, ал. 1 се правят следните изменения и допълнения: 1. В т. 1: а) създава се нова буква “м”: “м) недвижими паметници на културата с категория “световно значение” и “национално значение;” б) досегашната буква “м” става буква “н”.

2. В т. 2: а) създава се нова буква “з”: “з) недвижими паметници на културата с категория “местно значение”;” б) досегашната буква “з” става буква “и”. § 14. В чл. 140, ал. 3 след думите “чл. 134, ал. 6” се поставя запетая и се добавя “както и за обекти - недвижими паметници на културата от световно или национално значение”. § 15. В чл. 141, ал. 7 накрая се поставя запетая и се добавя “а в случаите по чл. 142, ал. 2 - в 7-дневен срок”. § 16. В чл. 142, ал. 6 т. 3 и 4 се отменят. § 17. В чл. 143 ал. 3 се отменя. § 18. В чл. 144 се правят следните изменения: 1. В ал. 1 т. 5 се изменя така: “5. оценка за съответствието, изготвена по реда на чл. 142, ал. 6.

2. В ал. 3: а) в т. 1 думите “в случаите по чл. 143, ал. 1” се заменят с “при изготвена оценка по чл. 142, ал. 6, т. 2”; б) в т. 2 думите “в случаите по чл. 143, ал. 3” се заменят с “при изготвена оценка по чл. 142, ал. 6, т. 1”. § 19. В чл. 147, ал. 1, т. 11 накрая се добавя “които не са от световно или национално значение”. § 20. В чл. 151, т. 8 накрая се добавя “които не са от световно или национално значение”. § 21. В чл. 185, ал. 1 се създава т. 6: “6. се променя предназначението на обекти, разположени в нежилищни сгради.” § 22. В чл. 225, ал. 2, т. 1 съюзът “и” се заменя с “или”. § 23. В § 24 от заключителните разпоредби се правят следните изменения и допълнения: 1. Досегашният текст става ал. 1 и в нея се създава изречение второ: “За проекти за изграждане на обекти с национално значение, финансирани изцяло или частично чрез финансови договори, страна по които е Република България, ратифицирани от Народното събрание, се прилагат условията и процедурите, предвидени в договорите, сключени по правилата на Международната федерация на инженерите консултанти (ФИДИК), освен ако във финансовия договор не са уговорени други процедури.”

2. Създават се ал. 2, 3 и 4: “(2) В случаите по ал. 1 функциите и актовете на лицата, осъществяващи строителен надзор, авторски надзор, технически контрол по част “Конструктивна” на инфраструктурните инвестиционни проекти и съгласуване на техническите и работните чертежи и детайли по закона, се осъществяват и издават от инженера по договора, сключен по правилата на ФИДИК или правилата, посочени във финансовия договор или рамковото споразумение (годишните финансови меморандуми по съответните програми).

(3) Актовете, издавани по ал. 2, се съставят и подписват съгласно изискванията на договорите, сключени по правилата на ФИДИК или правилата, посочени във финансовия договор или рамковото споразумение (годишните финансови меморандуми по съответните програми). За формата и правилата за съставяне на актовете и протоколите се прилага установеното в правилата на ФИДИК или правилата, посочени във финансовия договор или рамковото споразумение (годишните финансови меморандуми по съответните програми).

(4) Издаването на разрешенията за ползване на обектите по ал. 1 се извършва въз основа на актовете, протоколите и другата съпътстваща документация, съставени от инженера по време на строителството.”

Преходна разпоредба § 24. Проекти за изграждане на обекти с национално значение, финансирани изцяло или частично чрез финансови договори и споразумения, посочени в § 24, ал. 1 от заключителните разпоредби, чието проектиране или строителство е започнало до влизането в сила на този закон, се довършват по досегашния ред или по желание на възложителя - по реда на този закон.

Законът е приет от ХХХIХ Народно събрание на 14 юли 2004 г. и е подпечатан с официалния печат на Народното събрание.

Председател на Народното събрание: Огнян Герджиков