Закон за ратифициране на Международната конвенция по спасяване, 1989 г.

УКАЗ № 2

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за ратифициране на Международната конвенция по спасяване, 1989 г., приет от ХХХIX Народно събрание на 13 януари 2005 г.

Издаден в София на 20 януари 2005 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за ратифициране на Международната конвенция по спасяване, 1989 г.

Член единствен. Ратифицира Международната конвенция по спасяване, 1989 г. със следните резерви: 1. Резерва по чл. 4, ал.2: “ Република България заявява, че Международната конвенция по спасяване, 1989 г. ще се прилага към българските военни кораби и българските държавни кораби, използвани за нестопански цели.”

2. Резерва по чл. 30: “ Република България заявява, че Международната конвенция по спасяване, 1989 г. няма да се прилага: а) когато спасителната операция е била извършена във вътрешни води и всички засегнати кораби са от вътрешното корабоплаване; б) когато спасителната операция е била извършена във вътрешни води и не е замесен никакъв кораб; в) когато всички заинтересувани страни са граждани на Република България; г) когато спасеното имущество е морско имущество от културно естество с праисторически, археологически или исторически интерес и е разположено на морското дъно.”

Заключителна разпоредба

Параграф единствен. Законът влиза в сила от деня на обнародването му в “Държавен вестник”.

Законът е приет от ХХХIX Народно събрание на 13 януари 2005 г. и е подпечатан с официалния печат на Народното събрание.

Председател на Народното събрание: Огнян Герджиков