Решение № 848 от 19 декември 2007 г. за издаване на разрешение за търсене и проучване на нефт и газ - подземни богатства по чл. 2, т. 3 от Закона за подземните богатства, в блок “Галата”, разположен в континенталния шелф на Република България в Черно море

РЕШЕНИЕ № 848 ОТ 19 ДЕКЕМВРИ 2007 Г. за издаване на разрешение за търсене и проучване на нефт и газ - подземни богатства по чл. 2, т. 3 от Закона за подземните богатства, в блок “Галата”, разположен в континенталния шелф на Република България в Черно море

На основание чл. 5, т. 2 и чл. 50, т. 2 от Закона за подземните богатства и чл. 60, ал. 1 от Административнопроцесуалния кодекс

МИНИСТЕРСКИЯТ СЪВЕТ

РЕШИ: 1. Разрешава на “Мелроуз Рисорсиз” - ООД, регистрирано под № В39351 в Търговския и дружествен регистър на Люксембург, със седалище и адрес на управление: Люксембург, Л-2320, бул. Петрюс 69: а) да извърши за своя сметка търсене и проучване на нефт и газ - подземни богатства по чл. 2, т. 3 от Закона за подземните богатства; б) търсенето и проучването на нефт и газ да бъде извършено в блок “Галата” с размер 1910 кв. км, разположен в континенталния шелф и в изключителната икономическа зона на Република България в Черно море, с граници, определени с координатите на граничните точки от № 1 до № 16 включително, посочени на карта и описани в приложение - неразделна част от договора за търсене и проучване.

2. Срокът на разрешението по т. 1 е 3 години считано от датата на сключването на договора за търсене и проучване с право на продължения съгласно чл. 31 и чл. 32, ал. 2 от Закона за подземните богатства при условия и по ред, определени в договора.

3. Видовете и обемите на търсещо-проучвателните работи за срока на разрешението са задължителни за изпълнение от титуляря в съответствие с конкурсното му предложение.

4. Условията за осъществяване на дейностите по търсенето и проучването на нефт и газ, както и правата и задълженията на титуляря се определят в договора за търсене и проучване.

5. Упълномощава министъра на околната среда и водите да проведе преговорите и да сключи договора за търсене и проучване на нефт и газ в едномесечен срок от обнародването на решението в “Държавен вестник”.

6. Контролът по изпълнението на разрешението и на сключения договор се осъществява от министъра на околната среда и водите.

7. Като приема за основателни мотивите в доклада на министъра на околната среда и водите, че отлагане изпълнението на решението би довело до блокиране на проучването за нефт и газ в българския континентален шелф, което е в разрез с националните приоритети, и за все по-изразена независимост на страната от внос на енергоносители, както и че стремежът към енергийна независимост на Република България е особено важен държавен интерес, който следва да бъде защитен, допуска предварително изпълнение на решението.

Министър-председател: Сергей Станишев

Главен секретар на Министерския съвет: Севдалин Мавров