Постановление № 59 от 15 март 2004 г. за изменение и допълнение на Устройствения правилник на Изпълнителна агенция “Пътища”, приет с Постановление № 143 на Министерския съвет от 2000 г. за преобразуване на Главното управление на пътищата в Изпълнителна агенция “Пътища” към министъра на регионалното развитие и благоустройството и за приемане на Устройствен правилник на Изпълнителна агенция “Пътища”

ПОСТАНОВЛЕНИЕ № 59

ОТ 15 МАРТ 2004 Г. заизменение и допълнение на Устройствения правилник на Изпълнителна агенция “Пътища”, приет с Постановление № 143 на Министерския съвет от 2000 г. за преобразуване на Главното управление на пътищата в Изпълнителна агенция “Пътища” към министъра на регионалното развитие и благоустройството и за приемане на Устройствен правилник на Изпълнителна агенция “Пътища” (обн., ДВ, бр. 63 от 2000 г.; изм. и доп., бр. 88 от 2001 г., бр. 43 от 2002 г. и бр. 69 от 2003 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 4, ал. 3 се правят следните изменения: 1. Точка 1 се отменя.

2. Точка 2 се изменя така: “2. такси по чл. 10 и чл. 18, ал. 3, т. 1 от Закона за пътищата.”

3. Точки 3 и 4 се отменят. § 2. В чл. 6 се правят следните изменения и допълнения: 1. Създават се нови ал. 4 и 5: “(4) При осъществяване на своите правомощия изпълнителният директор се подпомага от двама заместник изпълнителни директори. Трудовите правоотношения със заместник изпълнителните директори се сключват, изменят и прекратяват от изпълнителния директор съгласувано с министъра на регионалното развитие и благоустройството.

(5) Изпълнителният директор делегира със заповед правомощия на заместник изпълнителните директори и определя техните функции.”

2. Досегашната ал. 4 става ал. 6 и в нея накрая думата “директор” се заменя със “заместник изпълнителен директор”. § 3. В чл. 13, т. 17 накрая се поставя запетая и се добавя “както и на дейностите по създаването, обработването, съхраняването и предоставянето на класифицирана информация съгласно Закона за защита на класифицираната информация”. § 4. В чл. 17 се създава т. 15: “15. подпомага изпълнителния директор при осъществяването на контрола и предприемането на необходимите действия по установяване и обезопасяване на участъците с концентрация на пътнотранспортни произшествия по републиканските пътища и подпомага и осигурява изпълнението на предписанията на Държавно-обществената консултативна комисия по проблемите на безопасността на движението по пътищата към Министерския съвет.” § 5. В чл. 19 се правят следните изменения и допълнения: 1. В ал. 1 т. 1 се изменя така: “1. събира такси за преминаване по отделни републикански пътища и такси за ползване на пътната инфраструктура и отделни съоръжения от транспортни средства с чужда и с българска регистрация;”.

2. В ал. 2 след думата “пунктове” се добавя “и във вътрешността на страната”. § 6. В чл. 20 се правят следните изменения и допълнения: 1. Създават се нови т. 1, 2, 3 и 4: “1. изпълнява научноизследователска и приложна дейност на национално равнище в областта на пътното дело; 2. участва в научното сътрудничество между европейските национални пътни лаборатории и институти в областта на пътната инфраструктура, като в сътрудничество и чрез Асоциация “Форум на националните пътни лаборатории и институти в Европа” (FEHRL) участва в изготвянето на препоръки за Европейската комисия по транспорта, пътната индустрия, потребителите на пътища и пътните администрации; 3. осигурява научнообоснована база данни за основните пътища и автомагистрали по инженеринговите и пътнотранспортните въпроси; 4. съдейства за изграждането и поддържането на ефективна и безопасна за движението пътна мрежа;”.

2. Досегашните т. 1 - 9 стават съответно т. 5 - 13.

3. Създават се нови т. 14 - 18: “14. контролира качеството на изпълнение на строителните и ремонтните работи на обекти по републиканските пътища; 15. контролира качеството и разрешава влагането на материали, използвани при строителството, ремонта и експлоатацията на републиканските пътища; 16. контролира и следи за качеството на хоризонталната и вертикалната пътна сигнализация и на пътните принадлежности по републиканските пътища; 17. провежда необходимите изследвания за изясняване на причините за възникване на характерни повреди по републиканските пътища; 18. разработва и съгласува рецепти за композитни пътно-строителни материали;”.

4. Досегашните т. 10 - 16 стават съответно т. 19 - 25. § 7. В чл. 21, т. 4 след думата “отговарят” се поставя запетая и се добавя “като подпомагат изпълнителния директор при предприемане на действия по установяване и обезопасяване на участъците с концентрация на пътнотранспортни произшествия по републиканските пътища и изпълняват предписанията на Държавно-обществената консултативна комисия по проблемите на безопасността на движението по пътищата към Министерския съвет”. § 8. В приложението към чл. 7, ал. 3 се правят следните изменения и допълнения: 1. След ред “Изпълнителен директор” се създава ред: “Заместник изпълнителни директори 2”.

2. На ред “Дирекция “Експлоатация и поддържане на републиканските пътища” числото “32” се заменя с “31”.

3. На ред “Дирекция “Планиране, проектиране и нормативна уредба” числото “36” се заменя с “35”.

4. На ред “Управление “Пътни такси и разрешителни” числото “280” се заменя с “310”.

5. На ред “Областни пътни управления” числото “2368” се заменя с “2338”.

Преходни и заключителни разпоредби § 9. В чл. 21, ал. 1 от Наредбата за граничните контролно-пропускателни пунктове, приета с Постановление № 104 на Министерския съвет от 2002 г. (ДВ, бр. 54 от 2002 г.), т. 1 се изменя така: “1. събират такси по чл. 10 и чл. 18, ал. 3, т. 1 от Закона за пътищата;”. § 10. Постановлението влиза в сила от деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров