Постановление № 31 от 12 февруари 2003 г. за приемане на Наредба за реда за оправомощаване на лица за проверка на средства за измерване, които подлежат на метрологичен контрол

МИНИСТЕРСКИ СЪВЕТ

ПОСТАНОВЛЕНИЕ № 31 ОТ 12 ФЕВРУАРИ 2003 Г. за приемане на Наредба за реда за оправомощаване на лица за проверка на средства за измерване, които подлежат на метрологичен контрол

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за реда за оправомощаване на лица за проверка на средства за измерване, които подлежат на метрологичен контрол.

Заключителни разпоредби § 1. В Постановление № 97 на Министерския съвет от 1999 г. за утвърждаване на Тарифа №11 за таксите, които се събират в системата на Държавната агенция за метрология и технически надзор (обн., ДВ, бр. 50 от 1999 г.; изм. и доп., бр. 10 от 2000 г. и бр. 94 и 115 от 2002 г.) в §2 думите „чл. 61 от Закона за измерванията" се заменят с „чл. 82 от Закона за измерванията". § 2. В Тарифа № 11 за таксите, които се събират в системата на Държавната агенция за метрология и технически надзор, утвърдена с Постановление № 97 на Министерския съвет от 1999 г. (обн., ДВ, бр. 50 от 1999 г.; изм. и доп., бр. 10 от 2000 г. и бр. 94 и 115 от 2002 г. ), чл. 9 се изменя така: „Чл. 9. (1) За оправомощаване на лица за извършване на проверка на средства за измерване се събират следните такси: Шифър Дейност Такса (в лв.)

Т002100 За преглед на документи 100

Т002200 За проверка на място и провеждане на изпит 100

Т002300 За издаване на заповед за оправо-мощаване за извършване на проверка на средства за измерване 250

T002401 За издаване на дубликат на заповедта за оправомощаване 100

T002410 За изменение на заповедта за оправомощаване 150

(2) В таксите по ал. 1 не са включени разходите за командироване на специалистите, участващи в комисиите за проверка на място, които се определят съгласно действащите нормативни актове.

(3) За издаване на лицензия за ремонт и сервиз на ЕТАФП и вписване в регистъра на лицата, лицензирани за ремонт на електронни таксиметрови апарати с фискална памет, се събират следните такси: 1. за преглед на документите — 50 лв.; 2. за издаване на лицензия и вписване в регистъра — 100 лв."

Министър-председател: Симеон Сакскобургготски

Главен секретар на Министерския съвет: Севдалин Мавров

НАРЕДБА за реда за оправомощаване на лица за проверка на средства за измерване, които подлежат на метрологичен контрол

Раздел I

Общи положения Чл. 1. С наредбата се определят средствата за измерване, за проверката на които се опра-вомощават лица, и редът за оправомощаване на лица за проверка на средства за измерване.

Чл. 2. (1) Оправомощаване на лица за проверка се извършва само за средства за измерване, определени в приложение № 1, както и за проверка на компоненти, спомагателно оборудване и допълнителни устройства към тези средства за измерване.

(2) Средствата за измерване, които подлежат на контрол и не са посочени в приложение № 1, се проверяват от Държавната агенция за метрология и технически надзор (ДАМТН).

Чл. 3. Председателят на ДАМТН оправомо-щава лица за извършване на първоначална или последваща проверка на средства за измерване или за двете едновременно.

Чл. 4. Лицата, които кандидатстват за опра-вомощаване за проверка на средства за измерване, трябва да отговарят на изискванията на чл. 46 и чл. 47, ал. 1 от Закона за измерванията.

Чл. 5. Лицата по чл. 4 трябва да разполагат с персонал, който да притежава знания и практически умения за прилагане на методите за проверка, определени в наредбата по чл.28 от Закона за измерванията, в зависимост от средствата за измерване, за проверката на които кандидатстват.

Чл. 6. (1) Лицата по чл. 4 трябва да са изградили системата за управление на качеството в съответствие с БДС EN ISO/IEC 17025, която да отразява дейността по проверките, за които кандидатстват, и начина за изпълнение на задълженията, които произтичат от Закона за измерванията и подзаконовите нормативни актове по прилагането му.

(2) Производителите на средства за измерване със сертифицирана система за управление на качеството внедряват към съществуващата система изискванията на т. 5 от БДС ENISO/IEC 17025.

Раздел II Ред за оправомощаване Чл. 7. (1) Лицата, които кандидатстват за оправомощаване, подават в Главна дирекция „Метрологичен надзор" към ДАМТН заявление по образец (приложение № 2), в което посочват вида на проверките и средствата за измерване, за които желаят да бъдат оправомощени.

(2) Към заявлението по ал. 1 се прилагат: 1. удостоверение за актуална съдебна регистрация за лицата, регистрирани по Търговския закон, или копие от нормативния акт за лицата, създадени от Министерския съвет или от друг държавен орган; 2. копие от картата за идентификация по регистър БУЛСТАТ; 3. декларация по образец (приложение № 3), че заявителят е трета независима страна за проверките, за които кандидатства, или копие от сертификат за системата за управление на качеството за производителите на средства за измерване по чл. 47, ал. 2 от Закона за измерванията; 4. един екземпляр от Наръчника по качеството; 5. оригинали на свидетелствата за калибриране на еталоните и средствата за измерване или копия от тях, заверени от лабораторията, която ги е издала; 6. оригинали или копия от свидетелствата на сертифицираните сравнителни материали, когато такива се използват при проверката на средствата за измерване; 7. копие от акт за определяне на служител, който пряко ръководи извършването на проверките, и за определяне на отговорник по качеството, освен ако са посочени поименно в Наръчника по качеството; 8. копие от диплома за завършено средно професионално образование за специалистите, които ще извършват проверките, сертификати за преминато обучение по БДС EN ISO/IEC 17025 и копие от сертификат за одитор поне за един от тях; 9. копие от диплома за завършено висше образование и за придобита образователно-квалификационна степен „магистър" по специалност, приложима за вида или видовете измерване, за лицето, което пряко ръководи извършването на проверките; 10. копие от диплома за висше образование и за придобита минимална образователно-квалификационна степен „бакалавър" и сертификат за преминато обучение по системи за управление на качеството за лицето, определено за отговорник по качеството на структурното звено, което извършва проверките; 11. документ за платена държавна такса за преглед на документите.

Чл. 8. (1) Главният директор на Главна дирекция „Метрологичен надзор" определя със заповед комисия, която в срок 14 дни от подаване на заявлението извършва преглед на документите за установяване на тяхната комплектност и пълнотата на вписаните данни.

(2) Комисията по ал. 1 съставя констативен протокол за резултатите от прегледа на документите.

Чл. 9. (1) При непълнота на представените документи или при несъответствие с изискванията на чл. 46 и чл. 47, ал. 1 от Закона за измерванията ДАМТН уведомява писмено заявителя и му определя подходящ срок за отстраняването им, който не може да бъде по-кратък от един месец и по-дълъг от 3 месеца.

(2) Ако констатираните несъответствия не бъдат отстранени в посочения срок, главният директор на Главна дирекция „Метрологичен надзор" в срок 7 дни от изтичането му прави мотивирано предложение до председателя на ДАМТН за издаване на отказ за оправомощаване.

Чл. 10. (1) Когато в констативния протокол по чл. 8, ал. 2 е отразено, че е налице пълнота и комплектност на представените документи, главният директор на Главна дирекция „Метрологичен надзор" определя със заповед комисия, която извършва проверка на място за обстоятелствата по чл. 4, 5 и 6, проверка на знанията и уменията на персонала чрез провеждане на теоретичен и практически изпит и проверка на записите, които показват внедряването на функционираща система по качеството.

(2) В състава на комисията по ал. 1 могат да се включват служители и на други главни дирекции на ДАМТН съгласувано със съответния главен директор.

(3) Конспектите за теоретичния и практическия изпит се одобряват от председателя на ДАМТН по предложение на главния директор на Главна дирекция „Мерки и измервателни уреди" и се публикуват в официалния бюлетин на ДАМТН.

(4) Комисията съставя констативен протокол за резултатите от проверката на място и за проведения изпит на специалистите.

Чл. 11. (1) Въз основа на констатациите от протокола по чл. 10, ал. 4 в срок 7 дни от съставянето му главният директор на Главна дирекция „Метрологичен надзор" изготвя доклад до председателя на ДАМТН с предложение за издаване на заповед за оправомощаване или за отказ, в случай че заявителят не отговаря на изискванията на наредбата и на Закона за измерванията.

(2) Заповедта за оправомощаване съдържа: 1. името/наименованието и адреса/седалището на оправомощеното лице; 2. вида на проверките, за които се оправомо-щава лицето; 3. средствата за измерване, за проверката на които се оправомощава лицето, както и измерваната величина, обхвата на измерване и класа на точност или допустимата грешка на средствата за измерване; 4. срока на оправомощаването; 5. условията за извършване на проверката на средства за измерване и описание на оборудването; 6. списък на служителите, издържали изпита по чл. 10, които ще извършват проверките, и зачислените им индивидуални номера на знаците за проверка.

(3) Заповедта за оправомощаване или отказът се връчва на заявителя в срок 3 дни от издаването им срещу документ за платена държавна такса.

Чл. 12. (1) Оправомощените лица са длъжни в срок 7 дни да уведомяват ДАМТН за всяка промяна в обстоятелствата, свързани с условията за оправомощаване или с данните, вписани в заповедта за оправомощаване.

(2) В случай че настъпилите промени водят до несъответствие с условията за оправомоща-ване, главният директор на Главна дирекция „Метрологичен надзор" в срок 7 дни от уведомяването прави мотивирано предложение до председателя на ДАМТН за отнемане на оправомощаването.

Чл. 13. Оправомощеното лице може да заявява изменение в заповедта за оправомощаване при промяна на: 1. името/наименованието и адреса/седалището си; 2. обстоятелствата по чл. 11, ал. 2,т. 5, като към заявлението прилага документите по чл. 7, ал. 2, т. 4, 5, 6 и 7; 3. списъка на служителите, които извършват проверките, като към заявлението прилага документите по чл. 7, ал. 2, т. 8.

Чл. 14. Разпоредбите на този раздел се прилагат и в случаите по чл. 13, т.2 и 3, както и при подаване на заявление по чл. 50, ал. 3 от Закона за измерванията, като срокът за произнасяне е един месец от датата на постъпване на заявленията в ДАМТН.

Чл. 15. Държавната агенция за метрология и технически надзор чрез Главна дирекция „Метрологичен надзор" в срок един месец от оправомощаването и ежегодно до 20 декември на текущата година предоставя на оправомощените лица заявените от тях знаци за проверка за следващата календарна година.

Чл. 16. (1) Лицата, оправомощени за проверка на средства за измерване, са длъжни два пъти годишно — до 15 януари и до 15 юли, да отчитат писмено пред ДАМТН дейността си за предходния период.

(2) Оправомощените лица заявяват до 30 юли на текущата година необходимия брой знаци за проверка за следващата календарна година, като неизползваните знаци от предходната година се отчитат и връщат в Главна дирекция „Метрологичен надзор" до 30 януари. Невърнатите знаци се обявяват в официалния бюлетин на ДАМТН за невалидни.

(3) Оправомощените лица са длъжни писмено да уведомяват Главна дирекция „Метрологичен надзор", когато при осъществяване на дейността си установят нарушения на изискванията на Закона за измерванията или възникване на обстоятелства по чл. 36, ал. 1 от него.

Преходни и заключителни разпоредби § 1. Наредбата се приема на основание чл. 56 от Закона за измерванията. § 2. До оправомощаването на лица за проверка на средства за измерване в съответните региони проверките се извършват от регионалните отдели на Главна дирекция „Мерки и измервателни уреди". § 3. Държавната агенция за метрология и технически надзор в срок един месец от обнародването на наредбата публикува в официалния си бюлетин списък на лицата, лицензирани за проверка на средства за измерване по реда на Закона за измерванията, които могат да извършват дейността си до изтичането на срока на валидност на лицензията. § 4. Държавната агенция за метрология и технически надзор в срок един месец от обнародването на наредбата публикува в официалния си бюлетин конспектите за теоретичния и практическия изпит на лицата, които кандидатстват за оправомощаване за проверка на средства за измерване.

Приложение № 1 към чл. 2

Списък на средствата за измерване, за проверката на които се оправомощават лица

1. Водомери за студена вода или водомери за топла вода

2. Електромери

3. Топломери

4. Манометри, използвани в железопътния транспорт

5. Разходомери за природен газ

6. Хронометри за часово заплащане

7. Радарскоростомери

8. Спирачни стендове за автомобили

9. Анализатори на алкохол в дъха

10. Газоанализатори за отработени газове от бензинови двигатели

11. Димомери

12. Клинични дозиметри

13. Индивидуални дозиметри, използвани от персонала на атомни централи Виж приложенията в PDF-а на броя