Инструкция № 1 от 23 юни 2004 г. за реда и начина за служебно разпределение на лицата, неизбрали фонд за допълнително задължително пенсионно осигуряване

КОМИСИЯ ЗА ФИНАНСОВ НАДЗОР

НАЦИОНАЛЕН ОСИГУРИТЕЛЕН ИНСТИТУТ

ИНСТРУКЦИЯ № 1 от 23 юни 2004 г. за реда и начина за служебно разпределение на лицата, неизбрали фонд за допълнително задължително пенсионно осигуряване

Раздел I

Общи положения Чл. 1. Тази инструкция определя реда и начина за служебно разпределение на лицата, неизбрали универсален или професионален пенсионен фонд.

Чл. 2. Служебно се разпределят лицата, за които е възникнало задължението да се осигуряват в универсален или професионален пенсионен фонд, в случаите, когато не са подали индивидуално заявление за участие по реда и в сроковете, предвидени в чл. 137, ал. 3 и чл. 140, ал. 3 от Кодекса за социално осигуряване, включително и когато са подали заявление за участие в повече от един универсален, съответно професионален пенсионен фонд или подаденото заявление е нередовно.

Раздел II Ред за извършване на служебно разпределение Чл. 3. (1) Служебното разпределение на лицата по чл. 2 се извършва от комисия, създадена към Националния осигурителен институт (НОИ), която се състои от по един упълномощен представител на НОИ, Комисията за финансов надзор и Българската асоциация на дружествата за допълнително пенсионно осигуряване. Председател на комисията е представителят на НОИ.

(2) Служебното разпределение се извършва четири пъти годишно - в 10-дневен срок след първия работен ден на февруари, май, август и ноември.

(3)Резултатите от служебното разпределение се оформят с протоколи, към които се прилагат списъците на служебно разпределените лица в съответните пенсионни фондове на електронен носител. Протоколите за служебно разпределение и списъците на електронен носител се съхраняват в НОИ.

(4) Служебното разпределение се счита за валидно, ако протоколът по ал. 3 е подписан най-малко от двама от членовете на комисията.

Чл. 4. На служебно разпределение подлежат всички лица, за които към деня, предхождащ провеждането му, са налице условията по чл. 2.

Чл. 5. (1) Най-късно към края на работния ден, предхождащ датата на служебно разпределение по чл. 3, ал. 2, НОИ формира една съвкупностна лицата, подлежащи на служебно разпределение в универсални пенсионни фондове, и една съвкупност на лицата, подлежащи на служебно разпределение в професионални пенсионни фондове.

(2) Съвкупностите по ал. 1 се изготвят след: 1. съпоставяне на данните от картотеката в НОИ на осигурените лица в универсални пенсионни фондове с данните от персоналния регистър на осигурените лица по част първа от Кодекса за социално осигуряване; 2. съпоставяне на данните от картотеката в НОИ на осигурените лица в професионални пенсионни фондове с данните от персоналния регистър на осигурените лица, работещи при условията на първа и втора категория труд.

(3) От съвкупностите по ал. 1 се изключват починалите лица, за които НОИ разполага с информация.

(4) От съвкупността на лицата, подлежащи на служебно разпределение в професионален пенсионен фонд, се изключват лицата, упражнили правото си на пенсия за осигурителен стаж и възраст.

Раздел III

Начин за извършване на служебно разпределение Чл. 6. (1) Лицата по чл. 2 се разпределят служебно по фондовете за допълнително задължително пенсионно осигуряване въз основа на следните критерии: 1. постигната годишна доходност от съответния пенсионен фонд, отчетена към края на тримесечието, предхождащо служебното разпределение, на база предходния 24-месечен период; 2. размер на начислените от пенсионноосигурителните дружества такси по чл. 201, ал. 1, т. 1 от Кодекса за социално осигуряване за тримесечието, предхождащо служебното разпределение; 3. брой приети индивидуални заявления за участие в универсален или професионален пенсионен фондза тримесечието, предхождащо служебното разпределение.

(2) Данните по ал. 1, т. 1 и 2 се предоставят на НОИ от Комисията за финансов надзор. Справка за броя приети индивидуални заявления по ал. 1, т. 3 се изготвя от НОИ.

(3) За универсалните или професионалните пенсионни фондове, за които не е изтекъл 24-месечен период от превеждане на първата осигурителна вноска по тяхна сметка, за постигната годишна доходност се приема средната претеглена доходност, определена съгласно чл. 2, ал. 2 от Наредба № 12 за начина и реда за определяне на минималната доходност при управление на активите на фондовете за допълнително задължително пенсионно осигуряване, за покриване на разликата до минималната доходност и за формиране и използване на резервите за гарантиране на минималната доходност (ДВ, бр. 110 от 2003 г.).

Чл. 7. (1) Броят на лицата, подлежащи на служебно разпределение в универсални или професионални пенсионни фондове, се разделя по критерии в зависимост от теглото на всеки критерий.

(2) Теглата на критериите са, както следва: 1. за критерия по чл. 6, ал. 1, т. 1 - 34 на сто; 2. за критерия по чл. 6, ал. 1, т. 2 - 33 на сто; 3. за критерия по чл. 6, ал. 1, т. 3 - 33 на сто.

Чл. 8. (1) Общото число на подлежащите на служебно разпределение лица за всеки универсален или професионален пенсионен фонд се определя като сума от числата по съответните критерии.

(2) Числото на служебно разпределените лица за всеки универсален или професионален пенсионен фонд по отделните критерии се определя, както следва: 1. правопропорционално на постигнатата годишна доходност от фонда, отчетена към края на тримесечието, предхождащо служебното разпределение, на база 24-месечен период и по формулите, посочени в приложение № 1; 2. обратнопропорционално на размера на начислената от пенсионноосигурителното дружество такса по чл. 201, ал. 1, т. 1 от Кодекса за социално осигуряване за тримесечието, предхождащо служебното разпределение, и по формулите, посочени в приложение № 2; 3. правопропорционално на броя на приетите индивидуални заявления за участие във фонда за тримесечието, предхождащо служебното разпределение, и по формулите, посочени в приложение № 3.

Чл. 9. (1) На принципа на случайния избор от съвкупностите по чл. 5, ал. 1 се разпределят във всеки от регистрираните универсални и професионални пенсионни фондове брой лица, равен на цялата част от общото число по чл. 8, ал. 1 за всеки фонд.

(2) След разпределението по ал. 1 останалите неразпределени лица се разпределят от комисията на принципа на случаен избор на фонд.

Чл. 10. В 7-дневен срок от датата на служебното разпределение по чл. 3, ал. 2 НОИ предоставя на всяко пенсионноосигурително дружество списъци на електронни носители със служебно разпределените лица в управляваните от него фондове за допълнително задължително пенсионно осигуряване.

Допълнителна разпоредба § 1. По смисъла на инструкцията “нередовно заявление” е заявление, което не отговаря на изискванията, установени в Кодекса за социално осигуряване и подзаконовите актове по неговото прилагане. § 2. “Тримесечие” е всеки период от 1 януари до 31 март - първо тримесечие, от 1 април до 30 юни - второ тримесечие, от 1 юли до 30 септември - трето тримесечие, и от 1 октомври до 31 декември - четвърто тримесечие, на всяка календарна година.

Преходни и заключителни разпоредби § 3. Първото служебно разпределение за 2004 г. се извършва в едномесечен срок от влизането в сила на тази инструкция. § 4. Инструкцията се издава на основание чл. 137, ал. 4 и чл. 140, ал. 4 във връзка с чл. 37, ал. 5, т. 2 от Кодекса за социално осигуряване и чл. 13, ал. 1, т. 3 от Закона за Комисията за финансов надзор. Инструкцията е приета с протокол № 27 от 23.VI.2004 г. от заседание на Комисията за финансов надзор и е утвърдена от управителя на НОИ.

Председател на Комисията за финансов надзор: Ап. Апостолов

Управител на Националния осигурителен институт: Й. Христосков

Приложение № 1 към чл. 8, ал. 2, т. 1

Определяне на числото на служебно разпределените лица съобразно критерия доходност

Sd = 0,34. S, (1) където: Sd е числото на лицата, подлежащи на служебно разпределение по критерия доходност в универсални, съответно в професионални пенсионни фондове; S - броят лица, подлежащи на служебно разпределение в универсални, съответно в професионални пенсионни фондове; Забележка на редакцията: виж формулата в PDF-а на броя (2) където: е коефициент на доходност на i-тия фонд (универсален или професионален пенсионен фонд); di - постигната годишна доходност на i-тия фонд, отчетена към края на тримесечието, предхождащо служебното разпределение, на база предходния 24-месечен период; dmax - максималната постигната доходност за универсалните, съответно професионалните пенсионни фондове; n - броят на универсалните, съответно професионалните пенсионни фондове; Забележка на редакцията: виж формулата в PDF-а на броя (3)

Приложение № 2 към чл. 8, ал. 2, т. 2

Определяне на числото на служебно разпределените лица съобразно критерия размер на начислените такси

St1 = 0,33. S, (1) където: St1 e число на лицата, подлежащи на служебно разпределение по критерий размер на таксата от всяка вноска; S - брой лица, подлежащи на служебно разпределение в универсални, съответно в професионални пенсионни фондове; Забележка на редакцията: виж формулата в PDF-а на броя (2)

Коефициентите се получават, като се раздели сумата на начислените такси от всяка вноска на сумата на всички преведени вноски във фонд i за тримесечния период; Забележка на редакцията: виж формулата в PDF-а на броя (3)

Приложение № 3 към чл. 8, ал. 2, т. 3

Определяне на числото на служебно разпределените лица съобразно критерия брой приети индивидуални заявления за участие във фонд

Sz = 0,33. S, (1) където: Sz е числото на лицата, подлежащи на служебно разпределение по критерия приети индивидуални заявления за участие в универсален, съответно в професионален пенсионен фонд; S - броят лица подлежащи на служебно разпределение в универсален, съответно в професионален пенсионен фонд; Забележка на редакцията: виж формулата в PDF-а на броя (2)

Забележка на редакцията: виж формулата в PDF-а на броя (3)