Наредба № 24 от 5 юни 2003 г. за максимално допустими концентрации на нежелани вещества и продукти във фуражите

МИНИСТЕРСТВО НА ЗЕМЕДЕЛИЕТО И ГОРИТЕ

НАРЕДБА № 24 от 5 юни 2003 г. за максимално допустими концентрации на нежелани вещества и продукти във фуражите

Раздел I

Общи положения Чл. 1. Тази наредба урежда максимално допустимите концентрации на нежелани вещества и продукти (НВП) във фуражите и мерките при превишаването им.

Раздел II

Максимално допустими концентрации на НВП във фуражите Чл. 2. (1) Разрешени са употребата, предлагането на пазара, вноса и износа на фуражи, които са: 1. неподправени и неизменени; 2. с добро търговско качество; 3.безвредни за здравето на хората; 4. без вредно въздействие върху околната среда; 5.безопасни за здравето на животните и не влияят неблагоприятно върху тяхната продуктивност и качествата на продукцията.

(2) Забраняват се употребата, предлагането на пазара, вносът и износът на фуражи, които съдържат НВП, надвишаващи максимално допустимите концентрации, посочени в приложението.

(3) При внос на фуражи, всяка партида трябва да е придружена от сертификат, който съдържа и данни, че НВП са в концентрации не-превишаващи максимално допустимите по ал. 2.

Чл. 3. (1) Максимално допустимите концентрации на НВП в приложението се отнасят само за посочените фуражи.

(2) При употреба на допълващи фуражи концентрацията на НВП в дневната дажба на животните не може да превишава посочената в приложението.

(3) В дневната дажба и водата за пиене на животните общата концентрация на НВП не може да превишава посочената в приложението.

(4) Водата за пиене на животните трябва да отговаря на изискванията на Наредба № 9 от 2001 г. за качеството на водата, предназначена за питейно-битови цели (ДВ. бр. 30 от 2001 г.).

Чл. 4. Забранява се смесването и разреждането на фуражи, които съдържат НВП, надвишаващи максимално допустимите концентрации, с други фуражи за животни.

Раздел III

Мерки при превишаване на максимално допустимите концентрации на НВП във фуражите Чл. 5. (1) При установяване на НВП във фуражите в концентрации, които превишават определените в приложението, органите на НВМС: 1. незабавно поставят под възбрана животновъдния обект, където са складирани или употребени фуражите; 2. поставят специален знак на всички засегнати животни от обекта по т. 1; 3. събират пълна информация за: а) произхода на фуражите и на водата за пиене; б) производителя на фуражите; в) естеството и степента на замърсяване с НВП на фуражите и водата за пиене; г) резултатите от лабораторните анализи; 4. вземат проба от фуражите и я предават за повторен анализ.

(2) Лицата, които притежават фуражи по ал. 1 или засегнати животни, са длъжни: 1. да осигурят достъп на органите на НВМС до фуражите, животновъдните обекти и животните; 2. да съдействат на органите на НВМС при изпълнение на правомощията им по ал.1; 3. да заплатят стойността на повторния анализ по ал. 1, т. 4.

Чл. 6. (1) Когато резултатите от повторния анализ по чл. 5, ал. 1, т. 4 потвърдят наличието на НВП във фуражите, в концентрации, превишаващи определените в приложението, органите на НВМС налагат мерките по чл. 59, ал. 1, т. 3 от Закона за ветеринарномедицинската дейност.

(2) Мерките по ал. 1 се налагат в следната последователност: 1. забрана; 2. преработване или унищожаване.

(3) Преработването на фуражите се извършва с цел тяхната детоксикация и деконтаминация, след което се използват за храна на животни или за други нужди.

Чл. 7. Забранява се предлагането на пазара на: 1. животни, които са приемали фуражи, съдържащи НВП в концентрации по-високи от определените в приложението; 2. суровини и продукти от животински произход, получени от животните по т. 1.

Допълнителна разпоредба: § 1. По смисъла на тази наредба: 1. „фуражи" са: продукти от растителен и от животински произход в естествения им вид (пресни или консервирани), както и продукти, извлечени от индустриалната им преработка; органични и неорганични вещества, които се използуват самостоятелно или в смеси, съдържащи или не добавки за хранене на животни през устата.

2. „Допълващи фуражи" са смеси от фуражи, съдържащи висок процент от някои вещества, които осигуряват дневната дажба само ако са прибавени към други фуражи.

3. „Пълноценни фуражи" са смеси от фуражни суровини, които поради своя състав са достатъчни, за да осигурят дневната дажба на едно животно.

4. „Дневна дажба" е средното количество храна (изчислено при съдържание на влага 12 %), предназначено за едно животно и съобразено с вида, възрастта, продуктивността и физиологичното му състояние.

5. „Нежелани вещества и продукти" са вещества или продукти (без патогенни микроорганизми), които се намират върху повърхността или вътре във фуражите, които представляват опасност за здравето на хората или животните, за околната среда или имат неблагоприятно въздействие върху животинската продукция.

6.„ Максимално допустими концентрации нежелани вещества" са хигиенни норми за НВП, чиито концентрации са определени в mg/kg (ppm), отнесени към масата на фуража при 12 % влага.

7. „Търговско качество" е комплекс от присъщите на определен фураж свойства, които включват: годност, биологична пълноценност, хранителна стойност, чистота и безопасност.

8. „Възбрана" е комплекс от временни мерки, ограничаващи: а) добива, производството, съхраняването, транспортирането, придвижването и предлагането на пазара на фуражи, които съдържат НВП в концентрации, надвишаващи максимално допустимите, посочени в приложението; б) транспортирането, придвижването и предлагането на пазара на животни, хранени с такива фуражи.

9. „Деконтаминация" е обезвреждане и/или очистване от НВП (замърсителите, посочени в колона 1 от приложението) на фуражите, изброени в колона 2.

10. „Детоксикация" е очистване и/или обезвреждане на отровните НВП (замърсителите, посочени в колона 1 от приложението) на фуражите, изброени в колона 2.

Заключителни разпоредби § 2. Наредбата се издава на основание § 5 от заключителните разпоредби на Закона за ветеринарномедицинската дейност и чл.11, ал.3 от Закона за фуражите. § 3. За показателите от приложението — диоксини, разпоредбите на наредбата се прилагат от 1.I.2004 г. § 4. Изпълнението на наредбата се възлага на генералния директор на НВМС.

За министър: Б. Боев

Приложение към чл. 2, ал. 2 Виж приложението в PDF-a на броя