Постановление № 289 от 7 декември 2010 г. за одобряване на допълнителни бюджетни кредити и трансфери по републиканския бюджет за 2010 г.

ПОСТАНОВЛЕНИЕ № 289 ОТ 7 ДЕКЕМВРИ 2010 Г. за одобряване на допълнителни бюджетни кредити и трансфери по републиканския бюджет за 2010 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни бюджетни кредити и трансфери в размер до 65,8 млн. лв., в т.ч.: 1. по бюджета на Държавна агенция „Национална сигурност“ за изплащане на дължими обезщетения по чл. 117 от Закона за Държавна агенция „Национална сигурност“ – 3,8 млн. лв.; 2. трансфер за самостоятелния бюджет на Софийския университет „Св. Климент Охридски“ за възстановяване на извършени за сметка на собствени приходи разходи за издръжка на учебно-научни бази, университетска библиотека, преквалификация и обучение на учители, издаване на учебници и научни трудове, езиково и спортно обучение, научноизследователски сектор, научна и художествено-творческа дейност, капиталови разходи и разходи за текущи ремонти през 2010 г. – 2,0 млн. лв.; 3. трансфер за бюджета на държавното обществено осигуряване – до 60,0 млн. лв.

(2) Средствата по ал. 1 са за сметка на преструктуриране и на икономии на разходите по централния бюджет за 2010 г.

Чл. 2. Министърът на финансите по предложение на министъра на образованието, младежта и науката и на председателя на Държавна агенция „Национална сигурност“ да извърши налагащите се от чл. 1, ал. 1, т. 1 и 2 промени по съответните бюджети за 2010 г.

Заключителни разпоредби § 1. В Постановление № 138 на Министерския съвет от 2010 г. за одобряване на допълнителни бюджетни кредити по бюджета на община Пловдив и по бюджета на община Раковски за 2010 г. за финансиране на инфраструктурни обекти във връзка с приемането и обезвреждането на балирани отпадъци на Столичната община (ДВ, бр. 55 от 2010 г.) в чл. 1, ал. 2, т. 3 думите „пътна връзка подлез ул. „Модър“ – ул. „Царевец“ се заменят с „основен ремонт, реконструкция и преустройство на съществуваща сграда „Градски дом на културата – Пловдив“. § 2. Постановлението се приема на основание чл. 28, ал. 1 от Закона за устройството на държавния бюджет, § 27, ал. 1 от преходните и заключителните разпоредби на Закона за държавния бюджет на Република България за 2010 г. и § 4 от преходните и заключителните разпоредби на Закона за бюджета на държавното обществено осигуряване за 2010 г. § 3. Изпълнението на постановлението се възлага на министъра на финансите, на министъра на образованието, младежта и науката и на председателя на Държавна агенция „Национална сигурност“. § 4. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков