Решение № 362 от 18 май 2006 г. за определяне на спечелилия неприсъствен конкурс кандидат за концесионер на част от крайбрежната плажна ивица - морски плаж “Поморие-юг”, община Поморие, област Бургас

РЕШЕНИЕ № 362 ОТ 18 МАЙ 2006 Г. за определяне на спечелилия неприсъствен конкурс кандидат за концесионер на част от крайбрежната плажна ивица - морски плаж “Поморие-юг”, община Поморие, област Бургас

На основание чл. 18 от Закона за концесиите във връзка с чл. 30 и чл. 32, ал. 1 от Правилника за прилагане на Закона за концесиите, приет с Постановление № 240 на Министерския съвет от 1995 г. (обн., ДВ, бр. 111 от 1995 г.; изм. и доп., бр. 15 от 1997 г., бр. 39 от 1998 г., бр. 48 от 2000 г., бр. 27 от 2002 г., бр. 13 и 101 от 2004 г. и бр. 10 от 2005 г.), Решение № 433 на Министерския съвет от 2005 г. (ДВ, бр. 44 от 2005 г.) за предоставяне на концесия върху част от крайбрежната плажна ивица - морски плаж “Поморие-юг”, и доклад на комисията по чл. 10 от Закона за концесиите, назначена със Заповед № Р-29 на министър-председателя от 27 май 2005 г., МИНИСТЕРСКИЯТ СЪВЕТ

РЕШИ: 1. Определя за концесионер на морски плаж “Поморие-юг” - част от крайбрежната плажна ивица - обект на концесия съгласно Решение № 433 на Министерския съвет от 2005 г., “Виа Понтика - Поморие” - ООД, със седалище Поморие въз основа на спечелен неприсъствен конкурс, проведен на 11 юли 2005 г.

2. Одобрява резултатите от конкурса.

3. Размерът на концесионното възнаграждение се определя за всяка календарна година независимо от началния срок на концесията съгласно методика, утвърдена от министъра на регионалното развитие и благоустройството - неразделна част от концесионния договор, и предложената от “Виа Понтика - Поморие” - ООД, конкурсна цена - размер на отчисленията 8,8 на сто.

4. В Решение № 433 на Министерския съвет от 2005 г. се правят следните изменения и допълнения: а) в т. 8.1.2 думите “до 31 януари на 2006 г.” се заменят с “в 10-дневен срок от сключването на концесионния договор”; б) точки 8.2.3 и 9.3 се отменят; в) в т. 9.2.1 се добавя “дължимата вноска за 2006 г. се заплаща от концесионера в 10-дневен срок от подписването на концесионния договор”.

5. Упълномощава министъра на регионалното развитие и благоустройството да сключи концесионния договор с “Виа Понтика - Поморие” - ООД, в едномесечен срок от влизането в сила на решението.

6. Концесионният договор се сключва при условията на това решение, Решение № 433 на Министерския съвет от 2005 г. и направеното от “Виа Понтика - Поморие” - ООД, предложение относно организацията на дейностите по ползването на морския плаж, минимален размер на инвестициите в развитието на морския плаж при спазване на глава дванадесета “а” от Наредба № 7 от 2003 г. за правила и нормативи за устройство на отделните видове територии и устройствени зони и кадровото осигуряване на дейностите, които следва да се отразят от “Виа Понтика - Поморие” - ООД, в комплексния план за срока на концесията и в годишните инвестиционни програми.

7. Концесионният договор влиза в сила от датата на подписването му.

8. Внесеният от “Виа Понтика - Поморие” - ООД, паричен депозит за участие в конкурса се задържа и прихваща от годишното концесионно възнаграждение за 2006 г.

9. Освобождава внесените депозити за участие в конкурса на класираните след първо място участници в конкурса.

Министър-председател: Сергей Станишев

Главен секретар на Министерския съвет: Севдалин Мавров