Постановление № 284 от 21 ноември 2008 г. за изменение и допълнение на Постановление № 203 на Министерския съвет от 1996 г. за определяне на допълнително месечно пожизнено възнаграждение на академици и член-кореспонденти

ПОСТАНОВЛЕНИЕ № 284 ОТ 21 НОЕМВРИ 2008 Г. за изменение и допълнение на Постановление № 203 на Министерския съвет от 1996 г. за определяне на допълнително месечно пожизнено възнаграждение на академици и член-кореспонденти (обн., ДВ, бр. 72 от 1996 г.; изм., бр. 5 от 1999 г. и бр. 48 от 2005 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1 се правят следните изменения и допълнения: 1. Алинея 2 се изменя така: “(2) Определя на академиците, които не работят по трудово или служебно правоотношение, допълнително пожизнено месечно възнаграждение в размер на основното месечно възнаграждение на народен представител за съответния месец.”

2. Създават се ал. 3 и 4: “(3) Определя на член-кореспондентите, които не работят по трудово или служебно правоотношение, допълнително пожизнено месечно възнаграждение в размер 30 на сто от възнаграждението по ал. 2.

(4) Възнагражденията по ал. 2 и 3 не може да се получават едновременно с възнагражденията по ал. 1. ” § 2. В чл. 2 се правят следните изменения и допълнения: 1. Досегашният текст става ал. 1.

2. Създава се ал. 2: “(2) Възнагражденията по чл. 1, ал. 2 и 3 се осигуряват от бюджета на Българската академия на науките.” § 3. В чл. 3 думите “чл. 2, т. 2” се заменят с “чл. 2, ал. 1, т. 2”.

Заключителна разпоредба § 4. Постановлението влиза в сила от 1 януари 2009 г.

Министър-председател: Сергей Станишев

За главен секретар на Министерския съвет: Веселин Даков