Постановление № 59 от 14 март 2009 г. за изменение и допълнение на Устройствения правилник на Държавната парично-предметна лотария, приет с Постановление № 26 на Министерския съвет от 2000 г.

ПОСТАНОВЛЕНИЕ № 59 от 14 март 2009 г. за изменение и допълнение на Устройствения правилник на Държавната парично-предметна лотария, приет с Постановление № 26 на Министерския съвет от 2000 г. (обн., ДВ, бр. 19 от 2000 г.; изм. и доп., бр. 24 от 2002 г., бр. 20 от2003 г. и бр. 40 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 3 думите “здравеопазването, образованието, културата и социалното дело” се заменят с “културата”. § 2. В чл. 25 думите “здравеопазването, образованието, културата и социалното дело” се заменят с “културата”. § 3. Член 27 се изменя така: “Чл. 27. (1) В Държавната парично-предметна лотария се обособяват следните фондове: 1. фонд “Лотариен риск”; 2. фонд “Инвестиции”; 3. фонд “Нови игри”.

(2) Средствата по фондовете по ал. 1 са целеви и могат да се разходват само по утвърдената от министъра на финансите схема по чл. 28.” § 4. В чл. 29 се правят следните изменения: 1. Алинеи 1 и 2 се изменят така: “(1) Постъпленията от хазартните игри, организирани от Държавната парично-предметна лотария, се разпределят, както следва: 1. не по-малко от 50 на сто - за изплащане на печалби на участниците в хазартните игри; 2. осем на сто - за подпомагане на културата; 3. до 2,5 на сто - за фонд “Лотариен риск”; 4. до 3 на сто - за фонд “Инвестиции”; 5. до 3 на сто - за фонд “Нови игри”.

(2) Приходите, формирани като разлика между постъпленията от хазартни игри, намалени с начисления върху тях данък и със сумите по ал. 1, се използват за осъществяване на търговската дейност и за издръжка на Държавната парично-предметна лотария.”

2. Алинея 3 се отменя. § 5. В чл. 30 ал. 1 се изменя така: “(1) Средствата по фонд “Лотариен риск” се набират от отчисления от постъпленията от организираните игри по чл. 29, ал. 1 в размер, определен по реда на чл. 28.” § 6. Създават се нови чл. 31 и 32: “Чл. 31. (1) Средствата по фонд “Инвестиции” се набират от отчисления от постъпленията от организираните игри по чл. 29, ал. 1 в размер, определен по реда на чл. 28.

(2) Средствата по фонд “Инвестиции” се разходват за изпълнение на утвърдената инвестиционна програма.

Чл. 32. (1) Средствата по фонд “Нови игри” се набират от отчисления от постъпленията от организираните игри по чл. 29, ал. 1 в размер, определен по реда на чл. 28.

(2) Средствата по фонд “Нови игри” се разходват за: 1. финансиране провеждането на нови хазартни игри; 2. проучване на пазарните условия за въвеждане на нови хазартни игри; 3. въвеждане на пазара на нови хазартни игри; 4. реклама на хазартните игри, организирани от Държавната парично-предметна лотария.” § 7. Член 33 се изменя така: “Чл. 33. Когато средствата по фонд “Лотариен риск”, фонд “Инвестиции” и фонд “Нови игри” не са изразходвани през финансовата година, в която са набрани, те се ползват през следващата година при запазване на целта, за която са били предвидени.”

Заключителна разпоредба § 8. Постановлението влиза в сила от деня на обнародването му в “Държаван вестник”.

Министър-председател: Сергей Станишев

За главен секретар на Министерския съвет: Веселин Даков