Постановление № 40 от 25 февруари 2016 г. за одобряване на допълнителни разходи/трансфери за 2016 г.

ПОСТАНОВЛЕНИЕ № 40 ОТ 25 ФЕВРУАРИ 2016 Г. за одобряване на допълнителни разходи/трансфери за 2016 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни разходи/трансфери за 2016 г. в общ размер до 42 258 хил. лв., разпределени, както следва: 1. по бюджета на Министерския съвет за 2016 г. за продължаване изграждането на временно възпрепятстващо съоръжение по българо-турската граница – до 35 000 хил. лв.; 2. по бюджета на Министерството на регионалното развитие и благоустройството за 2016 г. за реализиране на Етап І от обект „Основен ремонт и реконструкция на Аспарухов мост, гр. Варна – естакадна част заедно с удължението, жп надлези и пътни възли към него“, включващ: „Етап І – Основен ремонт и реконструкция на мост 1, мост 2, мост 3 и мост 4, в т.ч. технически проекти за същите, строителен надзор и строително-монтажните дейности“ – до 5000 хил. лв.; 3. по бюджета на община Кула за частичен ремонт и преустройство на дом за стари хора в гр. Кула – 258 хил. лв.; 4. по бюджета на община Монтана за доизграждане на източноправославен християнски храм „Свети дух“ в гр. Монтана и за рехабилитация на ул. 6 септември и ул. Янтра – 1000 хил. лв.; 5. по бюджета на община Видин за рехабилитация на общински улици и пътища от четвъртокласната пътна мрежа в гр. Видин – 1000 хил. лв.

(2) Средствата по чл. 1, ал. 1, т. 1 да се осигурят за сметка на резерва за непредвидени и/или неотложни разходи за 2016 г. в частта за предотвратяване, овладяване и преодоляване на последиците от бедствия по чл. 1, ал. 2, раздел II, т. 5.1 от Закона за държавния бюджет на Република България за 2016 г.

(3) Средствата по чл. 1, ал. 1, т. 2 – 5 да се осигурят за сметка на преструктуриране на разходите по централния бюджет за 2016 г.

Чл. 2. (1) Със сумата по чл. 1, ал. 1, т. 1 да се увеличат разходите по „Политика в областта на осъществяването на държавните функции на територията на областите в България“, бюджетна програма „Осъществяване на държавната политика на областно ниво“ по бюджета на Министерския съвет за 2016 г.

(2) Със сумата по чл. 1, ал. 1, т. 1 да се увеличат показателите по чл. 6, ал. 3 от Закона за държавния бюджет на Република България за 2016 г.

Чл. 3. (1) Със сумата по чл. 1, ал. 1, т. 2 да се увеличат разходите по „Политика за поддържане, модернизация и изграждане на техническата инфраструктура, свързана с подобряване на транспортната достъпност и интегрираното управление на водните ресурси и геозащита“, бюджетна програма „Рехабилитация и изграждане на пътна инфраструктура“ по бюджета на Министерството на регионалното развитие и благоустройството за 2016 г.

(2) Със сумата по чл. 1, ал. 1, т. 2 да се увеличат показателите по чл. 22, ал. 3 от Закона за държавния бюджет на Република България за 2016 г.

Чл. 4. Възлага на главния секретар на Министерския съвет да разпредели средствата по чл. 1, ал. 1, т. 1 между областните управители на областите Бургас, Хасково и Ямбол съобразно степента на готовност по изграждането на възпрепятстващото съоръжение.

Чл. 5. Главният секретар на Министерския съвет да извърши съответните промени по бюджета на Министерския съвет за 2016 г. и да уведоми министъра на финансите.

Чл. 6. Министърът на регионалното развитие и благоустройството да извърши съответните промени по бюджета на Министерството на регионалното развитие и благоустройството за 2016 г. и да уведоми министъра на финансите.

Чл. 7. Министърът на финансите да извърши произтичащите от чл. 1 промени по централния бюджет, включително на бюджетните взаимоотношения на общините с централния бюджет, за 2016 г.

Заключителни разпоредби § 1. Постановлението се приема на основание чл. 109, ал. 3 от Закона за публичните финанси и чл. 90, ал. 2 от Закона за държавния бюджет на Република България за 2016 г. § 2. Изпълнението на постановлението се възлага на главния секретар на Министерския съвет, на министъра на регионалното развитие и благоустройството и на кметовете на съответните общини. § 3. Постановлението влиза в сила от деня на обнародването му в „Държавен вестник“.

За министър-председател: Ивайло Калфин

За главен секретар на Министерския съвет: Веселин Даков