Наредба за изменение и допълнение на Наредба № 22 от 2009 г. за Централния кредитен регистър

Наредба за изменение и допълнение на Наредба № 22 от 2009 г. за Централния кредитен регистър (обн., ДВ, бр. 62 от 2009 г.; изм. и доп., бр. 31 от 2012 г. и бр. 93 от 2015 г.) § 1. В чл. 1 думите „подаването и получаването“ се заменят с „обхвата, реда и сроковете за подаване и получаване“. § 2. В чл. 4 се правят следните изменения и допълнения: 1. Точка 1 се изменя така: „1. банките и клоновете на чуждестранни банки, извършващи дейност на територията на страната;“.

2. В т. 2 думите „чл. 3а ЗКИ“ се заменят с „чл. 3а от Закона за кредитните институции (ЗКИ)“. § 3. В чл. 6, ал. 1 т. 4 се отменя. § 4. В чл. 7, ал. 3 думите „отдел „Централен кредитен регистър“ се заменят с „Централния кредитен регистър“. § 5. В чл. 18, ал. 2 след думите „регистър в“ думите „държава членка“ се заменят с „държавата“. § 6. В чл. 19 ал. 1 се изменя така: „(1) Централният кредитен регистър осигурява на институциите по чл. 4 информация за кредитната задлъжнялост на клиентите им чрез достъп до регистъра по електронен път срещу заплащане на такса.“ § 7. Създава се чл. 19а: „Чл. 19а. Централният кредитен регистър осигурява достъп до информацията от регистъра и на други органи, когато е налице основание за това, съгласно чл. 56, ал. 6 ЗКИ.“ § 8. В чл. 21 се правят следните изменения и допълнения: 1. В ал. 1 изречение второ се заличава.

2. Създава се нова ал. 2: „(2) Информацията по ал. 1 се предоставя безплатно на физически лица в 14-дневен срок съгласно чл. 32, ал. 1 от Закона за защита на личните данни, а в останалите случаи – срещу заплащане на такса.“

3. Досегашната ал. 2 става ал. 3.

4. Досегашната ал. 3 става ал. 4 и в нея думите „ал. 1 и 2“ се заменят с „ал. 1 – 3“. § 9. В чл. 23 ал. 3 се изменя така: „(3) Българската народна банка изготвя исканата информация, ако заявителят е предоставил необходимите документи. При отказ заявителят се уведомява писмено, като се посочват причините за отказа.“ § 10. В чл. 27 след думата „глоби“ съюзът „и“ се заличава и се поставя запетая, а накрая се добавя „и надзорни мерки“. § 11. Създава се глава шеста с чл. 28: „Глава шеста

ТАКСИ Чл. 28. За справки и услуги по тази наредба БНБ събира следните такси: 1. за извършване на справка относно кредитната задлъжнялост на едно лице чрез достъп по електронен път до Централния кредитен регистър – 0,50 лв.; 2. за извършване на справка относно кредитната задлъжнялост на група лица – максимум 2000, във файл XML формат чрез достъп по електронен път до Централния кредитен регистър – 0,50 лв. за всяко лице, но не повече от 200 лв. за файл; 3. за удостоверение за кредитна задлъжнялост на едно лице, издадено на хартиен носител, в срок до 7 работни дни – 2,50 лв.; 4. за удостоверение за кредитна задлъжнялост на едно лице, издадено на хартиен носител, в срок до 24 часа – 5 лв.; 5. за удостоверение за кредитна задлъжнялост на едно лице, издадено на хартиен носител, в срок до 4 часа – 15 лв.“

Заключителна разпоредба § 12. Тази наредба се издава на основание чл. 56, ал. 4 и § 13 от преходните и заключителните разпоредби на Закона за кредитните институции, приета e с Решение № 112 от 29 септември 2016 г. на Управителния съвет на Българската народна банка и влиза в сила от 1 януари 2017 г.

Управител: Димитър Радев