Правилник за устройството и дейността на Националния педагогически център

МИНИСТЕРСТВО НА ОБРАЗОВАНИЕТО И НАУКАТА

ПРАВИЛНИК за устройството и дейността на Националния педагогически център

Раздел I

Общи положения Чл. 1. С този правилник се уреждат структурата, дейността и организацията на работа на Националния педагогически център.

Чл. 2. (1) Националният педагогически център, наричан по-нататък “центърът”, е държавно обслужващо звено - извънучилищно педагогическо учреждение по смисъла на чл. 33а, ал. 1, т. 2 от Закона за народната просвета (ЗНП).

(2) Центърът е юридическо лице със седалище София и официален адрес бул. Александър Стамболийски 82.

(3) Центърът е второстепенен разпоредител с бюджетни кредити по бюджета на Министерството на образованието и науката (МОН).

(4) Центърът има собствен печат и банкови сметки.

Чл. 3. Финансирането на центъра се осигурява със средства от: 1. държавния бюджет чрез бюджета на МОН; 2. собствени приходи от източници по чл. 44, ал. 2 ЗНП.

Чл. 4. (1) Центърът организира и координира дейностите за провеждане на национално и регионално ниво политиката на МОН, свързана с педагогическата подкрепа и консултирането на ученици, учители и родители.

(2) Центърът работи по годишен план, утвърден от министъра на образованието и науката.

Раздел II

Структура и управление Чл. 5. (1) Структурата на центъра включва централно управление и регионални центрове, като: 1. централното управление е съставено от служители на ръководни, експертни и технически длъжности; 2. регионалните центрове са съставени от служители на експертни длъжности.

(2) Регионалните центрове са териториални поделения на центъра, имат самостоятелен баланс и не са юридически лица.

(3) Центърът се ръководи от директор, а в регионалния център дейността се организира от експерт с ръководни функции.

Чл. 6. Разпределението на общата численост на персонала, съответно в централното управление и в регионалните центрове, е посочено в приложението.

Чл. 7. (1) Директорът се назначава от министъра на образованието и науката въз основа на конкурс в съответствие с чл. 37, ал. 6 ЗНП.

(2) Служителите на центъра се назначават по трудов договор.

Чл. 8. Директорът: 1. представлява центъра, ръководи, координира, контролира и отговаря за цялостната му дейност; 2. разработва и представя за утвърждаване на министъра на образованието и науката годишен план; 3. изготвя и представя на министъра на образованието и науката ежегоден отчет за дейността на центъра; 4. утвърждава годишни планове на регионалните центрове; 5. утвърждава правила за вътрешния ред на центъра; 6. съставя и представя на министъра на образованието и науката за утвърждаване бюджет на центъра; 7. е разпоредител с бюджета на центъра; 8. планира, разпределя и контролира използването на предоставените на центъра финансови и материални ресурси; 9. управлява и ползва предоставените на центъра недвижими имоти и движими вещи; 10. утвърждава длъжностното разписание на центъра след съгласуване с МОН; 11. утвърждава поименното разписание на длъжностите; 12. сключва, изменя и прекратява трудовите договори на служителите на центъра и утвърждава длъжностните им характеристики; 13. издава заповеди за отпуски и командировки на служителите на центъра; 14. подписва изходящите документи и издава заповеди в съответствие с нормативно установените му правомощия; 15. контролира и отговаря за воденето и съхранението на задължителната документация на центъра; 16. осигурява условия за повишаване квалификацията на служителите на центъра; 17. сключва с юридически и физически лица договори, свързани с дейността на центъра, в съответствие с предоставените му правомощия; 18. може да сформира екипи и работни групи за изпълнение на задачи на центъра; 19. спазва и прилага държавните образователни изисквания, свързани с дейността на центъра; 20. може да делегира правомощия на експерти от централно управление и от регионални центрове съобразно действащи законови и подзаконови актове; 21. изпълнява и други функции, възложени му с нормативни и административни актове.

Чл. 9. Експертът с ръководни функции организира и контролира дейността на служителите в регионалния център.

Раздел III

Функции и дейности Чл. 10. Основните функции на центъра са организиране и осигуряване на педагогическа подкрепа и консултиране на ученици, учители и родители по отношение на: 1. квалификацията на педагогическите кадри; 2. задържането на учениците в училище и превенция на отпадането им; 3. професионално ориентиране и консултиране.

Чл. 11. Дейностите за осъществяване на функциите по чл. 10 са: 1. провеждане на семинари, обучение и квалификационни курсове; 2. организиране и оказване на педагогическа и психологическа помощ на отпаднали от училище и застрашени от отпадане ученици и на техните родители; 3. предоставяне на информация и консултации, свързани с избора на образование, обучение и условия за кариерно развитие; 4. осъществяване на педагогически и психологически консултации; 5. разработване и предоставяне на училищата на информационни, справочни и други материали, свързани с дейността на центъра; 6. подпомагане процеса на общуване в училищната общност; 7. разработване и участие в осъществяване на национални и международни проекти, свързани с дейността на центъра; 8. популяризиране на модели на ефективна педагогическа практика.

Чл. 12. Централното управление: 1. планира и организира финансовото и ресурсното осигуряване и координацията на цялостната дейност на центъра; 2. разработва методически указания във връзка с дейността на центъра; 3. извършва финансово-счетоводно обслужване и организира дейностите по управление и стопанисване на предоставените на центъра недвижими имоти и движими вещи; 4. осъществява финансирането, контрола и финансово-счетоводното отчитане на регионалните центрове.

Чл. 13. (1) Регионалните центрове провеждат на регионално ниво политиката на МОН, свързана с педагогическата подкрепа и консултирането на ученици, учители и родители.

(2) Регионалните центрове осъществяват дейността си в съответствие с този правилник и по годишен план, утвърден от директора на центъра.

Раздел IV

Организация на работата Чл. 14. (1) Организацията на работа в центъра се осъществява в съответствие с разпоредбите на този правилник и на правилата за вътрешния ред.

(2) За изпълнение на конкретни задачи със заповед на директора на центъра се сформират екипи и работни групи.

Чл. 15. Служителите на центъра изпълняват задълженията си в съответствие с длъжностните им характеристики.

Чл. 16. (1) Входящите документи се регистрират във входящ дневник.

(2) Изходящите документи се регистрират в изходящ дневник.

Чл. 17. (1) За всеки служител се води лично трудово дело, което съдържа лични данни и документи, отразяващи възникването, изменението и прекратяването на трудовото правоотношение.

(2) Личните трудови дела на служителите в центъра се съхраняват в централното управление.

Чл. 18. В центъра се води следната документация: 1. книга за регистриране на заповедите на директора и приложените заповеди към нея; 2. входящ дневник; 3. изходящ дневник; 4. книга за контролната дейност; 5. инвентарна книга; 6. отчетни форми и счетоводни регистри; 7. книга за регистриране на даренията; 8. регистър на договорите.

Чл. 19. Центърът осъществява взаимодействие и координация по предмета на дейността си с регионалните инспекторати по образованието, институциите в системата на народната просвета, с областните и общинските администрации, ръководствата на регионалните структури на представителните организации на работниците и служителите и на работодателите, с неправителствени организации, фондации и др.

Чл. 20. Работното време на служителите на центъра е от 9 до 17 ч. и 30 мин. с 30-минутна обедна почивка от 12 до 12 ч. и 30 мин., 40 часа седмично, при петдневна работна седмица.

Заключителна разпоредба

Параграф единствен. Този правилник се издава на основание чл. 33а, ал. 2 ЗНП и отменя: 1. Правилника за устройството и дейността на центровете за образователни услуги и квалификация (ДВ, бр. 24 от 2003 г.).

2. Правилника на Център по чуждоезиково обучение от 1997 г. (необнародван).

3. Правилника за дейността на домовете за професионално и творческо развитие на учителите (необнародван).

Министър: Иг. Дамянов

Приложение към чл. 6

Структура и численост на персонала на Националния педагогически център

Обща численост 73 в т.ч. централно управление 6 регионални центрове: 67

Благоевград 2

Бургас 3

Варна 3

Велико Търново 3

Видин 2

Враца 2

Габрово 2

Добрич 2

Кърджали 2

Кюстендил 2

Ловеч 2

Монтана 2

Пазарджик 2

Перник 2

Плевен 2

Пловдив 5

Разград 2

Русе 4

Силистра 2

Сливен 2

Смолян 2

София-град 4

София-област 3

Стара Загора 2

Търговище 2

Хасково 2

Шумен 2

Ямбол 2