Правилник за изменение и допълнение на Устройствения правилник на Комисията за защита на конкуренцията

КОМИСИЯ ЗА ЗАЩИТА НА КОНКУРЕНЦИЯТА

Правилник за изменение и допълнение на Устройствения правилник на Комисията за защита на конкуренцията (обн., ДВ, бр. 99 от2003 г.; изм., бр. 39, 58 и 75 от 2004 г.) § 1. В чл. 10, ал. 2 се създава т. 20 със следния текст: “20. утвърждава вътрешни правила за разпределение на сумите, предназначени за допълнително материално стимулиране на служителите, включени в общата численост на персонала.” § 2. В чл. 20, ал. 2 т. 11 се заличава, а досегашната т. 12 става т. 11. § 3. Създава се чл. 20а със следния текст: “Чл. 20а (1) Финансовият контрольор е на пряко подчинение на председателя на КЗК. Финансовият контрольор осъществява предварителен контрол по чл. 19, ал. 4 ЗДВФК, като: 1. проверява всички документи и приложения към тях, въз основа на които се поема задължение или се извършва разход, съответно преди вземане на решението за поемането на задължението или извършването на разхода; 2. проверява пълнотата на досиетата по чл. 14, ал. 1 от Правилника за прилагане на Закона за държавния вътрешен финансов контрол за всички задължения или разходи, надвишаващи 10 хил. лв., преди тяхното поемане или извършването на разхода.

(2) при осъществяване на предварителния контрол финансовият контрольор одобрява или отказва да одобри предложенията за поемане на задължения или извършване на разходи.

(3) Финансовият контрольор осъществява своята дейност съгласно ЗДВФК, правилника за прилагането му и указанията на Агенцията за държавен вътрешен финансов контрол.” § 4. В чл. 22 се правят следните допълнения: 1. Създават се т. 12,13,14 и 15: “12. отговаря за правилното стопанисване и управление на собствеността на комисията; 13. отговаря за снабдяването, съхраняването, стопанисването и използването на материалите и материалните запаси; 14. организира ремонта и поддръжката на материалната база; 15. осигурява отбранително-мобилизационната подготовка в комисията.” § 5. Досегашният чл. 23 става ал. 1 и в нея се правят следните изменения и допълнения: 1. Думите “Административно и информационно обслужване” се заменят с “Административно-правно и информационно обслужване”.

2. Създават се т. 19, 20 и 21 със следното съдържание: “19. осигурява правилното функциониране на необходимите средства за обработка и пренасяне на информацията - хардуера и софтуера, и на правилното функциониране на информационната система на комисията; 20. осигурява изготвянето на протоколите от заседанията на комисията и събирането на подписите на решенията; 21. осъществява процесуално представителство по всички съдебни дела, по които комисията е страна, осигурява дейността й в правно отношение и подпомага членовете на комисията при изпълнение на поставени им от председателя задачи.”

3. Създава се ал. 2 със следния текст: “(2) Във връзка с процесуалното представителство, юрисконсултската дейност и дейността по подпомагане членовете на комисията дирекцията: 1. организира изпращането на жалбите заедно с преписките по обжалваните решения на комисията до Върховния административен съд след разпореждане на председателя; 2. осигурява процесуалното представителство на комисията; 3. привежда в изпълнение влезлите в сила решения на комисията за имуществени санкции и глоби по реда на Данъчния процесуален кодекс; 4. предоставя информация на комисията по движението на съдебните дела; 5. подготвя заповеди в изпълнение на разпореждания на председателя на комисията; 6. отговаря за законосъобразността на вътрешноадминистративните актове и участва при изготвяне и сключване на договори, по които комисията е страна; 7. следи за спазване на законността и реда в администрацията и предлага мерки за предотвратяване на нарушенията; 8. организира правната помощ на администрацията за законосъобразното осъществяване на нейните функции; 9. анализира съдебната практика по обжалвани актове на комисията и предлага мерки за подобряване на оперативната работа във връзка с проучването и разследването по преписки; 10. осигурява достъпа до обществената информация в съответствие с конституционните права на гражданите; 11. изготвя документацията за процедури по Закона за обществените поръчки; 12. изготвя доклади по приключили проучвания или разследвания; 13. подпомага членовете на комисията при изпълнение на поставените им от председателя задачи; 14. организира срещи между членовете на комисията и страните по преписките за снемане на обяснения; 15. участва в междуведомствени работни групи по изготвяне на нормативни актове, становища, приемане на единни позиции и др.; 16. разработва становища и други материали, свързани с прилагането на ЗЗК и ЗДП; 17. подпомага главния секретар при изпълнение на задълженията му по чл. 20, ал. 2, т. 5, 6 и 7.” § 6. Член 23а се отменя. § 7. В чл. 24, ал. 2 се правят следните изменения и допълнения: 1. В т. 1 думите “дирекция “Антитръст и концентрации” се заменят с “дирекция “Антитръст”.

2. В т. 4 думите “дирекция “Секторни анализи” се заменят с “дирекция “Концентрации и секторни анализи”. § 8. В чл. 25 се правят следните изменения и допълнения: 1. В ал. 1 думите “Дирекция “Антитръст и концентрации” се заменят с “Дирекция “Антитръст”, като текстът “и контрола върху концентрацията на стопанска дейност” се заличава.

2. В т. 1 след текста “на разпоредбите на” се добавя текстът “глава трета и глава четвърта на”.

3. Точка 2 се отменя.

4. В т. 6 текстът “и концентрациите” се заличава.

5. В т. 7 след текста “свързани с прилагането на” се добавя текстът “глава трета и глава четвърта на”.

6. Досегашните т. 3, 4, 5, 6 и 7 стават съответно т. 2, 3, 4, 5 и 6.

7. В ал. 2 думите “дирекция “Антитръст и концентрации” се заменят с “дирекция “Антитръст”. § 9. Член 28 се изменя така: “Чл. 28. (1) Дирекция “Концентрации и секторни анализи” участва в проучванията и разследванията в областта на концентрациите и секторните анализи, като: 1. извършва проучване и определяне на пазарното положение на предприятията във връзка с прилагането на разпоредбите на ЗЗК относно концентрациите и секторните анализи; 2. извършва оценка и контрол върху концентрациите; 3. анализира и обобщава практиката по прилагане на ЗЗК в областта на концентрациите и секторните анализи; 4. участва в разработването на секторни анализи на съответния пазар; 5. осъществява взаимодействие със секторните регулатори; 6. подпомага комисията при осъществяването на взаимодействието й с Националния статистически институт, като поддържа постоянна връзка с него и използва наличната база от данни на Националния статистически институт за нуждите на разработването на секторни анализи на съответния пазар при условията и по реда на Закона за статистиката; 7. проучва и анализира нормативната уредба в съответния сектор от икономиката; 8. разработва становища и други материали, свързани с прилагането на ЗЗК.

(2) Освен определените в правилника функции дирекция “Концентрации и секторни анализи” изпълнява и други задачи, възложени от ръководството на комисията в рамките на дейността й.” § 10. В приложение към чл. 17 се правят следните изменения и допълнения: 1. Създава се нова точка III със следния текст: “Финансов контрольор”, и се добавя цифрата “1”.

2. Досегашните т. III и IV стават съответно т. IV и V.

3. В т. IV.2 числото “14” се заменя с числото “21”.

4. В т. V.1 думите “дирекция “Антитръст и концентрации” се заменят с “дирекция “Антитръст” и числото “20” се заменя с числото “11”.

5. В точка V.4 думите “дирекция “Секторни анализи” се заменят с “дирекция “Концентрации и секторни анализи” и числото “11” се заменя с числото “12”. § 11. Правилникът за изменение и допълнение на Устройствения правилник на Комисията за защита на конкуренцията е приет с решение на Комисията за защита на конкуренцията от 12.IV.2005 г.

Председател: П. Николов