Закон за ратифициране на Протокола за изменение и допълнение на Основната многостранна спогодба за международен транспорт за развитието на коридора Европа - Кавказ - Азия

УКАЗ № 292

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за ратифициране на Протокола за изменение и допълнение на Основната многостранна спогодба за международен транспорт за развитието на коридора Европа - Кавказ - Азия, приет от ХХХIX Народно събрание на 8 септември 2004 г.

Издаден в София на 14 септември 2004 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за ратифициране на Протокола за изменение и допълнение на Основната многостранна спогодба за международен транспорт за развитието на коридора Европа - Кавказ - Азия

Член единствен. Ратифицира Протокола за изменение и допълнение на Основната многостранна спогодба за международен транспорт за развитието на коридора Европа - Кавказ - Азия, подписан на 9 октомври 2003 г. в Ереван, със следните резерви по приложеното към него Техническо приложение за процедурите при осъществяване на международен митнически транзит по коридора Европа - Кавказ - Азия при превоз на товари с железопътен транспорт с използването на товарителница СМГС: 1. към чл. 9, ал. 4: “За Република България текстът е приемлив в следната редакция: “В съответствие със задълженията, предвидени в т. 1 - 3, националните железопътни компании носят отговорност за извършването на митническите плащания, които могат да бъдат изискани в резултат на неправомерно действие или нарушение, направено по време на съответната транзитна операция или във връзка с нея.”; 2. към втори абзац на чл. 17: “По отношение на Република България процедурата да се прилага, като получаващото митническо учреждение след оформяне на представената железопътна товарителница СМГС връща на железопътната компания заверения екземпляр 2 на товарителницата и задържа екземпляр 4 и необходимите документи.”

Законът е приет от ХХХIX Народно събрание на 8 септември 2004 г. и е подпечатан с официалния печат на Народното събрание.

Председател на Народнотосъбрание: Огнян Герджиков