Споразумение между правителството на Република България и правителството на Република Казахстан за икономическо сътрудничество

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

СПОРАЗУМЕНИЕ между правителството на Република България и правителството на Република Казахстан за икономическо сътрудничество

(Утвърдено с Решение № 18 от 13 януари 2012 г. на Министерския съвет. В сила от 13 септември 2012 г.)

Правителството на Република България и правителството на Република Казахстан, наричани по-нататък Страни, желаейки да укрепят дружеските си отношения и да развиват икономически и други отношения между държавите на Страните, вземайки предвид членството на Република България в Европейския съюз и произтичащите от това права и задължения, се договориха за следното: Член 1

1. Страните ще съдействат за развитие на сътрудничеството във всички области и отрасли на икономиката в съответствие с националните законодателства на държавите на Страните и въз основа на принципите за равенство и взаимна изгода.

2. Сътрудничеството, осъществявано в рамките на това Споразумение, е насочено към: използване на икономическия потенциал за укрепване на двустранните икономически отношения; активизиране на двустранните икономически отношения, в частност в сферата на инвестициите и иновациите; развитие на транспортната инфраструктура и системата за транспортиране на енергоносители; развитие на междурегионалното икономическо сътрудничество.

Член 2

Сътрудничеството, посочено в член 1 на Споразумението, ще се осъществява чрез: 1) развитие на сътрудничеството между стопанските субекти на държавите на Страните; 2) проектиране, изграждане, ремонт или преустройство, а така също технологическа модернизация на обекти на стопански субекти на държава на една от Страните на територията на държавата на другата Страна, или съвместно участие на стопански субекти на държавите на Страните на териториите на техните държави или на териториите на трети държави; 3) взаимодействие в областта на сертификацията и стандартизацията; 4) съдействие на контактите между организациите на държавите на Страните, обединяващи стопански субекти; 5) развитие на консултантските, юридическите, банковите и техническите услуги, в това число на способстващите реализацията на инвестиционни проекти на териториите на държавите на Страните, а така също на трети държави; 6) иницииране и съдействие на разнообразни форми на сътрудничество, обмен на специалисти и технически персонал, обучение, участие в изложби и панаири.

Член 3

1. Компетентните органи на Страните ще способстват създаването и дейността на представителства, филиали, а така също на други учреждения на държавите на страните, осъществяващи икономическа дейност.

2. Създаването и дейността на представителства, филиали или други учреждения на държавите на Страните с икономическа дейност ще се осъществява в съответствие с националното законодателство на държавата на Страната, на чиято територия са създадени или функционират.

Член 4

С оглед оказване съдействие за развитие на икономическото сътрудничество компетентните органи на Страните в съответствие с националните законодателства на своите държави ще осъществяват обмен на информация: – в областта на законодателството, регулиращо въпросите на икономиката и инвестициите, стандартизацията, сертификацията, лицензирането, защитата на интелектуалната собственост, практическото използване на резултатите от иновационната и научно-техническата дейност; – по отношение на мероприятията, способстващи установяването на контакти между стопанските субекти, действащи на териториите на държавите на Страните, в това число по отношение на въпросите за провеждане на изложби и панаири; – в други области, представляващи взаимен интерес.

Член 5

1. С оглед реализиране на разпоредбите на това Споразумение се създава Междуправителствена българо-казахстанска комисия за икономическо сътрудничество (по-нататък Комисия).

2. Задачи на Комисията: – провеждане на периодични обсъждания и оценяване състоянието на икономическото сътрудничество; – подготовка на предложения, насочени към по-нататъшно развитие на икономическото сътрудничество; – разкриване на проблеми, ограничаващи развитието на икономическото сътрудничество, и подготвяне на предложения за съответни мерки с оглед тяхното отстраняване; – решаване на спорни въпроси, касаещи прилагането или тълкуването на това Споразумение.

3. Комисията се състои от българска и казахстанска част, възглавявани от председатели.

В съответствие с националните законодателства на своите държави: – всяка от Страните определя председателя, секретаря и състава на своята част; – за разглеждане на отделни въпроси в рамките на своите компетенции Комисията може да създава работни групи, като определя техните задачи.

4. Заседания на Комисията се провеждат според необходимостта, не по-рядко от веднъж годишно, последователно в държавите на Страните. По инициатива на всеки от председателите може да бъде свикано извънредно заседание на Комисията или да бъде инициирана среща на председателите.

Председателите на частите съгласуват помежду си свикването на поредно заседание на Комисията и неговия дневен ред не по-късно от един месец до провеждането на подготвяното заседание. След съгласуване между председателите в дневния ред могат да бъдат внасяни предварително неразгледани въпроси. В съответствие с националните законодателства на своите страни председателите на частите могат да канят на заседания на Комисията съветници и експерти.

5. Заседанията на Комисията се оформят с протокол.

6. Въпроси, свързани с дейността на Комисията в периоди между нейните заседания, се обсъждат от председателите на Комисията в работен порядък.

7. Ходът на работа на Комисията се определя чрез установен от нея регламент.

8. В съответствие с националните законодателства на своите държави Страните самостоятелно покриват разходите, свързани с дейността на Комисията.

Член 6

1. Прилагането на това Споразумение не засяга правата и задълженията на Страните, произтичащи от международни договори, в които участват техните държави, а така също от тяхното членство в международни организации.

2. Споразумението за партньорство и сътрудничество между Република Казахстан, от една страна, и Европейските общности и техните държави членки, от друга страна, от 23 януари 1995 г. имат предимство по отношение на въпросите, регулирани с това Споразумение.

Член 7

По взаимно съгласие Страните в това Споразумение могат да внасят изменения и допълнения, които се оформят с отделни протоколи, съставляващи неразделна част от това Споразумение.

Член 8

1. Това Споразумение се прилага временно в частите, непротиворечащи на националното законодателство на Страните, от деня на подписване и влиза в сила след изтичане на тридесет дни след получаване на последното писмено уведомление за изпълнение от Страните на вътрешнодържавните процедури, необходими за влизането му в сила.

2. Това Споразумение се сключва за неопределен срок. Всяка от Страните може да прекрати действието на това Споразумение, изпращайки писмено уведомление до другата Страна за такова намерение. В този случай това Споразумение се прекратява след изтичане на шест месеца от датата на получаване на една от Страните на такова уведомление.

Изготвено в гр. Астана на 3 октомври 2011 г. в два екземпляра, всеки на български, казахски и руски език, като всички текстове имат еднаква сила. В случай на възникване на разногласия между Страните в тълкуването на разпоредбите на това Споразумение, Страните ще се ръководят от текста на руски език.

За правителството на За правителството на

Република България: Република Казахстан: Трайчо Трайков, Асет Исекешев, министър на вицепремиер и икономиката, министър на енергетиката индустрията и и туризма новите технологии