Наредба за изменение и допълнение на Наредба № 117 от 2005 г. за одобряване типа на нови моторни превозни средства от категория L

МИНИСТЕРСТВО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА

Наредба за изменение и допълнение на Наредба № 117 от 2005 г. за одобряване типа на нови моторни превозни средства от категория L (обн., ДВ, бр. 12 от 2005 г.; изм. и доп., бр. 67 от 2006 г., бр. 77 от 2013 г. и бр. 72 от 2014 г.) § 1. Създава се чл. 52а: „Чл. 52а. (1) Когато ЕС сертификат за одобряване на типа е станал невалиден на основание чл. 37, параграф 2, буква „а“ от Регламент (ЕС) № 168/2013 на Европейския парламент и на Съвета от 15 януари 2013 г. относно одобряването и надзора на пазара на дву-, три- и четириколесни превозни средства (ОВ, L 60 от 2013 г.), наричан по-нататък „Регламент (ЕС) № 168/2013“, превозните средства, последни от дадена серия, които съответстват на тип превозно средство, чието ЕС одобряване на типа е станало невалидно, се предоставят на пазара, регистрират или пускат в употреба при условията, сроковете и количествените ограничения, определени в чл. 44 от Регламент (ЕС) № 168/2013.

(2) Предоставянето на пазара, регистрирането или пускането в употреба на превозни средства по ал. 1 става с разрешение на органа на Министерството на вътрешните работи по регистрацията.

(3) За издаване на разрешение по ал. 2 производителят на превозните средства или неговият представител подава заявление до органа на Министерството на вътрешните работи по регистрацията, към което прилага: 1. копие от документ за упълномощаване от производителя, когато заявителят е представител на производителя; 2. информация за типа превозни средства, варианти и версии, ако е приложимо, и номера на ЕС одобряването на типа; 3. описание на причината, поради която ЕС одобряването на типа става невалидно; 4. техническа и икономическа обосновка на искането; 5. списък на превозните средства по VIN, за които се иска изключение по ал. 1; 6. ЕС сертификати за съответствие за превозните средства по т. 5.

(4) В срок три месеца от получаването на заявлението по ал. 3 органът на Министерството на вътрешните работи по регистрацията разрешава или мотивирано отказва със заповед извършването на регистрацията на превозните средства по ал. 1 и определя максималния брой превозни средства, чиято регистрация може да бъде извършена при условията на чл. 44 от Регламент (ЕС) № 168/2013.

(5) Органът на Министерството на вътрешните работи по регистрацията отказва да издаде разрешение за извършването на регистрацията на превозните средства по ал. 1, когато е налице някое от следните обстоятелства: 1. не е представен един или повече документа по ал. 3; 2. е представен неистински документ или документ с невярно съдържание; 3. превозните средства по ал. 1 не са притежавали валидно ЕС одобряване на типа по време на производството им; 4. превозните средства по ал. 1 не са били на територията на Европейския съюз преди датата, от която ЕС одобряването на типа е станало невалидно.

(6) Заповедта за отказ по ал. 4 се мотивира и подлежи на обжалване по реда на Административнопроцесуалния кодекс.

(7) Органът на Министерството на вътрешните работи по регистрацията осигурява ефективен контрол на броя на превозните средства, които предстои да се регистрират като превозни средства, последни от дадена серия.“

Заключителни разпоредби § 2. В Наредба № 60 от 2009 г. за одобряване типа на нови моторни превозни средства и техните ремаркета (обн., ДВ, бр. 40 от 2009 г.; изм., бр. 75 от 2012 г.; доп., бр. 77 от 2013 г.; изм. и доп., бр. 17 от 2015 г., бр. 69 от 2016 г.) в чл. 52, ал. 4 в основния текст думите „най-късно три седмици, преди одобряването да стане невалидно“ и запетаята след тях се заличават. § 3. Наредбата влиза в сила от деня на обнародването й в „Държавен вестник“.

Министър: Ивайло Московски