Постановление № 28 от 18 февруари 2005 г. за изменение и допълнение на Устройствения правилник на Министерството на правосъдието, приет с Постановление № 192 на Министерския съвет от 2002 г.

ПОСТАНОВЛЕНИЕ № 28 ОТ 18 ФЕВРУАРИ 2005 Г. за изменение и допълнение на Устройствения правилник на Министерството на правосъдието, приет с Постановление № 192 на Министерския съвет от 2002 г. (обн., ДВ, бр. 83 от 2002 г.; изм. и доп., бр. 21, 48, 53 и 69 от 2003 г. и бр. 11, 18, 63, 68 и 97 от 2004 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 13, ал. 3 числото “5429” се заменя с “6279”. § 2. Член 27 се изменя така: “Чл. 27. Главна дирекция “Изпълнение на наказанията”: 1. във връзка с режимната и надзорно-охранителната дейност на местата за лишаване от свобода: а) по отношение на охраната и сигурността в затворите и поправителните домове: аа) осъществява методическо ръководство и контрол по отношение на: носенето на постовата служба; организацията на охраната, правата и задълженията на надзорно-охранителния състав; състоянието и използването на сигнално-охранителната, свързочно-съобщителната и контролно-измервателната техника, както и на специалните средства, оръжие и боеприпаси; бб) организира осигуряването на надзорно-охранителната дейност с технически и други средства за охрана и контрол, извършва оценка на ефективността на съществуващата надзорно-охранителна техника, като предлага мерки за подобряване на работата; вв) организира и участва в провеждането на общата и специалната подготовка на състава; гг) извършва тематични проверки и участва в провеждането на комплексни проверки на цялостната дейност по изпълнение на наказанието лишаване от свобода; дд) осъществява взаимодействието с органите на Министерството на вътрешните работи по издирване и залавяне на избягали лишени от свобода и в случаите на екстремни ситуации; ее) анализира и обобщава надзорно-охранителната дейност в затворите и поправителните домове и предлага мерки за нейното подобряване; б) по отношение на режимната дейност и правното положение на задържаните в местата за лишаване от свобода: аа) осъществява методическо ръководство и контрол по: привеждането в изпълнение на влезлите в сила присъди; взаимодействието с органите на съдебната власт за привеждане в изпълнение на мярката за неотклонение “задържане под стража”; законосъобразността при прилагане на дисциплинарните мерки; разпределението на времето на лишените от свобода; състоянието на жилищно-битовата база; настаняването и разпределението на новопостъпилите; спазването на правата и задълженията; работата на комисиите по чл. 17 от Закона за изпълнение на наказанията; освобождаването от местата за лишаване от свобода; бб) води отчетните документи на лишените от свобода, като изгражда и поддържа необходимите картотеки; вв) анализира и обобщава режимната дейност в местата за лишаване от свобода, изготвя информации и доклади с предложения за отстраняване на слабостите; гг) категоризира и прекатегоризира лишените от свобода, извършва териториалното разпределение на лишените от свобода по затвори, поправителни домове и затворнически общежития; дд) осъществява тематични проверки и участва в извършването на комплексни проверки на цялостната дейност по изпълнение на наказанието лишаване от свобода; ее) разглежда молби, жалби, сигнали и предложения на лишените от свобода и на гражданите; в) по отношение на охраната и сигурността в следствените арести: аа) осъществява методическо ръководство и контрол по отношение на охраната и реда в следствените арести; бб) анализира и оценява резултатите от дейността на охранителните екипи, взема системни мерки за подобряване организацията на работа и прави предложения във връзка с това; вв) организира и контролира специалната, бойната и физическата подготовка на охранителните състави; гг) извършва тематични проверки и участва в провеждането на комплексни проверки на цялостната дейност в следствените арести; дд) осъществява контрол за правилното съхраняване и използване на техническите, помощните и транспортните средства и въоръжението; ее) осъществява взаимодействие с Главна дирекция “Охрана” по обезпечаване провеждането на следствени и съдебни действия в случаи, предвидени в закон; жж) разглежда молби и жалби на задържаните лица по време на престоя им в следствените арести; г) по отношение на вътрешната сигурност и комендатура: аа) осъществява взаимодействието с органите на МВР по предотвратяване, разкриване и документиране на престъпления, извършени от служители и лишени от свобода; бб) подпомага органите на МВР за допълнително разкриване на престъпни деяния, извършени от лишени от свобода; вв) организира и контролира дейностите по Закона за защита на класифицираната информация; гг) организира и контролира дейността на оперативната дежурна част в главната дирекция по събиране на ежедневна информация за обстановката в местата за лишаване от свобода и оповестяване на служителите в особени случаи; дд) поддържа и контролира бойната и мобилизационната готовност в Главна дирекция “Изпълнение на наказанията” и в териториалните й звена при мирновременни и военновременни условия, аварии и природни бедствия; д) по отношение на медицинското обслужване на лишените от свобода: аа) организира и контролира дейността на специализираните болници за активно лечение на лишените от свобода и медицинските центрове; бб) определя лишените от свобода, които се нуждаят от специализирано лечение във външни лечебни заведения; вв) предлага лишени от свобода за помилване и прекъсване изпълнението на наказанието по здравословни причини; гг) определя реда за привличане на външни консултанти за оценка на здравословното състояние на лишените от свобода; дд) осигурява здравното обслужване в местата за лишаване от свобода чрез провеждане на мероприятия, свързани с профилактичната и лечебно-диагностичната дейност и противоепидемиологичното осигуряване, както и чрез спазване на хигиенните норми и санитарните правила; 2. във връзка със социалната дейност и възпитателната работа в местата за лишаване от свобода и изпълнението на наказанието пробация: а) по отношение на социалната дейност и възпитателната работа: аа) организира и контролира изготвянето на оценката на правонарушителите, планирането на изпълнението на присъдите и прилагането на специализирани програми за адаптация и подготовка за живот на свобода; бб) внедрява и контролира прилагането на образователни и квалификационни програми за лишените от свобода; вв) осигурява и подпомага организирането и провеждането на културно-информационни и спортни програми за ангажиране свободното време на лишените от свобода; гг) отговаря за внедряването на програми за специализирано третиране на лишени от свобода и прави оценка на ефективността от тяхното прилагане; дд) отговаря за гарантирането на правния и социалния статус на лишените от свобода; ее) организира и ръководи дейностите по психологическото обслужване на лишените от свобода; жж) организира взаимодействието с неправителствените организации и контролира привличането на доброволци за осъществяване на социално-възпитателни дейности в местата за лишаване от свобода; б) по отношение на изпълнението на наказанието пробация: аа) осъществява методическо ръководство и контрол на пробационните служби; бб) дава методически указания за дейността на пробационните съвети; вв) координира взаимодействието с държавните институции и обществени организации по прилагане на пробационните мерки; гг) осъществява тематични проверки, участва в извършването на комплексни проверки на цялостната дейност по изпълнение на наказанието пробация и оценява ефективността й; дд) контролира спазването на правата на осъдените на пробация и настъпилите промени в правния им статус; ее) разглежда молбите и жалбите на осъдените на пробация и гражданите; 3. извършва спомагателни дейности по финансовото осигуряване на местата за лишаване от свобода; 4. във връзка с административноправното обслужване и човешките ресурси: а) по отношение на човешките ресурси: аа) изготвя и актуализира длъжностното разписание на Главна дирекция “Изпълнение на наказанията” и длъжностните характеристики на държавните служители и на лицата, работещи по трудово правоотношение; бб) подготвя актовете, свързани с възникването, изменянето и прекратяването на служебните и трудовите правоотношения и на правоотношенията по Закона за Министерството на вътрешните работи; вв) отговаря за правилното отчитане на отпуските и заверява молбите за ползването им; гг) издава и заверява служебните и трудовите книжки; дд) оформя болничните листове и ги предава на касиера; ее) образува, оформя и съхранява служебните досиета и личните кадрови дела на работещите в Главна дирекция “Изпълнение на наказанията”; жж) съхранява делата на напусналите служители; б) по отношение на правното обслужване: аа) осигурява по предвидения в закона ред спазването на законността при осъществяването на дейността на Главна дирекция “Изпълнение на наказанията”; бб) участва в процедурите за назначаване на служители в Главна дирекция “Изпълнение на наказанията” и следи за законосъобразността на актовете, свързани с възникването, изменянето и прекратяването на служебните и трудовите правоотношения и на правоотношенията по Закона за Министерството на вътрешните работи на служителите в Главна дирекция “Изпълнение на наказанията”; вв) участва в дейността по упражняване правото на държавна собственост, свързана с дейността на Главна дирекция “Изпълнение на наказанията”; гг) осъществява процесуалното представителство по въпроси, свързани с дейността на Главна дирекция “Изпълнение на наказанията”; дд) оказва правна помощ на министъра и на административните звена в министерството, като дава мотивирани становища по правни въпроси, свързани с дейността на Главна дирекция “Изпълнение на наказанията”; в) по отношение на информационно-аналитичното обслужване: аа) осъществява информационно-аналитичното обслужване на местата за лишаване от свобода, справочната, статистическата и архивната дейност, включително чрез създаване и използване на автоматизирани информационни програми и фондове; бб) анализира и обобщава дейността на местата за лишаване от свобода, изготвя информации и доклади с предложения за отстраняване на слабостите; вв) отговаря за поддръжката на наличната компютърна техника; гг) организира и контролира кореспонденцията на главната дирекция; 5. във връзка с пенитенциарната политика: а) по отношение на научно-приложната и учебната дейност: аа) организира и извършва научни изследвания самостоятелно или съвместно с външни научни звена и институции; бб) разработва методически указания за нуждите на практическата дейност по изпълнение на наказанията; вв) участва в изготвянето на проекти за промени в нормативната уредба; гг) организира издаването на бюлетин “Затворно дело”; дд) участва в международното сътрудничество и осъществява международния обмен на информация; ее) организира и подготвя заседанията на Научно-методическия съвет по затворно дело; жж) разработва и реализира учебни планове и програми за професионалната подготовка на служителите; б) по отношение на Психологическата лаборатория: аа) извършва психологическо изследване на кандидатите за длъжности в Главна дирекция “Изпълнение на наказанията”, Главна дирекция “Охрана” и в техните териториални звена; бб) извършва ретестиране и дава препоръки на служители в Главна дирекция “Изпълнение на наказанията”, Главна дирекция “Охрана” и в техните териториални звена; вв) организира участието на психолози в екипи за действие в кризисни ситуации; гг) осъществява проучване на параметрите на организационното поведение в местата за лишаване от свобода и подготвя аналитични доклади с препоръки; дд) обучава психолозите от местата за лишаване от свобода и контролира тяхната дейност по отношение на работата им със служителите; ее) осъществява психодиагностична, организационно-консултативна, тренингова и терапевтична дейност със служителите в Главна дирекция “Изпълнение на наказанията” и в териториалните й звена; жж) извършва специализирани психологически изследвания по Закона за защита на класифицираната информация; зз) извършва научно-приложна дейност и участва в разработването и провеждането на проекти по проблемите на пенитенциарния персонал; ии) създава, съхранява и отговаря за правилното използване на информационен фонд и архив на психодиагностичната дейност.” § 3. В чл. 29 се правят следните изменения: 1. В т. 1 думата “приема” се заменя с “подготвя за разглеждане”.

2. В т. 7 думата “издава” се заменя с “изготвя”. § 4. В чл. 29а, т. 1 думата “приема” се заменя с “подготвя за разглеждане”. § 5. В приложението към чл. 13, ал. 4 се правят следните изменения: 1. В наименованието “Численост на персонала в организационните структури и административните звена в Министерството на правосъдието” числото “5429” се заменя с “6279”.

2. На ред “дирекция “Правна” числото “29” се заменя с “31”.

3. На ред “Главна дирекция “Изпълнение на наказанията” в т.ч. териториалните звена на Главна дирекция “Изпълнение на наказанията” числото “4343” се заменя с “4843”, а числото “4250” се заменя с “4750”.

4. На ред “дирекция “Българско гражданство” числото “12” се заменя с “10”.

5. На ред “Главна дирекция “Охрана” в т.ч. териториалните звена на Главна дирекция “Охрана” числото “809” се заменя с “1159”, а числото “742” се заменя с “1083”.

Заключителни разпоредби § 6. В приложение № 2 към чл. 3, ал. 3 от Постановление № 205 на Министерския съвет от 1999 г. за приемане на Устройствен правилник на Министерството на правосъдието (обн., ДВ, бр. 104 от 1999 г.; изм. и доп., бр. 2 и 14 от 2000 г., бр. 88 от 2001 г., бр. 83 от 2002 г., бр. 21, 48 и 69 от 2003 г. и бр. 11, 18, 63, 68 и 97 от 2004 г.) в т. 5 числото “257” се заменя с “342”. § 7. В Устройствения правилник на Агенцията по вписванията, приет с Постановление № 163 на Министерския съвет от 2004 г. (ДВ, бр. 63 от 2004 г.), се правят следните изменения и допълнения: 1. В чл. 3, ал. 2 числото “257” се заменя с “342”.

2. В чл. 4: а) досегашният текст става ал. 1 и в нея след думите “районен съд” се поставя точка и текстът до края се заличава; б) създава се ал. 2: “(2) Службите по вписванията са обединени в 12 регионални дирекции “Служби по вписванията”, обхващащи територията на страната.”

3. В чл. 14: а) досегашният текст става ал. 1; б) създава се ал. 2: “(2) Структурата на главната дирекция и териториалният обхват на регионалните дирекции “Служби по вписванията” се определят от изпълнителния директор на Агенцията по вписванията.”

4. В приложение № 1 към чл. 3, ал. 2 се правят следните изменения: а) в наименованието “Численост на персонала в Агенцията по вписванията” числото “257” се заменя с “342”; б) на ред “Обща администрация” числото “39” се заменя с “87”; в) на ред “Дирекция “Административно-правно обслужване и управление на човешките ресурси” числото “13” се заменя с “20”; г) на ред “Дирекция “Финансово-стопански дейности и управление на собствеността” числото “13” се заменя с “22”; д) на ред “Дирекция “Информационно обслужване и технологии” числото “13” се заменя с “45”; е) на ред “Главна дирекция “Служби по вписванията” в т.ч. службите по вписванията” думите “службите по вписванията” се заменят с “регионалните дирекции “Служби по вписванията”, а числото “213” се заменя с “250”.

5. Приложение № 2 към чл. 4 се отменя. § 8. Постановлението влиза в сила от 1 януари 2005 г.

Министър-председател: Симеон Сакскобургготски

Главен секретар на Министерския съвет: Севдалин Мавров