Постановление № 222 от 20 септември 2012 г. за предоставяне на допълнителни бюджетни кредити по бюджета на Министерството на правосъдието за 2012 г. за осигуряване на необходимите условия за работа на Софийския районен съд и на Софийската районна прокуратура

ПОСТАНОВЛЕНИЕ № 222 ОТ 20 СЕПТЕМВРИ 2012 Г. за предоставяне на допълнителни бюджетни кредити по бюджета на Министерството на правосъдието за 2012 г. за осигуряване на необходимите условия за работа на Софийския районен съд и на Софийската районна прокуратура

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите да предостави от централния бюджет за 2012 г. по бюджета на Министерството на правосъдието допълнителни бюджетни кредити в размер 6,5 млн. лв. за осигуряване на необходимите условия за работа на Софийския районен съд и на Софийската районна прокуратура, разпределени, както следва: 1. за финансово осигуряване на необходимите строително-ремонтни дейности на имота, намиращ се в гр. София, Столична община, район „Красно село“, местността „Лагера“, бул. Цар Борис ІІІ № 54, включително на третия, четвъртия и петия подпокривен етаж от Блок „А“ на административната сграда и на 10 паркоместа от подземния паркинг, предоставени на Министерството на правосъдието за нуждите на Софийския районен съд и на Софийската районна прокуратура – 1 млн. лв.; 2. за проектиране, строителство и възлагане на строителен надзор и инвеститорски контрол на обект „Преустройство и смяна на предназначението на „Национален армейски комплекс“ в административна сграда, предоставена на Министерството на правосъдието за нуждите на органите на съдебната власт“ – 5,5 млн. лв.

Чл. 2. Средствата по чл. 1 да се осигурят чрез преструктуриране на разходите по централния бюджет за 2012 г. по реда на чл. 34, ал. 1 от Закона за устройството на държавния бюджет.

Чл. 3. Министърът на финансите да извърши налагащите се от чл. 1 промени по бюджета на Министерството на правосъдието за 2012 г.

Чл. 4. При невъзможност средствата по чл. 1 да се усвоят през 2012 г. остатъкът да се предостави през 2013 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите и на министъра на правосъдието. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков