Постановление № 184 от 21 юли 2009 г. за изменение и допълнение на Наредбата за заплащането на правната помощ, приета с Постановление № 4 на Министерския съвет от 2006 г.

ПОСТАНОВЛЕНИЕ № 184 от 21 юли 2009 г. за изменение и допълнение на Наредбата за заплащането на правната помощ, приета с Постановление № 4 на Министерския съвет от 2006 г. (ДВ, бр. 5 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 3 ал. 2 се изменя така: “(2) При предоставяне на правна помощ по дела, продължаващи повече от 6 месеца, адвокатът може да направи искане за авансово заплащане на част от възнаграждението в размер до 50 на сто от максимално предвиденото за извършената работа. В този случай от окончателно определеното се прихваща изплатеното авансово възнаграждение.” § 2. В чл. 9 се правят следните допълнения: 1. В ал. 1 накрая се добавя “от максимално предвидения размер”.

2. В ал. 2 накрая се добавя “от максимално предвидения размер”.

3. Създава се ал. 3: “(3) За правна помощ в почивни, празнични дни, както и в часовете от 22,00 до 6,00 часа на следващия ден възнаграждението може да бъде увеличено с до 50 на сто от максимално предвидения размер.” § 3. В чл. 10 се правят следните изменения и допълнения: 1. Досегашният текст става ал. 1.

2. Създава се ал. 2: “(2) За проучване на дело от адвокат, който след определянето му по реда на чл. 25, ал. 4 от Закона за правна помощ не е назначен и не е участвал като процесуален представител в производството, възнаграждението е 50 лв.” § 4. В чл. 11 ал. 1 се изменя така: “(1) При изменение на обвинението в първата инстанция на наказателното производство възнаграждението на защитника се определя въз основа на по-тежкото обвинение.” § 5. В наименованието на раздел II от глава четвърта думите “по чл. 70, ал. 1” се заменят с “по чл. 63, ал. 1”. § 6. В чл. 14 ал. 2 се отменя. § 7. Член 21 се изменя така: “Чл. 21. Възнаграждението за правна помощ в производство във връзка с мерки за неотклонение и други мерки за процесуална принуда е от 80 до 120 лв., когато адвокатът не е назначен за осъществяване на правна помощ за цялото досъдебно или съдебно производство.” § 8. Член 22 се изменя така: “Чл. 22. Възнаграждението за правна помощ на граждански ищец, частен обвинител, частен тъжител или граждански ответник в наказателното производство се определя съобразно предвиденото в наредбата възнаграждение според квалификацията на престъплението.” § 9. В раздел III се създават чл. 22а - 22е: “Чл. 22а. Възнаграждението за правна помощ в производства по делегация и връчване на книжа е от 50 до 100 лв.

Чл. 22б. Възнаграждението за правна помощ в производство за определяне на общо наказание по чл. 306, ал. 1, т. 1 от Наказателнопроцесуалния кодекс е от 80 до 120 лв.

Чл. 22в. Възнаграждението за правна помощ в производства по привеждане в изпълнение на влезлите в сила актове на съда е от 80 до 120 лв.

Чл. 22г. Възнаграждението за правна помощ в производства по възобновяване на наказателни дела се определя според предвиденото за престъплението наказание и е в размерите, определени в чл. 15 - 20.

Чл. 22д. За защита в производство за произнасяне от съда по споразумение, когато адвокатът не е участвал в наказателното производство, възнаграждението е от 80 до 120 лв.

Чл. 22е. Възнаграждението за участие в особените производства по част седма от Наказателнопроцесуалния кодекс е от 80 до 120 лв.” § 10. Създава се чл. 25а: “Чл. 25а. (1) За приподписване на касационна жалба и за отстраняване на нередовностите й по чл. 284, ал. 2 и чл. 285 от Гражданския процесуален кодекс, когато не е изготвена от приподписващия адвокат, възнаграждението е от 50 до 100 лв.

(2) За изготвяне на частна жалба без явяване в открито заседание възнаграждението е от 50 до 100 лв., а с явяване - 120 лв.

(3) За получаване на документи и книжа по дела и изготвяне на жалби или възражения възнаграждението е от 50 до 120 лв.” § 11. Член 26 се изменя така: “Чл. 26. За защита по бързи производства, заповедно производство и производства за обезпечение на бъдещ иск възнаграждението е от 50 до 150 лв.” § 12. Създава се раздел IVа: “Раздел IVа

Процесуално представителство и защита по специално уредени производства Чл. 27а. Възнаграждението за защита в производства по Закона за закрила на детето е от 100 до 150 лв.

Чл. 27б. Възнаграждението за защита в производства по Закона за защита срещу домашното насилие е от 100 до 150 лв.

Чл. 27в. Възнаграждението за защита в производства по Закона за здравето е от 80 до 120 лв.

Чл. 27г. Възнаграждението за защита в производства при условията и по реда на чл. 13, ал. 1, т. 11 и 13, чл. 24а и 24б от Закона за борба срещу противообществените прояви на малолетните и непълнолетните, както и на Указа за борба с дребното хулиганство е от 80 до 120 лв.

Чл. 27д. Възнаграждението за защита в производства по Закона за екстрадицията и европейската заповед за арест е от 80 до 120 лв.

Чл. 27е. Възнаграждението за защита в производства по Закона за административните нарушения и наказания е от 80 до 120 лв.

Чл. 27ж. Възнаграждението за защита в производства по Закона за изпълнение на наказанията и задържането под стража е от 80 до 120 лв.

Чл. 27з. Възнаграждението за правна помощ в случаите на чл. 99 от Правилника за администрацията в районните, окръжните, административните, военните и апелативните съдилища е от 80 до 120 лв.”

Заключителна разпоредба § 13. Постановлението влиза в сила от деня на обнародването му в “Държавен вестник”.

Министър-председател: Сергей Станишев

За главен секретар на Министерския съвет: Веселин Даков