Инструкция за изменение и допълнение на Инструкция № 2 от 1994 г. за изискванията за заемане на длъжността „учител" или „възпитател" съобразно придобитото образование, професионална квалификация и правоспособност

МИНИСТЕРСТВО НА ОБРАЗОВАНИЕТО И НАУКАТА

Инструкция за изменение и допълнение на Инструкция № 2 от 1994 г. за изискванията за заемане на длъжността „учител" или „възпитател" съобразно придобитото образование, професионална квалификация и правоспособност (обн., ДВ, бр. 69 от 1994 г.; изм. и доп., бр. 83 от 1994 г., бр. 103 от 1995 г., бр. 26 от 1996 г. и бр. 81 от 1997 г.) § 1. В чл. 1 след думата „звена" се поставя точка, а останалата част от изречението се заличава. § 2. Членове 2, 3 и 4 се изменят така: „Чл. 2. За заемането на длъжността „учител" или „възпитател" се изисква завършено висше образование на образователно-квалификационна степен „магистър", „бакалавър" или „специалист" по специалност от професионално направление съгласно Класификатора на областите на висше образование и професионалните направления, приет с ПМС № 125 от 2002 г. (ДВ, бр. 64 от 2002 г.), и професионална квалификация „учител" или „педагог" съгласно приложението.

Чл. 3. (1) Длъжността „учител" в детска градина се заема от лица, които са придобили висше образование на образователно-квалификационна степен „магистър", „бакалавър" или „специалист" по: 1. специалност от професионално направление „педагогика" с присъдена професионална квалификация „педагог" и/или „детски учител", „детски и начален учител"; 2. специалност от друго професионално направление с присъдена квалификация „учител" и допълнителна професионална квалификация „детски учител".

(2) Длъжността „учител" или „възпитател" в начален етап на основното образование се заема от лица, които са придобили висше образование на образователно-квалификационна степен „магистър", „бакалавър" или „специалист" по: 1. специалност от професионално направление „педагогика" с присъдена професионална квалификация „педагог" и/или „начален учител", „детски и начален учител", „начален учител с чужд език"; 2. специалност от професионално направление „педагогика" и допълнителна професионална квалификация „начален учител" и/или „начален учител по ранно чуждоезиково обучение"; 3. специалност от друго професионално направление с присъдена квалификация „учител" и допълнителна професионална квалификация „начален учител" и/или „начален учител по ранно чуждоезиково обучение".

(3) Длъжността „учител" по учебен предмет (учебни предмети) от общообразователната подготовка се заема от лица, които са придобили висше образование на образователно-квалификационна степен „магистър", „бакалавър" или „специалист" по: 1. специалност от професионално направление, съответстваща на учебния предмет (учебни предмети), с присъдена професионална квалификация „учител"; 2. специалност от друго професионално направление и допълнителна професионална квалификация „учител" по учебен предмет (учебни предмети).

(4) Длъжността „учител" по учебен предмет (учебни предмети) от професионалната подготовка, както и по учебни предмети по изкуствата в училищата по изкуства, по спорт в спортните училища и в профилираните паралелки се заема от лица, които са придобили висше образование на образователно-квалификационна степен „магистър", „бакалавър" или „специалист" по: 1. специалности от професионално направление, съответстващо на професиите от Списъка на професиите за професионално образование и обучение, изучавани в училището и допълнителна професионална квалификация „учител"; 2. специалности от професионално направление, съответстващо на професиите, изучавани в училището.

(5) Учебен предмет на чужд език се преподава от лица, които са придобили висше образование на образователно-квалификационна степен „магистър", „бакалавър" или „специалист" по специалност от: 1. професионално направление, съответстващо на изучаваните учебни предмети, и втора специалност или допълнителна професионална квалификация по чужд език; 2. професионално направление, съответстващо на изучаваните учебни предмети, и притежават документ за ниво на владеене на езика на равнище Б2 от Общата европейска рамка за езиците, издаден след успешно положен изпит към културен институт или служба към посолството на съответната страна, или от българска институция, упълномощена от чуждестранни културни институти да провежда международно признати изпити по езика, или легализиран документ от чуждестранно висше училище; 3. професионално направление, съответстващо на изучаваните учебни предмети, и притежават диплома за средно образование от профилирана гимназия или профилирана паралелка с чуждоезиков профил; 4. професионално направление „филология" с професионална квалификация „учител по чужд език" с втора специалност по съответния учебен предмет.

(6) Чужд език по професията се преподава от лица, които са придобили висше образование на образователно-квалификационна степен „магистър", „бакалавър" или „специалист" по специалност от: 1. професионално направление „филология" с професионална квалификация „учител по чужд език"; 2. професионално направление, съответстващо на изучаваните професии, и допълнителна професионална квалификация по чужд език; 3.професионално направление, съответстващо на изучаваните професии, и притежават документ на ниво на владеене на езика на равнище Б2 от Общата европейска рамка на езиците, издаден след успешно положен изпит към културен институт или служба към посолството на съответната страна, или от българска институция, упълномощена от чуждестранни културни институти да провежда международно признати изпити по езика, или легализиран документ от чуждестранно висше училище.

(7) Длъжността „учител" в специална детска градина се заема от лица, които са придобили образование и квалификация в съответствие с чл. 3, ал. 1 и допълнителна професионална квалификация по съответното направление на специалността „специална педагогика" („дефектология").

(8)Длъжността „учител" в специално училище за ученици с увреден слух, с нарушено зрение, с умствена изостаналост, с езиково-говорни нарушения, с множество увреждания се заема от лица, които са придобили висше образование на образователно-квалификационна степен „магистър", „бакалавър" или „специалист": 1. по съответното направление на специалността „специална педагогика" („дефектология") с присъдена професионална квалификация „учител" или „педагог на..."; 2. по специалност от професионално направление „педагогика" и допълнителна професионална квалификация по съответното направление на специалността „специална педагогика" („дефектология"); 3. по специалност от професионално направление, съответстваща на учебен предмет (учебни предмети) от общообразователната подготовка, с присъдена професионална квалификация „учител" и допълнителна професионална квалификация по съответното направление на специалността „специална педагогика" („дефектология").

(9) Длъжността „учител" в специално училище за ученици с хронични заболявания и в специално училище за ученици с девиантно поведение се заема от лица, които са придобили образование и квалификация съгласно чл. 3, ал. 2, 3, 4 и 5.

(10) Длъжността „учител" в обслужващо звено — дом за отглеждане и възпитание на деца от 3до 7-годишна възраст, лишени от родителска грижа, се заема от лица, които са придобили образование и квалификация съгласно чл. 3, ал. 1.

Чл. 4. (1) Длъжността „възпитател" в училище, интернат или общежитие се заема от лица, които са придобили висше образование на образователно-квалификационна степен „магистър", „бакалавър" или „специалист": 1. с присъдена професионална квалификация „учител", „педагог" или „социален педагог"; 2. с допълнителна професионална квалификация „учител", „педагог" или „социален педагог".

(2) Длъжността „възпитател" в специално училище за ученици с нарушено зрение, с умствена изостаналост, с езиково-говорни нарушения, с множество увреждания се заема от лица, които са придобили образование и квалификация в съответствие с чл. 3, ал. 7.

(3) Длъжността „възпитател" в специално училище за ученици с увреден слух се заема от лица, които са придобили образование и квалификация съгласно чл. 3, ал. 7 и допълнителна квалификация по „жестомимична реч".

(4) Длъжността „възпитател" в специално училище за ученици с хронични заболявания се заема от лица, които са придобили висше образование на образователно-квалификационна степен „магистър", „бакалавър" или „специалист": 1. с присъдена професионална квалификация „учител"; 2. по специалност „специална педагогика" („педагогика на деца с невросоматични заболявания").

(5) Длъжността „възпитател" в специално училище за ученици с девиантно поведение и в обслужващо звено — дом за отглеждане и възпитание на деца, лишени от родителска грижа, от I до XII клас, се заема от лица, които са придобили висше образование на образователно-квалификационна степен „магистър", „бакалавър" или „специалист" и с присъдена професионална квалификация „учител", „педагог", „социален педагог" или „психолог"." § 3. Член 4а се изменя така: „Чл. 4а. Длъжностите „педагогически съветник" и „психолог" се заемат от лица, които са придобили висше образование на образователно-квалификационна степен „магистър" или „бакалавър" по специалности от: 1. професионалните направления „Педагогика" и „Психология" с присъдена професионална квалификация „педагог", „социален педагог", „психолог" и/или „учител"; 2. друго професионално направление с присъдена професионална квалификация „учител" и допълнителна професионална квалификация по „психология"." § 4. В чл. 5 се правят следните изменения и допълнения: 1. В ал. 1 думите „чл. 30" се заменят с „чл. 7".

2. Алинея 2 се изменя така: „(2) Допълнително придобитата професионална квалификация след завършено висше образование се удостоверява със следните документи, издадени от висшите училища: 1. свидетелство за специализация или диплома за преквалификация, издавани на основание ПМС № 2 от 1973 г. за установяване на единната система за следдипломна квалификация на специалисти с висше образование (обн., ДВ, бр. 15 от 1973 г.; отм., ДВ, бр. 67 от 1980 г.); 2. диплома за преквалификация и свидетелство за специализация, издавани на основание ПМС № 42 от 1980 г. за Единната национална система за квалификация и преквалификация на кадрите (обн., ДВ, бр. 67 от 1980 г.; отм., ДВ, бр. 34 от 1990 г.); 3. свидетелство за квалификация на специалист с висше образование, свидетелство за специализация и правоспособност на специалист с висше образование, издавани на основание на Наредба № 7 от 1994 г. за единните държавни изисквания към съдържанието на основните документи, издавани от висшите и полувисшите училища (ДВ, бр. 80 от 1994 г.); 4. свидетелство за професионална квалификация, издавано на основание Наредбата за единните държавни изисквания към съдържанието на основните документи, издавани от висшите училища, приета с ПМС № 151 от 1997 г. (ДВ, бр. 31 от 1997 г.)."

3. Алинеи 3 и 4 се отменят. § 5. В чл. 6 ал. 2 се отменя. § 6. В чл. 8, ал. 2, изречение първо думите „чл. 3, ал. 4 и чл. 4, ал. 2" се заменят с „чл. 3 и 4", а думите „специализация или преквалификация, посочени" се заменят с „допълнителна професионална квалификация, посочена". § 7. Член 9 се отменя. § 8. В чл. 10 се правят следните изменения: 1. Алинея 1 се отменя.

2. Алинея 2 се изменя така: „(2) Кандидатите за заемане на длъжността „учител" по учебна практика и/или „учител" по учебна и лабораторна практика със завършено висше образование на образователно-квалификационна степен „специалист" имат равни права с кандидатите, завършили висше образование на образователно-квалификационна степен „бакалавър" и/или „магистър"." § 9. В допълнителните разпоредби се правят следните изменения и допълнения: 1. В § 1, т. 1 думата „дефектология" се заменя със „специална педагогика („дефектология").

2. Параграфи 2, 3 и 4 се изменят така: „§ 2. Длъжността „учител—рехабилитатор на слуха и говора" към училище или детска градина се заема от лица, които са придобили висше образование на образователно-квалификационна степен „магистър", „бакалавър" или „специалист" по: 1. специалност „специална педагогика" със специализация по „слухово-речева рехабилитация"; 2. специалност от професионално направление „филология" с присъдена професионална квалификация „учител" и допълнителна професионална квалификация по „слухово-речева рехабилитация" (сурдопедагогика). § 3. Длъжността „учител—рехабилитатор на зрително затруднени" към училище или детска градина се заема от лица, които са придобили висше образование на образователно-квалификационна степен „магистър", „бакалавър" или „специалист": 1. по специалност „специална педагогика" със специализация по „педагогика на зрително затруднени" (тифлопедагогика) или по специалност от професионално направление „педагогика" и допълнителна професионална квалификация по „педагогика на зрително затруднени" (тифлопедагогика); 2. с присъдена професионална квалификация „учител" и допълнителна професионална квалификация по „педагогика на зрително затруднени" (тифлопедагогика). § 4. Длъжностите „корепетитор" и „хореограф" се заемат от лица, които са придобили висше образование на образователно-квалификационна степен „магистър", „бакалавър" или „специалист" по специалности от професионално направление „Музикално и танцово изкуство"."

3. Създават се § 4а, 4б и 4в: „§ 4а. Длъжността „ръководител на учебно-изчислителен кабинет" се заема от лица, които могат да заемат длъжността „учител" по информатика и информационни технологии, съгласно приложението. § 4б. По смисъла на тази инструкция: 1. „Допълнителна професионална квалификация" е завършено обучение във форми за следдипломна квалификация към висше училище с продължителност не по-малко от 12 месеца.

2. Завършилите висше образование с присъдена професионална квалификация „специалист по педагогика", „преподавател по...", „специалист по... и преподавател", „педагог на... " имат правата на придобили професионална квалификация „учител". § 4в. Завършилите полувисше образование лица имат правата по § 5 от преходните и заключителните разпоредби на Закона за висшето образование (обн., ДВ, бр. 112 от 1995 г.; изм., бр. 28 от 1996 г., бр. 56 от 1997 г.; попр., бр. 57 от 1997 г.; изм., бр. 58 от 1997 г.; изм. и доп., бр. 60 от 1999 г.; попр., бр. 66 от 1999 г.; изм., бр. 111 и 113 от 1999 г.; бр. 54 от 2000 г.; изм., бр. 22 от 2001 г., бр. 40 от 2002 г.; изм. и доп., бр. 53 от 2002 г.)."

Преходни и заключителни разпоредби § 10. Заварените на съответните длъжности лица, които не отговарят на изискванията на тази инструкция, запазват правата си, ако са отговаряли на действащите по време на възникване на трудовите им правоотношения изисквания. § 11. Инструкцията влиза в сила от деня на обнародването й в „Държавен вестник".

Министър: И. Дамянов

Приложение към чл. 2 Виж в PDF-а на броя