Правилник за изменение и допълнение на Правилника за устройството, функциите и дейността на Държавно предприятие „Пристанищна инфраструктура“

МИНИСТЕРСТВО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА

Правилник за изменение и допълнение на Правилника за устройството, функциите и дейността на Държавно предприятие „Пристанищна инфраструктура“ (ДВ, бр. 36 от 2011 г.) § 1. Член 26 се изменя така: „Чл. 26. Главното управление се състои от 10 структурни звена на пряко подчинение на генералния директор на предприятието: 1. направление „Административна дейност“; 2. направление „Финанси и счетоводство“; 3. дирекция „Правна дейност и собственост“; 4. дирекция „Международно сътрудничество, протокол и връзки с обществеността“; 5. направление „Маркетинг на пристанищните дейности и екология“; 6. отдел „Човешки ресурси“; 7. сектор „Охрана и сигурност“; 8. дирекция „Инфраструктура и акватория“; 9. дирекция „Управление на европейски фондове“; 10. дирекция „Информационни системи и обслужване на корабния трафик“.“ § 2. Наименованието на чл. 27 „Канцелария“ се заличава. § 3. Член 27 се отменя. § 4. В чл. 28, т. 13 думите „Наредбата за възлагане на малки обществени поръчки (НВМОП)“ се заличават. § 5. В чл. 29, т. 5.15 думата „НВМОП“ се заличава. § 6. Наименованието на чл. 30 „Направление „Правна дейност“ се заменя с „Дирекция „Правна дейност и собственост“. § 7. Член 30 се изменя така: „Чл. 30. (1) Дирекция „Правна дейност и собственост“ осъществява дейностите по правното обслужване на предприятието и изпълнява следните функции: 1. оказва съдействие на управителния съвет и генералния директор за законосъобразно изпълнение на техните функции; 2. разработва и предлага решения по правни проблеми и становища по законосъобразността на договори, заповеди, правилници, инструкции и правила на предприятието; 3. осъществява процесуалното представителство по дела, по които предприятието е страна; 4. анализира и обобщава състоянието на заведените от и срещу предприятието дела; 5. дава становища относно процедурите по изпълнението на влезли в сила съдебни решения; 6. дава становища по законосъобразност и оказва правно съдействие при провеждане на процедури по реда на ЗОП, Кодекса на труда и други процедури; 7. следи за законосъобразността на процедурите, свързани с възникването, изменянето и прекратяването на трудовите правоотношения; 8. участва в разработването на вътрешни актове, свързани с дейността на предприятието, както и такива, възложени за разработване на предприятието; 9. предприема необходимите правни действия за събиране вземанията на предприятието; 10. дава правни становища по постъпили молби, жалби, сигнали и предложения, връзка с дейността и функциите на предприятието; 11. дава правни становища по прилагането на законовите, подзаконовите нормативни актове и актовете на генералния директор и управителния съвет на предприятието; 12. участва със свои представители в работни групи за изработване на проекти на нормативни актове в областта на транспорта; 13. участва в международни групи в областта на пристанищната инфраструктура, като дава становища по отношение на съответствието между международните и националните правни норми; 14. предприема и предлага действия за правна защита на имуществото, предоставено на предприятието; 15. изготвя становища по направени предложения за промени в структурата на предприятието; 16. изготвя проекти на решения за предоставяне или за отказ за предоставяне на достъп до обществена информация по Закона за достъп до обществена информация след представяне на мотивирано становище от съответното структурно звено за наличието на информацията и нейния характер.

(2) Дирекция „Правна дейност и собственост“ осъществява дейностите по управлението на собствеността на предприятието и изпълнява следните функции: 1. подготвя документите, необходими за издаване на актове за държавна собственост, осигурява поддържането им в актуално състояние и води актова книга на недвижимите имоти, собственост на предприятието; 2. организира набирането, поддържането и предоставянето на актуални специализирани данни за обектите по чл. 32, ал. 1, т. 1 от Закона за кадастъра и имотния регистър и създаването на кадастрални карти, специализирани кадастрални карти, регистри и информационни системи; 3. създава устройствени планове за недвижимите имоти, собственост на предприятието, в съответствие със Закона за устройство на територията и поддържане на база данни за съществуващите такива; 4. изготвя, поддържа и съхранява регистър, съдържащ данни за пристанищната инфраструктура на пристанищата за обществен транспорт с национално значение; 5. изготвя, поддържа и съхранява регистър, съдържащ данни за недвижимите имоти, собственост на предприятието, с изключение на тези в пристанищата за обществен транспорт с национално значение; 6. съставя и поддържа регистър на проведените обществени поръчки в предприятието при изпълнение на инвестиционната програма на предприятието; 7. организира дейностите по изграждане, реконструиране, рехабилитиране и поддържане на недвижимите имоти, собственост на предприятието, с изключение на тези в пристанищата за обществен транспорт с национално значение; 8. осигурява техническо и документално съдействие при отчуждаване на недвижими имоти на трети лица за изграждане или разширение на пристанища за обществен транспорт с национално значение; 9. изготвя и съгласува проекти на договори във връзка с управлението на собствеността, по които страна е предприятието; 10. подготвя и организира процедури за разпореждане с недвижими имоти, управлявани от предприятието, както и контрола по изпълнението на сключените договори за наем в съответствие с действащото законодателство; 11. участва в процедурите при фактическото приемане и предаване на недвижимите имоти – публична и частна държавна собственост; 12. участва в процедури по инвентаризация и бракуване на активи, собственост на предприятието, съобразно функционалната си компетентност; 13. съдейства за ефективното управление на недвижимите имоти, собственост на предприятието.

(3) Дирекцията участва в подготовката и провеждането на процедурите за възлагане на обществените поръчки по реда на ЗОП и другите нормативни актове съобразно функционалната си компетентност.“ § 8. Наименованието на чл. 31 „Направление „Международна дейност и протокол“ се заменя с „Дирекция „Международно сътрудничество, протокол и връзки с обществеността“. § 9. Член 31 се изменя така: „Чл. 31. Дирекция „Международно сътрудничество, протокол и връзки с обществеността“ изпълнява следните функции: 1. разработва програми и концепции за развитие на международното сътрудничество на предприятието и води международната кореспонденция, както и осъществява протоколната кореспонденция на генералния директор и на управителния съвет; 2. съгласува материали, свързани с подписването, одобряването и утвърждаването на международни договори и програми, съхранява копия от подписаните международни документи и предоставя информация по международното сътрудничество; 3. подготвя и предоставя справки и информация по международното сътрудничество; 4. подготвя и съгласува програмите за посещение в страната на чуждестранни делегации и на официални гости на предприятието и осъществява цялостната организация на посещенията; 5. участва при организирането и провеждането на международни преговори и срещи; 6. подготвя участието и участва с представители на предприятието в международни групи в областта на пристанищната дейност и услуги; 7. подготвя необходимите документи и организира задграничните командировки на служителите на предприятието и на управителния съвет; 8. планира, подготвя и осигурява логистиката на посещения и срещи в страната и в чужбина, домакинствани от други институции за лицата, с право на протоколно обслужване чрез предвидени организационни дейности; 9. организира и координира работната програма на генералния директор и на управителния съвет; 10. съдейства при осигуряването на преводи от и на български език; 11. отговаря за предоставяне на информацията в съответствие с конституционните права на гражданите след вземане на решение от компетентните и упълномощените лица по Закона за достъп до обществена информация; 12. подготвя проект на комуникационна програма на предприятието, съобразена с утвърдената годишна програма за дейността му и принципите на публичност и прозрачност; 13. информира обществеността за политиката на предприятието и за осъществяваните от него програми и дейности; 14. работи в координация със звената за връзки с обществеността на Министерството на информационните технологии и съобщенията и другите администрации, дипломатическите и търговските представители, с представителствата на водещи сдружения, организации и финансови институции; 15. организира проучването и анализирането на общественото мнение преди, по време и след провеждането на определена политика на предприятието и анализира публикациите в средствата за масово осведомяване за дейността на предприятието; 16. координира публикуването на информация на официалната интернет страница на предприятието, като публикува информация; 17. обезпечава информационно планираните събития, организирани от предприятието или с участието на представители на предприятието; 18. участва в разработването и прилагането на единни комуникационни стандарти на предприятието; 19. организира и разработва информационни материали; 20. участва в подготовката и провеждането на процедурите за възлагане на обществените поръчки по реда на ЗОП и другите нормативни актове съобразно функционалната си компетентност.“ § 10. Наименованието на чл. 32 „Направление „Анализи на пристанищните дейности и екология“ се заменя с „Направление „Маркетинг на пристанищните дейности и екология“. § 11. В чл. 32 се правят следните изменения: 1. В ал. 1 думата „Анализи“ се заменя с „Маркетинг“.

2. В ал. 8 думата „НВМОП“ се заличава. § 12. Наименованието на чл. 35 „Представител на ръководството по СУК“ се заличава. § 13. Член 35 се отменя. § 14. Наименованието на чл. 36 „Дирекция „Инфраструктура, акватория и собственост“ се заменя с „Дирекция „Инфраструктура и акватория“. § 15. Член 36 се изменя така: „Чл. 36. Дирекция „Инфраструктура и акватория“ осъществява дейностите по поддържане на предоставената на предприятието публична и частна държавна собственост в пристанищата за обществен транспорт с национално значение и изпълнява функции по: 1. изграждане, реконструкция, рехабилитация и поддържане на пристанищата за обществен транспорт с национално значение; 2. обезпечаване на достъп до пристанищата за обществен транспорт с национално значение; 3. поддържане на съществуващите и изграждане на нови подходни канали, пристанищни акватории, морски и речни депа за изхвърляне на драгажна маса, вълноломи, защитни съоръжения и други, обслужващи пристанищата за обществен транспорт с национално значение; 4. осъществяване на навигационното осигуряване на корабоплаването във вътрешните морски води, каналите и акваторията на пристанищата; 5. подпомагане министъра на транспорта, информационните технологии и съобщенията при осъществяване на контрола по изпълнението на концесионните договори; 6. подпомагане министъра на транспорта, информационните технологии и съобщенията при осъществяване на контрола за изпълнението на договорите по § 74 ЗМПВВППРБ с едноличните търговски дружества за извършване на пристанищни услуги по чл. 116, ал. 1 от закона съобразно функционалната си компетентност; 7. обосноваване, мотивиране и подготвяне на проекти на решение на управителния съвет на предприятието за реконструкция и рехабилитация на цяло или на част от съществуващо пристанище за обществен транспорт с национално значение по чл. 112в, ал. 1 ЗМПВВППРБ; 8. обосноваване, мотивиране и подготвяне на проекти на решение за инвестиционно проектиране по чл. 112в, ал. 2 ЗМПВВППРБ; 9. участие в изготвянето на проект на национална програма за развитие на пристанищата за обществен транспорт по чл. 103а, ал. 2 ЗМПВВППРБ; 10. участие в изработването на дългосрочна програма по чл. 115у, ал. 1 ЗМПВВППРБ; 11. участие в изработването на годишна програма за следващата календарна година по чл. 115у, ал. 2 ЗМПВВППРБ с подробна информация за инвестициите и разходите; 12. изготвяне на годишен проект на програма на предприятието за обосноваване на необходимите разходи за осигуряване на безопасност на корабоплаването в каналите и акваторията на пристанищата за обществен транспорт с национално и регионално значение, проектиране, изграждане, развитие, безопасност и поддръжка на пристанищата за обществен транспорт с национално значение, както и на вълноломите и укрепителните съоръжения в прилежащата им акватория; 13. организиране на демонтирането и изнасянето на съоръженията по чл. 63 ЗМПВВППРБ; 14. извършване на дейности по отношение на изпълнението на екологичните изисквания на законодателството на Република България и Европейския съюз; 15. подпомагане министъра на транспорта, информационните технологии и съобщенията при изготвяне на становища за съгласуване на инвестиционни и други проекти, които са свързани с дейността на направлението; 16. създаване на генерални планове за пристанищата за обществен транспорт с национално значение по чл. 112а ЗМПВВППРБ и поддържане в актуално състояние на съществуващите такива; 17. осъществяване на дейности за контрол, анализ и прогноза за състоянието на пристанищната инфраструктура, включително и извършване на мониторинг на съоръженията в пристанищата за обществен транспорт с национално значение; 18. вземане на участие и даване на становища при разработването на различни нормативни актове, свързани с дейността на направлението; 19. вземане на участие в подготовката и провеждането на процедурите за възлагане на обществените поръчки по реда на ЗОП и другите нормативни актове съобразно функционалната си компетентност.“ § 16. В чл. 38, ал. 2 думата „НВМОП“ се заличава.

Министър: Ивайло Московски