Наредба № 44 от 20 октомври 2011 г. за изискванията към дейността на колективните инвестиционни схеми, инвестиционните дружества от затворен тип и управляващите дружества

КОМИСИЯ ЗА ФИНАНСОВ НАДЗОР

НАРЕДБА № 44 от 20 октомври 2011 г. за изискванията към дейността на колективните инвестиционни схеми, инвестиционните дружества от затворен тип и управляващите дружества

Глава първа

ОБЩИ ПОЛОЖЕНИЯ Чл. 1. С наредбата се уреждат: 1. съдържанието на договорите на инвестиционното дружество с управляващото дружество и с банката депозитар, съответно на управляващото дружество с банката депозитар; 2. ликвидността на колективните инвестиционни схеми и допълнителните изисквания към прехвърляемите ценни книжа, инструментите на паричния пазар и другите активи, в които колективните инвестиционни схеми и инвестиционните дружества от затворен тип могат да инвестират; 3. начинът и редът за оценка на активите и пасивите на колективните инвестиционни схеми, инвестиционните дружества от затворен тип, за изчисляване на нетната стойност на активите, изчисляване на емисионната стойност и цената на обратно изкупуване на дяловете на колективните инвестиционни схеми; 4. дейността по емитиране, продажба и обратно изкупуване на дялове на колективни инвестиционни схеми; 5. съдържанието на проспектите, отчетите, рекламните съобщения; 6. дейността и изискванията към структурите от вида главна – захранваща колективна инвестиционна схема; 7. преобразуването и прекратяването на колективни инвестиционни схеми; 8. другите изисквания към дейността на колективните инвестиционни схеми, насочени към защита на интересите на инвеститорите; 9. изискванията към организацията и дейността на управляващите дружества, тяхната капиталова адекватност и ликвидност; 10. изискванията към дейността на инвестиционните дружества от затворен тип.

Глава втора

ИЗИСКВАНИЯ КЪМ ДЕЙНОСТТА НА КОЛЕКТИВНИТЕ ИНВЕСТИЦИОННИ СХЕМИ

Раздел I

Договор на инвестиционното дружество с управляващото дружество Чл. 2. Договорът на инвестиционното дружество с управляващото дружество съдържа най-малко: 1. разпределението на правата и задълженията между управителния орган на инвестиционното дружество и управляващото дружество във връзка с управлението на дейността на инвестиционното дружество; 2. описание на средствата и процедурите, посредством които управляващото дружество ще има достъп до съществената информация, необходима за изпълнение на задълженията му; 3. описание на процедурите, посредством които инвестиционното дружество може да извършва преглед на дейността на управляващото дружество във връзка с нормативно установените и договорни задължения; 4. правилата за ефективно предотвратяване и/или разрешаване на конфликти на интереси между тях; 5. задължението на инвестиционното дружество да даде на банката депозитар съгласие за незабавно инкасо, както и да изпрати на управляващото дружество копие от това съгласие; 6. възможността за упълномощаване на управляващото дружество от инвестиционното дружество за участие в общи събрания на емитентите, в чиито финансови инструменти са инвестирани активите на инвестиционното дружество; 7. условията, необходими за замяна на управляващото дружество и процедурата, по която цялата съществена информация се изпраща на новото управляващо дружество; 8. условията и реда за издаването (продажбата) и обратното изкупуване на акциите на инвестиционното дружество от отворен тип чрез управляващото дружество, както и за делегирането на тези функции от управляващото дружество на трето лице; 9. условията и реда за администриране на акциите на инвестиционното дружество, включително правни и счетоводни услуги във връзка с управление на активите, искания за информация на инвеститорите, оценка на активите и пасивите, и изчисляване нетната стойност на активите, контрол за спазване на законовите изисквания и вътрешните правила, разпределение на дивиденти, изпълнение на договори, водене на отчетност; 10. правилата за контрол от инвестиционното дружество на разходите, извършени от управляващото дружество, във връзка с нормативно установените и договорни задължения; 11. срокът на договора, ако има такъв, както и условията и реда за изменение, разваляне и прекратяване на договора, включително в случаите, когато управляващото дружество е уведомило инвестиционното дружество за взето от управляващото дружество решение за преобразуване, откриване на производство за обявяване в несъстоятелност или за прекратяване на договора, както и при отнемане на лиценза на управляващото дружество.

Раздел II

Съдържание на договора на управляващото дружество с банката депозитар Чл. 3. (1) Когато колективната инвестиционна схема с произход от Република България е управлявана от управляващо дружество с произход от друга държава членка или управляващото дружество с произход от Република България управлява колективната инвестиционна схема с произход от друга държава членка, управляващото дружество и банката депозитар сключват писмено споразумение, с което се определя информацията, необходима за изпълнението на функциите на банката депозитар съгласно приложимото законодателство.

(2) Писменото споразумение между управляващото дружество и банката депозитар съдържа най-малко следните елементи, свързани с предоставяните услуги и процедурите, които страните по споразумението трябва да следват: 1. описание на процедурите, включително тези, свързани със съхранение на активи, които трябва да бъдат възприети за всеки вид актив на колективната инвестиционна схема, поверен на банката депозитар; 2. описание на процедурите, които трябва да бъдат следвани, когато се предвижда промяна на правилата или проспекта на колективната инвестиционна схема и определящи случаите, при които банката депозитар следва да бъде информирана или при които е необходимо предварително съгласие на банката депозитар, за да се пристъпи към изменението; 3. описание на средствата и процедурите, посредством които банката депозитар ще предаде на управляващото дружество всяка съществена информация, необходима на управляващото дружество за изпълнение на неговите задължения, включително описание на средствата и процедурите относно упражняването на всякакви права, произтичащи от финансовите инструменти, и средствата и процедурите, прилагани с цел да се позволи на управляващото дружество и на колективната инвестиционна схема да разполагат със своевременен и подходящ достъп до информацията, свързана със сметките на колективната инвестиционна схема; 4. описание на средствата и процедурите, посредством които банката депозитар ще има достъп до цялата важна информация, която й е необходима за изпълнение на нейните задължения; 5. описание на процедурите, посредством които банката депозитар е в състояние да изпраща запитвания относно дейността на управляващото дружество и да оценява качеството на предадената информация, включително чрез посещения на място; 6. описание на процедурите, посредством които управляващото дружество може да извършва преглед на дейността на банката депозитар във връзка с договорните й задължения.

(3) Подробности относно средствата и процедурите по ал. 2, т. 3 и 4 могат да бъдат уредени и в отделно споразумение между страните.

Чл. 4. (1) Писменото споразумение между управляващото дружество и банката депозитар по чл. 3, ал. 1 съдържа най-малко следните елементи, свързани с обмена на информация, със задълженията за поверителност и с мерките срещу изпиране на пари: 1. списък на цялата информация, която трябва да се обмени между колективната инвестиционна схема, управляващото дружество и банката депозитар, свързана с продажбата, издаването, обратното изкупуване и обезсилване на дяловете на колективната инвестиционна схема; 2. задълженията за поверителност, приложими по отношение на страните по споразумението; 3. информация относно задачите и отговорностите на страните по споразумението по отношение на задълженията в областта на предотвратяване изпирането на пари и финансирането на тероризъм, ако е приложимо.

(2) Посочените в ал. 1, т. 2 задължения следва да са формулирани така, че да не затрудняват достъпа на Комисията за финансов надзор, наричана по-нататък „комисията“, съответно на компетентните органи на държавата членка по произход на управляващото дружество и на компетентните органи на държавата членка по произход на колективната инвестиционна схема, до важни документи и информация.

Чл. 5. Когато управляващото дружество и банката депозитар делегират част от функциите си на трети лица, писменото споразумение по чл. 3, ал. 1 съдържа най-малко следните елементи: 1. задължение на двете страни по споразумението да предоставят редовно подробна информация за всяко трето лице, определено от банката депозитар или управляващото дружество да изпълнява техни функции; 2. задължение при поискване от всяка от страните другата страна да предостави информация относно критериите, използвани при избора на третото лице, и мерките, предприети за текущ контрол на дейностите, извършвани от избраното трето лице; 3. заявление, че отговорността на банката депозитар съгласно чл. 37 ЗДКИСДПКИ не се променя от обстоятелството, че всички или част от активите на колективната инвестиционна схема са предадени на съхранение на трето лице.

Чл. 6. (1) Писменото споразумение по чл. 3, ал. 1 между управляващото дружество и банката депозитар включва най-малко следните елементи, свързани с евентуални изменения в него и прекратяването му: 1. срока на валидност на споразумението; 2. условията, при които споразумението може да бъде изменено или прекратено; 3. условията, необходими за улесняване на замяната на банката депозитар и процедурата, по която цялата съществена информация се изпраща на новата банка депозитар.

(2) В споразумението следва да бъде конкретизирано, че законодателството на държавата членка по произход на колективната инвестиционна схема се прилага по отношение на споразумението.

(3) Когато страните по споразумението се съгласят да използват електронни средства за предаване на част или на цялата информация, която се обменя между тях, то следва да включва клаузи, гарантиращи съхраняването на такава информация.

(4) В случай че споразумението е приложимо спрямо повече от една колективна инвестиционна схема, схемите се изброяват в него. Ако колективните инвестиционни схеми са с произход от различни държави членки, споразумението следва да посочи специфичните изисквания във връзка с изпълнението на функциите на управляващото дружество и отношенията му с банката депозитар съгласно приложимото законодателство на държавата по произход на всяка от колективните инвестиционни схеми.

Чл. 7. Управляващо дружество с произход от Република България, което управлява колективна инвестиционна схема с произход от Република България, сключва с банката депозитар договор, който освен съдържанието по чл. 3 – 6 съдържа и: 1. задължението на банката депозитар да следи дали възнаграждението на управляващото дружество е изчислено и изплатено в съответствие със закона и устава, съответно правилата на колективната инвестиционна схема; 2. задължението на банката депозитар да се отчита пред колективната инвестиционна схема най-малко веднъж месечно за поверените й активи и извършените операции; 3. забрана за банката депозитар да прихваща свои вземания срещу колективната инвестиционна схема за сметка на поверените й от нея парични средства и финансови инструменти; 4. разходите по видове, които ще бъдат поети от всяка от страните; 5. реда за предаване на банката депозитар на цялата налична при управляващото дружество информация и документация във връзка с договорния фонд при отнемане на лиценза за извършване на дейност, при прекратяване или обявяване в несъстоятелност на управляващото дружество; 6. отговорността на страните за неизпълнение на договорните задължения, включително отговорността на банката депозитар и реда, по който притежателите на дялове могат да търсят такава отговорност съгласно чл. 37 ЗДКИСДПКИ.

Раздел III

Ликвидност на колективната инвестиционна схема и допълнителни изисквания към ценните книжа, инструментите на паричния пазар и другите активи по чл. 38 ЗДКИСДПКИ Чл. 8. (1) Колективната инвестиционна схема е длъжна да инвестира в ликвидни прехвърляеми ценни книжа и други ликвидни финансови активи по чл. 38 ЗДКИСДПКИ, както и да поддържа такава структура на активите и пасивите, която да й позволява да изпълнява във всеки момент задълженията си по обратното изкупуване на дяловете.

(2) Управляващото дружество е длъжно да спазва изискването по ал. 1 за всяка колективна инвестиционна схема, която управлява, както и да не излага колективната инвестиционна схема на рискове, които не съответстват на рисковия й профил.

Чл. 9. (1) Управляващото дружество приема правила за поддържане и управление на ликвидността за всяка колективна инвестиционна схема, която управлява. В правилата се посочват принципите и методите на управление, както и правата и задълженията на лицата, отговорни за управлението, отчетността и вътрешния контрол върху ликвидността. Правилата се представят в комисията в 7-дневен срок от приемането им, съответно от тяхната промяна.

(2) Ако представените правила по ал. 1 не гарантират поддържането на ликвидността, заместник-председателят, ръководещ управление „Надзор на инвестиционната дейност“, наричан по-нататък „заместник-председателя“, дава задължителни указания за промяна на правилата.

Чл. 10. (1) Управляващото дружество е длъжно постоянно да следи за ликвидността на всяка колективна инвестиционна схема, която управлява. Когато установи, че тя не отговаря на изискванията на наредбата, дружеството незабавно предприема мерки за привеждането й в съответствие.

(2) В случай на залог на активи или ако съществува друго ограничение за тяхното използване от колективната инвестиционна схема, те не се включват при изчисляване на ликвидността.

Чл. 11. (1) Прехвърляемите ценни книжа, в които може да инвестира колективната инвестиционна схема, трябва да отговарят на следните условия: 1. потенциалните загуби, които колективната инвестиционна схема може да понесе от държането им, се ограничават до размера на сумата, платена за тях; 2. тяхната ликвидност не трябва да излага на риск способността на колективната инвестиционна схема да изкупува обратно дяловете си по искане на притежателите им; 3. имат надеждна оценка, която се определя, както следва: а) ценните книжа, допуснати до или търгувани на регулиран пазар по чл. 38, ал. 1, т. 1 – 4 ЗДКИСДПКИ, имат точни, надеждни и редовно установявани пазарни цени или цени, предоставени от независими от емитентите системи за оценяване; б) ценните книжа по чл. 38, ал. 2 ЗДКИСДПКИ имат периодична оценка, извършена въз основа на информация, произтичаща от емитента, или въз основа на компетентно инвестиционно проучване; 4. за тях е налице информация, която се счита за подходяща, ако: а) за ценните книжа, допуснати до или търгувани на регулиран пазар по чл. 38, ал. 1, т. 1 – 4 ЗДКИСДПКИ, се предоставя към пазара редовно точна и подробна информация за ценната книга или когато е приложимо, за портфейла на ценната книга; б) за ценните книжа по чл. 38, ал. 2 ЗДКИСДПКИ се предоставя редовно точна информация към колективната инвестиционна схема за ценната книга или когато е приложимо, за портфейла на ценната книга; 5. са свободно прехвърляеми; 6. тяхното придобиване съответства на инвестиционните цели и/или инвестиционната политика на колективната инвестиционна схема; 7. рисковете, свързани с тях, са адекватно обхванати от правилата за управление на риска на колективната инвестиционна схема.

(2) Счита се, че ценните книжа по чл. 38, ал. 1, т. 1 – 3 ЗДКИСДПКИ отговарят на изискванията по ал. 1, т. 2 и 5, ако колективната инвестиционна схема не разполага с информация, която да доведе до друг извод.

(3) За прехвърляеми ценни книжа по чл. 38 ЗДКИСДПКИ се считат и акциите/дяловете на инвестиционно дружество, договорен фонд или дялов тръст от затворен тип, ако: 1. отговарят на условията по ал. 1 и 2; 2. инвестиционните дружества и дяловите тръстове прилагат правила за корпоративно управление, приложими към дружествата, а договорните фондове са предмет на правила за корпоративно управление, еквивалентни на тези, приложими към дружествата; 3. дружеството, което управлява договорния фонд, съответно дружеството, което управлява активите на инвестиционното дружество и дяловия тръст, ако има такова, е предмет на национална регулация, с цел защита на инвеститорите.

(4) За прехвърляеми ценни книжа по чл. 38 ЗДКИСДПКИ се считат и финансовите инструменти, които отговарят на условията по ал. 1 и 2 и са гарантирани от или са свързани с доходността на други активи, които могат да са различни от тези по чл. 38, ал. 1 ЗДКИСДПКИ.

(5) Когато финансовите инструменти по ал. 4 съдържат вграден деривативен инструмент, по отношение на вградения деривативен инструмент се прилага чл. 40 – 43 ЗДКИСДПКИ.

Чл. 12. (1) Инструменти на паричния пазар по смисъла на § 1, т. 6 от допълнителните разпоредби на ЗДКИСДПКИ са инструменти, които са: 1. финансови инструменти, допуснати до търговия или търгувани на регулиран пазар по смисъла на чл. 38, ал. 1, т. 1 – 3 ЗДКИСДПКИ; 2. финансови инструменти, които не са допуснати до търговия.

(2) Инструментите на паричния пазар, в които може да инвестира колективната инвестиционна схема, се считат за обичайно търгувани на паричния пазар, ако отговарят на едно от следните изисквания: 1. имат падеж при емитирането до 397 дни вкл.; 2. имат остатъчен срок до падежа до 397 дни вкл.; 3. подлежат на редовни корекции на доходността при условията на паричния пазар най-малко на всеки 397 дни; 4. рисковият им профил, вкл. по отношение на кредитния им риск и риска, свързан с лихвения процент, съответства на рисковия профил на финансовите инструменти с падеж по т. 1 и 2 или с корекции на доходността по т. 3.

Чл. 13. (1) Инструментите на паричния пазар, в които може да инвестира колективната инвестиционна схема, са ликвидни инструменти на паричния пазар, ако могат да бъдат продадени при ограничени разходи и в адекватно кратък времеви период, предвид задължението на колективната инвестиционна схема да изкупи обратно дяловете си по искане на всеки от притежателите на дялове.

(2) Инструментите на паричния пазар, в които може да инвестира колективната инвестиционна схема, са инструменти, чиято стойност може да бъде определена точно по всяко време, ако за тях са налице точни и надеждни системи за оценка, които отговарят на следните изисквания: 1. позволяват на колективната инвестиционна схема да изчислява нетната стойност на активите си, базирайки се на стойността, на която инструментът, включен в портфейла й, може да бъде разменен между информирани и изразили съгласие независими страни при условията на справедлив договор; 2. базират се на пазарни данни или на модели за оценка, включително системи, основани на амортизационни стойности/разходи.

(3) Счита се, че инструментите на паричния пазар по чл. 38, ал. 1, т. 1 – 3 ЗДКИСДПКИ отговарят на изискванията по ал. 1 и 2, ако колективната инвестиционна схема не разполага с информация, която да доведе до друг извод.

Чл. 14. (1) Инструментите на паричния пазар по чл. 38, ал. 1, т. 9 ЗДКИСДПКИ, които са различни от тези, търгувани на регулиран пазар, но чиято емисия или емитент са регулирани за целите на защита на инвеститорите и спестяванията, трябва да отговарят на следните условия: 1. отговарят на поне едно от изискванията по чл. 12, ал. 1 и на всички изисквания по чл. 13, ал. 1 – 3 ; 2. свободно прехвърляеми са и за тях да е налична подходяща информация, включително информация, необходима за извършване на подходяща оценка на кредитните рискове, свързани с инвестициите в тях, вземайки предвид изискванията по ал. 2 – 4 .

(2) За инструментите на паричния пазар по чл. 38, ал. 1, т. 9 ЗДКИСДПКИ, букви „б“ и „г“, за инструментите на паричния пазар по чл. 38, ал. 1, т. 9 ЗДКИСДПКИ, буква „а“, които са емитирани от регионални или местни органи в Република България или друга държава членка или от публична международна организация, в която членува поне една държава членка, но които не са гарантирани от държава членка, както и в случаите на федерална държава, която е държава членка – от един от членовете на федералната държава, за подходяща по ал. 1, т. 2 информация се счита, ако са налице: 1. информация за емисията или програмата за емитиране, както и за юридическото и финансовото състояние на емитента преди емитиране на инструмента на паричния пазар; 2. актуализация на информацията по т. 1, която се извършва най-малко веднъж годишно и при всяко значимо събитие; 3. проверка на информацията по т. 1, която се извършва от подходящо квалифицирани трети страни, които са независими от емитента; 4. надеждни статистически данни за емисията или за програмата на емитиране.

(3) За инструментите на паричния пазар по чл. 38, ал. 1, т. 9, буква „в“ ЗДКИСДПКИ се счита, че е налична подходяща по ал. 1, т. 2 информация, ако са налице: 1. информация за емисията или програмата за емитиране, или за юридическото и финансовото състояние на емитента преди емитирането на инструмента на паричния пазар; 2. актуализация на информацията по т. 1, която се извършва поне веднъж годишно и при всяко значимо събитие; 3. надеждни статистически данни за емисията или за програмата за емитиране или други данни, позволяващи извършването на подходяща оценка на кредитните рискове, свързани с инвестициите в такива инструменти.

(4) За инструментите на паричния пазар по чл. 38, ал. 1, т. 9, буква „а“ ЗДКИСДПКИ, различни от изброените в ал. 2 и издадените от Европейската централна банка, от Българската народна банка или от централна банка на друга държава членка, за подходяща по ал. 1, т. 2 информация се счита информацията за емисията или програмата за емитиране или за юридическото и финансовото състояние на емитента преди емитирането на инструмента.

Чл. 15. Лицето по чл. 38, ал. 1, т. 9, буква „в“ ЗДКИСДПКИ, което е обект и спазва правила, приети от съответния компетентен орган, които са поне толкова строги, колкото са изискванията, определени от правото на Европейския съюз, трябва да е емитент, който е обект на и спазва правилата за пруденциален надзор, както и който отговаря едно от следните условия: 1. да е със седалище в държава, принадлежаща към Европейското икономическо пространство; 2. да е със седалище в държава – страна по Споразумението за Организацията за икономическо сътрудничество и развитие, принадлежаща към Групата на десетте; 3. да има определен кредитен рейтинг, не по-нисък от инвестиционен, присъден от агенция за кредитен рейтинг, регистрирана или сертифицирана съгласно Регламент № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (ОВ, L 302/1 от 17 ноември 2009 г.), наричан по-нататък „Регламент (ЕС) № 1060/2009“; 4. може да бъде доказано от комисията на базата на задълбочени анализи на лицето, че пруденциалните правила, които то спазва, са толкова строги, колкото са изискванията, определени от правото на Европейския съюз.

Чл. 16. (1) Дружествата за секюритизация по чл. 38, ал. 1, т. 9, буква „г“, подбуква „бб“ ЗДКИСДПКИ са структури с корпоративен, тръстов или договорен характер, учредени за целите на извършване на секюритизиращи операции.

(2) Банковата линия за осигуряване на ликвидност е банково улеснение, осигурено от институция, която изпълнява изискванията по чл. 38, ал. 1, т. 9, буква „в“ ЗДКИСДПКИ.

Чл. 17. (1) Деривативните финансови инструменти по чл. 38, ал. 1, т. 7 и 8 ЗДКИСДПКИ са ликвидни, ако базовите им активи се състоят от един или повече: 1. активи, изброени в чл. 38, ал. 1 ЗДКИСДПКИ, вкл. финансови инструменти, които имат една или повече характеристики на тези активи; 2. лихвени проценти; 3. валута или валутни курсове; 4. финансови индекси.

(2) Извънборсовите деривативни инструменти следва да отговарят и на изискванията по чл. 38, ал. 1, т. 8, букви „б“ и „в“ ЗДКИСДПКИ; Чл. 18. (1) Деривативните финансови инструменти по чл. 38, ал. 1, т. 7 и 8 ЗДКИСДПКИ следва да включват инструменти, които отговарят на следните критерии: 1. позволяват прехвърлянето на кредитния риск на базовите активи по чл. 17, ал. 1, т. 1, самостоятелно от другите рискове, свързани с актива; 2. чрез тях не може да бъде извършена доставка или прехвърляне, включително чрез парично плащане, на активи, различни от тези в чл. 38, ал. 1 и 2 ЗДКИСДПКИ; 3. отговарят на критериите за извънборсови деривативни инструменти по чл. 38, ал. 1, т. 8, букви „б“ и „в“ ЗДКИСДПКИ и ал. 2 и 3; 4. рисковете, свързани с тях, са съответно обхванати от правилата за управление на риска на колективната инвестиционна схема, както и от механизмите за вътрешен контрол в случаите на риск от асиметрия на информацията между колективната инвестиционна схема, от една страна, и насрещната страна по деривативен финансов инструмент за прехвърляне на кредитен риск, от друга, произтичащ от потенциален достъп на насрещната страна до вътрешна/непублична информация относно предприятията, чиито активи са базови за деривативния финансов инструмент за прехвърляне на кредитен риск.

(2) Справедливата стойност на деривативните финансови инструменти по чл. 38, ал. 1, т. 8, буква „в“ ЗДКИСДПКИ е цената, за която активите могат да бъдат разменени, а задълженията по тях – погасени между добре информирани и изразили съгласие несвързани страни в сделка.

(3) Надежната и подлежаща на проверка оценка на деривативните финансови инструменти по чл. 38, ал. 1, т. 8 ЗДКИСДПКИ съответства на справедливата стойност по ал. 2, като не се базира само на пазарни котировки от насрещната страна и отговаря на следните критерии: 1. базата за оценка е надеждна и актуална пазарна цена на инструмента, а в случаите, когато не е налична такава цена, оценката се извършва на базата на модел за определяне на цената, който използва подходяща общоприета методология; 2. проверката на оценката се извършва по един от следните начини: а) от подходяща трета страна, независима от насрещната страна по сделката с деривативния финансов инструмент, търгуван на извънборсови пазари, която извършва проверките достатъчно често и по начин, който позволява на колективната инвестиционна схема да провери коректността на оценката; б) от звено в управляващото дружество, което управлява колективната инвестиционна схема, което разполага с необходимите за това човешки и технически ресурси и е независимо от отдела, който управлява активите.

(4) Ликвидните финансови активи по чл. 38, ал. 1, т. 8 ЗДКИСДПКИ не включват деривативни финансови инструменти с базов актив – стоки.

(5) Допълнителните ликвидни активи по чл. 38, ал. 4 ЗДКИСДПКИ включват паричните средства на каса на колективната инвестиционна схема.

Чл. 19. (1) Колективната инвестиционна схема може да инвестира в деривативни финансови инструменти с базов актив – финансови индекси по чл. 38, ал. 1, т. 7 и 8 ЗДКИСДПКИ, ако финансовите индекси отговарят на следните условия: 1. достатъчно диверсифицирани са, ако са изпълнени следните критерии: а) индексът е съставен по такъв начин, че движението на цената и активността на търговията с един компонент от индекса не влияят значително на целия индекс; б) ако индексът е съставен от активи по чл. 38, ал. 1 ЗДКИСДПКИ и неговият състав е диверсифициран поне колкото състава на индексите по чл. 46 ЗДКИСДПКИ; в) ако индексът е съставен от активи, различни от тези по чл. 38, ал. 1 ЗДКИСДПКИ, неговият състав е диверсифициран по начин, еквивалентен на този на индексите по чл. 46 ЗДКИСДПКИ; 2. представляват адекватен бенчмарк (общоприет еталон) за пазара, за който се отнасят, ако са изпълнени следните критерии: а) индексът измерва представителна група активи по подходящ начин; б) индексът се преразглежда и балансира периодично съгласно публично оповестени критерии, с цел да продължи да отразява адекватно съответния пазар; в) активите, от които е съставен индексът, са достатъчно ликвидни, което позволява на потребителите да възпроизвеждат индекса, ако е необходимо; 3. публикувани са по подходящ начин, ако са изпълнени следните критерии: а) процесът на публикуване се основава на надеждни процедури за събиране на цените, изчисляване и последващо публикуване на стойността на индекса, включително процедури за остойностяване на компонентите, които нямат пазарна цена; б) съществената информация относно изчисляването на индекса, методологиите за балансиране на индекса, промените на индекса, както и относно наличието на оперативни затруднения при предоставянето на навременна и точна информация се предоставя на широка и навременна основа.

(2) Когато съставът на активите, които са базови активи на деривативни финансови инструменти по чл. 38, ал. 1 ЗДКИСДПКИ, не отговаря на изискванията по ал. 1, тези деривативни финансови инструменти, ако отговарят на изискванията на чл. 17, се считат за деривативни финансови инструменти с базов актив – комбинация от активите по чл. 17, ал. 1, т. 1 – 3, букви „а“ – „в“.

Чл. 20. (1) Прехвърляеми ценни книжа и инструменти на паричния пазар с вградени деривативни инструменти по чл. 43, ал. 4 ЗДКИСДПКИ са финансови инструменти, които изпълняват критериите по чл. 11 и съдържат компонент, който отговаря на следните условия: 1. чрез него някои от или всички парични потоци, очаквани от ценната книга или инструмента на паричния пазар, като основен договор, могат да бъдат променени съгласно определен лихвен процент, цена на финансов инструмент, валутен курс, индекс на цени или стойности, кредитен рейтинг, кредитен индекс или друга променлива и в резултат на това варират като при самостоятелен деривативен финансов инструмент; 2. неговите икономически характеристики и рискове не са тясно свързани с икономически характеристики и рискове на основния договор; 3. има съществено/значително влияние на рисковия профил и оценката на прехвърляемата ценна книга или инструмента на паричния пазар.

(2) Не се счита, че прехвърляемата ценна книга или инструментът на паричния пазар са с вграден дериватив, ако съдържат компонент, който може да бъде прехвърлен с договор отделно от ценната книга или инструмента на паричния пазар. Този компонент се разглежда като самостоятелен финансов инструмент.

Чл. 21. (1) Възпроизвеждане на състав на индекс на акции или облигации/дългови ценни книжа е налице в случаите на възпроизвеждане на състава на базовите активи на индекса, включително използването на деривативи или други техники и инструменти по чл. 50.

(2) Съставът на индекса е достатъчно диверсифициран, ако е съобразен с правилата за диверсификация на риска по чл. 46 ЗДКИСДПКИ и чл. 19.

(3) Индексът представлява адекватен бенч-марк, ако лицето, което поддържа индекса, използва призната методология, която като цяло не води до изключване на основен емитент на пазара, за който индексът се отнася.

(4) Индексът е публикуван по подходящ начин, ако са изпълнени следните условия: 1. достъпен е за публиката; 2. лицето, което поддържа индекса, не е свързано лице с колективната инвестиционна схема, която възпроизвежда индекса.

(5) В случаите по ал. 4, т. 2 лицето, което поддържа индекса, и колективната инвестиционна схема могат да са част от една и съща икономическа група, ако са налице ефективни мерки за предотвратяване на конфликт на интереси.

Раздел IV

Изисквания към организацията и правилата за изчисляване на нетната стойност на активите на колективните инвестиционни схеми Чл. 22. (1) Управляващото дружество организира счетоводното отчитане на колективната инвестиционна схема по начин, който позволява по всяко време всички активи и пасиви на схемата да бъдат пряко идентифицирани.

(2) За всяка управлявана колективна инвестиционна схема управляващото дружество прилага счетоводни политики и процедури, приети, прилагани и поддържани в съответствие с Международните счетоводни стандарти съгласно § 1, т. 6 от ДР от Закона за счетоводството (ЗСч.), които гарантират, че нетната стойност на активите на всяка колективна инвестиционна схема е точно изчислена въз основа на счетоводното отчитане и че поръчките за покупка и за обратно изкупуване на дяловете на колективната инвестиционна схема се изпълняват точно въз основа на така изчислената нетна стойност на активите.

(3) Управляващото дружество за всяка колективна инвестиционна схема, която управлява, установява подходящи процедури за осигуряване на правилно и точно оценяване на активите и пасивите на схемата в съответствие с приложимите правила по чл. 23 ЗДКИСДПКИ.

(4) В случаите, когато управляващо дружество с произход от Република България управлява колективна инвестиционна схема с произход от друга държава членка, то е длъжно да използва счетоводни политики и процедури, приети, прилагани и поддържани в съответствие със счетоводните правила на държавата членка по произход на колективната инвестиционна схема.

Чл. 23. (1) Счетоводните политики и процедури включват правилата за оценка на активите и пасивите на колективната инвестиционна схема, както и системата на организация на тази дейност, като се основават на: 1. използване на единна и последователна система за оценяване на активите в портфейла на схемата; 2. надеждна система за събиране на информация, необходима за определянето на нетната стойност на активите – източници на информация; 3. правила за избягване на конфликти на интереси и за осигуряване на защита срещу разкриването на вътрешна информация; 4. надлежно документиране на решенията, свързани с определянето на нетната стойност на активите, включително с прилагане на съответните документи към протоколите с взетите решения; 5. наличие на технологично и програмно осигуряване за изчисляване на нетната стойност на активите; 6. система за съхраняване и защита на документацията, свързана с определянето на нетната стойност на активите, на траен носител.

(2) Информацията за правилата за изчисляване на нетната стойност на активите, тяхното прилагане, както и други данни, въз основа на които се изчислява нетната стойност на активите, се съхраняват при условията и по реда на глава шеста от Закона за счетоводството.

Чл. 24. (1) При управлението на дейността и когато му е възложено изчисляването на емисионната стойност и цената на обратно изкупуване на колективна инвестиционна схема, управляващото дружество е длъжно да спазва правилата за изчисляване на нетната стойност на активите.

(2) Банката депозитар гарантира, че стойността на дяловете на колективната инвестиционна схема се изчислява от управляващото дружество в съответствие със закона и правилата за изчисляване на нетната стойност на активите на управляваната колективна инвестиционна схема. В случаите по ал. 1 и съгласно чл. 21, ал. 2 ЗДКИСДПКИ банката депозитар е длъжна да следи за спазването на правилата за изчисляване на нетната стойност на активите на колективните инвестиционни схеми от страна на управляващото дружество.

(3) Ако й е възложено с договор, банката депозитар е длъжна да изчислява емисионната стойност и цената на обратно изкупуване на дяловете на колективната инвестиционна схема, в съответствие с правилата за изчисляване на нетната стойност на активите й.

Чл. 25. (1) Оценката на активите и пасивите на колективната инвестиционна схема се извършва съгласно Международните счетоводни стандарти по § 1, т. 6 от ДР от ЗСч.

(2) Оценката на активите на колективната инвестиционна схема се извършва при първоначално признаване, а при последваща оценка – по справедлива стойност.

Чл. 26. (1) Справедлива стойност на ценни книжа и инструменти на паричния пазар, емитирани от Република България в страната, търгувани на места за търговия при активен пазар, се определя въз основа на средноаритметична от цените „купува“ при затваряне на пазара за последния работен ден, обявени от не по-малко от двама първични дилъри на държавни ценни книжа.

(2) Справедлива стойност на емитираните от Република България ценни книжа и инструменти на паричния пазар в чужбина, както и издадените от друга държава членка ценни книжа и инструменти на паричния пазар, търгувани на места за търговия при активен пазар се определя: 1. по цена „купува“ при затваряне на пазара в деня на оценката, обявена в електронна система за ценова информация; 2. по цена „купува“ при затваряне на пазара за последния работен ден, обявена в електронна система за ценова информация, в случай че пазарът не е затворил до 15 ч. в деня на оценката; 3. по цена „купува“ при затваряне на пазара за последния работен ден, обявена в електронна система за ценова информация, в случай че мястото за търговия не работи в деня на оценката.

Чл. 27. Справедливата стойност на прехвърляеми ценни книжа и инструменти на паричния пазар, допуснати до или търгувани на места за търговия при активен пазар се извършва: 1. по цена на затваряне или друг аналогичен показател, оповестяван публично към деня на оценката от места за търговия; 2. по цена на затваряне или друг аналогичен показател, оповестяван публично към деня на оценката от места за търговия, от който за съответния ден е изтъргуван най-голям обем прехвърляеми ценни книжа и инструменти на паричния пазар в случаите, когато те са допуснати до търговия на повече от едно място за търговия; 3. по цена на затваряне или друг аналогичен показател, оповестяван публично от места за търговия за работния ден, предхождащ деня на оценката, ако мястото за търговия не е затворило до 15 ч. българско време.

Чл. 28. (1) Справедлива стойност на дялове на колективни инвестиционни схеми, получили разрешение за извършване на дейност съгласно Директива 2009/65/ЕО на Европейския парламент и на Съвета и/или на други предприятия за колективно инвестиране по чл. 38, ал. 1, т. 5 ЗДКИСДПКИ се определя по последната обявена цена на обратно изкупуване.

(2) В случаите на временно спиране на обратното изкупуване на дяловете на колективна инвестиционна схема последващата им оценка се извършва или по последната определена и обявена цена на обратно изкупуване, или по справедлива стойност на един дял.

Чл. 29. Справедлива стойност на влоговете в банки, парите на каса и краткосрочните вземания се оценяват към деня на оценката, както следва: 1. срочните и безсрочните влогове, парите на каса – по номинална стойност; 2. краткосрочните вземания без определен лихвен процент или доход – по себестойност; 3. краткосрочните вземания с определен лихвен процент или доход – по себестойност.

Чл. 30. (1) Справедливата стойност на финансовите инструменти на колективната инвестиционна схема при неактивен пазар се определя, като се използват техники за оценяване.

(2) Техниките за оценяване включват използване на цени от скорошни и справедливи пазарни сделки между информирани и желаещи страни, справка за текущата справедлива стойност на друг актив, който е в значителна степен еквивалентен, и общоприети методи.

Чл. 31. (1) Справедливата стойност на прехвърляеми ценни книжа и инструменти на паричния пазар, допуснати до или търгувани на места за търговия, в случай че с тях няма сключени сделки в деня на оценката, се определя по цена на затваряне или друг аналогичен показател, оповестяван публично от места за търговия за най-близкия ден от 30-дневния период, предхождащ деня на оценката.

(2) Справедливата стойност на прехвърляемите ценни книжа и инструменти на паричен пазар, допуснати до или търгувани на места за търговия, в случаите, когато не се провежда търговия на места за търговия в работни за страната дни, е цената на затваряне за деня на последната търговска сесия, предхождащ деня на оценката. В случай че няма сключени сделки в деня на последната търговска сесия, предхождащ деня на оценката, справедливата стойност на тези инструменти се определя по цена на затваряне или друг аналогичен показател, оповестяван публично от места за търговия за най-близкия ден от 30-дневния период, предхождащ деня на оценката. При оценката на облигации и други форми на секюритизиран дълг (дългови ценни книжа) се отчита и натрупаната лихва за съответните дни.

Чл. 32. Ако финансовите инструменти не могат да се оценят съгласно посочените техники за оценяване по чл. 31, за тяхната оценка се прилага един от следните методи: 1. за активите по чл. 26 се прилага методът на съпоставими цени за финансови инструменти със сходни условия за плащане, падеж и ликвидност или други общоприети методи, определени в правилата за изчисляване на нетната стойност на активите; 2. за акции в дружества и други ценни книжа, еквивалентни на акции, се прилага методът на дисконтираните бъдещи нетни парични потоци, метод на нетната стойност на активите, метод на пазарните множители на дружества аналози или други общоприети методи, определени в правилата за изчисляване на нетната стойност на активите. Избраният метод или комбинация от методи, включително поредността, в която се използват, се урежда в устава, съответно правилата на колективната инвестиционна схема и подробно се описват в правилата за определяне на нетната стойност на активите; 3. за облигации и други форми на секюритизиран дълг (дългови ценни книжа) се прилага методът на дисконтираните бъдещи нетни парични потоци или други общоприети методи, определени в правилата за изчисляване на нетната стойност на активите; 4. инструментите на паричния пазар се оценяват на база номинална стойност, натрупана лихва и капиталова печалба/загуба към момента на оценката или други общоприети методи, определени в правилата за изчисляване на нетната стойност на активите.

Чл. 33. Справедливата стойност на другите финансови инструменти по чл. 38 ЗДКИСДПКИ извън тези по чл. 26 – 28 се определя по реда на чл. 27, съответно чл. 31 или по общоприети методи за оценка, посочени в правилата за определяне на нетната стойност на активите.

Чл. 34. Управляващото дружество за всяка управлявана от него колективна инвестиционна схема следи непрекъснато нетната стойност на активите.

Чл. 35. Финансовите активи, деноминирани в чуждестранна валута, се преизчисляват в левова равностойност, определена по централния курс на Българската народна банка, валиден за деня, за който се отнася оценката.

Раздел V

Управление на риска Чл. 36. (1) Управляващото дружество, което действа за сметка на колективна инвестиционна схема, разработва, приема и прилага подходящи писмени вътрешни правила за управление на риска за всяка управлявана от него схема, с цел постоянно наблюдение и оценка на риска на всяка една позиция в портфейла й и нейното влияние на рисковия профил на целия портфейл.

(2) Вътрешните правила за управление на риска уреждат ефективни процедури за установяване на рисковете, на които е изложена или може да бъде изложена всяка управлявана колективна инвестиционна схема, тяхното управление, наблюдение и оценка, включително на пазарния, ликвидния риск и риска на насрещната страна, както и рисковата експозиция на колективната инвестиционна схема към всички други съществени рискове, включително оперативния риск.

(3) Правилата за управление на риска по ал. 1 се приемат от управителния орган на управляващото дружество. Вътрешните правила за управление на риска на инвестиционното дружество от отворен тип се одобряват и от съвета на директорите му.

(4) Управителният орган на управляващото дружество следи за спазването на правилата за управление на риска и участва активно в процеса по управлението му.

(5) За спазването на разпоредбите по ал. 4 управителният орган на управляващото дружество уведомява периодично, но не по-рядко от веднъж на календарно тримесечие, съвета на директорите на инвестиционното дружество от отворен тип.

Чл. 37. (1) Вътрешните правила за управление на риска трябва да са изчерпателни и в съответствие с естеството, мащаба и сложността на дейността на управляваната колективна инвестиционна схема. Правилата трябва да съдържат най-малко: 1. политики и процедури за идентификация на рисковете, свързани с дейността и инвестициите; 2. процедури за оценка на рисковете, приложими методи за оценка; 3. определените вътрешни прагове за ограничаване на риска, правилата за докладване при достигането на всеки праг, мерки за недопускане надвишаването на законово определените рискови ограничения, както и за допускане на изключения в случаи на извънредни ситуации; 4. политики и процедури за измерване и управление на всички съществени източници на пазарен, ликвиден риск, риска на насрещната страна, на всички други съществени рискове, включително оперативния риск; 5. техники, инструменти и мерки, позволяващи изпълнението на изискванията по чл. 44 – 46; 6. разпределението на отговорностите в рамките на управляващото дружество относно управлението на риска; 7. краткосрочна и дългосрочна стратегия за управление на всички рискове, свързани с дейността на колективната инвестиционна схема; 8. периодичност на прегледа на използваните методи за оценка на рисковете; 9. наблюдение и периодичност на оценката за съответствие на правилата за управление на рисковете с пазарните условия; 10. процедури за пълно, достоверно, точно и своевременно документиране и осчетоводяване на всички сделки и оценка на ефективността на сделките; 11. изграждане на ефективна и навременна система за отчетност, включваща: нива и срокове за докладване; видове отчети, които се представят от звеното по чл. 41 на комисията, на управителните органи, висшето ръководство и на лицата, осъществяващи надзорни функции; форми на докладване при откриване на грешки, нередовности, неправилна употреба, измами или злоупотреба.

(2) Ако управляващото дружество, което действа за сметка на колективна инвестиционна схема, инвестира в деривативни инструменти, правилата за управление на риска включват и: 1. списък на деривативните инструменти, в които инвестира колективната инвестиционна схема; 2. основните рискове за всеки деривативен инструмент, посочен в списъка; 3. количествените ограничения за инвестиране във всеки деривативен инструмент от списъка; 4. избраните методи за оценка на риска, свързан с инвестирането в тези инструменти; 5. начини за измерване на ефективността на хеджиращите сделки.

Чл. 38. (1) Управляващото дружество извършва оценка, контрол и периодичен преглед на: 1. адекватността и ефективността на вътрешните правила за управление на риска, както и на мерките, процесите и техниките по чл. 44 – 46; 2. степента на спазване на правилата за управление на риска и изпълнението на мерките, процесите и техниките по чл. 44 – 46 от страна на управляващото дружество; 3. адекватността и ефективността на мерките, предприети за отстраняване на недостатъците в процеса на управление на риска.

(2) Управляващото дружество е длъжно да уведоми комисията за всяка съществена промяна в процеса на управление на риска.

(3) Комисията проверява наличието на процедури за оценка, контрол и периодичен преглед на изискванията по ал. 1 в хода на производството по издаване на лиценз за извършване на дейност на управляващото дружество, а текущият контрол за спазването им се осъществява от заместник-председателя.

Чл. 39. (1) В резултат на прегледа на правилата за управление на риска по чл. чл. 36, ал. 1 управляващото дружество приема промени в правилата, ако е необходимо.

(2) Промените в правилата се внасят за одобрение в комисията от управляващото дружество за управляваните от него договорни фондове и от инвестиционното дружество от отворен тип по реда на чл. 18, ал. 2 – 6 ЗДКИСДПКИ.

Чл. 40. (1) С цел ефективно наблюдение и управление на оперативния риск управляващото дружество приема правила за вътрешна организация с ясно определени и прозрачни нива на отговорност, включително между лицата, участващи в процеса на управление на риска.

(2) В правилата за управление на риска по чл. 36, ал. 1 се определят условията, съдържанието и честотата на отчитане на постоянното звено за управление на риска пред съвета на директорите, пред висшето ръководство и по целесъобразност пред лицата или органа, осъществяващ функции по надзор.

Чл. 41. (1) За прилагане на правилата за управление на риска управляващото дружество създава постоянно звено за управление на риска и осигурява неговата дейност.

(2) Служителите от постоянното звено за управление на риска трябва да притежават подходяща квалификация за изпълнение на възложените им дейности.

(3) Постоянното звено за управление на риска следва да бъде йерархически и функционално независимо от оперативните звена.

(4) Управляващото дружество може да не прилага изискването на ал. 3 с оглед естеството, мащаба и сложността на неговата дейност и управляваните от него колективни инвестиционни схеми. В този случай управляващото дружество следва да докаже, че е предприело необходимите мерки срещу възникване на конфликт на интереси, с цел осигуряване независимото функциониране на постоянното звено за управление на риска, както и да гарантира, че дейностите по управление на риска са в съответствие с изискванията на чл. 40 – 44 ЗДКИСДПКИ.

Чл. 42. (1) Постоянното звено за управление на риска осъществява следните функции: 1. разработва и прилага системата за управление на риска на всяка колективна инвестиционна схема; 2. изпълнява правилата и процедурите по управление на риска; 3. гарантира съответствието с одобрената вътрешна система за ограничаване на риска на колективната инвестиционна схема, включително с нормативно определените лимити за стойността на общата рискова експозиция и риска на насрещната страна по чл. 46 – 48; 4. консултира управителния орган на управляващото дружество относно определянето на рисковия профил на всяка колективна инвестиционна схема; 5. докладва редовно пред управителния орган на управляващото дружество и на лицата, осъществяващи надзорни функции, когато е приложимо, относно: а) съответствието между текущото ниво на риск, на което е изложена всяка управлявана от него колективна инвестиционна схема и одобрените рискови профили на тази схема; б) съответствието на всяка колективна инвестиционна схема с вътрешната й система за ограничаване на риска; в) адекватността и ефективността на процеса за управление на риска и по-специално показващ дали са предприети подходящи коригиращи мерки в случаите, когато са констатирани недостатъци; 6. докладва редовно пред висшето ръководство, представяйки текущото ниво на риск, на което е изложена всяка колективна инвестиционна схема и за текущите или предвиждани нарушения на ограниченията, като по този начин се осигурява предприемането на навременни и подходящи действия; 7. извършва преглед и подпомага организацията и процедурите за оценка на извънборсовите деривативи по чл. 49.

(2) Управляващото дружество осигурява на постоянното звено за управление на риска съответните правомощия и достъп до цялата информация, необходими за изпълнение на функциите му по ал. 1.

Чл. 43. (1) Управляващото дружество, което действа за сметка на колективна инвестиционна схема, разкрива публично най-малко един път годишно информация със следното съдържание: 1. информация относно целите и политиката във връзка с управлението на рисковете поотделно за всеки риск, която включва: а) политики и процедури за управление на различните видове риск; б) структурата и организацията на звеното за управление на риска; в) обхват и характер на системите за отчет и измерване на риска; г) политиките за хеджиране на риска чрез деривативни инструменти и неговата редукция, както и политиките и процедурите за наблюдение на постоянната ефективност на процесите по хеджиране и редукция на риска; 2. информация относно използваните методи за оценка на всеки вид риск, както и описание на съответните вътрешни и външни показатели, които се вземат предвид при прилагането на метода на измерване.

(2) Информацията по ал. 1 се разпространява чрез интернет страница на управляващото дружество в срок до един месец от извършване на прегледа по чл. 38.

Раздел VI

Политика по управление на риска. Измерване и управление на риска Чл. 44. (1) Управляващото дружество приема и прилага правила за управление на риска, които съдържат подходящи и ефективни организационни мерки, процедури и техники относно всяка колективна инвестиционна схема, с цел: 1. постоянно измерване и управление във всеки един момент на рисковете, на които всяка от управляваните от него колективни инвестиционни схеми е или може да бъде изложена; 2. осигуряване спазването на ограниченията за стойността на общата рискова експозиция и риска от насрещната страна съгласно чл. 46 и 48.

(2) Организационните мерки, процедури и техники по ал. 1 са съобразени с естеството, мащаба и сложността на дейността на управляващото дружество и на управляваните от него колективни инвестиционни схеми и съответстват на рисковия профил на колективната инвестиционна схема.

(3) Управляващото дружество за всяка управлявана от него колективна инвестиционна схема предприема следните действия: 1. установява адекватно документирани организационни мерки, процеси и техники за измерване на рисковете, които гарантират, че рисковете, свързани с всяка позиция и нейното влияние върху общия рисков профил, са правилно измерени въз основа на точни и надеждни данни; 2. извършва при необходимост периодични бек тестове за преглед на валидността на мерките за измерване на риска, които включват прогнози и оценки, базирани на модел; 3. извършва при необходимост периодични стрес тестове и сценарийни анализи, с цел подготовка за извършване на действия в случай на настъпване на рисковете, възникващи от потенциални промени в пазарните условия, които може да повлияят неблагоприятно на колективната инвестиционна схема; 4. установява, прилага и поддържа документирана система, представляваща система от вътрешни рискови ограничителни прагове за всяка колективна инвестиционна схема, която: а) осигурява съответствие с рисковия профил на схемата; б) указва мерките, прилагани за управление и контрол на съответните рискове за всяка колективна инвестиционна схема, отчитайки всички съществени рискове, определени съгласно чл. 37; 5. гарантира, че за всяка колективна инвестиционна схема текущото равнище на риск отговаря на нивото, определено от системата за вътрешните рискови лимити по т. 4; 6. установява, прилага и поддържа подходящи процедури, които осигуряват предприемането на навременни коригиращи действия в най-добрия интерес на притежателите на дялове, в случай на настъпване на предвиждани/предвидими нарушения на системата за вътрешните рискови лимити по т. 4.

(4) Вътрешните рискови ограничителни прагове по ал. 3, т. 4 се определят на нива под нормативно определените прагове съгласно ЗДКИСДПКИ и настоящата наредба. Преминаването на всеки праг се документира от звеното за управление на риска и се докладва на управителния орган на управляващото дружество за предприемане на коригиращи действия.

Чл. 45. (1) Управляващото дружество прилага подходящи процедури за управление на ликвидния риск на всяка колективна инвестиционна схема, с цел осигуряване спазването на изискванията по чл. 21 ЗДКИСДПКИ.

(2) Управляващото дружество провежда стрес тестове, където е необходимо, които позволяват да се оцени ликвидния риск на колективната инвестиционна схема при извънредни обстоятелства.

(3) Управляващото дружество управлява ликвидния риск на инвестициите на всяка управлявана от него колективна инвестиционна схема по начин, който съответства на политиката за обратно изкупуване, установена в правилата на фонда, съответно в устава или в проспекта на схемата.

Чл. 46. (1) Общата рискова експозиция на колективната инвестиционна схема по чл. 43 ЗДКИСДПКИ е равна на една от следните стойности: 1. допълнителната експозиция и ливъриджа, възникнали от използването на финансови деривативни инструменти, включително вградени деривативни инструменти, съгласно чл. 43, ал. 4 ЗДКИСДПКИ, която не може да бъде по-голяма от нетната стойност на активите на колективната инвестиционна схема; 2. пазарния риск на портфейла на колективната инвестиционна схема.

(2) Общата рискова експозиция на колективната инвестиционна схема може да се изчисли по един от следните методи: 1. метод на поетите задължения; 2. метод на стойността под риск; 3. други усъвършенствани методи за измерване на риска.

(3) Управляващото дружество изчислява общата рискова експозиция на всяка от управляваните от него колективни инвестиционни схеми най-малко един път дневно. В зависимост от инвестиционната стратегия стойността на общата рискова експозиция може да се изчислява по-често.

(4) При изчисляването на общата рискова експозиция на колективна инвестиционна схема по методите по ал. 2 управляващото дружество прилага методология, определена с решение на комисията. Избраният метод се мотивира писмено въз основа на инвестиционната стратегия на схемата, на база видовете и сложността на използваните деривативни финансови инструменти, както и на дела от портфейла на колективната инвестиционна схема, съставен от финансови деривативни инструменти.

(5) Ако колективната инвестиционна схема прилага техники и инструменти за ефективно управление на портфейла по чл. 42 ЗДКИСДПКИ, включително споразумения за обратно изкупуване, с цел създаване на допълнителен левъридж или излагане на пазарен риск, при изчисляване на общата рискова експозиция на колективна инвестиционна схема управляващото дружество взема предвид и тези сделки.

(6) „Стойността под риск“ по смисъла на ал. 2, т. 2 е максималната стойност на очакваната загуба при определен доверителен праг за определен период от време.

Чл. 47. (1) Ако управляващото дружество за изчисляване на общата рискова експозиция на колективна инвестиционна схема е възприело прилагането на метода на поетите задължения, то прилага този метод последователно към всички позиции в деривативни финансови инструменти, включително и за вградените деривативни инструменти, независимо дали те се използват като част от общата инвестиционна политика на колективната инвестиционна схема за целите на намаляване на риска или за целите на ефективното управление на портфейла.

(2) При прилагането на метода на поетите задължения за изчисляване на общата рискова експозиция на колективна инвестиционна схема стойността на всяка позиция в деривативен финансов инструмент се приравнява на пазарната стойност на еквивалентна позиция в базовия актив на този деривативен инструмент (стандартен метод за поетите задължения). Управляващите дружества могат да използват и други методи за изчисляване на общата рискова експозиция, които са подобни на стандартния подход за задълженията, след получаване на одобрение от заместник-председателя по реда на чл. 18, ал. 2 – 6 ЗДКИСДПКИ.

(3) При изчисляване на общата рискова експозиция на колективна инвестиционна схема управляващото дружество може да вземе предвид споразумения за нетиране и хеджиране, ако тези споразумения не пренебрегват очевидни и съществени рискове и водят до явно намаляване на рисковата експозиция.

(4) Ако използването на деривативни финансови инструменти не създава допълнителен риск за колективната инвестиционна схема, базовата експозиция не се включва в изчисляването на задължението.

(5) При използване на метода на поетите задължения споразуменията за временно заемане на средства, сключени от името на колективната инвестиционна схема, съгласно чл. 27 ЗДКИСДПКИ не се включват при изчисляването на общата рискова експозиция.

Чл. 48. (1) Управляващото дружество при управлението на портфейла на колективна инвестиционна схема не допуска рисковата експозиция на колективната инвестиционна схема към насрещната страна по сделка с извънборсово търгувани деривативни финансови инструменти да надвиши ограниченията по чл. 45 ЗДКИСДПКИ.

(2) При изчисляване на рисковата експозиция на колективна инвестиционна схема към насрещната страна, съгласно ограниченията по чл. 45 ЗДКИСДПКИ, се използва положителната пазарна стойност на извънборсово търгувания деривативен договор с тази насрещна страна.

(3) Управляващото дружество може да нетира позиции на колективната инвестиционна схема в деривативни инструменти с една и съща насрещна страна, ако може да гарантира прилагането на споразуменията за нетиране с насрещната страна от името на колективната инвестиционна схема. Може да бъде извършено нетиране само на експозиции в извънборсово търгувани деривативни инструменти с една и съща насрещна страна. Не се разрешава нетиране с други експозиции на колективната инвестиционна схема към същата насрещна страна.

(4) Управляващите дружества могат да намалят експозицията на колективната инвестиционна схема към насрещната страна по сделка с извънборсово търгувани деривативни инструменти чрез предоставяне на обезпечение. Предоставеното обезпечение трябва да бъде достатъчно ликвидно. Обезпечението е ликвидно, ако то може да бъде продадено на цена, която е близка до неговата оценка преди момента на извършване на продажбата.

(5) При изчисляване на рисковата експозиция на колективната инвестиционна схема към насрещната страна управляващото дружество взема предвид ограниченията по чл. 45, ал. 1 – 3 ЗДКИСДПКИ, ако управляващото дружество предоставя обезпечение на насрещната страна по сделка с извънборсово търгуван деривативен инструмент от името на колективната инвестиционна схема. Предоставеното обезпечение може да бъде отразено по нетна стойност, ако управляващото дружество може да гарантира прилагането на споразуменията за нетиране с тази насрещна страна от името на колективната инвестиционна схема.

(6) Управляващите дружества изчисляват ограниченията за концентрация на емитента по чл. 45 ЗДКИСДПКИ за всяка колективна инвестиционна схема въз основа на базовата експозиция, възникнала чрез използването на деривативни финансови инструменти съгласно метода на поетите задължения.

(7) При изчислението на рискова експозиция на колективна инвестиционна схема към насрещна страна по извънборсово търгуван деривативен инструмент по чл. 45, ал. 4 и 5 ЗДКИСДПКИ управляващите дружества трябва да включват при изчисленията всяка рискова експозиция към насрещна страна по извънборсово търгуван деривативен инструмент.

Чл. 49. (1) Управляващото дружество осигурява, че стойността на експозицията на колективна инвестиционна схема към извънборсово търгувани деривативни инструменти се определя по справедлива стойност, която не се базира само на пазарни котировки от насрещната страна по сделки с извънборсово търгувани деривативи, но и изпълнява критериите по чл. 18, ал. 3.

(2) С цел осигуряване определянето на справедливата стойност на експозицията на колективна инвестиционна схема към извънборсово търгувани деривативни инструменти управляващото дружество установява, изпълнява и поддържа съответните организационни мерки и правила, които гарантират правилното, прозрачно и справедливо оценяване на експозицията на колективна инвестиционна схема.

(3) Справедливата стойност на извънборсово търгуваните деравитивни инструменти се определя въз основа на адекватна, точна и независима оценка. Мерките и правилата за оценяване по ал. 2 трябва да са адекватни и да отговарят на естеството и сложността на съответните извънборсово търгувани деривативни инструменти.

(4) Управляващото дружество може да използва определена от трето лице справедлива стойност на експозицията на колективна инвестиционна схема към извънборсово търгувани деривативни инструменти по ал. 2, ако: 1. мерките и правилата по ал. 4 допускат това; 2. третото лице отговаря на изискванията по чл. 117, ал. 2 и чл. 132, ал. 1.

(5) Във връзка с процедурите за оценка на стойността на извънборсово търгувани деривативни инструменти по ал. 1 – 4 на звеното по управление на риска се възлагат специфични задължения и отговорности.

Раздел VII

Техники за ефективно управление на портфейла на колективните инвестиционни схеми Чл. 50. (1) Колективните инвестиционни схеми могат да използват техники и инструменти, свързани с прехвърляеми ценни книжа и инструменти на паричния пазар за ефективно управление на портфейл, представляващи договори за покупка или продажба на финансови инструменти с уговорка за обратно изкупуване (репо сделки), при условие че сделките са икономически подходящи, рисковете, произтичащи от тях, са адекватно идентифицирани в процеса на управление на риска и при условие, че служат за изпълнение на поне една от следните цели: 1. намаляване на риска; 2. намаляване на разходите; 3. генериране на допълнителни приходи за колективната инвестиционна схема с ниво на риска, което съответства на рисковия й профил и на правилата за диверсификация на риска.

(2) Използването на техниките по ал. 1 не може да води до промяна в инвестиционните цели и ограничения или до завишаване на рисковия профил на колективната инвестиционна схема, посочени в устава, съответно правилата, проспекта и правилата, одобрени от комисията, съответно заместник-председателя.

(3) Колективната инвестиционна схема може да сключва репо сделките по ал. 1 само ако тази възможност е предвидена в устава, съответно правилата на колективната инвестиционна схема, както и в проспекта й.

(4) Колективната инвестиционна схема може да сключва репо сделки по ал. 1 само ако насрещните страни по тях са кредитни или финансови институции, които подлежат на пруденциален надзор от страна на компетентен орган от държава членка или друга държава, страна по Споразумението за Организацията за икономическо сътрудничество и развитие.

(5) Колективната инвестиционна схема може да сключва репо сделките по ал. 1 само с финансови инструменти, в които може да инвестира съгласно чл. 38 ЗДКИСДПКИ.

(6) Колективната инвестиционна схема представя на комисията в периодичните финансови отчети отделно информация за всички финансови инструменти, закупени, съответно продадени в резултат на репо сделки по ал. 1, разкривайки информация за общата стойност на действащите към датата на изготвяне на отчета договори.

(7) При сключване на репо сделките по ал. 1 рисковата експозиция на колективната инвестиционна схема към всяка отделна насрещна страна не може да надхвърля 10 на сто от активите й, когато насрещната страна е банка по чл. 38, ал. 1, т. 6 ЗДКИСДПКИ и 5 на сто от активите в останалите случаи.

Чл. 51. (1) Колективната инвестиционна схема може да сключва репо сделки за покупка на финансови инструменти с уговорка за обратното им изкупуване от продавача на цена и в срок, определени в договора между двете страни, при спазване на следните ограничения: 1. по време на действие на договора колективната инвестиционна схема не може да продава финансовите инструменти, предмет на договора, преди насрещната страна да е упражнила правото си или крайният срок за обратното изкупуване да е изтекъл, освен ако тя не разполага с други средства за изпълнение на задължението си по договора; предходното изречение не се прилага в случаите, когато насрещната страна не е изпълнила свои задължения по договора за репо сделка и съгласно договора неизпълнението дава право на колективната инвестиционна схема да продава финансовите инструменти; 2. стойността на сключените репо сделки от колективната инвестиционна схема не трябва да възпрепятства изпълнението на задължението й по всяко време да изкупува обратно дялове си по искане на техните притежатели.

(2) Финансовите инструменти, които могат да бъдат обект на сделка по ал. 1, са: 1. инструменти на паричния пазар по смисъла на чл. 38, ал. 1, т. 9 ЗДКИСДПКИ; 2. облигации, издадени или гарантирани от държава членка или друга държава, страна по Споразумението за Организацията за икономическо сътрудничество и развитие, техни централни банки, техни органи на местното самоуправление, от Европейската централна банка, Европейската инвестиционна банка или от публична международна организация, в която членува поне една държава членка, както и квалифицирани дългови ценни книжа, издадени или гарантирани от трети държави с кредитен рейтинг, не по-нисък от инвестиционен, присъден от агенция за кредитен рейтинг, регистрирана или сертифицирана съгласно Регламент (ЕС) № 1060/2009; 3. акции или дялове, издадени от колективна инвестиционна схема по чл. 38, ал. 1, т. 5 ЗДКИСДПКИ; 4. облигации, търгувани на регулиран пазар в държава членка или друга държава, страна по Споразумението за Организацията за икономическо сътрудничество и развитие, търговията с които облигации е достатъчно ликвидна; 5. акции, търгувани на регулиран пазар в държава членка или друга държава, страна по Споразумението за Организацията за икономическо сътрудничество и развитие, при условие че тези акции са включени в индекс, поддържан от този пазар.

Чл. 52. Колективната инвестиционна схема може да сключва репо сделки за продажба на финансови инструменти с уговорка за обратното им изкупуване от страна на колективната инвестиционна схема на цена и в срок, определени в договора между страните, като при настъпване на падежа са длъжни да разполагат с достатъчно средства за изплащането на сумата, договорена за обратното изкупуване на финансовите инструменти.

Раздел VIII

Изисквания за издаване на разрешение за ползване на заем на инвестиционно дружество, съответно на управляващо дружество или банка депозитар, когато действат за сметка на договорен фонд Чл. 53. За издаване на разрешение на инвестиционното дружество, управляващото дружество или банката депозитар, когато действат за сметка на колективната инвестиционна схема за ползване на заем, се подава заявление до заместник-председателя по одобрен от него образец, към което се прилагат: 1. протоколът от заседанието на компетентния съгласно устава съответно правилата на колективната инвестиционна схема орган, на което е взето решението за ползване на заем и за неговия размер; 2. обосновка на заема, включително информация за подадените поръчки за обратно изкупуване на дялове на колективната инвестиционна схема към момента на подаване на заявлението и определената цена на обратно изкупуване за последните 3 месеца, както и за възникналите задължения по обратното изкупуване; 3. план за дейността на колективната инвестиционна схема, който съдържа най-малко следните данни: а) обем и структура на инвестициите в портфейла; б) прогнозни финансови резултати за следващия 6-месечен период; в) план за връщане на заемните средства; 4. подробна информация за обезпеченията и гаранцииите; 5. финансов отчет съгласно изискванията на чл. 26, ал. 1 ЗСч. към последния ден на месеца, предхождащ датата на подаване на заявлението; 6. проект на договора за заем и погасителен план, съгласувани с банката, която ще предостави заема.

Чл. 54. (1) Заместник-председателят се произнася с решение по заявлението за ползването на заем при условията на чл. 27, ал. 4 ЗДКИСДПКИ.

(2) След получаване на разрешението за ползване на заем инвестиционното дружество, съответно управляващото дружество или банката депозитар са длъжни да уведомят заместник-председателя за сключения договор за заем и да предоставят копие от него в 3-дневен срок от датата на сключването му.

Чл. 55. Колективната инвестиционна схема може да ползва повече от един заем само ако в един и същ период общата сума на заемите не надвишава посочения в чл. 27, ал. 3 ЗДКИСДПКИ размер.

Чл. 56. (1) Инвестиционното дружество, управляващото дружество или банката депозитар, когато действат за сметка на колективната инвестиционна схема, могат да придобиват чуждестранна валута посредством компенсационен заем, с цел ефективно управление на разходите на колективната инвестиционна схема.

(2) Компенсационният заем възниква в случаите, когато банка, с която колективната инвестиционна схема има договорни взаимоотношения, срещу депозирана валута на колективната инвестиционна схема, осигурява от чужда банка контрагент предоставянето на заем на схемата в съответната чуждестранна валута.

(3) Средствата от заема по ал. 1 могат да бъдат използвани за: 1. плащане на подадените поръчки за обратно изкупуване на дяловете на колективната инвестиционна схема извън територията на Република България; 2. покупка на инструменти по чл. 38 ЗДКИСДПКИ.

(4) Експозицията на колективната инвестиционна схема по заема по ал. 1 не може да надхвърля 10 на сто от активите й. Членове 54, ал. 2 и чл. 57 се прилагат съответно.

Чл. 57. Инвестиционното дружество, съответно управляващото дружество или банката депозитар са длъжни да представят на заместник-председателя веднъж месечно, в срок до 10-то число на следващия месец отчет за изразходването на средствата по заема, както и за неговото погасяване до окончателно изпълнение на задължението.

Чл. 58. (1) Заемодател по заема може да бъде само банка, с изключение на банката депозитар.

(2) Ползването на заем без предварително разрешение на заместник-председателя е недействително спрямо притежателите на дялове. Заемът не се взема предвид при изчисляване на нетната стойност на активите на колективната инвестиционна схема.

Раздел IX

Дейност по издаване (продажба) и обратно изкупуване на дялове на колективна инвестиционна схема Чл. 59. (1) Дейността по издаване (продажба) и обратно изкупуване на дялове на колективна инвестиционна схема се осъществява чрез управляващо дружество въз основа на писмен договор с клиента. Писмената форма се счита за спазена, ако договорът е сключен чрез електронни изявления, подписани с квалифициран електронен подпис по смисъла на Закона за електронния документ и електронния подпис.

(2) Издаване (продажба) на дялове на колективна инвестиционна схема може да се осъществява само ако емисионната стойност на дяловете е напълно изплатена.

Чл. 60. (1) Емисионната стойност и цената на обратно изкупуване на дяловете на колективна инвестиционна схема се основава на нетната стойност на активите на схемата към датата на определянето й.

(2) Разходите по емитиране и/или обратно изкупуване на дялове, ако такива са предвидени в устава или правилата на колективната инвестиционна схема, трябва да бъдат изрично посочени при обявяване на емисионната стойност и цената на обратно изкупуване на дяловете на колективна инвестиционна схема.

Чл. 61. (1) При промяна на размера на разходите за емитиране и обратно изкупуване на дяловете на колективна инвестиционна схема управляващото дружество е длъжно да уведоми притежателите на дялове по подходящ начин след вписване на промените в устава в търговския регистър, съответно незабавно след одобрението на промените в правилата на договорния фонд.

(2) Задължението по ал. 1 се изпълнява най-късно на следващия ден след узнаването на вписването, съответно одобрението на промените.

Чл. 62. (1) Управляващото дружество изпълнява поръчката за покупка на акции на инвестиционното дружество от отворен тип до размера на внесената от инвеститора сума, която се разделя на определената цена на една акция, основаваща се на емисионната стойност за най-близкия ден, следващ деня, в който е направена поръчката, и броят на закупените акции се закръглява към по-малкото цяло число. Остатъкът от внесената сума се възстановява на инвеститора в 3-дневен срок от датата на изпълнение на поръчката.

(2) Алинея 1 се прилага при продажба на дялове на договорен фонд, ако договорният фонд не емитира частични дялове.

Чл. 63. (1) Емисионната стойност и цената на обратно изкупуване на дялове на колективна инвестиционна схема се изчисляват от банката депозитар или от управляващото дружество под контрола на банката депозитар.

(2) В случай че банката депозитар констатира нарушения или грешки при изчисляването на емисионната стойност и цената на обратно изкупуване на дяловете, тя уведомява управляващото дружество и внася корекции в емисионната стойност и цената на обратно изкупуване.

(3) Задължението на банката депозитар по ал. 2 се изпълнява преди обявяване на емисионната стойност и цената на обратно изкупуване в срок, посочен в правилата за оценка на активите.

Чл. 64. (1) Ако е допусната грешка при изчисляване на стойността на един дял, в резултат на която е завишена неговата емисионната стойност или е занижена цената на обратното му изкупуване с над 0,5 на сто от нетната стойност на активите на един дял, банката депозитар или управляващото дружество са длъжни да възстановят разликата на притежателя на дял, закупил дела по завишена емисионна стойност, съответно продал обратно дела си по занижена цена, от средствата на колективната инвестиционна схема в 10-дневен срок от констатирането на грешката, освен ако притежателят на дяла е бил недобросъвестен.

(2) Ако е допусната грешка при изчисляване на стойността на един дял, в резултат на която е занижена емисионната му стойност или е завишена цената на обратното му изкупуване с над 0,5 на сто от нетната стойност на активите на един дял, банката депозитар или управляващото дружество са длъжни да възстановят на колективната инвестиционна схема дължимата сума за собствена сметка в 10-дневен срок от констатирането на грешката.

(3) Ако допуснатата грешка при изчисляване на нетната стойност на активите на един дял не превишава 0,5 на сто от нетната стойност на активите на един дял, банката депозитар или управляващото дружество предприемат необходимите мерки за избягване на грешки при изчисляването на нетната стойност на активите на един дял и за санкциониране на виновните лица.

(4) При изчисляване на нетната стойност на активите на една акция на инвестиционно дружество, съответно на един дял на договорен фонд, емисионната стойност или цената на обратно изкупуване се закръглят до четвъртото число след десетичния знак.

Чл. 65. (1) Поръчките за покупка или за обратно изкупуване на дялове на колективна инвестиционна схема съдържат следните реквизити: 1. наименованието на съответната колективна инвестиционна схема; 2. лицето, даващо или предаващо поръчката; 3. лицето, получаващо поръчката; 4. датата и час на подаване на поръчката; 5. условията и начина на плащане; 6. вид на поръчката (продажба или обратно изкупуване); 7. датата на изпълнение на поръчката; 8. броя на записаните или обратно изкупени дялове; 9. емисионната стойност или цената на обратното изкупуване на всеки дял; 10. общата стойност на записаните или обратно изкупените дялове; 11. брутната стойност на поръчката, включително такси за продажба или нетната сума след таксата за обратно изкупуване.

(2) Управляващото дружество предприема всички необходими мерки, за да гарантира, че всяка приета поръчка за записване или за обратно изкупуване на дялове на всяка управлявана от него колективна инвестиционна схема се събира и съхранява централизирано и поръчките се записват незабавно след получаването им.

(3) Подаване на поръчки по ал. 1 чрез пълномощник е допустимо само ако се представи нотариално заверено пълномощно, което съдържа представителна власт за извършване на управителни или разпоредителни действия с финансови инструменти.

(4) Управляващото дружество архивира оригиналното пълномощно по ал. 4 или нотариално заверен препис от него.

Чл. 66. (1) Поръчките за покупка на дялове на колективна инвестиционна схема се изпълняват в срок до 7 дни от датата на подаване на поръчката.

(2) Поръчките за обратно изкупуване на дялове на колективна инвестиционна схема се изпълняват в срок до 10 дни от датата на подаване на нареждането.

(3) При продажба или обратно изкупуване на дялове на колективна инвестиционна схема управляващото дружество уведомява на траен носител възможно най-бързо притежателя на дялове за изпълнението на поръчката. Потвърждението по изречение първо не може да е по-късно от първия работен ден след изпълнението или ако управляващото дружество е получило потвърждението от трето лице, не по-късно от първия работен ден след получаване на потвърждението от третото лице.

(4) Изискването на ал. 3 не се прилага, когато потвърждението би съдържало същата информация, както и потвърждението, което се изпраща незабавно на притежателя на дялове от друго лице.

(5) Потвърждението по ал. 3 включва следната информация: 1. идентификация на управляващото дружество; 2. име, съответно наименование на притежателя на дялове; 3. дата и час на получаване на нареждането и формата на плащане; 4. дата на изпълнение на нареждането; 5. идентификация на колективната инвестиционна схема; 6. вид на поръчката (продажба или обратно изкупуване); 7. броя на дяловете; 8. емисионна стойност или цена на обратно изкупуване; 9. дата, на която е определена стойността по т. 8; 10. обща стойност на поръчката, включително такси за продажба или нетната сума след таксите за обратно изкупуване; 11. обща сума на начислените комисиони и разходите и когато инвеститорът пожелае това, разбивка по пера.

(6) При периодично изпълнение на нареждания на притежател на дялове, управляващото дружество предприема посочените в ал. 3 действия или най-малко веднъж на всеки шест месеца предоставя на притежателя на дялове посочената в ал. 5 информация за тези сделки.

(7) Управляващото дружество предоставя при поискване на притежателя на дялове информация относно състоянието на подадените от него нареждания.

(8) За целите на предоставянето на информация по този член чрез електронни средства за комуникация се прилагат разпоредбите на чл. 106, ал. 3.

Чл. 67. Управляващото дружество е длъжно да внесе постъпилите в брой парични средства за издаване (продажба) на дялове на колективна инвестиционна схема по банковата сметка, специално открита за тази цел в банката депозитар на колективната инвестиционна схема, най-късно до края на следващия работен ден.

Чл. 68. (1) Управляващото дружество гарантира съхраняването на поръчките по чл. 65 и чл. 137 за срок от поне пет години. При изключителни обстоятелства комисията може да изисква от управляващото дружество да съхранява някои от документите или цялата документация за по-дълъг срок в зависимост от естеството на финансовите инструменти или сделката с активи от портфейла, ако това е необходимо, за да може комисията да упражнява надзорните си функции.

(2) След отнемане на разрешението на управляващото дружество за управление на дейността на колективната инвестиционна схема или отнемане на лиценза на управляващото дружество комисията може да изиска от него да съхранява посочената в ал. 1 документация през останалата част от петгодишния период.

(3) Ако управляващото дружество прехвърли отговорностите си по отношение на колективна инвестиционна схема, която управлява, на друго управляващо дружество, комисията или компетентните органи на съответната държава членка могат да поискат да бъдат сключени необходимите споразумения, така че записите за последните пет години да бъдат достъпни за управляващото дружество, на което е прехвърлена отговорността.

(4) Документацията и записите се съхраняват на носител, който позволява съхранение на информацията по начин, достъпен за бъдещи справки от страна на комисията, и в такава форма и начин, че да бъдат спазени следните условия: 1. комисията да може да я получи лесно и да е в състояние да възпроизведе всички основни етапи на обработка на всяка сделка от портфейла; 2. да е възможна лесна проверка на всички поправки или други изменения, както и на съдържанието на документите преди тези поправки и изменения; 3. да е невъзможно документите да бъдат подправяни или изменяни по друг начин.

Чл. 69. (1) В случаите по чл. 22, ал. 1 ЗДКИСДПКИ управляващото дружество е длъжно да спре обратното изкупуване, като посочи срока на спирането, ако е предвиден такъв.

(2) Заедно с нареждането за спиране на обратното изкупуване управляващото дружество спира емитирането на дялове за срока на временното спиране.

(3) Управляващото дружество от името на колективната инвестиционна схема уведомява за обстоятелствата по ал. 1 комисията и съответните компетентни органи на всички държави членки, в които предлага дяловете си за взетото решение до края на работния ден, съответно уведомява за възобновяване на обратното изкупуване до края на работния ден, предхождащ възобновяването, както и банката депозитар.

(4) Колективната инвестиционна схема, съответно управляващото я дружество са длъжни да уведомят притежателите на дялове в случаите по ал. 1 за взетото решение за спиране на обратното изкупуване при спазване изискванията на чл. 22, ал. 4 ЗДКИСДПКИ.

(5) В случай че се налага удължаване на срока по ал. 1, управляващото дружество е длъжно да уведоми за това по реда на чл. 22, ал. 2 и 4 ЗДКИСДПКИ комисията, банката депозитар и регулирания пазар, на който се търгуват дяловете на колективната инвестиционна схема, не по-късно от 7 дни преди изтичането на първоначално определения от него срок. Ако срокът на спирането е по-кратък от седем дни, включително в случаите, когато обратното изкупуване е било спряно поради технически причини, управляващото дружество извършва уведомленията по пред-ходното изречение до края на работния ден, предхождащ датата, на която е трябвало да бъде подновено обратното изкупуване.

(6) Поръчките, подадени след последното обявяване на цената на обратно изкупуване преди началната дата на срока на временното спиране, не се изпълняват. Управляващото дружество възстановява сумите на инвеститорите, подали поръчки за покупка на акции или дялове, по банковата им сметка или на касата на дружеството до края на работния ден, следващ деня на подаване на поръчките.

(7) Емисионната стойност и цената на обратно изкупуване след възобновяване на обратното изкупуване трябва да бъде обявена в деня, предхождащ възобновяването. Следващото определяне и обявяване на емисионната стойност и цената на обратно изкупуване се извършва в дните, посочени в проспекта.

(8) В случаите по чл. 22, ал. 1 ЗДКИСДПКИ управляващото дружество нарежда на лицата, на които е делегирало извършването на действия по продажбата и обратното изкупуване на дялове на колективна инвестиционна схема, да прекратят приемането на поръчки за продажба и обратно изкупуване на дялове за срока на спирането. Алинеи 5 – 7 се прилагат съответно.

Чл. 70. (1) Управляващото дружество е длъжно да оповести последната дата за сключване на сделки с акции на инвестиционното дружество от отворен тип, в резултат на които приобретателят може да упражни правото на глас в общото събрание на акционерите.

(2) Управляващото дружество е длъжно да оповести последната дата за сключване на сделки с акции на инвестиционното дружество от отворен тип, съответно дялове на договорни фондове, в резултат на които приобретателят има право да получи дивидента по акциите, съответно дохода по дяловете, гласуван на общото събрание на акционерите на инвестиционното дружество, съответно от компетентния орган на управляващото дружество.

(3) Управляващото дружество извършва оповестяването по ал. 1 и 2 по подходящ начин на всички места, където се извършва издаването (продажбата) и обратното изкупуване на акции на инвестиционното дружество от отворен тип, съответно на дялове на договорния фонд.

Раздел X

Изисквания към проспекта, документа с ключовата информация за инвеститорите, периодичната информация, маркетинговите съобщения и публичните изявления на колективната инвестиционна схема Чл. 71. (1) Проспектът на колективната инвестиционна схема съдържа най-малко информацията съгласно приложението.

(2) При изготвянето на документа с ключовата информация за инвеститорите при изчисляването на синтетичните индикатори за риск и възвращаемост и количествените показатели за разходите колективната инвестиционна схема прилага методология, определена с решение на комисията.

Чл. 72. (1) Колективната инвестиционна схема е длъжна да представи на комисията и на обществеността: 1. годишен отчет в срок 90 дни от завършването на финансовата година; 2. шестмесечен отчет, обхващаш първите шест месеца на финансовата година, в срок 30 дни от края на отчетния период.

(2) Инвестиционното дружество или управляващото дружество на колективната инвестиционна схема е длъжно да представи в комисията до 10-то число на месеца, следващ отчетния, месечен баланс и информация за: 1. обема и структурата на инвестициите в портфейла по емитенти и видове ценни книжа и други финансови инструменти; 2. видовете деривативни инструменти, основните рискове, свързани с базовите активи на деривативните инструменти, количествените ограничения и избраните методи за оценка на риска, свързани със сделките с деривативни инструменти.

(3) Комисията дава публичност на получената информация по ал. 1 чрез водените от нея регистри. На информацията по ал. 2 не се дава публичност и същата служи само за надзорните цели на комисията.

Чл. 73. (1) Годишният отчет на колективната инвестиционна схема съдържа: 1. заверен от регистриран одитор годишен финансов отчет по Закона за счетоводството, както и одиторски доклад; 2. годишен доклад за дейността съгласно чл. 33 от Закона за счетоводството; 3. в случаите, когато колективната инвестиционна схема инвестира съществена част от активите си по реда на чл. 48, ал. 3 ЗДКИСДПКИ – максималното съотношение на възнаграждението за управление на управляващото дружество и/или другото дружество, свързано с управляващото, платено от инвестиращата колективна инвестиционна схема, от една страна, и от колективната инвестиционна схема, в която тя инвестира, от друга страна; 4. справки на финансов отчет – справки по образец, определени от заместник-председателя, състоящи се от счетоводен баланс, отчет за доходите, отчет за паричните потоци и отчет за измененията в собствения капитал; 5. допълнителна информация, включваща: а) брой дялове към края на отчетния период; б) нетна стойност на активите на един дял; в) обем и структура на инвестициите в портфейла по видове финансови инструменти и пазар, на който се търгуват, анализирани по най-подходящите икономически, географски или валутни показатели, съгласно политиката на колективната инвестиционна схема с посочване на относителния им дял в активите; г) промените в структурата на портфейла, които са настъпили през отчетния период; д) промените в състоянието на активите в рамките на отчетния период, включващи приходи от инвестиции; други приходи; разходи за управление; такса за обслужване на банката депозитар; други плащания и данъци; нетни приходи; разпределение на дохода и инвестиции на този доход; промени в капитала; нарастване или спад на инвестициите и всички други промени, които са се отразили на стойността на активите и пасивите, разходи, извършени от колективната инвестиционна схема, свързани със сделките с активи от портфейла; е) сравнителна таблица, обхващаща последните три финансови години, с посочване към края на всяка финансова година на общата стойност на нетните активи и нетна стойност на един дял; ж) подробна информация относно задълженията, възникнали от сделки с деривативни инструменти по чл. 38, ал. 1, т. 7 и 8 ЗДКИСДПКИ за отчетния период, по категории сделки.

(2) Заместник-председателят определя формата на финансовите отчети на колективните инвестиционни схеми на основата на международните счетоводни стандарти и най-добрата международна практика.

Чл. 74. (1) Комисията проверява регулярността и пълнотата на представената информация по чл. 72, ал. 1 и 2, като при констатирани непълноти и други несъответствия по искане на заместник-председателя инвестиционното дружество или управляващото дружество на колективната инвестиционна схема е длъжно да ги отстрани в определен от заместник-председателя достатъчен срок.

(2) Заместник-председателят взема решение по ал. 1 по реда на чл. 196 ЗДКИСДПКИ.

Чл. 75. Шестмесечният отчет на колективната инвестиционна схема съдържа: 1. комплект финансови отчети – справки по образец, определени от заместник-председателя, състоящи се от счетоводен баланс, отчет за доходите, отчет за паричните потоци и отчет за измененията в собствения капитал; 2. допълнителната информация по чл. 73, ал. 1, т. 5, букви „а“ – „д“.

Чл. 76. (1) Колективната инвестиционна схема подава в комисията към шестмесечния и годишния отчет справки за обема и структурата на инвестициите в портфейла по емитенти, както и други справки по образец, определени от заместник-председателя.

(2) Към годишния и шестмесечния отчет колективната инвестиционна схема представя информация поотделно за всички финансови инструменти, закупени, съответно продадени по репо сделки по чл. 50, ал. 1, разкривайки и общата сума на действащите към датата на изготвяне на отчета договори.

(3) На информацията по ал. 1 и 2 не се дава публичност и същата служи само за надзорните цели на комисията.

Чл. 77. Управляващото дружество на колективната инвестиционна схема представя в комисията и публикува по начин, определен в проспекта, обобщена информация за обявените емисионни стойности и цени на обратно изкупуване на дяловете най-малко два пъти месечно на равни интервали от време, съдържаща следните данни, представени в табличен вид: 1. дата на определяне на емисионната стойност и на цената на обратно изкупуване; 2. нетна стойност на активите; 3. брой дялове в обръщение; 4. нетна стойност на активите на един дял; 5. емисионна стойност; 6. цена на обратно изкупуване.

Чл. 78. Колективната инвестиционна схема предоставя на комисията информацията по този раздел по реда на чл. 43 от Наредба № 2 от 2003 г. за проспектите при публично предлагане и допускане до търговия на регулиран пазар на ценни книжа и за разкриването на информация от публичните дружества и другите емитенти на ценни книжа. (обн., ДВ, бр. 90 от 2003 г.; изм., бр. 12 и 101 от 2006 г., бр. 82 от 2007 г. и бр. 37 от 2008 г.) (Наредба № 2).

Чл. 79. Колективната инвестиционна схема разкрива на обществеността информацията по чл. 72, ал. 1 по начина, определен в проспекта и документа с ключовата информация.

Чл. 80. (1) Колективна инвестиционна схема от държава членка, която предлага публично дяловете си в Република България, публикува и предоставя на комисията цялата информация, която предоставя на надзорния орган и разкрива на обществеността в изпращащата държава, както и всяка актуализация на тази информация.

(2) Информацията по ал. 1 се предоставя на български език.

Чл. 81. (1) Свързаните с дейността на колективните инвестиционни схеми маркетингови съобщения, както и публични изявления на членовете на съвета на директорите на инвестиционно дружество и на другите лица, работещи по договор за инвестиционното дружество, съответно на членовете на управителния и на контролния орган на управляващото дружество и на другите лица, работещи по договор за управляващото дружество, трябва да бъдат предварително одобрени от ръководителя на звеното за нормативно съответствие.

(2) При телефонни обаждания, включително чрез използване на телефонен запис, с цел продажба на дялове на колективна инвестиционна схема, трябва да се спазват следните изисквания: 1. допустимият интервал от време, през който могат да се осъществяват тези обаждания, е от 9 до 20 ч.; 2. при тези обаждания задължително се съобщават: а) самоличността на лицето, което се обажда, и наименованието на колективната инвестиционна схема и нейното управляващо дружество, чиито акции, съответно дялове, са предмет на предлагане; б) телефонният номер или адресът, на които може да се установи контакт с лицето, предлагащо дялове на колективната инвестиционна схема; в) целта на обаждането, когато е предложение за възмездно прехвърляне или покана за отправяне на предложение за възмездно придобиване на дялове на колективната инвестиционна схема; г) задължението на управляващото дружество да даде възможност на инвеститорите да се запознаят с актуален вариант на проспекта на колективната инвестиционна схема.

Чл. 82. При представянето на резултатите от дейността на колективна инвестиционна схема в маркетингово съобщение следва да се спазват следните изисквания: 1. представянето на резултатите от дейността може да се извърши само ако са изтекли поне 6 месеца от започването на дейността на съответната схема; 2. резултатите за изтеклата година се представят след изготвяне на годишния отчет по чл. 73, ал. 1 на колективната инвестиционна схема; 3. резултатите от дейността на колективна инвестиционна схема могат да се съпоставят спрямо: а) доходността на други колективни инвестиционни схеми с подобни инвестиционни цели и политика; б) подходящ широко базиран пазарен индекс на ценни книжа, търгувани на регулирани пазари; в) лихви по депозити; г) ниво на инфлация, като разглежданият период за сравнение не може да бъде по-кратък от 5 години, а ако не са изминали 5 години от започване на дейността на колективната инвестиционна схема – за периода, предхождащ маркетинговото съобщение.

Глава трета

СТРУКТУРИ ОТ ТИПА ГЛАВНА – ЗАХРАНВАЩА КОЛЕКТИВНА ИНВЕСТИЦИОННА СХЕМА

Раздел І

Съдържание на споразумението между захранващата и главната колективна инвестиционна схема Чл. 83. (1) Споразумението по чл. 71, ал. 1, изр. второ ЗДКИСДПКИ следва да съдържа елементите, посочени в ал. 2 – 8.

(2) По отношение на достъпа на информация споразумението съдържа следното: 1. посочване на начините и сроковете, в които главната колективна инвестиционна схема ще предостави на захранващата колективна инвестиционна схема копие от правилата на фонда или от учредителните документи, проспекта и ключовата информация за инвеститорите и от всички техни изменения; 2. когато е приложимо, посочване на начините и сроковете, в които главната колективна инвестиционна схема ще информира захранващата колективна инвестиционна схема за делегирането на трети лица на функциите по управлението на инвестициите и управлението на риска съгласно националното законодателство на съответната държава членка, която е държава членка по произход на главната колективна инвестиционна схема; 3. когато е приложимо, посочване на начините и сроковете, в които главната колективна инвестиционна схема предоставя на захранващата колективна инвестиционна схема документите за вътрешните си процедури, например документите за процедурата си по управление на риска и докладите по съответствие; 4. посочване на начините и сроковете, в които главната колективна инвестиционна схема ще предоставя на захранващата колективна инвестиционна схема подробни сведения за извършени от страна на главната колективна инвестиционна схема нарушения на съответното национално законодателство, правилата или учредителните документи и споразумението между главната и захранващата колективна инвестиционна схема; 5. посочване на начините и сроковете, в които главната колективна инвестиционна схема ще предоставя на захранващата колективна инвестиционна схема информация за настоящите си експозиции в деривативни финансови инструменти, когато захранващата колективна инвестиционна схема използва деривативни финансови инструменти с цел хеджиране, за да може същата да изчисли собствената си обща експозиция, съобразно чл. 67, ал. 3, предложение първо ЗДКИСДПКИ; 6. посочване на задължението на главната колективна инвестиционна схема да информира захранващата колективна инвестиционна схема за всякакви други клаузи/договорености за обмен на информация, сключени с трети лица, и когато е приложимо, посочване на начините и сроковете, в които главната колективна инвестиционна схема ще предоставя тези клаузи/договорености за обмен на информация на захранващата колективна инвестиционна схема.

(3) По отношение на условията за инвестиране в дялове на главната колективна инвестиционна схема и обратно изкупуване от страна на захранващата колективна инвестиционна схема споразумението по ал. 1 следва да съдържа: 1. списък на класовете акции на главната колективна инвестиционна схема, в които може да инвестира захранващата колективна инвестиционна схема; 2. посочване на таксите и разходите, извън случаите по чл. 83, ал. 1 ЗДКИСДПКИ, които трябва да плаща захранващата колективна инвестиционна схема и подробни сведения за отстъпките или преотстъпването на такси или разходи от главната колективна инвестиционна схема; 3. когато е приложимо, описание на условията, при които може да се прави първоначално или последващо прехвърляне на активи от захранващата към главната колективна инвестиционна схема.

(4) По отношение на стандартните клаузи за деловите отношения споразумението по ал. 1 следва да съдържа: 1. координиране на честотата и сроковете за изчисляване на нетната стойност на активите и публикуването на цените на дяловете; 2. координиране на предаването на поръчките за покупка/продажба от страна на захранващата колективна инвестиционна схема, включително, когато е приложимо, ролята на посредниците или на всяко друго трето лице; 3. когато е приложимо, посочване на всякакви клаузи, отчитащи, че акциите или дяловете на една от двете или на двете колективни инвестиционни схеми са допуснати или се търгуват на вторичен пазар; 4. когато е приложимо, посочване на други подходящи мерки, с които да се осигури спазването на изискванията на чл. 72, ал. 1 ЗДКИСДПКИ; 5. когато дяловете на захранващата и на главната колективна инвестиционна схема са деноминирани в различни парични единици, се посочват принципите за преизчисляване (конвертиране) на поръчките за покупка/продажба; 6. посочване на цикъла на сетълмент и подробни сведения за плащанията във връзка с покупка, записване или обратно изкупуване на дялове на главната колективна инвестиционна схема, включително – когато това е договорено между страните – условията, при които главната колективна инвестиционна схема може да удовлетвори исканията за обратно изкупуване или откупуване чрез прехвърляне на активи на захранващата колективна инвестиционна схема, по-специално в случаите по чл. 73 и 74 ЗДКИСДПКИ; 7. описание на процедурите, с които се осигурява подходящо обработване и отговор на запитванията и жалбите от притежателите на дялове; 8. когато правилата на фонда или учредителните документи и проспектът на главната колективна инвестиционна схема й предоставят определени права по отношение на притежателите на дялове и когато тя реши да ограничи или да упражнява всички или част от тези права по отношение на захранващата колективна инвестиционна схема – условията, при които извършва това.

(5) По отношение на събитията, които засягат клаузите за деловите отношения, споразумението по ал. 1 следва да съдържа: 1. посочване на начина и сроковете, съгласно които всяка от двете колективни инвестиционни схеми взаимно се уведомяват при временното спиране и възобновяването на обратното изкупуване, покупката или записването на дялове на съответната колективна инвестиционна схема; 2. клаузи относно уведомяването за грешки при определянето на цените в главната колективна инвестиционна схема и относно отстраняването на тези грешки.

(6) По отношение на стандартните клаузи за одитния доклад споразумението по ал. 1 следва да съдържа: 1. посочване на клаузи за координирано изготвяне на годишните финансови отчети, когато финансовата година за захранващата и главната колективна инвестиционна схема съвпада; 2. когато финансовата година за захранващата колективна инвестиционна схема приключва по различно време от финансовата година за главната колективна инвестиционна схема, се посочват клаузи, съгласно които захранващата колективна инвестиционна схема трябва да получи всякаква необходима информация от главната колективна инвестиционна схема, за да може да изготви годишния си финансов отчет в срок, и които гарантират, че одиторът на главната колективна инвестиционна схема може да състави доклад към датата на счетоводното приключване на захранващата колективна инвестиционна схема съгласно чл. 77, ал. 3 и 4 ЗДКИСДПКИ.

(7) Във връзка с измененията на постоянните клаузи споразумението по ал. 1 следва съдържа посочване на начина и сроковете за уведомяване: 1. от страна на главната колективна инвестиционна схема – при предложени и влезли в сила изменения на правилата на фонда или учредителните документи, проспекта и ключовата информация за инвеститорите, ако тези условия се различават от стандартните клаузи за уведомяване на притежателите на дялове, предвидени в правилата на фонда, учредителните документи или проспекта на главната колективна инвестиционна схема; 2. от страна на главната колективна инвестиционна схема – за планирани или предложени ликвидация, сливане или разделяне; 3. от страна на някоя от двете колективни инвестиционни схеми – в случаите, когато не отговарят или ще престанат да отговарят на изискванията за захранваща колективна инвестиционна схема или съответно за главна колективна инвестиционна схема; 4. от страна на някоя от двете колективни инвестиционни схеми – в случаите, когато възнамеряват да сменят управляващото си дружество, банката депозитар, одитора или когато е приложимо, всяко трето лице, на което са делегирани функции по управление на инвестициите или управление на риска; 5. от страна на главната колективна инвестиционна схема – за други изменения в постоянните клаузи.

(8) По отношение на приложимото право споразумението по ал. 1 следва да съдържа: 1. посочване, че когато захранващата и главната колективна инвестиционна схема са установени на територията на Република България, спрямо споразумението се прилага българското законодателство и изключителната компетентност има българският съд; 2. посочване, че когато захранващата и главната колективна инвестиционна схема са установени в различни държави членки, в споразумението между двете схеми се определя дали приложимото право ще бъде правото на държавата членка, в която е установена захранващата колективна инвестиционна схема, или правото на държавата членка, в която е установена главната колективна инвестиционна схема; със споразумението се определя, че двете страни ще приемат изключителната компетентност на съдилищата на държавата членка, чието право са приели за приложимо спрямо споразумението.

(9) Споразумението по ал. 1 може да съдържа и други елементи, ако главната и захранващата колективна инвестиционна схема се договорят за това.

Раздел ІІ

Съдържание на вътрешните правила за дейността Чл. 84. (1) Вътрешните правила за дейността на управляващото дружество съгласно чл. 71, ал. 3 ЗДКИСДПКИ съдържат елементите, посочени в ал. 2 – 6 на настоящия член.

(2) Правилата по ал. 1 съдържат подходящи мерки за преодоляване на конфликтите на интереси, които биха могли да възникнат между захранващата и главната колективна инвестиционна схема или между захранващата колективна инвестиционна схема и други притежатели на дялове на главната колективна инвестиционна схема, доколкото тези конфликти на интереси не са преодолени в достатъчна степен чрез мерките, прилагани от управляващото дружество, с цел спазване на изискванията на чл. 104, ал. 1, т. 5, чл. 105, ал. 1, т. 4 ЗДКИСДПКИ и чл. 126 – 130.

(3) По отношение на условията за инвестиране в дялове на главната колективна инвестиционна схема и обратно изкупуване от страна на захранващата колективна инвестиционна схема правилата по ал. 1 съдържат: 1. списък на класовете акции на главната колективна инвестиционна схема, в които може да инвестира захранващата колективна инвестиционна схема; 2. посочване на таксите и разходите извън случаите по чл. 83, ал. 1 ЗДКИСДПКИ, които трябва да плаща захранващата колективна инвестиционна схема, и подробни сведения за отстъпките или преотстъпването на такси или разходи от главната колективна инвестиционна схема; 3. когато е приложимо, описание на условията, при които може да се извършва първоначално или последващо прехвърляне на активи от захранващата към главната колективна инвестиционна схема.

(4) По отношение на стандартните клаузи за деловите отношения правилата по ал. 1 съдържат: 1. координиране на честотата и сроковете за изчисляване на нетната стойност на активите и публикуването на цените на дяловете на колективна инвестиционна схема; 2. координиране на предаването на нарежданията за покупка/продажба от страна на захранващата колективна инвестиционна схема, включително, когато е приложимо, ролята на посредниците или на всяко друго трето лице; 3. когато е приложимо, посочване на клаузи, отчитащи, че акциите или дяловете на една от двете или на двете колективни инвестиционни схеми са допуснати или се търгуват на вторичен пазар; 4. когато е приложимо, описание на подходящите мерки, с които да се осигури спазването на изискванията на чл. 72, ал. 1 ЗДКИСДПКИ; 5. когато дяловете на захранващата и на главната колективна инвестиционна схема са деноминирани в различни парични единици, се посочват принципите за преизчисляване (конвертиране) на нарежданията за покупка/продажба; 6. посочване на цикъла на сетълмент и подробни сведения за плащанията във връзка с покупка, записване или обратно изкупуване на дялове на главната колективна инвестиционна схема, включително – когато това е договорено между страните – условията, при които главната колективна инвестиционна схема може да удовлетвори исканията за обратно изкупуване или откупуване чрез прехвърляне на активи на захранващата колективна инвестиционна схема, по-специално в случаите по чл. 73 и 74 ЗДКИСДПКИ; 7. когато правилата на фонда или учредителните документи и проспектът на главната колективна инвестиционна схема й предоставят определени права по отношение на притежателите на дялове и когато тя реши да ограничи или да се откаже от упражняването на всички или част от тези права по отношение на захранващата колективна инвестиционна схема – условията, при които извършва това; 8. описание на процедурите, с които се осигурява подходящо обработване и отговор на запитванията и жалбите от притежателите на дялове.

(5) По отношение на събитията, които засягат клаузите за деловите отношения, правилата по ал. 1 съдържат: 1. посочване на начина и сроковете, съгласно които всяка от двете колективни инвестиционни схеми взаимно се уведомяват при временното спиране и възобновяването на обратното изкупуване, покупката или записването на дялове на съответната колективна инвестиционна схема; 2. клаузи относно уведомяването за грешки при определянето на цените в главната колективна инвестиционна схема и относно отстраняването на тези грешки.

(6) По отношение на стандартните клаузи за одитния доклад правилата по ал. 1 съдържат: 1. клаузи за координирано изготвяне на годишните финансови отчети, когато финансовата година за захранващата и главната колективна инвестиционна схема съвпада; 2. когато финансовата година за захранващата колективна инвестиционна схема приключва по различно време от финансовата година, за главната колективна инвестиционна схема се посочват клаузи, съгласно които захранващата колективна инвестиционна схема трябва да получи всякаква необходима информация от главната колективна инвестиционна схема, за да може да изготви годишния си финансов отчет в срок, и които гарантират, че одиторът на главната колективна инвестиционна схема може да състави доклад към датата на счетоводното приключване на захранващата колективна инвестиционна схема съгласно чл. 77, ал. 3 и 4 ЗДКИСДПКИ.

Раздел ІІІ

Процедури при ликвидация, сливане или разделяне на главна колективна инвестиционна схема Чл. 85. (1) Захранващата колективна инвестиционна схема е длъжна в срок до два месеца от датата, на която главната колективна инвестиционна схема я е информирала за решението си за откриване на производство по ликвидация, да представи следните документи в комисията: 1. когато захранващата колективна инвестиционна схема възнамерява да инвестира най-малко 85 % от активите си в дялове на друга главна колективна инвестиционна схема съгласно чл. 73, ал. 1, предложение първо ЗДКИСДПКИ, тя представя: а) заявление за получаване на одобрение за посочената инвестиция; б) заявление за получаване на одобрение на предложените изменения на правилата на фонда или устава; в) измененията на проспекта си и на ключовата информация за инвеститорите съгласно чл. 58 и 66 ЗДКИСДПКИ; г) другите документи, изисквани съгласно чл. 69, ал. 3, 5 и 6 ЗДКИСДПКИ; 2. когато захранващата колективна инвестиционна схема възнамерява да се преобразува в колективна инвестиционна схема, която не е захранваща колективна инвестиционна схема, съгласно чл. 73, ал. 1, предложение второ от ЗДКИСДПКИ: а) заявление за получаване на одобрение на предложените изменения на правилата на фонда или устава; б) измененията на проспекта си и на ключовата информация за инвеститорите съгласно чл. 58 и 66 ЗДКИСДПКИ; 3. уведомление от захранващата колективна инвестиционна схема, когато възнамерява да открие производство по ликвидация.

(2) Извън случаите по ал. 1, когато главната колективна инвестиционна схема е информирала захранващата колективна инвестиционна схема за решението си за откриване на производство по ликвидация в срок повече от пет месеца преди датата, на която ще започне производството, захранващата колективна инвестиционна схема подава пред комисията заявление или уведомление съгласно ал. 1, т. 1 и 2 не по-късно от три месеца преди съответната дата.

(3) Захранващата колективна инвестиционна схема информира своевременно своите притежатели на дялове за намерението си да започне производство по ликвидация.

Чл. 86. (1) Комисията уведомява захранващата колективна инвестиционна схема в срок 15 работни дни от подаването на всички документи, посочени в чл. 85, ал. 1, т. 1 и 2, дали е получила исканите одобрения.

(2) Когато получи информация, че комисията е издала одобрение по предходната алинея, захранващата колективна инвестиционна схема информира главната колективна инвестиционна схема за това.

(3) След като захранващата колективна инвестиционна схема бъде уведомена от комисията, че е получила необходимите одобрения по чл. 85, ал. 1, т. 1, захранващата колективна инвестиционна схема предприема своевременно необходимите мерки за спазване изискванията на чл. 79 и 80 ЗДКИСДПКИ.

(4) Когато приходите от ликвидацията на главната колективна инвестиционна схема трябва да бъдат изплатени преди датата, на която захранващата колективна инвестиционна схема ще започне да инвестира или в друга главна колективна инвестиционна схема съгласно чл. 85, ал. 1, т. 1, или според новите си инвестиционни цели и стратегия съгласно чл. 85, ал. 1, т. 2, комисията издава одобрение на захранващата колективна инвестиционна схема при следните условия: 1. захранващата колективна инвестиционна схема ще получава приходите от ликвидацията: а) под формата на парично плащане; или б) една част или всички приходи се получават чрез прехвърляне на активи, ако са спазени следните условия, когато е приложимо: аа) захранващата колективна инвестиционна схема желае това; бб) това е предвидено в споразумението между захранващата и главната колективна инвестиционна схема или във вътрешните правила за дейността; вв) това е предвидено в решението за ликвидация; 2. всякакви парични средства, държани или получени съгласно тази алинея, може да се реинвестират само с цел ефективно управление на паричните средства преди датата, на която захранващата колективна инвестиционна схема ще започне да инвестира или в друга главна колективна инвестиционна схема, или според новите си инвестиционни цели и стратегия.

(5) В случаите по ал. 4, т. 1, буква „б“ захранващата колективна инвестиционна схема може по всяко време да продаде срещу парични средства каквато и да е част от тези активи.

Чл. 87. (1) Захранващата колективна инвестиционна схема представя на комисията в едномесечен срок от датата на получаване на информацията за планираното сливане или разделяне на главната колективна инвестиционна схема следната информация: 1. когато захранващата колективна инвестиционна схема възнамерява да продължи да бъде захранваща колективна инвестиционна схема на същата главна колективна инвестиционна схема: а) заявление за получаване на одобрение на това намерение; б) заявление за получаване на одобрение на предложените изменения на правилата на фонда или устава, когато това е приложимо; в) измененията на проспекта и на ключовата информация за инвеститорите съгласно чл. 58, съответно чл. 66 ЗДКИСДПКИ; 2. когато в резултат на предложеното сливане или разделяне на главната колективна инвестиционна схема захранващата колективна инвестиционна схема възнамерява да стане захранваща колективна инвестиционна схема на друга съществуваща или учредена главна колективна инвестиционна схема или когато захранващата колективна инвестиционна схема възнамерява да инвестира най-малко 85 % от активите си в дялове на друга главна колективна инвестиционна схема, която не е приемаща или новоучредена: а) заявление за получаване на одобрение на посочената инвестиция; б) заявление за получаване на одобрение на предложените изменения на правилата на фонда или устава; в) измененията на проспекта си и на ключовата информация за инвеститорите съгласно чл. 58, съответно чл. 66 ЗДКИСДПКИ; г) другите документи, изисквани по чл. 69, ал. 3, 5 и 6 ЗДКИСДПКИ; 3. когато захранващата колективна инвестиционна схема възнамерява да се преобразува в колективна инвестиционна схема, която не е захранваща колективна инвестиционна схема, съгласно чл. 73, ал. 1, предложение второ от ЗДКИСДПКИ: а) заявление за одобрение на предложените изменения на правилата на фонда или устава; б) измененията на проспекта и на ключовата информация за инвеститорите съгласно чл. 58, съответно чл. 66 ЗДКИСДПКИ; 4. уведомление от захранващата колективна инвестиционна схема, когато възнамерява да открие производство по ликвидация.

(2) За целите на ал. 1, т. 1 и 2 изразът „да продължи да бъде захранваща колективна инвестиционна схема на същата главна колективна инвестиционна схема“ се отнася до случаите, в които: 1. главната колективна инвестиционна схема е поемащата колективна инвестиционна схема при предложено сливане; 2.главната колективна инвестиционна схема ще продължи съществуването си без съществени промени като една от колективна инвестиционна схема, които ще бъдат създадени в резултат на предложено разделяне.

(3) За целите на ал. 1, т. 1 и 2 изразът „да стане захранваща колективна инвестиционна схема на друга главна колективна инвестиционна схема, създадена в резултат на сливането или разделянето на главната колективна инвестиционна схема“ се отнася до случаите, в които: 1. главната колективна инвестиционна схема е сливащата се колективна инвестиционна схема, а захранващата колективна инвестиционна схема става притежател на дялове на поемащата колективна инвестиционна схема поради сливането; 2. захранващата колективна инвестиционна схема става притежател на дялове на колективна инвестиционна схема, която е създадена в резултат на разделяне и която се различава съществено от главната колективна инвестиционна схема.

(4) Когато главната колективна инвестиционна схема е предоставила на захранващата колективна инвестиционна схема информацията по чл. 151 ЗДКИСДПКИ или сходна информация в срок повече от четири месеца преди предложената дата, на която сливането или разделянето ще породи действие, захранващата колективна инвестиционна схема подава пред комисията заявление или уведомление съгласно ал. 1, т. 1 – 4 не по-късно от три месеца преди предложената дата, на която сливането или разделянето на главната колективна инвестиционна схема ще породи действие.

(5) Захранващата колективна инвестиционна схема информира своевременно своите притежатели на дялове и главната колективна инвестиционна схема за намерението си да започне производство по ликвидация.

Чл. 88. (1) Комисията уведомява захранващата колективна инвестиционна схема в срок 15 работни дни от подаването на всички документи, посочени в чл. 87, ал. 1, т. 1 – 3, дали е получила исканите одобрения.

(2) Когато получи информация, че комисията е издала одобрение по предходната алинея, захранващата колективна инвестиционна схема информира главната колективна инвестиционна схема за това.

(3) След като захранващата колективна инвестиционна схема бъде уведомена от комисията, че е получила необходимите одобрения по чл. 87, ал. 1, т. 2, захранващата колективна инвестиционна схема предприема своевременно необходимите мерки за спазване изискванията на чл. 79 и 80 ЗДКИСДПКИ.

(4) В случаите по чл. 87, ал. 1, т. 2 и 3 захранващата колективна инвестиционна схема трябва да упражни правото си да поиска обратно изкупуване на дяловете й в главната колективна инвестиционна схема съгласно чл. 74, ал. 3 и чл. 152, ал. 1 и 2 ЗДКИСДПКИ, когато комисията не е издала на захранващата колективна инвестиционна схема необходимите одобрения, изисквани по чл. 87, ал. 1, до работния ден, предхождащ последния ден, в който захранващата колективна инвестиционна схема може да поиска обратно изкупуване на дяловете й в главната колективна инвестиционна схема, преди пораждането на действие от сливането или разделянето

(5) Захранващата колективна инвестиционна схема трябва да упражни правото по предходната алинея, за да гарантира, че не се накърнява правото на притежателите на дялове в нея да искат обратно изкупуване на дяловете им в захранващата колективна инвестиционна схема съгласно чл. 79, ал. 1, т. 4 ЗДКИСДПКИ.

(6) Преди да упражни правото си съгласно ал. 4, захранващата колективна инвестиционна схема следва да проучи възможните алтернативни решения, които могат да спомогнат да се избегнат или намалят разходите или таксите, или други отрицателни последици за притежателите на дялове в нея.

(7) Когато захранващата колективна инвестиционна схема иска обратно изкупуване на дяловете й в главната колективна инвестиционна схема, тя получава приходите по един от следните начини: 1. под формата на парично плащане; 2. една част или всички приходи от обрат-ното изкупуване под формата на прехвърляне на активи при следните условия, когато е приложимо: а) захранващата колективна инвестиционна схема е поискала това, и б) това е предвидено в споразумението между захранващата и главната колективна инвестиционна схема.

(8) В случаите по ал. 7, т. 2 захранващата колективна инвестиционна схема може по всяко време да продаде срещу парични средства каквато и да е част от тези прехвърлени активи.

(9) Комисията издава одобрение на захранващата колективна инвестиционна схема, при условие че всякакви парични средства, държани или получени съгласно ал. 7, може да се реинвестират само с цел ефективно управление на паричните средства преди датата, на която захранващата колективна инвестиционна схема ще започне да инвестира или в новата главна колективна инвестиционна схема, или според новите си инвестиционни цели и стратегия.

Раздел IV

Съдържание на споразумението за обмен на информация между депозитарите и одиторите на главна и захранваща колективна инвестиционна схема Чл. 89. Споразумението по чл. 75 ЗДКИСДПКИ за обмен на информация между банката депозитар на главната колективна инвестиционна схема и банката депозитар на захранващата колективна инвестиционна схема съдържа: 1. посочване на документите и категориите информация, които ще бъдат редовно обменяни между двете банки депозитари и указание дали тези документи и информация ще се предоставят от едната банка депозитар на другата или ще се предоставят при поискване; 2. посочване на начина и времето, в т.ч. всякакви крайни срокове, за предаване на информацията от банката депозитар на главната колективна инвестиционна схема до банката депозитар на захранващата колективна инвестиционна схема; 3. координиране на функциите на двете банки депозитари по оперативни въпроси, отчитайки съответните им задължения по националното законодателство, както следва: а) описание на процедурата за изчисляване на нетната стойност на активите на всяка от двете колективни инвестиционни схеми, включително всякакви мерки за избягване приложението на стратегии с избор на пазарния момент по отношение на дяловете (market timing), съгласно чл. 72, ал. 1 ЗДКИСДПКИ; б) описание на начините и сроковете за обработката на указанията от страна на захранващата колективна инвестиционна схема за покупка, записване и подаване на искане за обратно изкупуване на дялове в главната колективна инвестиционна схема, както и извършването на тези операции, включително всякакви клаузи за прехвърляне на активи, когато това е приложимо; 4. координиране изготвянето на годишните финансови отчети; 5. посочване на начините и сроковете, в които банката депозитар на главната колективна инвестиционна схема ще предоставя на банката депозитар на захранващата колективна инвестиционна схема подробни сведения за извършени от страна на главната колективна инвестиционна схема нарушения на съответното национално законодателство, правилата на фонда или учредителните документи; 6. описание на процедурата за отговор на исканията за съдействие по конкретен повод от едната банка депозитар към другата; 7. посочване на случаите на непредвидени събития, за които банките депозитари трябва да се уведомяват взаимно, както и начина и сроковете за това уведомяване.

Чл. 90. (1) Когато захранващата и главната колективна инвестиционна схема са сключили споразумение по чл. 71, ал. 1, изр. второ от ЗДКИСДПКИ, в споразумението между техните банки депозитари следва да се предвижда, че правото на държавата членка, което се прилага спрямо посоченото споразумение съгласно чл. 83, ал. 8, се прилага и спрямо споразумението за обмен на информация между банките депозитари, както и че банките депозитари приемат изключителната компетентност на съдилищата на съответната държава членка, чието право са приели двете колективни инвестиционни схеми за приложимо спрямо споразумението.

(2) Когато споразумението между захранващата и главната колективна инвестиционна схема е заменено с вътрешни правила за дейността съгласно чл. 71, ал. 3 ЗДКИСДПКИ, в споразумението между техните банки депозитари се определя дали правото, приложимо спрямо споразумението за обмен на информация между двете банки депозитари, ще бъде или правото на държавата членка, в която е установена захранващата колективна инвестиционна схема, или правото на държавата членка, в която е установена главната колективна инвестиционна схема, както и че и двете банки депозитари приемат изключителната компетентност на съдилищата на държавата членка, чието право е приложимо спрямо споразумението за обмен на информация.

Чл. 91. Нередностите, посочени в чл. 76 ЗДКИСДПКИ, които банката депозитар на главната колективна инвестиционна схема може да установи при изпълнението на функциите си и които могат да окажат отрицателно въздействие върху захранващата колективна инвестиционна схема, включват най-малко: 1. грешки в изчисленията на нетната стойност на активите на главната колективна инвестиционна схема; 2. грешки при операциите по покупка, записване или обратно изкупуване на дялове в главната колективна инвестиционна схема или грешки при уреждането на плащанията по тях; 3. грешки при изплащането или капитализирането на доходи от главната колективна инвестиционна схема или грешки в изчисленията на всякакви такси, удържани във връзка с тези доходи; 4. неспазване на инвестиционните цели, политика или стратегия на главната колективна инвестиционна схема, описани в правилата на фонда или учредителните документи, проспекта или ключовата информация за инвеститорите; 5. неспазване на ограниченията за инвес-тиране или получаване на кредити съгласно ЗДКИСДПКИ, правилата на фонда, учредителните документи, проспекта или ключовата информация за инвеститорите.

Чл. 92. (1) Споразумението за обмен на информация между независимия одитор на главната колективна инвестиционна схема и независимия одитор на захранващата колективна инвестиционна схема по чл. 77, ал. 1 ЗДКИСДПКИ съдържа следното: 1. посочване на документите и категориите информация, които ще бъдат редовно обменяни между двамата одитори; 2. указание дали информацията или документите по т. 1 се предоставят от единия одитор на другия, или се предоставят при поискване; 3. посочване на начина и крайните срокове за предаване на информацията от независимия одитор на главната колективна инвестиционна схема до независимия одитор на захранващата колективна инвестиционна схема; 4. координацията на участието на всеки независим одитор в изготвянето на годишните финансови отчети за съответната колективна инвестиционна схема; 5. описание на проблемите, които ще се смятат за нередности, посочени в одитния доклад на одитора на главната колективна инвестиционна схема за целите на чл. 77, ал. 3 и 4 ЗДКИСДПКИ; 6. посочване на начина и сроковете за отговор на исканията за съдействие по конкретен повод от единия одитор към другия, включително по отношение на искането за допълнителна информация във връзка с нередностите, посочени в одитния доклад на одитора на главната колективна инвестиционна схема.

(2) Споразумението по ал. 1 съдържа разпоредби за изготвянето на одитните док-лади по чл. 60, ал. 4 и 5 и чл. 77, ал. 3 и 4 ЗДКИСДПКИ, както и за начина и сроковете за предоставяне на одитния доклад за главната колективна инвестиционна схема и проектите на този доклад на одитора на захранващата колективна инвестиционна схема.

(3) Когато финансовата година за захранващата колективна инвестиционна схема приключва по различно време от финансовата година за главната колективна инвестиционна схема в споразумението по ал. 1 се посочват начинът и сроковете за изготвяне на доклад от одитора на главната колективна инвестиционна схема към датата на счетоводното приключване на захранващата колективна инвестиционна схема, съгласно чл. 77, ал. 3 ЗДКИСДПКИ и за предоставянето на доклада и проектите му на одитора на захранващата колективна инвестиционна схема.

Чл. 93. (1) Когато захранващата и главната колективна инвестиционна схема са сключили споразумение по чл. 71, ал. 1, изр. второ от ЗДКИСДПКИ, в споразумението между техните независими одитори следва да се предвижда, че правото на държавата членка, което се прилага спрямо посоченото споразумение съгласно чл. 83, ал. 8, се прилага и спрямо споразумението за обмен на информация между одиторите, както и че двамата независими одитори приемат изключителната компетентност на съдилищата на съответната държава членка, чието право са приели двете колективни инвестиционни схеми за приложимо спрямо споразумението.

(2) Когато споразумението между захранващата и главната колективна инвестиционна схема е заменено с вътрешни правила за дейността съгласно чл. 71, ал. 3 ЗДКИСДПКИ, в споразумението между техните независими одитори се определя дали правото, приложимо спрямо споразумението за обмен на информация между двамата независими одитори, ще бъде или правото на държавата членка, в която е установена захранващата колективна инвестиционна схема, или правото на държавата членка, в която е установена главната колективна инвестиционна схема, както и че двамата независими одитори приемат изключителната компетентност на съдилищата на държавата членка, чието право е приложимо спрямо споразумението за обмен на информация.

Раздел V

Начин на предоставяне на информация на притежателите на дялове Чл. 94. Захранващата колективна инвестиционна схема предоставя на притежателите на дялове информацията по чл. 79 ЗДКИСДПКИ по начина, предвиден в чл. 106.

Глава четвърта

ПРЕОБРАЗУВАНЕ И ПРЕКРАТЯВАНЕ НА КОЛЕКТИВНИ ИНВЕСТИЦИОННИ СХЕМИ

Раздел I

Преобразуване, в което участват само колективни инвестиционни схеми с произход от Република България Чл. 95. (1) За издаване на разрешение по чл. 141, ал. 1 ЗДКИСДПКИ към заявлението по чл. 144, ал. 1 се прилагат: 1. план за предложеното преобразуване, одобрен от преобразуващите се колективни инвестиционни схеми, а в случаите на преобразуване чрез вливане и от приемащата колективна инвестиционна схема със съдържанието по чл. 145, ал. 2 и 3 ЗДКИСДПКИ; 2. проспект и документ с ключовата информация за инвеститорите на новоучредената колективна инвестиционна схема при преобразуване чрез сливане; 3. декларация от банките депозитари на преобразуващите се и приемащата колективна инвестиционна схема, че информацията по чл. 145, ал. 2, т. 1, 6 и 7 ЗДКИСДПКИ в съдържанието на плана за преобразуване отговаря на изискванията на закона, на правилата или съответно устава на колективната инвестиционна схема.

(2) Одобрението на плана за преобразуване по ал. 1, т. 1 се извършва по реда на чл. 143 ЗДКИСДПКИ с решение на общото събрание на инвестиционното дружество, съответно с решение на управителния орган на управляващото дружество на договорния фонд, което се удостоверява с представяне на съответния документ – протокол от общото събрание или решение на управителния орган на управляващото дружество.

Чл. 96. При разглеждане на документите по чл. 95 комисията взема под внимание потенциалното влияние на преобразуването върху притежателите на дялове на преобразуващите се колективни инвестиционни схеми, за да прецени дали им се предоставя подходяща информация, и може да поиска по реда на чл. 144, ал. 3 и 4 ЗДКИСДПКИ по-ясно предоставяне на информацията на притежателите на дялове на преобразуващите се колективни инвестиционни схеми.

Чл. 97. Комисията издава разрешение за извършване на преобразуването, ако: 1. подаденото заявление и приложените към него документи отговарят на изискванията на чл. 95; 2. приемащата или новоучредената колективна инвестиционна схема е подала уведомление за предлагане на своите дялове във всички държави членки, в които преобразуващите се дружества са подали уведомление или вече са получили разрешение да предлагат дяловете си по реда на чл. 136 ЗДКИСДПКИ; 3. комисията счита, че на притежателите на дялове се предоставя подходяща информация за преобразуването; 4. представен е доклад, изготвен от независим одитор съгласно чл. 150 ЗДКИСДПКИ; 5. представен е документ, удостоверяващ внасянето на съответната такса от преобразуващата се колективна инвестиционна схема.

Чл. 98. (1) При преобразуване чрез сливане едновременно с разрешението за преобразуване по чл. 141, ал. 1 ЗДКИСДПКИ комисията издава лиценз за извършване на дейност на новоучреденото инвестиционно дружество, съответно издава разрешение за организиране и управление на договорен фонд на управляващото дружество, което съгласно плана за преобразуване ще управлява новоучредения договорен фонд.

(2) В случаите по ал. 1 към заявлението за издаване на разрешение по чл. 141, ал. 1 ЗДКИСДПКИ се прилагат документите по чл. 12 ЗДКИСДПКИ за новоучредената колективна инвестиционна схема.

(3) Едновременно с издаването на лиценза на новоучреденото инвестиционно дружество и разрешението на управляващото дружество за организиране и управление на новоучредения договорен фонд комисията потвърждава проспекта и документа с ключовата информация за инвеститорите на новоучредената колективна инвестиционна схема.

(4) Решението за издаване на лиценз на новоучредената колективна инвестиционна схема поражда действие от датата на пораждане действие на преобразуването.

Раздел II

Преобразуване, в което участват колективни инвестиционни схеми с произход от други държави членки и новоучредената колективна инвестиционна схема е с произход от Република България Чл. 99. При преобразуване по чл. 148 ЗДКИСДПКИ комисията издава лиценз на новоучреденото инвестиционно дружество, съответно на управляващото дружество, за организиране и управление на новоучредения договорен фонд по реда на чл. 12 ЗДКИСДПКИ, като освен документите по чл. 12 ЗДКИСДПКИ към заявлението до комисията се прилагат и разрешенията за преобразуване, издадени от компетентните органи на преобразуващите се колективни инвестиционни схеми с произход от други държави членки.

Раздел III

Преобразуване на инвестиционно дружество в договорен фонд Чл. 100. (1) За издаване на разрешение за преобразуване на инвестиционно дружество в договорен фонд се подава заявление по образец, одобрен от комисията, към което се прилагат: 1. протокол от общото събрание на акционерите на инвестиционното дружество, на което е взето решение за преобразуването му; 2. проспект и документ с ключовата информация за инвеститорите на новоучредения договорен фонд; 3. договорите или допълнителните споразумения с управляващото дружество и с банката депозитар, отразяващи промяната в правно-организационната форма на колективната инвестиционна схема; 4. обстоятелства и обосновка на предложеното преобразуване; 5. правилата на договорния фонд; 6. очаквано въздействие на предложеното преобразуване върху правата на акционерите; 7. правилата, при които се извършва замяната на акции на инвестиционното дружество с дялове на новоучредения договорен фонд.

(2) Комисията се произнася по заявлението в срок 20 работни дни от получаването му, а когато са били поискани допълнителна информация и документи – в срок 10 работни дни от получаването им.

(3) Въз основа на представените документи комисията установява доколко са спазени изискванията за издаване на исканото разрешение. Ако представената информация и документи са непълни или нередовни или е нужна допълнителна информация или доказателства за верността на данните, комисията изпраща съобщение за констатираните непълноти и несъответствия или за исканата допълнителна информация и документи.

(4) Ако съобщението по ал. 3 не бъде прието на посочения от заявителя адрес за кореспонденция, срокът за представянето им тече от поставянето на съобщението на специално определено за целта място в сградата на комисията. Това обстоятелство се удостоверява с протокол, съставен от длъжностни лица, определени със заповед на председателя на комисията.

(5) Комисията отказва издаване на разрешение, ако представените по ал. 1 документи не отговарят на изискванията на ЗДКИСДПКИ и на тази наредба или не са защитени интересите на инвеститорите. Заявителят се уведомява писмено за взетото решение в 3-дневен срок.

(6) Комисията изпраща разрешението за преобразуване на инвестиционното дружество в договорен фонд на Агенцията по вписванията.

Раздел IV

Предоставяне на информация на притежателите на дялове за влиянието на преобразуването върху техните инвестиции Чл. 101. (1) Информацията, която участващите в преобразуване колективни инвестиционни схеми предоставят на притежателите на дялове съгласно чл. 151, ал. 1 ЗДКИСДПКИ, трябва да е представена кратко и без използване на специализирана терминология, така че притежателите на дялове да могат да направят информирана преценка за въздействието на преобразуването върху инвестицията им.

(2) Когато информационният документ започва с обобщение на ключовите характеристики на предложеното преобразуване, в обобщението трябва да има позоваване на съответните части от информационния документ, в които се предоставя повече информация.

(3) При преобразуване, в което участват и колективни инвестиционни схеми с произход от друга държава членка, в информацията, която преобразуващите се и участващите в преобразуването колективни инвестиционни схеми с произход от Република България предоставят на притежателите на своите дялове съгласно чл. 151, ал. 1 ЗДКИСДПКИ, трябва да се съдържат и всички условия и процедури, свързани с колективните инвестиционни схеми с произход от друга държава членка, които се различават от обикновено прилаганите в Република България.

(4) Информацията, която съгласно чл. 151, ал. 1 ЗДКИСДПКИ преобразуващата се колективна инвестиционна схема трябва да предостави на притежателите на дяловете си, трябва да отговаря на потребностите на инвеститорите, които не са предварително запознати с характеристиките на приемащата, съответно новоучредената колективна инвестиционна схема, и с начина, по който тя извършва дейност, и да привлича вниманието им към ключовата информация за инвеститорите на приемащата, съответно новоучредената колективна инвестиционна схема, и да уточнява, че е желателно ключовата информация за инвеститорите да бъде прочетена.

(5) Информацията, която съгласно чл. 151, ал. 1 ЗДКИСДПКИ приемащата колективна инвестиционна схема трябва да предостави на притежателите на дяловете си, трябва да акцентира върху извършването на преобразуването и потенциалното му въздействие върху приемащата колективна инвестиционна схема.

Чл. 102. (1) Информацията, която съгласно чл. 151, ал. 1, т. 2 ЗДКИСДПКИ преобразуващата се колективна инвестиционна схема трябва да предостави на притежателите на дяловете си, трябва да включва и: 1. подробна информация за различията в правата на притежателите на дялове в преобразуващата се колективна инвестиционна схема преди и след пораждане действието на преобразуването; 2. ако в документа с ключовата информация за инвеститорите на преобразуващата се и приемащата, съответно новоучредената, колективна инвестиционна схема синтетичните индикатори за риск и възвращаемост са изразени с различни категории или разкриват различни рискове – посочване на разликите между тези категории и рискове; 3. съпоставка между всички такси, комисионни и други разходи за преобразуващата се и приемащата, съответно новоучредената, колективна инвестиционна схема въз основа на данните, посочени в документите им с ключовата информация за инвеститорите; 4. ако преобразуващата се колективна инвестиционна схема начислява такса, базирана на резултатите – обяснение за начина, по който тази такса ще се прилага до пораждане на действието на преобразуването; 5. ако приемащата колективна инвестиционна схема начислява такса, базирана на резултатите – обяснение за начина, по който тази такса ще се начислява впоследствие, за да се осигури справедливо третиране на притежателите на дялове, които преди пораждане действието на преобразуването са притежавали дялове на преобразуващата се колективна инвестиционна схема; 6. в случаите, когато в преобразуването участват колективни инвестиционни схеми от държави членки и съгласно законодателството на държавата членка разходите, свързани с подготовката и извършването на преобразуването, са за сметка на притежателите на дялове на тези колективни инвестиционни схеми – подробна информация за начина, по който тези разходи ще бъдат разпределени; 7. информация дали се предвижда преструктуриране на портфейла на преобразуващата се колективна инвестиционна схема преди пораждане действието на преобразуването.

(2) Информацията, която съгласно чл. 151, ал. 1, т. 2 ЗДКИСДПКИ приемащата колективна инвестиционна схема трябва да предостави на притежателите на дяловете си, трябва да включва информация дали се очаква пре-образуването да окаже значително влияние върху портфейла на приемащата колективна инвестиционна схема и дали се предвижда преструктурирането му преди или след пораждане действието на преобразуването.

Чл. 103. (1) Информацията, която съгласно чл. 151, ал. 1, т. 3 ЗДКИСДПКИ участващата в преобразуване колективна инвестиционна схема трябва да предостави на притежателите на дяловете, включва и: 1. подробно описание на начина, по който ще се третират всички начислени приходи в колективната инвестиционна схема; 2. указание за начина, по който може да се получи докладът на независимия одитор; 3. при преобразуване на инвестиционно дружество – информация за реда, по който притежателите на акции одобряват решението за преобразуване, включително позоваване на чл. 143 ЗДКИСДПКИ; 4. подробни сведения за планирано спиране на продажбата и обратното изкупуване на дялове с цел ефективно извършване на преобразуването; 5. датата, на която преобразуването ще породи действие.

(2) Освен информацията по ал. 1, т. 1 и 2, когато условията на преобразуването предвиждат изплащане на парични суми в случаите на чл. 142, ал. 1 и 2 ЗДКИСДПКИ, преобразуващата се колективна инвестиционна схема предоставя на притежателите на дяловете си и информация за предложеното плащане, включително кога и как притежателите на дялове ще получат плащането.

(3) Информацията по ал. 1, т. 3 може да съдържа и препоръка от съвета на директорите на инвестиционното дружество за вземане на решение по преобразуването.

Чл. 104. Информацията, която съгласно чл. 151, ал. 1 ЗДКИСДПКИ преобразуващата се колективна инвестиционна схема трябва да предостави на притежателите на дяловете си, трябва да включва и: 1. срока, в който притежателите на дялове могат да закупуват дялове или да искат обратно изкупуване на дяловете си от преобразуващата се колективна инвестиционна схема; 2. момента, от който притежателите на дялове, които не са се възползвали от правото си по чл. 152 ЗДКИСДПКИ, могат да упражняват правата си на притежатели на дялове на приемащата, съответно новоучредената колективна инвестиционна схема; 3. когато преобразуващата се колективна инвестиционна схема е инвестиционно дружество, обяснение, че притежателите на акции, които не са гласували или са гласували против предложението за преобразуване и не са упражнили правото си по чл. 152 ЗДКИСДПКИ, стават притежатели на дялове на приемащата или новоучредена колективна инвестиционна схема.

Чл. 105. (1) Съгласно чл. 151, ал. 1, т. 5 ЗДКИСДПКИ на притежателите на дялове в преобразуващата се колективна инвестиционна схема се предоставя копие на документа с актуализирана ключова информация за инвеститорите на приемащата, съответно новоучредената колективна инвестиционна схема, а на притежателите на дялове на приемащата колективна инвестиционна схема копие на документа с актуализирана ключова информация за инвеститорите на приемащата схема се предоставя, ако информацията е била изменена за целите на предложеното преобразуване.

(2) В периода между датата, на която на притежателите на дялове в участваща в пре-образуването колективна инвестиционна схема се предоставя информацията по чл. 151, ал. 1 ЗДКИСДПКИ, и датата, от която преобразуването поражда действие, информацията по чл. 151, ал. 1 ЗДКИСДПКИ, включваща и копие на документа с актуализирана ключова информация за инвеститорите на приемащата схема, се предоставя на всяко лице, което купува дялове или поиска копие от правилата или устава, проспекта или документа с ключовата информация за инвеститорите на преобразуващата се или приемащата колективна инвестиционна схема.

Чл. 106. (1) Участващата в преобразуване колективна инвестиционна схема с държава членка по произход Република България предоставя информацията по чл. 151 ЗДКИСДПКИ на притежателите на дялове на хартия или на друг траен носител.

(2) Информацията се представя на траен носител при следните условия: 1. предоставянето на информацията по този начин е целесъобразно с оглед условията, при които протичат или ще протичат деловите отношения между притежателя на дялове и колективната инвестиционна схема; 2. на притежателя на дялове е било отправено предложение да направи избор между предоставянето на информация на хартия или друг траен носител и той изрично е избрал предоставянето на информация да се извършва на предложения друг траен носител.

(3) Предоставянето на информация чрез електронни съобщения се счита за целесъобразно с оглед условията, при които протичат или ще протичат деловите отношения между притежателя на дялове и колективната инвестиционна схема съгласно ал. 2, т. 1, когато има доказателства, че клиентът има редовен достъп до интернет. Предоставянето на адрес на електронна поща от страна на притежателя на дялове за целите на деловите му отношения с колективната инвестиционна схема се счита за доказателство, че клиентът има редовен достъп до интернет.

Раздел V

Прекратяване на колективна инвестиционна схема Чл. 107. (1) В 14-дневен срок от настъпването на основание за прекратяване на инвестиционното дружество съгласно чл. 252, ал. 1, т. 1, 2 и 7 от Търговския закон (ТЗ) то е длъжно да подаде до комисията заявление за издаване на разрешение за прекратяването му по образец, одобрен от заместник председателят, към което се прилагат: 1. документ, установяващ основанието за прекратяване; 2. финансов отчет съгласно изискванията на чл. 26, ал. 1 ЗСч. към датата на настъпването на основанието за прекратяването; 3. план за ликвидация, в който задължително се предвиждат мерки за защита на акционерите на дружеството, включително забрана да се извършват сделки с неговите активи, освен в случаите по чл. 268, ал. 1 ТЗ; 4. име (собствено, бащино и фамилно), ЕГН и адресна регистрация, професията или занятието, професионалният опит и квалификацията на предлагания ликвидатор (ликвидатори), както и следните документи: а) свидетелство за съдимост; б) декларация, че не е бил обявяван в несъстоятелност или не се намира в производство по обявяване в несъстоятелност; в) декларация, че не е бил член на управителен или на контролен орган или неограничено отговорен съдружник в дружество, за което е открито производство по несъстоятелност, или в прекратено поради несъстоятелност дружество, ако са останали неудовлетворени кредитори; 5. документ, удостоверяващ внасянето на съответната такса съгласно Тарифата за таксите, събирани от Комисията за финансов надзор по Закона за Комисията за финансов надзор.

(2) В срок 14 дни от възникване на основание за прекратяване на договорния фонд по чл. 363, букви „а“ и „б“ от Закона за задълженията и договорите и/или предвидено в правилата на договорния фонд управляващото дружество е длъжно да подаде до комисията, за издаване на разрешение за прекратяването на договорния фонд, заявление по образец, одобрен от заместник-председателя, към което се прилагат: 1. решението на съвета на директорите на управляващото дружество за прекратяване на договорния фонд, взето на основание правилата на договорния фонд; 2. план за ликвидация, в който задължително се предвиждат мерки за защита на притежателите на дялове, включително забрана да се извършват сделки с активи на фонда, освен ако това се налага от ликвидацията; 3. документите и информацията по ал. 1, т. 2, 4 и 5.

(3) Не могат да бъдат назначавани за ликвидатори членове на управителния орган на инвестиционното дружество, на управляващото дружество, управлявало колективната инвестиционна схема, или други лица, работили по договор за инвестиционното дружество и управляващото дружество, спрямо които е установено системно нарушение на ЗДКИСИДПКИ, ЗППЦК,ЗПФИ и ЗПЗФИ или на актовете по прилагането им.

(4) При прекратяването на договорния фонд относно задълженията на ликвидатора и защитата на кредиторите на договорния фонд се прилагат съответно чл. 267, чл. 268, ал. 1 и 3, чл. 270, 271 и 273 ТЗ, като функциите на ръководния орган по чл. 270, ал. 2 и чл. 272, ал. 4 ТЗ се изпълняват от управляващото дружество.

Чл. 108. Комисията разглежда подаденото заявление и се произнася в 14-дневен срок от получаването му, а когато са поискани допълнителни данни и документи – в 7-дневен срок от получаването им. Член 12, ал. 3 и 4 ЗДКИСИДПКИ се прилагат съответно.

Глава пета

ДОПЪЛНИТЕЛНИ ИЗИСКВАНИЯ КЪМ ДЕЙНОСТТА НА КОЛЕКТИВНИТЕ ИНВЕСТИЦИОННИ СХЕМИ

Раздел I

Отношения на договорния фонд с управляващото дружество при отнемане на лиценза за извършване на дейност, при прекратяване или обявяване в несъстоятелност на управ-ляващото дружество Чл. 109. (1) При отнемане на лиценза за извършване на дейност, при прекратяване или обявяване в несъстоятелност на управляващото дружество то предава на банката депозитар в 5-дневен срок цялата налична информация и документация във връзка с управлението на договорния фонд. Банката депозитар по изключение управлява договорния фонд за период не по-дълъг от 3 месеца.

(2) При отнемане на лиценза, прекратяване или обявяване в несъстоятелност на управ-ляващо дружество, както и при разваляне на договора му с инвестиционно дружество поради неизпълнение на задълженията на управляващото дружество, то предава на инвестиционното дружество, което управлява, в 5-дневен срок цялата налична при него информация и документация във връзка с управлението на инвестиционното дружество.

(3) В 14-дневен срок от възникване на обстоятелството по ал. 1 и 2 банката депозитар, съответно инвестиционното дружество, е длъжно да предложи писмено на поне три управляващи дружества да поемат управлението на колективната инвестиционна схема, съответно да я преобразуват чрез вливане или сливане.

(4) Поканите по ал. 3 са с еднакво съдържание и се представят на заместник-председателя в 3-дневен срок от изпращането им на съответните управляващи дружества, като се посочват критериите и мотивите, въз основа на които тези управляващи дружества са избрани от банката депозитар, съответно от инвестиционното дружество. Управляващите дружества трябва да отговарят най-малко на следните условия: 1. да притежават разрешение за организиране и управление на колективна инвестиционна схема; 2. капиталовата адекватност и ликвидност на всяко от тях да отговарят на нормативните изисквания и да не бъдат нарушени вследствие поемане управлението на договорния фонд; 3. през последните две години, предхождащи сключването на договора, на управляващото дружество да не е налагана имуществена санкция, а на членовете на управителния или контролния му орган – административни наказания за нарушения на ЗДКИСДПКИ и актовете по прилагането му.

(5) В едномесечен срок от изпращането на всички покани по ал. 3 в комисията управ-ляващите дружества, които искат да поемат управлението на колективната инвестиционна схема или съответно да я преобразуват, представят на банката депозитар, съответно на инвестиционното дружество, план за управлението на колективната инвестиционна схема в срок 1 година от поемането на това управление или план за преобразуването му.

(6) В 7-дневен срок от изтичане на срока по ал. 5 банката депозитар, съответно инвестиционното дружество, избира управляващото дружество, което ще поеме управлението, съответно ще преобразува колективната инвестиционна схема, и уведомява комисията, като прилага подробни мотиви за направения избор и уведомява съответното управляващо дружество.

(7) Избраното управляващо дружество представя на заместник-председателя в 14-дневен срок от получаване на уведомлението, че е избрано, съответно от решението за одобрението му от общото събрание на акционерите на инвестиционното дружество, плана за управление на колективната инвестиционна схема, както и документи по чл. 37а от Наредба № 11 от 2003 г. за лицензите за извършване на дейност като регулиран пазар, за организиране на многостранна система за търговия, за извършване на дейност като инвестиционен посредник, инвестиционно дружество, управляващо дружество и дружество със специална инвестиционна цел (обн., ДВ, бр. 109 от 2003 г.; изм., бр. 84 и 104 от 2005 г., бр. 101 от 2006 г., бр. 83 от 2007 г.; попр., бр. 87 от 2007 г.; изм., бр. 28 от 2009 г.) (Наредба № 11), съответните документи за инвестиционно дружество или плана за преобразуване и документите по чл. 145 ЗДКИСДПКИ.

(8) При изготвяне на документите по ал. 1 управляващото дружество не може да променя съществено правилата и проспекта на колективната инвестиционна схема, включително да променя рисковия й профил.

(9) Заместник-председателят се произнася по представените документи по реда на чл. 18 ЗДКИСДПКИ.

(10) Ако не бъде избрано или одобрено управляващо дружество, което да управлява, съответно преобразува колективната инвестиционна схема, или комисията откаже да издаде разрешение на новото управляващо дружество да управлява колективната инвестиционна схема, съответно да я преобразува, започва процедура по прекратяване на схемата независимо от изтичането на 3-месечния срок по ал. 1 и 2.

Раздел II

Поддържане на отчетност и съхраняване на документация Чл. 110. (1) Инвестиционното дружество е длъжно да съхранява цялата документация и информация, свързани с дейността му, включително: 1. устава и другите устройствени актове, измененията и допълненията в тях, актове за регистрация и за промени по партидата на инвестиционното дружество; 2. протоколите от общото събрание на акционерите на инвестиционно дружество, номерирани и подредени в хронологичен ред, във форма, която изключва заличаване или подмяна на страници или на отделни части от тях; 3. протоколите от заседанията на управителните и на контролните органи на инвестиционното дружество във форма, която изключва заличаване или подмяна на страници или отделни части от тях; 4. проспекта и документа с ключовата информация за инвеститорите, както и всички техни актуализации; 5. счетоводните документи; 6. входящата и изходящата кореспонденция, подредена по начин, който изключва заличаване или подмяна на страници или на отделни части от тях; 7. актуализиран към последното число на всеки месец списък на лицата, свързани по смисъла на § 1, т. 20 от допълнителната разпоредба на ЗДКИСДПКИ със: а) инвестиционното дружество и членовете на неговия управителен или контролен орган; б) управляващото дружество и членовете на неговия управителен или контролен орган, както и основанията за свързаност; 8. месечните счетоводни баланси; 9. маркетинговите съобщения и публикациите, свързани с издаването (продажбата) на акции на инвестиционното дружество.

(2) Документите се съхраняват по реда за съхраняване на държавния архивен фонд, като счетоводната информация и документация се съхраняват в сроковете по чл. 42 ЗСч., а останалите документи и информация – за срок 5 години.

(3) Документацията по ал. 1 може да се съхранява от управляващото дружество съгласно сключения договор.

(4) В случаите, когато инвестиционното дружество съхранява документацията по ал. 1, то предоставя на управляващото дружество и на банката депозитар копия от документите, необходими за извършване на дейността му.

(5) Управляващото дружество предава на инвестиционното дружество документите по ал. 1, т. 5 и 8 след изтичането на финансовата година и изготвянето и заверяването на годишния финансов отчет на инвестиционното дружество.

(6) Членовете на управителния орган на инвестиционното дружество са длъжни да уведомят инвестиционното дружество за наличието на свързаност по смисъла на § 1, т. 20 от допълнителната разпоредба на ЗДКИСДПКИ в 3-дневен срок от настъпване на съответното основание.

Раздел III

Осигуряване на достъп на колективните инвестиционни схеми с произход от друга държава членка до актуална информация за законовите, подзаконовите нормативни актове и административните актове, които са извън приложното поле на Директива 2009/65/ЕО, и предоставяне на актуална информация на компетентните органи на приемащата държава членка от колективни инвестиционни схеми с произход от Република България Чл. 111. (1) Актуалната информация за разпоредбите в законовите, подзаконовите нормативни актове и административните актове, които са извън приложното поле на Директива 2009/65/ЕО, до която комисията осигурява достъп съгласно чл. 129 ЗДКИСДПКИ, включва: 1. определение на понятието „предлагане на дялове на колективна инвестиционна схема“ според практиката; 2. изискванията за съдържанието, формата и начина на представяне на маркетинговите съобщения, включително всички задължителни предупреждения и ограничения относно употребата на някои думи или изрази; 3. подробности по отношение на всякаква допълнителна информация, различна от тази по глава втора, раздел Х, която трябва да се оповестява пред инвеститорите; 4. изискванията за отчитане или предаване на информация на комисията и процедурата за представяне на актуализирани версии на изискваните документи; 5. изискванията за плащане на такси или други парични суми на компетентните органи или на всеки друг определен от закона орган в съответната държава членка при започването на предлагането на дялове или след това, периодично; 6. изискванията във връзка с извършването на обратното изкупуване, плащанията в полза на притежателите на дялове и предоставянето на информация, за осигуряването на които колективната инвестиционна схема с произход от друга държава членка трябва да предприеме необходимите мерки съгласно чл. 130 ЗДКИСДПКИ; 7. условията за прекратяване на предлагането на дялове на колективна инвестиционна схема с произход от друга държава членка; 8. подробното съдържание на информацията, която трябва да се включва в част Б от уведомителното писмо съгласно член 1 от Регламент (ЕС) № 584/2010 на Комисията от 1 юли 2010 г. за прилагане на Директива 2009/65/ЕО на Европейския парламент и на Съвета по отношение на формата и съдържанието на стандартното уведомително писмо и уверението относно колективната инвестиционна схема, използването на електронни съобщения между компетентните органи за уведомяване и процедурите за проверка на място и разследване и обмена на информация между компетентните органи; 9. адреса на електронната поща на комисията, посочен за целите на изпращане на уведомленията за актуализирането и изменението на представените в комисията документи.

(2) Актуалната информация по ал. 1 се представя като подробно и пълно текстово обяснение или текстово обяснение с препратки към документите, източник на информация.

Чл. 112. Управляващото дружество на колективна инвестиционна схема, по отношение на която е инициирана процедура по чл. 136 ЗДКИСДПКИ, осигурява наличието в широко употребяван електронен формат на всички документи, приложени към нотификационното писмо по чл. 136, ал. 2 ЗДКИСДПКИ, на интернет страницата си или на друга интернет страница, посочена в нотификационното писмо, до която има достъп приемащата държава членка.

Чл. 113. (1) Управляващото дружество на колективна инвестиционна схема, по отношение на която е инициирана процедура по чл. 136 ЗДКИСДПКИ, уведомява приемащата държава членка за всички актуализации и изменения на документите съгласно чл. 136, ал. 7 и 8 ЗДКИСДПКИ, като изпраща електронно писмо на адрес, посочен от компетентните органи на приемащата държава членка.

(2) В електронното писмо по ал. 1 се описва извършената актуализация или изменение на съответния документ или към електронно-то писмо се прикачва актуализираният или изменен документ в широко употребяван електронен формат.

Чл. 114. Комисията посочва на страницата си електронен адрес, на който колективните инвестиционни схеми с произход от друга държава членка уведомяват с електронно писмо за всички актуализации и изменения на документите по чл. 128, ал. 3 ЗДКИСДПКИ.

Глава шеста

ИЗИСКВАНИЯ КЪМ ДЕЙНОСТТА НА УПРАВЛЯВАЩОТО ДРУЖЕСТВО

Раздел I

Общи изисквания относно процедурите и организацията на управляващото дружество Чл. 115. (1) Управляващото дружество: 1. приема, прилага и поддържа писмени процедури за вземане на решения и създава организационна структура, която ясно определя системите за отчитане и разпределя функциите и отговорностите; 2. гарантира, че служителите му са запознати с процедурите, които трябва да се спазват за правилното изпълнение на служебните им задължения; 3. приема, прилага и поддържа адекватни механизми за вътрешен контрол, осигуряващи спазването на решенията и процедурите на всички нива в управляващото дружество; 4. приема, прилага и поддържа ефективни вътрешни процедури за докладване и обмен на информация на всички нива в управляващото дружество, както и ефективен информационен обмен с трети лица, с които дружеството има отношения; 5. поддържа документация и води архив за своята стопанска дейност и вътрешна организация.

(2) При организиране на своята дейност управляващото дружество отчита естеството, мащаба и сложността на тази дейност, както и естеството и обхвата на услугите и дейностите, които извършва.

(3) Управляващото дружество приема, прилага и поддържа: 1. системи и процедури, които осигуряват сигурността, целостта и поверителността на информацията в зависимост от нейния характер; 2. адекватна политика за непрекъснатост на стопанската дейност, която има за цел, в случай на пропуски в системите и процедурите, да предпази основната информация и функции, както и да поддържа услугите и дейностите или когато това е невъзможно, да осигури своевременно възстановяване на информацията и функциите и своевременно възобновяване на услугите и дейностите, извършвани от дружеството; 3. счетоводни политики и процедури, които позволяват при искане от страна на комисията да й се предоставят своевременно финансовите отчети, които отразяват вярно и честно финансовото състояние на управляващото дружество; счетоводните политики и процедури следва са в съответствие с всички приложими счетоводни стандарти и норми и да осигурят защита на притежателите на дялове.

Чл. 116. Управляващото дружество наблюдава и редовно оценява адекватността и ефективността на своите системи, на механизмите за вътрешен контрол и организация, установени в съответствие с чл. 115, както и предприема подходящи мерки за отстраняване на евентуални непълноти и противоречия.

Чл. 117. (1) Управляващото дружество наема служители, притежаващи необходимите умения, знания и опит за изпълнение на възложените им задължения.

(2) Управляващото дружество разполага с необходимите ресурси и експертен опит, които му позволяват да наблюдава ефективно дейностите, които са делегирани на трети лица по реда на чл. 106 ЗДКСИДПКИ, особено по отношение на управлението на риска, който произтича от тази делегация.

(3) Управляващото дружество гарантира, че изпълнението на повече от една функция от лица, които работят по договор за него, не възпрепятства и не може да възпрепятства тези лица да изпълняват всяка отделна функция правилно, честно и професионално.

(4) Управляващото дружество изпълнява задълженията си по ал. 1 – 3 при отчитане на естеството, мащаба и сложността на стопанската си дейност, както и естеството и обхвата на услугите и дейностите, които извършва.

(5) Членовете на управителните органи на управляващото дружество, неговите служители, както и всички други лица, работещи по договор за управляващото дружество, не могат да разгласяват, освен ако са оправомощени за това, и да ползват за облагодетелстване на себе си или на други лица факти и обстоятелства, представляващи търговска тайна, които са узнали при или по повод изпълнение на служебните и професионалните си задължения.

Раздел II

Административни и счетоводни процедури Чл. 118. (1) Управляващото дружество приема, прилага и поддържа ефективни и прозрачни процедури за разумното и бързо обработване на подадени от инвеститорите жалби.

(2) Управляващото дружество е длъжно да документира всяка подадена жалба и мерките, предприети във връзка с нея.

(3) Инвеститорите имат право да подават жалби, без да заплащат такса. Информацията относно процедурите по ал. 1 се предоставя безплатно на инвеститорите.

Чл. 119. (1) Управляващото дружество поддържа необходимите електронни системи, които да позволяват своевременното и правилно регистриране и документиране на всяка сделка с активите от портфейла на всяка колективна инвестиционна схема, както и на поръчките за записване или за обратно изкупуване на дялове в изпълнение на чл. 65 и 137.

(2) Управляващото дружество осигурява високо ниво на сигурност по време на обработката на електронните данни, както и по отношение на целостта и поверителността на записаната информация.

Раздел III

Механизми за вътрешен контрол Чл. 120. (1) Управляващото дружество при вътрешното разпределение на функциите възлага на висшето ръководство или на друго лице или орган, осъществяващ функции по надзора, отговорността за спазването на задълженията му съгласно изискванията на ЗДКИСДПКИ и нормативните актове по прилагането му.

(2) В изпълнение на надзорните си функции висшето ръководство: 1. отговаря за изпълнението на общата инвестиционна политика за всяка управлявана колективна инвестиционна схема в съответствие с предвиденото в проспекта, устава, съответно правилата на колективната инвестиционна схема; 2. наблюдава процеса по одобрението на инвестиционната политика и стратегия на всяка управлявана колективна инвестиционна схема; 3. отговаря за създаването и ефективното функциониране на вътрешно звено за нормативно съответствие по чл. 123; 4. периодично проверява за правилното и ефективно спазване на общата инвестиционна политика и стратегия и на ограниченията на риска за всяка управлявана колективна инвестиционна схема; 5. одобрява и извършва преглед на адекватността на вътрешните процедури за вземане на инвестиционни решения за всяка управлявана колективна инвестиционна схема, за да се гарантира, че тези решения отговарят на инвестиционната стратегия; 6. одобрява и периодично преглежда политиката за управление на риска, както и организацията, изпълнението и способите и техниките за прилагане на тази политика, включително системата за ограничаване на риска на всяка управлявана колективна инвестиционна схема.

(3) Висшето ръководство, както и друго лице или орган, осъществяващи функции по надзора в управляващото дружество, периодично, но не по-рядко от веднъж годишно, оценяват и разглеждат ефективността, организацията и процедурите по спазване на нормативните изисквания. В резултат на извършения преглед органите по изречение първо предприемат подходящи мерки за отстраняване на слабостите, в случай че са констатирани такива.

Чл. 121. (1) С цел ефективното изпълнение на надзорните функции висшето ръководство или другото лице или орган, осъществяващи функции по надзора, следва да получават регулярно, най-малко веднъж годишно, писмени доклади от вътрешните звена за нормативно съответствие, вътрешен одит и за управление на риска.

(2) Докладите по ал. 1 следва да съдържат оценка на спазването на нормативните изис-квания и вътрешните актове, регулиращи дейността на управляващото дружество, като конкретно се посочва дали са били предприети подходящи коригиращи мерки, в случай на констатирани пропуски.

(3) За изпълнение на надзорните функции по чл. 120, ал. 2 висшето ръководство получава доклади за изпълнението на инвестиционната стратегия и за вътрешните процедури за вземане на инвестиционни решения от отговорните в рамките на управляващото дружество лица.

Чл. 122. Управляващото дружество приема, прилага и поддържа адекватни политики и процедури за установяване на всеки риск от неспазване на неговите задължения съгласно ЗДКИСДПКИ и нормативните актове по прилагането му, както и свързаните с това рискове, и прилага адекватни мерки и процедури, предназначени да сведат до минимум този риск при отчитане на естеството, мащаба и сложността на дейността си, както и естеството и обхвата на предоставяните от него услуги.

Чл. 123. (1) Управляващото дружество създава и поддържа постоянно и действащо вътрешно звено за нормативно съответствие, което функционира отделно и независимо от другите звена и дейности. Вътрешното звено за нормативно съответствие проверява и оценява адекватността и ефективността на приетите от управляващото дружество мерки, политики и процедури по чл. 122, както и на предприетите действия за отстраняване на всички пропуски при спазването на задълженията от страна на управляващото дружество. Вътрешното звено за нормативно съответствие консултира и оказва съдействие на лицата, които работят по договор за управляващото дружество, отговорни за изпълнението на услугите и дейностите за спазване на задълженията на управляващото дружество по ЗДКИСДПКИ и нормативните актове по прилагането му.

(2) За да осигури правилното и независимо изпълнение на задълженията по ал. 1, управляващото дружество гарантира, че вътрешното звено за нормативно съответствие разполага с необходимите правомощия, средства, компетентност и достъп до цялата съответстваща информация.

(3) Вътрешното звено за нормативно съответствие се ръководи от отговорник. Звеното следва да изготвя и представя на висшето ръководство или другото лице или орган, осъществяващи функции по надзора, до 10-о число на месеца, следващ всяко шестмесечие, доклад за дейността на звеното за посочения период. В доклада по изречение първо се посочват констатираните рискове, непълноти и несъответствия, когато такива са налице, както и предприетите мерки за отстраняването им.

(4) Лица, които работят по договор за управляващото дружество, участващи във вътрешно звено за нормативно съответствие, не трябва да участват в изпълнението на наблюдаваните от тях услуги или дейности.

(5) Начинът на определяне на възнаграждението на лицата, които работят по договор за управляващото дружество, участващи в звеното за нормативно съответствие, не трябва да компрометира тяхната обективност и не трябва да поражда възможност за това.

(6) Независимо от изискванията на ал. 3 управляващото дружество може да не спазва разпоредбите на ал. 4 и/или ал. 5, ако може да докаже, че с оглед естеството, мащаба или сложността на осъществяваната от него дейност, както и на характера и обхвата на инвестиционните услуги и дейности, тези изисквания не са оправдани и че работата на вътрешното звено за нормативно съответствие продължава да бъде ефективна.

(7) При условие че управляващото дружество прилага изключението по ал. 6, то следва в 3-дневен срок от прилагане на изключението да уведоми за това комисията.

Чл. 124. (1) Управляващото дружество, когато е приложимо и с оглед естеството, мащаба и сложността на неговата дейност, както и вида и обхвата на предоставяните дейности по управление на колективния портфейл, създава и поддържа звено за вътрешен одит, което функционира отделно и независимо от другите звена и дейности.

(2) Звеното за вътрешен одит отговаря за: 1. приемане, прилагане и актуализиране на план за одитни проверки с цел проверка на адекватността и ефективността на системите на управляващото дружество, на механизмите за вътрешен контрол и всички други споразумения и политики; 2. издаване на препоръки въз основа на резултатите от дейността по т. 1; 3. проверка на спазването на препоръките по т. 2; 4. докладване на въпросите, свързани с вътрешния одит, съобразно изискването на чл. 121.

Чл. 125. (1) Управляващото дружество приема, прилага и поддържа адекватна организация и мерки с цел да предотврати всяко лице, работещо по договор за него и ангажирано в дейности, които могат да породят конфликт на интереси, или имащо достъп до вътрешна информация или до друга поверителна информация, свързана с колективна инвестиционна схема или със сделки на такава схема, съобразно извършваната от него дейност и функции от името на управляващото дружество, да извършва следните дейности: 1. сключване на лична сделка, която отговаря на поне един от следните критерии: а) това лице няма право да извършва такава лична сделка по смисъла на Закона срещу пазарните злоупотреби с финансови инструменти; б) сделката е свързана със злоупотреба или с неправомерно разкриване на поверителна информация; в) сделката противоречи или има вероятност да противоречи на задължение на управляващото дружество съгласно ЗДКИСДПКИ или ЗПФИ; 2. съветване или подпомагане, извън нормалното за изпълнение на неговите служебни или договорни задължения, на друго лице да извършва сделка с финансови инструменти, която ако би била лична сделка на лице, което работи по договор за управляващото дружество, би попадала в хипотезите по ал. 1, т. 1 или по чл. 42, ал. 3, т. 1 и 2 от Наредба № 38 от 2007 г. за изискванията към дейността на инвестиционните посредници (обн., ДВ, бр. 67 от 2007 г.; изм., бр. 60 от 2008 г. и бр. 39 от 2009 г.) (Наредба № 38), или по друг начин би представлявала злоупотреба с информация, свързана с неизпълнени поръчки; 3. разкриване, извън нормалното за изпълнение на неговите служебни или договорни задължения при спазване на чл. 9, т. 1 от Закона срещу пазарните злоупотреби с финансови инструменти, на всякаква информация или мнение, на друго лице, ако лице, което работи по договор за управляващото дружество, знае или би следвало да знае, че в резултат на това разкриване лицето ще предприеме или има вероятност да предприеме едно от следните действия: а) да сключи сделка с финансови инструменти, която ако би била лична сделка на лице, което работи по договор за управляващото дружество, би попадала в хипотезите по ал. 1, т. 1 или чл. 42, ал. 3, т. 1 и 2 от Наредба № 38, или по друг начин би представлявала злоупотреба с информация, свързана с неизпълнени поръчки; б) да съветва или да подпомага друго лице да извърши такава сделка.

(2) Организацията и мерките по ал. 1 трябва да гарантират, че: 1. всяко лице, което работи по договор за управляващото дружество по ал. 1, е запознато с ограниченията за личните сделки и с мерките, установени от управляващото дружество, във връзка с личните сделки и разкриването на информация в съответствие с ал. 1; 2. управляващото дружество е информирано своевременно за всяка лична сделка, сключена от лице, което работи по договор за управляващото дружество, чрез уведомление за такава сделка или чрез други процедури, които му позволяват да установи такива сделки; 3. се води регистър на личните сделки, за които управляващото дружество е информирано или които са установени от него, включително всяко разрешение или забрана във връзка с такава сделка.

(3) Ако дейността по продажба и обрат-но изкупуване на дялове на колективна инвестиционна схема се извършва от трети лица, управляващото дружество трябва да гарантира, че субектът, извършващ дейността, поддържа регистър на личните сделки, извършени от лица, които работят по договор за управляващото дружество, и при поискване ще предоставя своевременно информация на управляващото дружество.

(4) Алинеи 1, 2 и 3 не се прилагат към следните видове лични сделки: 1. лични сделки, извършени като част от управление на портфейл, когато във връзка със сделките няма предварителна комуникация между управляващия портфейла и лице, което работи по договор за управляващото дружество, или друго лице, за чиято сметка се извършва сделката; 2. лични сделки с колективни инвестиционни схеми или с дялове на предприятия за колективно инвестиране, които са предмет на надзор съгласно действащото законодателството в страната, което изисква еквивалентно ниво на разпределение на риска сред неговите активи, когато лице, което работи по договор за управляващото дружество, и другото лице, за чиято сметка се извършват сделките, не участват в управлението на това предприятие.

(5) За целите на ал. 1 – 4 от настоящия член „лична сделка“ има значението на понятието по § 1, т. 9 от допълнителните разпоредби на Наредба № 38.

Раздел IV

Kонфликт на интереси Чл. 126. (1) С оглед определянето на видовете конфликт на интереси, които възникват в хода на предоставянето на услуги и дейности и чието съществуване може да увреди интересите на колективната инвестиционна схема, която управлява, управляващото дружество следи чрез предварително определен минимум от критерии дали то или лице, което работи по договор за него, или лице, пряко или косвено свързано чрез упражняване на контрол върху управляващото дружество, попада в една от следните ситуации, независимо дали в резултат на предоставянето на услуги по колективно управление на портфейл, или по друг начин: 1. управляващото дружество или някое от посочените в ал. 1 лица може да реализира печалба или да избегне загуба за сметка на колективна инвестиционна схема, която дружеството управлява; 2. управляващото дружество или някое от посочените в ал. 1 лица има интерес от резултата от предоставяната на колективната инвестиционна схема или на друг клиент услуга или дейност или от осъществяваната от името на колективната инвестиционна схема или друг клиент сделка, който е различен от интереса на съответната схема; 3. управляващото дружество или някое от посочените в ал. 1 лица имат финансов или друг стимул да предпочетат интереса на друг клиент или група клиенти пред интересите на колективна инвестиционна схема, която дружеството управлява; 4. управляващото дружество или някое от посочените в ал. 1 лица извършват същите дейности за колективна инвестиционна схема и за друг клиент или клиенти, които не са колективна инвестиционна схема; 5. управляващото дружество или някое от посочените в ал. 1 лица получава или ще получи от лице, различно от колективната инвестиционна схема, която дружеството управлява, облага във връзка с предоставената на колективната инвестиционна схема дейност по колективно управление на портфейл под формата на пари, стоки или услуги, различни от стандартната комисиона или такса за такава услуга.

(2) Когато определя видовете конфликти на интереси, управляващото дружество взема предвид: 1. интересите на самото управляващо дружество, включително тези, произтичащи от неговата принадлежност към група или от извършването на услуги и дейности, интересите на клиентите и задължението на управляващото дружество към колективните инвестиционни схеми, които управлява; 2. интересите на управляваните от дружеството колективни инвестиционни схеми, когато те са повече от една.

Чл. 127. (1) Управляващото дружество приема в писмена форма, прилага и поддържа ефективна политика за избягване на конфликти на интереси, която да отговаря на размера и организационната структура на дружеството, както и на естеството, мащаба и сложността на неговата дейност.

(2) В случай че управляващото дружество е член на група, политиката по ал. 1 трябва да отчита и всички обстоятелства, с които дружеството е или следва да бъде запознато, които могат да породят конфликт на интереси, произтичащи от структурата и стопанската дейност на другите членове на групата.

(3) Политиката за избягване на конфликти на интереси трябва да включва: 1. във връзка с дейностите по управление на колективния портфейл, извършвани от управляващото дружество, определяне на обстоятелствата, които представляват или могат да породят конфликт на интереси, водещи до значителен риск от увреждане на интересите на колективна инвестиционна схема, която дружеството управлява, или на един или повече клиенти; 2. процедури, които трябва да бъдат прилагани, и мерки, които трябва да бъдат приети, с цел управление на конфликти на интереси по т. 1.

Чл. 128. (1) Процедурите и мерките по чл. 127, ал. 3, т. 2 трябва да гарантират, че лицата, които работят по договор за управ-ляващото дружество, участващи в различни дейности, свързани с конфликт на интереси, упражняват тези дейности в степен на независимост, която отговаря на мащаба и дейността на управляващото дружество и на групата, към която то принадлежи, както и на значимостта на риска от увреждане на интересите на клиентите.

(2) Процедурите и мерките по чл. 127, ал. 3, т. 2, когато е необходимо и подходящо за управляващото дружество, с оглед гарантиране на съответната степен на независимост, включват и следното: 1. ефективни процедури за предотвратяване или за контрол на обмена на информация между лицата, които работят по договор за управляващото дружество, участващи в дейности по колективно управление на портфейл, свързани с риск от конфликт на интереси, когато такъв обмен на информация може да увреди интересите на един или повече клиенти; 2. обособен надзор на лицата, които работят по договор за управляващото дружество, чиито основни функции са свързани с извършване на дейности по колективно управление на портфейл от името на клиенти или по предоставяне на услуги на клиенти или на инвеститори, чиито интереси могат да бъдат в конфликт, или които представляват по друг начин различни интереси, които могат да бъдат в конфликт, включително с интересите на управляващото дружество; 3. премахване на всякаква пряка връзка между възнаграждението на лица, които работят по договор за управляващото дружество, участващи в извършването на дадена дейност, и възнаграждението на други лица, които работят по договор за управляващото дружество, участващи в извършването на друга дейност, или приходите, създадени от тях, когато може да се породи конфликт на интереси във връзка с тези дейности; 4. мерки за предотвратяване или ограничаване на което и да е лице да упражнява неуместно влияние върху начина, по който лице, което работи по договор за управляващото дружество, извършва дейности по управление на колективния портфейл; 5. мерки за предотвратяване или контрол на едновременно или последователно участие на лице, което работи по договор за управ-ляващото дружество в отделни дейности по управление на колективния портфейл, когато такова участие може да попречи на управлението на конфликтите на интереси.

(3) Ако приемането или действието на една или повече от мерките и процедурите по ал. 2 не осигурява необходимата степен на независимост, управляващото дружество приема алтернативни или допълнителни мерки и процедури, които са необходими и подходящи за осигуряване на съответната степен на независимост.

Чл. 129. (1) Управляващото дружество поддържа и редовно актуализира регистър на видовете дейности по колективно управление на портфейл, извършвани от него или от негово име, при които: 1. е възникнал конфликт на интереси, пораждащ значителен риск от увреждане на интересите на една или повече колективни инвестиционни схеми, които дружеството управлява, или други клиенти или, 2. в случай на упражняване на дейността по колективно управление на портфейл може да възникне конфликт на интереси, пораждащ значителен риск от увреждане на интересите на една или повече колективни инвестиционни схеми, които дружеството управлява, или други клиенти.

(2) В случаите, когато организационната или административна структура, установена от управляващото дружество по отношение на управлението на конфликти на интереси, не може да осигури в достатъчна и разумна степен предотвратяване на рисковете от увреждане интересите на колективна инвестиционна схема, която дружеството управлява, или на притежателите на дялове на тази схема, висшето ръководство или друг компетентен вътрешен орган на управляващото дружество трябва да бъдат своевременно информирани, за да вземат необходимото решение, с което да гарантират, че при всички положения управляващото дружество действа в най-добрия интерес на колективната инвестиционна схема и притежателите на нейните дялове.

(3) В случаите по ал. 2 управляващото дружество информира инвеститорите по подходящ начин, като информацията се предоставя на траен носител, и обосновава своето решение.

Чл. 130. (1) Управляващото дружество трябва да разработи подходящи и ефективни стратегии за определяне на времето и начина, по които ще бъде упражнявано правото на глас, произтичащо от финансовите инструменти в управляваните портфейли, в изключителен интерес на съответната колективна инвестиционна схема.

(2) Стратегиите по ал. 1 включват мерки и процедури за: 1. наблюдение на съответните корпоративни събития; 2. гарантиране, че упражняването на правото на глас е в съответствие с инвестиционните цели и политика на съответната колективна инвестиционна схема; 3. предотвратяване или управление на всякакви конфликти на интереси, възникващи от упражняването на правото на глас.

(3) Управляващото дружество предоставя на инвеститорите обобщено описание на стратегиите по ал. 1.

(4) Информация за подробности относно действията, предприети във връзка с тези стратегии, се предоставя на притежателите на дялове безплатно при поискване от тяхна страна.

Раздел V

Правила за извършване на дейност Чл. 131. (1) Управляващото дружество третира справедливо притежателите на дялове на управляваните от него колективни инвестиционни схеми.

(2) Управляващото дружество трябва да не поставя интересите на която и да е група от притежатели на дялове над интересите на друга група от притежатели на дялове.

(3) Управляващото дружество прилага подходящи политики и процедури, имащи за цел да предотвратят злоупотреби, за които основателно може да се очаква, че ще засегнат стабилността и интегритета на пазара.

(4) Управляващото дружество използва справедливи, правилни и прозрачни, съответстващи на приложимото законодателство ценови модели и системи за оценяване на управляваните от него колективни инвестиционни схеми, така че да спазва задължението за действие в най-добрия интерес на притежателите на дялове. Дружеството трябва да може да докаже, че портфейлите на колективните инвестиционни схеми са правилно оценени.

(5) Управляващото дружество извършва дейността си по начин, който ще предот-врати начисляването на излишни разходи за колективната инвестиционна схема и на притежателите на дяловете й.

Чл. 132. (1) Управляващото дружество полага дължимата грижа при избора и при текущия мониторинг на инвестициите, който винаги трябва да е в най-добър интерес на колективната инвестиционна схема и притежателите на дяловете й.

(2) Управляващото дружество осигурява изпълнението на дейността си с нужните знания и разбиране във връзка с активите, в които инвестират колективните инвестиционни схеми, управлявани от дружеството.

(3) Управляващото дружество приема писмени политики и процедури за полаганата дължима грижа и разполага с ефективна организация, гарантиращи, че инвестиционните решения, взети от името на колективните инвестиционни схеми, които управлява, са в съответствие с целите, инвестиционната стратегия и ограниченията на риска на тези колективни инвестиционни схеми.

(4) В изпълнение на политиката си за управление на риска и когато това е подходящо, с оглед естеството на очакваната инвестиция, управляващото дружество трябва да изготви прогнози и да извърши анализи относно приноса на инвестицията към структурата, ликвидността, профила на риска и на възвращаемостта на портфейла на колективната инвестиционна схема, преди да е извършило съответната инвестиция.

(5) Анализите по ал. 4 трябва да се извър-шват само въз основа на надеждна и актуална информация в количествено и качествено изражение.

Раздел VI

Най-добро изпълнение Чл. 133. (1) Управляващото дружество действа в най-добър интерес на управляваната от него колективна инвестиционна схема, когато изпълнява решения за сделки от името на съответната схема при управление на портфейла й.

(2) Управляващото дружество при изпълнение на задължението по ал. 1 предприема всички разумни действия да получи възможно най-добрия резултат за колективната инвестиционна схема, като се вземат предвид цената, разходите, срокът, вероятността от изпълнение и сетълмент, обемът и видът на поръчката или всяко друго обстоятелство, свързано с изпълнението на поръчката. За определяне на съответното значение на тези фактори се прилагат следните критерии: 1. целите, инвестиционната политика и специфичните рискове за колективната инвестиционна схема, както са посочени в проспекта, в правилата на фонда или в устава на инвестиционното дружество; 2. характеристиките на поръчката; 3. характеристиките на финансовите инструменти, предмет на поръчката; 4. характеристиките на местата за изпълнение, към които може да бъде отнесена поръчката.

(3) Управляващото дружество приема и прилага ефективни политики и правила за спазване на задължението по ал. 2, както приема и изпълнява политика, която да му позволи да получи най-добър резултат за колективната инвестиционна схема в съответствие с ал. 2.

(4) Управляващото дружество трябва да получи предварителното съгласие на инвестиционното дружество относно прилаганата спрямо него политика за изпълнение на поръчки.

(5) Управляващото дружество: 1. предоставя на притежателите на дялове подходяща информация относно установената в съответствие с настоящия член политика, както и относно всякакви съществени промени на тази политика; 2. редовно следи за ефективността на своите организационни мерки и политика във връзка с изпълнението на поръчки, за да установи и ако е необходимо, да отстрани всякакви недостатъци; 3. преглежда политиките за изпълнение на поръчките ежегодно, както и при наличието на съществена промяна, която влияе на способността на управляващото дружество да продължи да получава възможно най-доб-рия резултат за управляваните колективни инвестиционни схеми; 4. трябва да е в състояние да докаже, че изпълнява поръчките от името на колективните инвестиционни схеми, които управлява, в съответствие с политиката си за изпълнение на поръчки.

Чл. 134. (1) Управляващото дружество действа в най-добрия интерес на управляваните от него колективни инвестиционни схеми, когато възлага на други лица изпълнението на поръчките от името на тези схеми при управлението на техните портфейли.

(2) Управляващото дружество при изпълнение на задължението по ал. 1 предприема всички разумни действия да получи възможно най-добрия резултат за съответната колективна инвестиционна схема, като се вземат предвид цената, разходите, срокът, вероятността от изпълнение и сетълмент, обемът и естеството на поръчката или всяко друго обстоятелство, свързано с изпълнението на поръчката. За определяне на съответното значение на тези фактори се прилагат критериите по чл. 133, ал. 2.

(3) За изпълнение на задължението по ал. 1 управляващото дружество приема и изпълнява политика за възлагане. В политиката се посочват субектите, на които може да бъде възложена поръчката по отношение на всеки клас финансови инструменти.

(4) Управляващото дружество сключва договор за изпълнение на поръчка само ако с този договор не нарушава задълженията си по настоящия член. Управляващото дружество предоставя на притежателите на дялове подходяща информация относно установената политика, както и относно всякакви съществени промени в нея.

(5) Управляващото дружество редовно следи за ефективността на приетата политика и по-специално за качеството на изпълнението от страна на определените в тази политика субекти и ако е необходимо, отстранява констатирани недостатъци.

(6) Управляващото дружество преглежда политиката ежегодно, както и при наличието на съществена промяна, която влияе на способността на дружеството да продължи да получава възможно най-добрия резултат за управляваните от него колективни инвестиционни схеми.

(7) Управляващото дружество трябва да е в състояние да докаже, че възлага поръчките от името на колективните инвестиционни схеми, които управлява, в съответствие с политиката по ал. 3.

Раздел VII

Изпълнение на сделки с активите на колективната инвестиционна схема и изисквания към регистрирането им и съхраняването на информация за тях Чл. 135. (1) Управляващото дружество приема и прилага процедури и мерки, които осигуряват надлежно, правилно и бързо изпълнение на сделките с активите в портфейлите на колективните инвестиционни схеми, които управлява.

(2) Процедурите и мерките по ал. 1 трябва да отговарят на следните изисквания: 1. да гарантират, че изпълнените от името на колективните инвестиционни схеми поръчки са надлежно и вярно вписани и разпределени; 2. да изпълняват последователно и над-лежно сравними поръчки на колективните инвестиционни схеми, освен ако това е трудно осъществимо поради характеристиките на поръчката или съществуващите пазарни условия или ако интересите на съответната схема изискват друго.

(3) Финансовите инструменти или парични суми, получени при сетълмент на изпълнени поръчки, се превеждат незабавно и точно по сметката на съответната колективна инвестиционна схема.

(4) Управляващото дружество не може да злоупотребява с информацията, свързана с висящи (неизпълнени) поръчки на колективната инвестиционна схема, и предприема всички разумни стъпки да предотврати злоупотребата с такава информация от страна на лицата, които работят по договор за него.

Чл. 136. (1) Управляващото дружество не може да изпълни поръчка на една колективна инвестиционна схема, обединявайки го с поръчка на друга схема, която управлява, или на друг клиент или с поръчка за своя собствена сметка, освен ако не са изпълнени следните условия: 1. да е налице малка вероятност обединението на поръчките да накърни интересите на която и да е колективна инвестиционна схема или клиенти, чиито поръчки ще бъдат обединени; 2. управляващото дружество е приело и ефективно прилага политика за обединение и разпределяне на поръчките, която съдържа достатъчно конкретни правила за справедливото разпределяне на обединените поръчки, включително за това как обемът и цената на поръчките определят разпределянето и обработването в случаите на частично изпълнение.

(2) Когато управляващото дружество обединява поръчка на дадена колективна инвестиционна схема с една или повече поръчки на друга схема или клиенти и обединената поръчка е частично изпълнена, управляващото дружество разделя съответните трансакции в съответствие със своята политика за разделяне на поръчки.

(3) Когато управляващото дружество обединява поръчки на дадена колективна инвестиционна схема или други клиенти със сделки за собствена сметка, дружеството разделя съответните сделки по начин, който не ощетява колективната инвестиционна схема или другите клиенти.

(4) Когато управляващото дружество обединява поръчка на дадена колективна инвестиционна схема или друг клиент със сделка за собствена сметка и обединената поръчка е частично изпълнена, управляващото дружество разделя съответните сделки на колективната инвестиционна схема или на другия клиент приоритетно, преди да раздели сделките за своя сметка.

(5) Ако управляващото дружество е в състояние да обоснове разумно пред колективната инвестиционна схема или други свои клиенти, че без да обединява поръчките, дружеството не би могло да го изпълни при такива изгодни условия или въобще да го изпълни, то може да разпредели пропорционално сделката за своя сметка в съответствие с политиката по ал. 1, т. 2.

Чл. 137. (1) Управляващото дружество гарантира, че за всяка сделка, свързана с портфейла на колективна инвестиционна схема, незабавно се извършва запис на информацията, необходима за възпроизвеждане на подробностите по отношение на поръчката и на извършената сделка.

(2) Записът по ал. 1 съдържа: 1. името или друго обозначаване на колективната инвестиционна схема и на лицето, действащо от нейно име; 2. подробна информация, необходима за идентифициране на въпросния инструмент; 3. количество; 4. вид на поръчката или сделката; 5. цена; 6. за поръчките – датата и точното време на предаване на поръчката, както и името или друго обозначаване на лицето, на което е предадената поръчка, или за сделки – датата и точното време на решението за търгуване и изпълнение на сделката; 7. името на лицето, предаващо поръчката или извършващо сделката; 8. причините за отмяна на поръчката, когато е приложимо; 9. за сключени сделки – насрещна страна и идентификация на мястото на изпълнение.

(3) Място на изпълнение по ал. 2, т. 8 е „регулиран пазар“ по смисъла на чл. 73, ал. 1 ЗПФИ, „многостранна система за търговия“ по смисъла на § 1, т. 19 от ДР на ЗПФИ, „систематичен участник“ по смисъла на § 1, т. 5 от ДР на ЗПФИ или маркет мейкър или друго лице, предоставящо ликвидност, или субект, който изпълнява в трета държава функция, сходна с функциите, изпълнявани от някой от посочените по-горе субекти.

(4) Съхраняването на информацията за записите по ал. 1 се извършва по реда на чл. 68.

Раздел VIII

Такси, комисионни и други непарични облаги Чл. 138. (1) Управляващото дружество действа честно, справедливо и професионално съгласно най-добрия интерес на колективната инвестиционна схема и не трябва във връзка с дейностите по управление и администриране на инвестициите на съответната схема да плаща или получава такса или комисионна, или да предоставя или получава непарични облаги, освен ако те са: 1. такса, комисионна или непарична облага, платена от или на колективната инвестиционна схема, или на лице от името на схемата, или получена от него; 2. такса, комисионна или непарична облага, платена от или на трето лице, или получена от него, или лице, действащо от името на трето лице, когато са изпълнени следните условия: а) съществуването, естеството и размерът на таксата, комисионната или облагата или когато размерът не може да бъде установен, методът за изчисляване на сумата, трябва да бъдат ясно оповестени на колективната инвестиционна схема по изчерпателен, точен и разбираем начин преди предоставянето на съответната услуга; б) плащането на такса или комисионна или предоставянето на непарични облаги трябва да има за цел да подобри качеството на съответната услуга и да не възпрепятства спазването на задължението на управляващото дружество да действа в най-добрия интерес на колективната инвестиционна схема; 3. специфични такси, които са позволени или необходими за предоставянето на съответната услуга, включително попечителски такси, такси за сетълмент и обмяна на валута, регулаторни такси, данъци или правни хонорари, и които по своя характер не могат да доведат до конфликти на интереси със задълженията на управляващото дружество да действа честно, справедливо и професионално в най-добрия интерес на колективната инвестиционна схема.

(2) Управляващото дружество може за целите на ал. 1, т. 2, буква „б“ да оповестява в обобщена форма основните условия на споразуменията относно таксите, комисионните или непаричните облаги. По искане на притежател на дялове управляващото дружество се задължава да разкрие допълнителни подробности относно споразуменията.

Раздел IX

Изисквания към управляващото дружество при извършване на индивидуално управление на портфейл Чл. 139. (1) Когато управляващото дружество управлява индивидуален портфейл, то трябва да спазва задължението да действа честно, справедливо и като професионалист съобразно най-добрия интерес на клиента, като го уведомява за рисковете от сделките с финансови инструменти.

(2) Управляващото дружество предоставя за сметка на клиент услугите по чл. 86, ал. 2 ЗДКИСДПКИ въз основа на писмен договор с клиента. За реда и начините на сключване на договорите се прилагат съответно изискванията на раздел ІІ от Наредба № 38. Функциите на служител от звеното за вътрешен контрол се изпълняват от служител от звеното за нормативно съответствие. Договорът по изречение първо може да бъде сключен при общи условия.

(3) При предоставяне на услуги, различни от тези по чл. 86, ал. 2, т. 2 ЗДКИСДПКИ, на нов непрофесионален клиент управляващото дружество му предоставя на хартиен носител или на друг траен носител информация за основните права и задължения на клиента и управляващото дружество, включително чрез предоставяне на прилаганите от дружеството общи условия.

(4) Съдържанието на общите условия се определя в зависимост от услугите и дейнос-тите, предлагани от управляващото дружество, като в тях може да се съдържа информацията, която управляващото дружество трябва да предостави на клиентите си, съгласно изискванията на тази наредба.

(5) Управляващото дружество включва в общите си условия или в договора с клиента, когато не прилага общи условия, информация за начините за разумно и справедливо уреждане на споровете.

(6) Управляващото дружество при предоставяне на информация на клиентите и потенциалните си клиенти, включително информацията в маркетинговите съобщения, спазва изискванията по чл. 27, ал. 4 ЗПФИ и чл. 7 от Наредба № 38 съответно.

(7) Управляващото дружество, когато извършва индивидуално управление на портфейл на клиента, спазва задължението си да действа съобразно най-добрия интерес на клиента съгласно чл. 3, ал. 1 и 3 от Наредба № 38.

(8) Управляващото дружество, когато извършва индивидуално управление на портфейл на клиента, трябва съответно да приеме и спазва в дейността си правилата за обединяване и разделяне на поръчки по чл. 37 от Наредба № 38.

Чл. 140. (1) Управляващото дружество е длъжно да предоставя на своите клиенти следната информация: 1. съответните данни за управляващото дружество и предлаганите от него услуги по чл. 8 и 9 от Наредба № 38; 2. финансовите инструменти, предмет на предоставяните от него допълнителни услуги, и предлаганите инвестиционни стратегии, както и рисковете, свързани с тези инструменти и стратегии, съгласно чл. 10 и 11 от Наредба № 38; 3. видовете разходи за клиента и техния размер, като по отношение на непрофесионалните клиенти и потенциалните непрофесионални клиенти се прилага чл. 18 от Наредба № 38; 4. начина на съхраняване на парите и/или финансовите инструменти на клиентите при предоставяне на услугата управление на индивидуален портфейл съгласно чл. 32 от Наредба № 38.

(2) Управляващото дружество предоставя информацията по ал. 1 при спазване на изис-кванията по чл. 27, ал. 6 ЗПФИ и чл. 12, ал. 1 и 2 и ал. 3, т. 2 от Наредба № 38.

Чл. 141. Управляващото дружество изисква от клиента, съответно от потенциалния клиент, информация за неговите финансови възможности, инвестиционни цели, знания, опит и готовност да рискува и при предоставянето на услугата се ръководи от получената информация при спазването на изискванията по чл. 19 и 21 от Наредба № 38.

Чл. 142. Относно предоставянето и получаването на възнаграждения, комисионни, непарични облаги и такси във връзка с допълнителните услуги по управление на индивидуален портфейл и предоставяне на инвестиционни консултации управляващото дружество спазва изискванията по чл. 14 от Наредба № 38.

Чл. 143. Управляващото дружество при предоставянето на допълнителните услуги по чл. 86, ал. 2 ЗДКИСДПКИ може да възложи изпълнението на важни оперативни функции на трето лице при условията и по реда на чл. 24, ал. 1, т. 9 и чл. 32, ал. 6 ЗПФИ и глава пета от Наредба № 38.

Чл. 144. Управляващото дружество предоставя на всеки клиент, на когото предоставя услуга по чл. 86, ал. 2, т. 1 ЗДКИСДПКИ, отчет при условията и по реда на чл. 46 – 49 от Наредба № 38.

Чл. 145. (1) За дейността си по управление на портфейли управляващото дружество е длъжно да води отделен дневник за всяко лице, който съдържа най-малко съответната информация по чл. 7 и 8 от Регламент 1287/2006/ЕК.

(2) При воденето на отчетност по ал. 1 управляващото дружество прилага съответно изискванията на чл. 61 и 62 от Наредба № 38.

Чл. 146. (1) Управляващото дружество е длъжно да създаде и поддържа такава вът-решна организация, включително управленска и счетоводна организация, и техническо оборудване, която да осигури непрекъснато и редовно, в съответствие с изискванията на ЗДКИСДПКИ и актовете по прилагането му, изпълнение на задълженията му към лицата, спрямо които осъществява услуги по чл. 86, ал. 2 ЗДКИСДПКИ.

(2) Управляващото дружество във връзка с дейността по чл. 86, ал. 2 ЗДКИСДПКИ осигурява ефективни и открити процедури за разумно и своевременно разглеждане на жалбите, получени от непрофесионални клиенти или потенциални непрофесионални клиенти. Във връзка с изпълнението на задължението си по предходното изречение управляващото дружество съответно прилага чл. 75, ал. 1, т. 9 и чл. 72 от Наредба № 38.

(3) Управляващото дружество установява условията относно осъществяваното от него държане на предоставени от клиенти финансови инструменти и парични средства, които да осигуряват минимализиране на риска от загуба или намаляване на клиентските активи или на правата във връзка с тези активи в резултат на злоупотреба, измама, лошо управление, липса на съответна отчетност или небрежност и които условия са в съответствие с изискванията на чл. 28 – 32 от Наредба № 38.

(4) Управляващото дружество, което предоставя допълнителни услуги по чл. 86, ал. 2 ЗДКИСДПКИ, приема, прилага и поддържа правила за сключването на лични сделки с финансови инструменти и води дневник за тях съгласно чл. 17 и 70 от Наредба № 38.

Чл. 147. Управляващото дружество, което предоставя допълнителни услуги по чл. 86, ал. 2 ЗДКИСДПКИ, приема и прилага правила за управление на риска и разполага със звено за управление на риска, имащо функции съгласно чл. 82, ал. 1 от Наредба № 38.

Чл. 148. Управляващото дружество във връзка с дейността по чл. 86, ал. 2 ЗДКИСДПКИ приема, прилага и поддържа политика за третиране на конфликти на интереси съгласно чл. 41 – 44, чл. 75, ал. 1, т. 4 и ал. 3 от Наредба № 38.

Чл. 149. (1) Управляващото дружество във връзка с дейността по чл. 86, ал. 2 ЗДКИСДПКИ е длъжно да съхранява цялата документация и информация, изготвяни и предоставяни във връзка с нея, на магнитен или хартиен носител.

(2) Съхранението на документацията и информацията по ал. 1 се извършва по реда и сроковете съгласно чл. 74, ал. 2 – 6 от Наредба № 38.

Чл. 150. Звеното за нормативно съответствие на управляващото дружество следи за спазването на изискванията по този раздел и включва заключенията си за съответствие или несъответствие в изготвяните от него доклади съгласно изискванията на тази наредба.

Раздел X

Капиталова адекватност и ликвидност на управляващото дружество Чл. 151. (1) Управляващото дружество трябва да разполага с начален капитал не по-малък от левовата равностойност на 125 000 евро. Началният капитал се състои от елементите по чл. 2 от Наредба № 35 от 2006 г. за капиталовата адекватност и ликвидността на инвестиционните посредници (обн., ДВ, бр. 97 от 2006 г.; попр., бр. 4 от 2007 г.; изм., бр. 68 от 2008 г., бр. 28 от 2009 г., бр. 102 от 2010 г. и бр. 20 от 2011 г.) (Наредба № 35).

(2) Управляващото дружество по всяко време поддържа собствен капитал, превишаващ или равен на стойността по ал. 1 и 3. Разпоредбите на чл. 6 и 7 от Наредба № 35 се прилагат съответно по отношение на собствения капитал на управляващото дружество.

(3) Когато стойността на инвестиционните портфейли, управлявани от управляващото дружество, поотделно или в съвкупност надхвърлят левовата равностойност на 250 000 000 евро, то трябва да увеличи размера на собствения си капитал с не по-малко от 0,02 на сто от сумата, явяваща се разликата между стойността на активите по баланса им и левовата равностойност на 250 000 000 евро. Изречение първо не се прилага, когато капиталът на управляващото дружество достигне левовата равностойност на 10 000 000 евро.

(4) При изчисляване на общата стойност на активите на колективните инвестиционни схеми и другите предприятия за колективно инвестиране по ал. 3 не се включват активите, които управляващото дружество управлява по делегация.

(5) Независимо от изискването по ал. 2 стойността на собствения капитал на управ-ляващото дружество по всяко време трябва да бъде не по-малка от една четвърт от пос-тоянните му общи разходи за предходната финансова година.

(6) В случай на съществена промяна в обема на дейността на управляващото дружество през текущата година спрямо предходната заместник-председателят може да разреши собственият капитал по ал. 5 да се изчислява на база постоянни общи разходи, посочени в програма за дейността.

(7) За управляващото дружество, което не е извършвало дейност през цялата предходна финансова година, считано от деня на получаване на лиценз, размерът на собствения капитал се определя на базата на прогнозните постоянни общи разходи, заложени в програма за дейността, освен ако заместник-председателят е изискал корекция на разходите в програма за дейността.

(8) Управляващото дружество определя постоянните общи разходи по ал. 5 на базата на годишния финансов отчет, заверен от регистриран одитор.

Чл. 152. (1) Когато собственият капитал на управляващото дружество падне под стойността, посочена в чл. 151, ал. 1, по искане на управляващото дружество, заместник-председателят може да определи срок, в който дружеството е длъжно да възстанови стойността на собствения си капитал поне до размера, посочен в чл. 151, ал. 1.

(2) Ако управляващото дружество не възстанови стойността на собствения си капитал в срока, определен по ал. 1, се прилага чл. 100, ал. 1, т. 5 ЗДКИСДПКИ.

Чл. 153. (1) Управляващото дружество поддържа по всяко време минимални ликвидни средства, включващи парични средства на каса, по безсрочни и срочни влогове в банка, която не е в производство по несъстоятелност, държавни ценни книжа и ипотечни и общински облигации, които имат пазарна цена, в размер не по-малък от размера на текущите си задължения с падеж до 3 месеца.

(2) Най-малко 90 на сто от паричните средства по ал. 1 трябва да са по безсрочни и срочни влогове в банка.

Чл. 154. Управляващото дружество изготвя тримесечен отчет за капиталовата си адекватност и ликвидност по образец, одобрен от заместник-председателя.

Раздел XI

Разкриване на информация Чл. 155. (1) Управляващото дружество информира комисията за: 1. вписване на дружеството в търговския регистър; 2. промяна в наименованието, седалището и адреса на управление и кореспонденция, ЕИК или данъчния номер; 3. откриване или закриване на клон или офис; 4. промяна в състава на управителния и/или на надзорния орган; 5. промяна в начина на представляване; 6. изменение и/или допълнение на устава и на вътрешните правила; 7. промяна в обстоятелствата, отразени в други документи, послужили като основание да се издаде лиценз за извършване на дейност като управляващо дружество; 8. възникване или промяна на обстоятелство, в резултат на което нормативните изисквания към членовете на управителния и/или на контролния орган, към други лица, на които е възложено управлението на дружеството, към ръководителя на звеното за нормативно съответствие и инвестиционния консултант, вече не са спазени; 9. замяна на лице, на което е възложено управлението на дружеството, на инвестиционен консултант и/или на ръководителя на звеното за нормативно съответствие или звеното за вътрешен одит; 10. възлагане на функции на трето лице; 11. прилагане на принудителни админис-тративни мерки, административни наказания и други санкции за тежки нарушения от други държавни органи или от Централния депозитар на управляващото дружество и на членове на управителния и/или на контролния орган и на лица, работещи по договор за управляващото дружество; 12. образувани съдебни или арбитражни производства, по които дружеството е страна, ако такива са имали или могат да имат съществено влияние върху дейността му; 13. откриване на производство за обявяване в несъстоятелност; 14. вземане на решение за преобразуване; 15. вземане на решение за прекратяване; 16. откриване на процедура за ликвидация; 17. промяна в общите условия, приложими към договорите за управление; 18. настъпване на други обстоятелства, подлежащи на вписване в регистъра на комисията съгласно отделна наредба, съответно промени в тези обстоятелства.

(2) Задължението по ал. 1, т. 9 – 15 трябва да бъде изпълнено до края на следващия ден, а в останалите случаи – в 7-дневен срок от вземане на решението или от възникване на обстоятелството или промяната, съответно от узнаване на възникването или на промяната в обстоятелството, включително в случай на промяна в данните по ал. 1, т. 2, а когато обстоятелството подлежи на вписване в търговския регистър – от узнаване на вписването.

Чл. 156. (1) Управляващото дружество представя в комисията до 10-о число на месеца, следващ тримесечието, счетоводен баланс и отчет за приходите и разходите към последната дата на всяко тримесечие, справки по образец, определени от заместник-председателя, както и отчета по чл. 154.

(2) Управляващото дружество е длъжно да представи в комисията годишен финансов отчет по чл. 33 от Закона за счетоводството, заверен от регистриран одитор или от специализирано одиторско предприятие, в срок до 90 дни от завършването на финансовата година.

(3) Към годишния финансов отчет управ-ляващото дружество представя и справки по образец, определени от заместник-председателя, както и информация за размера на възнагражденията на членовете на неговите управителни и контролни органи, информация за получените възнаграждения от управляващото дружество поотделно за всеки един от управляваните от тях колективни инвестиционни схеми и други портфейли.

(4) Управляващото дружество представя на комисията информацията по този раздел по реда на чл. 43 от Наредба № 2.

Раздел XII

Преобразуване на управляващи дружества Чл. 157. (1) Управляващо дружество може да се преобразува чрез сливане, вливане, разделяне и отделяне при условие, че след преобразуването всяко от приемащите или новите управляващи дружества отговаря на изискванията на ЗДКИСДПКИ.

(2) За издаване на разрешение за пре-образуване по ал. 1 се подава заявление до комисията, към което се прилагат следните данни и документи: 1. заверен препис от решението на компетентния съгласно устройствените актове орган на преобразуващите се дружества, съответно на преобразуващото се дружество, за осъществяване на преобразуването, одобрение на договора или плана за преобразуване по т. 3, както и всички изменения и допълнения, които се налагат в устройствените актове във връзка с преобразуването; 2. писмен доклад на управителните органи на преобразуващите се и на приемащите дружества, съдържащ подробна правна и икономическа обосновка на договора или плана за преобразуване и особено на съотношението на замяна, а при разделяне и отделяне – на критерия за разпределение на акциите, данни за назначения проверител по чл. 262л ТЗ и за упълномощения депозитар по чл. 262ч ТЗ, както и трудностите по оценяването, ако такива са възникнали; 3. договор или план за преобразуването във формата по чл. 262е ТЗ и със съдържанието по чл. 262ж ТЗ; 4. финансов отчет и отчет за капиталовата адекватност и ликвидност на преобразуващото се дружество към датата на подаване на заявлението; комисията може да изиска от управляващото дружество допълнителни сведения и разяснения по отчетите, както и представяне на допълнителен финансов отчет и отчет за капиталовата адекватност към определена дата, включително проект; 5. информация за настъпили промени в имуществените права и задължения съгласно чл. 262н, ал. 4 ТЗ, ако има такива; 6. доклад на проверителя по чл. 262м ТЗ, съответно и по чл. 262ф ТЗ; 7. счетоводен баланс и отчет за капиталовата адекватност към последното число на месеца преди датата на договора или на плана за преобразуване; 8. проектите на нов устав на всяко от новоучредените дружества, съответно за изменения и допълнения на устава на всяко от преобразуващите се и приемащите дружества.

Чл. 158. (1) Комисията издава или отказва да издаде разрешение в срок един месец от получаване на заявлението, а когато са били поискани допълнителни сведения и документи – от получаването им.

(2) Комисията отказва да издаде одобрение, ако преобразуването не отговаря на изискванията на закона, заявителят е представил неверни данни или документи с невярно съдържание или не са осигурени интересите на клиентите на управляващото дружество и на притежателите на дялове в управляваните от него колективни инвестиционни схеми.

(3) Комисията едновременно с издаването на разрешение за преобразуване издава и лиценз за извършване на заявените дейности и услугите по чл. 86, ал. 1 и 2 ЗДКИСДПКИ на новоучредените или приемащото дружество, ако във вече издадения лиценз на приемащото дружество има промени в резултат на преобразуването.

(4) Комисията уведомява Агенцията по вписванията за издадено разрешение за преобразуване в тридневен срок.

Глава седма

ИЗИСКВАНИЯ КЪМ ДЕЙНОСТТА НА ИНВЕСТИЦИОННОТО ДРУЖЕСТВО ОТ ЗАТВОРЕН ТИП

Раздел І

Изисквания към организацията и дейността на инвестиционното дружество от затворен тип Чл. 159. (1) Дейността по набиране на парични средства чрез публично предлагане на акции и тяхното инвестиране във финансови инструменти на инвестиционното дружество от затворен тип може да се управлява от управляващо дружество или от управителния орган на инвестиционното дружество, като в последния случай дружеството сключва договор с лице по чл. 12 ЗПФИ, което има право да извършва инвестиционни консултации.

(2) По отношение съдържанието на договора на инвестиционното дружество с управляващото дружество се прилагат изискванията на чл. 2.

(3) По отношение съдържанието на договора между инвестиционното дружество и банката депозитар се прилага съответно чл. 3, ал. 2, т. 1, 3, 4 и 6, чл. 5 и 7.

Чл. 160. (1) Инвестиционното дружество приема правила за вътрешната си организация, приети от управителния орган и одобрени от контролния орган на дружеството.

(2) Инвестиционното дружество приема правилата за предотвратяване на конфликт на интереси и правила за личните сделки на членовете на управителния и на контролния орган.

Чл. 161. (1) Членовете на управителния и на контролния орган на инвестиционното дружество от затворен тип, неговите служители и всички други лица, работещи по договор за дружеството, и свързаните с тях лица не могат да бъдат страна по сделки с инвестиционното дружество освен в качеството си на негови акционери. Сключването на сделки с финансови инструменти от страна на лицата по изречение първо се извършва в съответствие с правила за личните сделки.

(2) Членовете на управителния и на контролния орган на инвестиционното дружес-тво от затворен тип, неговите служители и всички други лица, работещи по договор за дружеството, не могат да разгласяват, освен ако са оправомощени за това, и да ползват за облагодетелстване на себе си или на други лица факти и обстоятелства, представляващи търговска тайна, които са узнали при изпълнение на служебните и професионалните си задължения.

Чл. 162. (1) По отношение начина и реда за оценка на активите и пасивите, поддържането и съхраняването на отчетност, правилата за личните сделки, правилата за управление на риска и правилата за оценка на портфейла се прилагат съответно разпоредбите на глава втора, раздел ІV – VІІ, глава шеста, раздел ІІІ и ІV.

(2) Притежаваните от инвестиционното дружество от затворен тип недвижими имоти се оценяват в края на всяка финансова година или при настъпване на промяна с повече от 5 на сто в индекса на инфлация, определен от Националния статистически институт.

Чл. 163. Към годишния и тримесечния финансов отчет инвестиционното дружество от затворен тип представя справките по образец и информацията по чл. 76.

Чл. 164. По отношение на маркетинговите съобщения и другата информация за допускане на акциите на инвестиционното дружество от затворен тип до търговия на регулиран пазар, уведомяването за резултата от първичното публично предлагане и последващо разкриваната информация се прилагат изискванията на Наредба № 2.

Раздел ІІ

Преобразуване и прекратяване на инвестиционно дружество от затворен тип Чл. 165. Инвестиционно дружество се преобразува от затворен тип в колективна инвестиционна схема само с разрешение на комисията.

Чл. 166. (1) За издаване на разрешение за преобразуване на инвестиционно дружество от затворен тип в колективна инвестиционна схема се подава заявление, към което се прилагат: 1. устав на инвестиционното дружество, отразяващ промяната в типа на дружеството, съответно проектоправилата на договорния фонд; 2. протокол от общото събрание на акционерите на инвестиционното дружество, на което е взето решение за преобразуването му и за изменение на устава; 3. нов проспект и документ с ключовата информация за инвеститорите; 4. обосновка на преобразуването; 5. договорите или допълнителните споразумения с управляващото дружество и с банката депозитар, отразяващи промяната в типа на дружеството; 6. правила за оценка на активите; 7. данни за ценните книжа в портфейла, както и финансов отчет съгласно изискванията на чл. 26, ал. 1 ЗСч. към датата на вземане на решението за преобразуване; 8. правила за управление на риска; 9. документ, удостоверяващ внасянето на съответната такса съгласно тарифата за таксите, събирани от комисията.

(2) Едновременно с издаването на разрешението по чл. 144 ЗДКИСДПКИ комисията потвърждава и проспекта на преобразуваното от затворен тип инвестиционно дружество в колективна инвестиционна схема.

Чл. 167. При преобразуване на инвестиционното дружество от затворен тип в колективна инвестиционна схема дружеството е длъжно да обяви в комисията и да уведоми по подходящ начин обществеността за началната дата за издаване (продажба) и обратно изкупуване на акциите си в срок до 14 дни след уведомлението за издаването на разрешение и потвърждаване на проспекта.

Чл. 168. За издаване на разрешение за преобразуване чрез сливане, вливане, разделяне или отделяне се подава заявление, към което се прилагат: 1. протоколът от общото събрание на акционерите на инвестиционното дружество, на което е взето решение за преобразуването му; 2. договор или план за преобразуването, отговарящ на изискванията на чл. 123 ЗППЦК, в който справедливата цена на акциите на преобразуващото се дружество се изчислява въз основа на нетната стойност на активите на дружеството и се обосновава въз основа на посочените в тази наредба и приетите в правилата за оценка на активите методи за оценка; 3. доклад на управителния орган на дружеството, отговарящ на изискванията на чл. 124, ал. 2, т. 2 ЗППЦК, в който се посочват методите на оценяване на активите на преобразуващите се дружества, и копие от заявлението до Централния депозитар по чл. 262ч, ал. 5 ТЗ; 4. информация за настъпили промени в имуществените права и задължения съгласно чл. 262н, ал. 4 ТЗ, ако има такива; 5. доклад и декларация на проверителя съгласно чл. 124, ал. 2, т. 3 ЗППЦК; 6. финансов отчет съгласно изискванията на чл. 26, ал. 1 ЗСч. към датата на решението за преобразуване, одитиран от регистриран одитор; 7. заверен препис от устава на новоучреденото инвестиционно дружество, съответно от изменения и допълнен устав на приемащото инвестиционно дружество, а при преобразуване чрез отделяне и на преобразуващото се инвестиционно дружество; 8. проспект на новоучреденото инвестиционно дружество, съответно актуализираният проспект на приемащото инвестиционно дружество, а при преобразуване чрез отделяне и на преобразуващото се инвестиционно дружество; 9. договорите с управляващото дружество, съответно с лицето по чл. 12 ЗПФИ, и с банката депозитар; 10. правилата за оценка на активите за новоучреденото инвестиционно дружество и правилата за управление на риска; 11. разрешение от Комисията за защита на конкуренцията по чл. 26, ал. 2 от Закона за защита на конкуренцията при сливане и вливане; 12. документ, удостоверяващ внасянето на съответната такса от преобразуващото се дружество (дружества) съгласно тарифата за таксите, събирани от комисията; 13. документ, удостоверяващ внасянето на съответната такса от новоучреденото инвестиционно дружество за издаване на потвърждение на проспект съгласно тарифата за таксите, събирани от комисията; 14. други необходими документи за издаване на лиценз на новоучреденото инвестиционно дружество съгласно чл. 26 – 30 от Наредба № 11.

Чл. 169. Комисията се произнася по подаденото заявление по реда и в сроковете по чл. 144 ЗДКИСДПКИ, като едновременно с издаването на разрешение за преобразуване издава лиценз и потвърждава проспекта на новоучреденото инвестиционно дружество.

Чл. 170. В срока по чл. 122, ал. 3 ЗППЦК новоучреденото дружество (дружества) подава в комисията заявление за вписване в регистъра на инвестиционните дружества и документа от Агенцията по вписванията за вписване в търговския регистър.

Чл. 171. (1) В 14-дневен срок от настъпването на основание за прекратяване на дружеството съгласно чл. 252, ал. 1, т. 1, 2 и 7 ТЗ или чл. 179, ал. 2 ЗДКИСДПКИ инвестиционното дружество е длъжно да подаде до комисията заявление за издаване на разрешение за прекратяването му, към което се прилагат: 1. документ, установяващ основанието за прекратяване; 2. финансов отчет съгласно изискванията на чл. 26, ал. 1 ЗСч. към датата на настъпването на основанието за прекратяването; 3. план за ликвидация, в който задължително се предвиждат мерки за защита на акционерите на дружеството, включително забрана да се извършват сделки с неговите активи освен в случаите по чл. 268, ал. 1 ТЗ; 4. име (собствено, бащино и фамилно), ЕГН и адресна регистрация, професията или занятието, професионалният опит и квалификацията на предлагания ликвидатор (ликвидатори), както и следните документи: а) свидетелство за съдимост; б) декларация, че не е бил обявяван в несъстоятелност или не се намира в производство по обявяване в несъстоятелност; в) декларация, че не е бил член на управителен или на контролен орган или неограничено отговорен съдружник в дружество, за което е открито производство по несъстоятелност, или в прекратено поради несъстоятелност дружество, ако са останали неудовлетворени кредитори; 5. документ, удостоверяващ внасянето на съответната такса съгласно тарифата за таксите, събирани от комисията.

(2) Не могат да бъдат назначавани за ликвидатори членове на управителните органи на инвестиционното дружество или на управляващото дружество, с което инвестиционното дружество е имало договор за управление, или други лица, работили по договор за инвестиционното дружество, спрямо които е установено системно нарушение на ЗДКИСДПКИ, ЗППЦК, ЗПФИ, ЗПЗФИ или на актовете по прилагането им или е била приложена принудителна административна мярка по чл. 195 ЗДКИСДПКИ.

Чл. 172. Комисията разглежда подаденото заявление и се произнася по реда на чл. 144 ЗДКИСДПКИ.

Глава осма

АДМИНИСТРАТИВНОНАКАЗАТЕЛНА ОТГОВОРНОСТ Чл. 173. (1) Лицата, които са извършили нарушения на наредбата, както и лицата, които са допуснали извършването на такива нарушения, се наказват съгласно чл. 204 ЗДКИСДПКИ.

(2) Актовете за констатираните нарушения на наредбата се съставят от упълномощени от заместник-председателя длъжностни лица, а наказателните постановления се издават от заместник-председателя.

(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

ДОПЪЛНИТЕЛНИ РАЗПОРЕДБИ § 1. По смисъла на наредбата: 1. „Активен пазар“ на финансови инструменти е пазар, до който управляващото дружество има осигурен достъп и отговаря на следните изисквания: а) ценовата информация за финансовите инструменти е лесно достъпна и налична редовно от система за ценова информация, и произтича от действителни и редовно сключвани честни сделки; б) цената се формира между желаещ купувач и желаещ продавач в честна сделка.

2. „Висше ръководство“ е лицето или лицата, които фактически ръководят дейността на управляващото дружество.

3. „Лице или орган, осъществяващ функции по надзор“ е лице или орган, отговорен за надзора върху дейността на висшето ръководство на управляващото дружество, както и за оценката и периодичния преглед на адекватността и ефективността на процеса по управление на риска, и на политиките, мерките и процедурите, които трябва да бъдат спазвани от управляващото дружество съгласно ЗДКИСДПКИ.

4. „Лица, които работят по договор за управляващото дружество“ са: а) членовете на управителния орган на управляващо дружество; б) служител на управляващо дружество, както и всяко друго физическо лице, чиито услуги са под контрола на управляващото дружество и които имат пряко отношение към колективното управление на портфейла от управляващото дружество; в) физическо лице, което пряко участва в предоставянето на услуги на управляващото дружество съгласно договор за делегиране на трета страна на дейности и функции по управление на колективния портфейл от управляващото дружество.

5. „Ликвиден риск“ е рискът, произтичащ от това позиция от портфейла на колективната инвестиционна схема да не може да бъде продадена, ликвидирана или закрита при ограничени разходи в рамките на подходящ кратък срок и да компрометира способност-та на колективната инвестиционна схема да изкупува обратно дяловете си по искане на техните притежатели.

6. „Начален капитал“ на управляващо дружество е капиталът по чл. 6, ал. 2, т. 1 – 3 от Наредба № 35 от 2006 г. за капиталовата адекватност и ликвидността на инвестиционните посредници.

7. „Оперативен риск“ е риска от загуба, който може да възникне за колективната инвестиционна схема, в резултат на неадекватни вътрешни процеси и пропуски, които произтичат от човешки действия и системи на управляващото дружество или от външни събития, и включва правен и документен риск, както и риск, свързан с процедурите на търгуване, сетълмент и оценка, извършвани от името на колективната инвестиционна схема.

8. „Пазарен риск“ е рискът от загуба, който може да възникне за колективната инвестиционна схема, в резултат на движение в пазарната стойност на позициите в портфейла, дължащо се на изменения в пазарните променливи, като лихвени проценти, обменни курсове на чуждестранни валути, цени на акциите и стоките или кредитоспособността на даден емитент.

9. „Преструктуриране на портфейл“ е значително изменение на състава на портфейла на колективната инвестиционна схема.

10. „Риск на насрещната страна“ е риск от загуба, който може да възникне за колективната инвестиционна схема, ако насрещната страна по сделката не изпълни своите задължения преди окончателния сетълмент на паричните потоци по сделката.

11. „Собствен капитал“ на управляващото дружество е собственият капитал по глава трета от Наредба № 35.

12. „Синтетични индикатори за риск и възвращаемост“ са синтетични индикатори по смисъла на чл. 8 от Регламент (ЕС) № 583 от 1 юли 2010 г. за прилагане на Директива 2009/65/ЕО на Европейския парламент и на Съвета по отношение на ключовата информация за инвеститорите и условията, които трябва да бъдат изпълнени при предоставяне на ключовата информация за инвеститорите или на проспекта на траен носител, различен от хартия или интернет страница.

13. „Текущи задължения“ е сумата на всички краткосрочни и тази част от дългосрочните задължения, платими в срок до 1 година от датата, към която се съставя отчетът за ликвидността.

14. „Краткосрочни вземания“ са вземания със срок на получаване до 1 година от датата, към която се съставя отчетът за ликвидността.

15. „Хеджиращи сделки“ са сделки, сключвани с цел намаляване на риска, свързан с активите на колективната инвестиционна схема и инвестиционните дружества от затворен тип.

16. „Финансов регулатор“ е орган, който осъществява надзор на дейността на кредитните институции, застрахователите, пенсионноосигурителните дружества и схеми или участниците на капиталовия пазар. § 2. Наредбата въвежда разпоредбите на: 1. Директива 2010/44/ЕС на Комисията от 1 юли 2010 година за прилагане на Директива 2009/65/ЕО на Европейския парламент и на Съвета по отношение на някои разпоредби за сливанията на фондове, структурите от типа главно – захранващо ПКИПЦК и процедурата за уведомяване; 2. Директива 2010/43/ЕС на Комисията от 1 юли 2010 година за прилагане на Директива 2009/65/ЕО на Европейския парламент и на Съвета по отношение на организационните изисквания, конфликтите на интереси, правилата за поведение, управлението на риска и съдържанието на споразумението между депозитар и управляващо дружество; 3. Директива 2007/16/ЕС на Комисията oт 19 март 2007 година за изпълнение на Директива 85/611/EИО на Съвета относно координирането на законовите, подзаконовите и административните разпоредби относно предприятията за колективно инвестиране в прехвърляеми ценни книжа (ПКИПКЦ) във връзка с изясняването на някои определения.

ПРЕХОДНИ И ЗАКЛЮЧИТЕЛНИ РАЗПОРЕДБИ § 3. До изтичане на срока по § 6 от преходните и заключителните разпоредби на ЗДКИСДПКИ притежаваните от инвестиционното дружество от отворен тип недвижими имоти се оценяват в края на всяка финансова година или при настъпване на промяна с повече от 5 на сто в индекса на инфлация, определен от Националния статистически институт. § 4. Наредбата влиза в сила от деня на обнародването й в „Държавен вестник“, с изключение на чл. 106, който влиза в сила от 31 декември 2013 г. § 5. Наредбата се издава на основание § 7 от преходните и заключителните разпоредби на ЗДКИСДПКИ и е приета с Решение № 129-Н от 20 октомври 2011 г. на Комисията за финансов надзор.

Председател: Ст. Мавродиев

Приложение към чл. 71, ал. 1

Съдържание на проспекта на колективните инвестиционни схеми

Минимално съдържание на проспекта на колективна инвестиционна схема

1. Информация относно управляващото дружество: 1. 1. Информация относно управляващото дружество, включително данни за това дали е установено в държава членка, различна от държавата членка по произход на колективната инвестиционна схема 1.

2. Наименование или вид, правно-организационна форма, седалище и главно управление, ако е различно от седалището 1.

3. Дата на регистрация на дружеството. Посочване на срока, за който е учредено, ако е ограничен 1.

4. Ако дружеството управлява други колективни инвестиционни схеми, посочване на тези схеми 1.

5. Имена и длъжности в дружеството на членовете на административните, управленските и надзорните органи. Сведения за техните основни дейности извън дружеството, когато те са от значение за него 1.

6. Сума на записания капитал с посочване на внесената част

2. Информация за договорния фонд 2.

1. Наименование

2.2. Дата на учредяване на договорния фонд. Посочване на срока, за който е учреден, ако е ограничен 2.

3. Посочване на мястото, където могат да бъдат получени правилата на фонда, ако не са приложени, и периодичните отчети 2.

4. Кратко описание на условията на данъчната система, приложима за договорния фонд, които са от значение за притежателите на дялове. Посочване на удръжките при източника на дохода и положителните капиталови разлики, изплащани от договорния фонд на притежателите на дялове 2.

5. Счетоводни дати и дати на разпределение на дохода 2.

6. Имената на одиторите, отговарящи за проверката и заверката на счетоводната информация 2.

7. Сведения за видовете и основните характеристики на дяловете, и в частност: – характер на правото (вещно или друго), представяно от дела; – документи, удостоверяващи правото на собственост; запис в регистър или сметка; – характеристики на дяловете: поименни или на приносител; посочване на възможните купюри; – посочване на правата на глас на притежателите на дяловете, ако има такива; – обстоятелства, при които може да бъде взето решение за прекратяване на договорния фонд, и ред за прекратяване, що се отнася в частност до правата на притежателите на дяловете. 2.

8. Когато има такива, посочване на фондовите борси или пазарите, на които са котирани или търгувани дяловете 2.

9. Условия и ред за емитиране и продажба на дяловете 2.

10. Условия и ред за обратно изкупуване на дяловете и обстоятелства, при които може да бъде спряно обратното изкупуване 2.

11. Описание на правилата за определяне и използване (разпределяне) на дохода 2.

12. Описание на инвестиционните цели на договорния фонд, в това число неговите финансови цели (например нарастване на капитала или реализиран доход), инвестиционна политика (например териториална или отраслова специализация), ограничения на инвестиционната политика и посочване на похватите и инструментите или правомощията за заемане, които могат да бъдат прилагани в управлението на договорния фонд 2.

13. Правила за оценка на активите 2.

14. Определяне на продажната или емисионната цена и цената на обратно изкупуване или на откупуване на дяловете и в частност: – метод и честота на изчисляване на тези цени; – информация относно таксите, свързани с продажбата или емитирането и обратното изкупуване или погасяването на дяловете; – начините, местата и честотата на публикуване на тези цени. 2.

15. Информация относно начина, размера и изчисляването на възнаграждението, платимо от договорния фонд на управляващото дружество, депозитаря или трети лица, както и възстановяването на разходите от договорния фонд на управляващото дружество, депозитаря или трети лица

3. Информация за инвестиционното дружество 3.

1. Наименование или вид, правно-организационна форма, седалище и главно управление, ако е различно от седалището 3.

2. Дата на регистрация на дружеството. Посочване на срока, за който е учредено, ако е ограничен

3.3. Посочване на мястото, където може да бъде получен уставът, ако не е приложен, и периодичните отчети 3.

4. Кратко описание на условията на данъчната система, приложима за дружеството, които са от значение за притежателите на дялове. Посочване на удръжките при източника на дохода и положителните капиталови разлики, изплащани от дружеството на притежателите на дялове 3.

5. Счетоводни дати и дати на разпределение на дохода 3.

6. Имената на одиторите, отговарящи за проверката и заверката на счетоводната информация 3.

7. Имена и длъжности в дружеството на членовете на административните, управленските и надзорните органи. Сведения за техните основни дейности извън дружеството, когато те са от значение за него 3.

8. Капитал 3.

9. Сведения за видовете и основните характеристики на дяловете и в частност: – документи, удостоверяващи правото на собственост; запис в регистър или сметка; – характеристики на дяловете: поименни или на приносител; посочване на възможните купюри; – посочване на правата на глас на притежателите на дялове; – обстоятелства, при които може да бъде взето решение за прекратяване на инвестиционното дружество, и ред за прекратяване, що се отнася в частност до правата на притежателите на дяловете. 3.

10. Когато има такива, посочване на фондовите борси или пазарите, на които са котирани или търгувани дяловете 3.

11. Условия и ред за емитиране и продажба на дяловете. 3.

12. Условия и ред за обратно изкупуване на дяловете и обстоятелства, при които може да бъде спряно обратното изкупуване или откупуване 3.

13. Описание на правилата за определяне и използване (разпределяне) на дохода 3.

14. Описание на инвестиционните цели на дружеството, в това число неговите финансови цели (например нарастване на капитала или реализиран доход), инвестиционна политика (например териториална или отраслова специализация), ограничения на инвестиционната политика и посочване на похватите и инструментите или пълномощията за заемане, които могат да бъдат прилагани в управлението на дружеството 3.

15. Правила за оценка на активите 3.

16. Определяне на продажната или емисионната цена и цената на обратно изкупуване на дяловете и в частност: – метод и честота на изчисляване на тези цени; – информация относно таксите, свързани с продажбата или емитирането и обратното изкупуване или погасяването на дяловете; – начините, местата и честотата на публикуване на тези цени. 3.

17. Информация относно начина, размера и изчисляването на възнаграждението, платимо от дружеството на неговите директори и на членовете на административните и управителните му органи, на депозитаря или на трети лица, както и възстановяването на разходите от дружеството на неговите директори, депозитаря или трети лица

4. Информация относно депозитаря: 4. 1. Наименование или вид, правно-организационна форма, седалище и главно управление, ако е различно от седалището. 4.

2. Основна дейност.

5. Информация относно консултантските фирми или външните консултанти, които предоставят съвети по договор и чието възнаграждение са изплаща от активите на колективната инвестиционна схема: 5. 1. Наименование или вид на фирмата или име на консултанта. 5.

2. Съществени разпоредби на договора с управляващото дружество или инвестиционното дружество, които могат да бъдат от значение за притежателите на дялове, с изключение на разпоредбите, засягащи възнаграждението. 5.

3. Други значими дейности.

6. Информация относно организацията на плащанията в полза на притежателите на дялове, обратното изкупуване на дялове и предоставянето на информация относно колективната инвестиционна схема. Тази информация задължително трябва да бъде предоставяна в държавата членка, в която е установена колективната инвестиционна схема. Освен това, когато дяловете се предлагат на пазара на друга държава членка, тази информация се предоставя за тази държава членка в публикувания там проспект

7. Други информации относно инвестициите: 7. 1. Резултати от дейността на колективната инвестиционна схема (когато е приложимо) за предишни години – тази информация може да бъде включена в проспекта или да бъде добавена към него. 7.

2. Профил на типа инвеститор, за който колективната инвестиционна схема е предназначена.

8. Икономическа информация: 8. 1. Евентуални разходи или такси, различни от разходите, посочени в точка 2.14, разделени според това дали се плащат от притежателя на дялове или на база на активите на колективната инвестиционна схема.