Постановление № 218 от 18 август 2006 г. за изменение и допълнение на Наредбата за безопасната експлоатация и техническия надзор на асансьори, приета с Постановление № 75 на Министерския съвет от 2003 г.

ПОСТАНОВЛЕНИЕ № 218 ОТ 18 АВГУСТ 2006 Г. за изменение и допълнение на Наредбата за безопасната експлоатация и техническия надзор на асансьори, приета с Постановление № 75 на Министерския съвет от 2003 г. (обн., ДВ, бр. 33 от 2003 г.; изм. и доп., бр. 15 и 96 от 2005 г. и бр. 40 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1 думите “редът за издаване на разрешения за поддържане, ремонтиране и преустройване на асансьори и” се заличават и накрая се добавя “редът за вписване в регистъра по чл. 36, ал. 1 от Закона за техническите изисквания към продуктите (ЗТИП) и издаване на удостоверения на лица за поддържане, ремонтиране и преустройване на асансьорите”. § 2. В чл. 4 думите “съгласно чл. 21 от Закона за техническите изисквания към продуктите (ЗТИП)” се заменят със “с декларация за съответствие и маркировка за съответствие съгласно приложимите за тях наредби по чл. 7 ЗТИП”. § 3. Членове 5 и 6 се отменят. § 4. В чл. 7 се правят следните изменения: 1. В ал. 1 думите “лица, които са получили разрешение по чл. 5, ал. 1” се заменят с “вписани в регистъра по чл. 36, ал. 1 ЗТИП лица, извършващи поддържане, ремонтиране и преустройване на асансьори”.

2. В ал. 2 запетаята след думата “лице” се заличава и думите “получило разрешение по чл. 5, ал. 1 се заменят с “по ал. 1”.

3. В ал. 3 думите “нямат разрешение по чл. 5, ал. 1” се заменят с “не са вписани в регистъра по чл. 36, ал. 1 ЗТИП като извършващи поддържане, ремонтиране и преустройване на асансьори”. § 5. Създава се чл. 7а: “Чл. 7а. Ползвателите и лицата, поддържащи асансьорите, са длъжни да не допускат експлоатацията на асансьори, когато: 1. асансьорите престанат да съответстват на нормативните изисквания за устройство или безопасна експлоатация и/или са констатирани неизправности по чл. 10, ал. 1; 2. не са регистрирани пред органите за технически надзор; 3. на асансьорите не е извършен технически преглед съгласно чл. 24, ал. 1; 4. в акта за първоначален технически преглед или в ревизионен акт е вписано заключение, че съоръжението не е годно за безопасна експлоатация; 5. асансьорите или предпазните им устройства нямат нанесена маркировка за съответствие със съществените изисквания на приложимите наредби по чл. 7 ЗТИП.” § 6. В чл. 10, ал. 1 думите “по чл. 5, ал. 2, т. 2” се заличават. § 7. Член 16 се изменя така: “Чл. 16. Лицата, които поддържат асансьори, са длъжни да бракуват носещите въжета на асансьорите съгласно нормите, определени от производителя в техническата документация на асансьора. Ако в техническата документация не са определени норми, носещите въжета се бракуват съгласно нормите, посочени в българските стандарти, въвеждащи европейски стандарти.” § 8. Член 17 се отменя. § 9. Член 18 се изменя така: “Чл. 18. Органи за технически надзор на асансьорите са: 1. председателят на Държавната агенция за метрологичен и технически надзор (ДАМТН) чрез Главна дирекция “Инспекция за държавен технически надзор” (ГД “ИДТН”); 2. лица и структурно обособени части на предприятия или организации, получили лицензия от председателя на ДАМТН по реда на Наредбата за условията и реда за издаване на лицензии на лица за осъществяване на технически надзор на съоръжения с повишена опасност и за реда за водене на регистър на съоръженията, приета с Постановление № 187 на Министерския съвет от 2000 г. (обн., ДВ, бр. 79 от 2000 г.; изм. и доп., бр. 115 от 2002 г., бр. 17 от 2003 г. и бр. 104 от 2004 г.). § 10. Член 19 се отменя. § 11. Член 20 се изменя така: “Чл. 20. (1) Ползвателите на асансьори са длъжни преди пускането им в постоянна експлоатация да ги регистрират пред: 1. регионалния отдел на ГД “ИДТН”, на чиято територия ще се експлоатират - за асансьорите, които подлежат на технически надзор от органа по чл. 18, т. 1; 2. избран от тях орган по чл. 18, т. 2 - за асансьорите, които подлежат на технически надзор от орган по чл. 18, т. 2.

(2) Регистрирането на асансьорите се извършва по писмено заявление на ползвателите им, в което се посочват данни: 1. идентифициращи ползвателя; 2. за адреса и мястото, където е монтиран асансьорът; 3. за производителя и за лицето, което е монтирало асансьора.

(3) Към заявлението по ал. 2 се прилагат: 1. ревизионна книга; 2. технически данни и характеристики на асансьора, съставните му части и предпазните му устройства; 3. монтажни чертежи и изчисления на асансьора с необходимите разрези и проекции на шахтата и машинното помещение и с разположените в тях съставни части и апарати, схема на окачване на кабината и противотежестта, чертежи на безопасните разстояния в горната и долната част на шахтата, подходите и входовете на шахтата, машинното и ролковото помещение; 4. принципна електрическа и хидравлична схема с опис на елементите им и описание на действието им, включително на предпазните устройства; 5. монтажна електрическа схема на електрозахранването на машинното и ролковото помещение и шахтата с означение на защитното зануляване и посочване вида на проводниците; 6. инструкции за експлоатация и ремонт; 7. декларация за съответствие със съществените изисквания, определени в приложимите за асансьора наредби по чл. 7 ЗТИП.

(4) Заявлението за регистриране и представените документи се проверяват от органите за технически надзор в срок до 10 работни дни от получаването им.

(5) Ако при проверката по ал. 4 не бъдат констатирани непълноти в представените документи и/или несъответствия на декларацията за съответствие по ал. 3, т. 7, органите за технически надзор регистрират асансьора. Отказът за регистрация се мотивира писмено.” § 12. В чл. 21 думите “ал. 2” се заменят с “ал. 3, т. 2 - 7”. § 13. Членове 22 и 23 се изменят така: “Чл. 22. Ползвателят е длъжен да уведоми органа за технически надзор, пред който е регистрирал асансьора, за всяко преустройство на асансьора и да му представи документите по § 1а, ал. 2.

Чл. 23. При промяна на ползвателя на асансьора новият ползвател е длъжен в 10-дневен срок от настъпване на промяната да уведоми за нея органа за технически надзор, който е регистрирал съоръжението.” § 14. Създават се чл. 23а и 23б: “Чл. 23а. (1) Ползвателят по всяко време може да промени лицето по чл. 18, т. 2, което осъществява технически надзор на асансьора.

(2) В случай на промяна по ал. 1 ползвателят е длъжен да регистрира асансьора пред новоизбрано лице по чл. 18, т. 2, като му предостави досието по чл. 31.

(3) В случаите по ал. 1 ползвателят отправя до лицето по чл. 18, т. 2, което първоначално е регистрирало асансьора, писмено искане за предоставяне на досието по чл. 31, което съхранява. Лицето е длъжно да предостави досието в 7-дневен срок от получаване на искането.

Чл. 23б. Органите за технически надзор по чл. 18, т. 2 уведомяват всяка година до 31 януари ГД “ИДТН” за регистрираните и снетите от регистрация през предходната година асансьори.” § 15. В чл. 24 се правят следните изменения и допълнения: 1. В ал. 1: а) думите “Инспекторите на ГД “ИДТН” се заменят с “Органите за технически надзор”; б) в т. 3 думите “съгласно чл. 19, ал. 1” се заличават; в) създава се т. 8: “8. по искане на ползвателя на асансьора.”

2. В ал. 2 след цифрата “4” съюзът “и” се заличава и се поставя запетая, след цифрата “5” се добавя “и 8”, а думите “в регионалния отдел на ГД “ИДТН”, където” се заменят с “от органа за технически надзор, пред който”.

3. В ал. 3 думите “регионалния отдел на ГД “ИДТН” се заменят с “органите за технически надзор”. § 16. В чл. 25, ал. 1 след цифрата “6” се добавя “и 8”. § 17. В чл. 26 се правят следните изменения и допълнения: 1. В ал. 1: а) точки 1 и 2 се изменят така: “1. проверка за съответствието на асансьора с документите по чл. 20, ал. 3, т. 2 - 7 или чл. 22; 2. проверка за наличието на маркировка за съответствие на асансьора и предпазните му устройства съгласно приложимите наредби по чл. 7 ЗТИП;”; б) в т. 3 думите “и изпитване без натоварване” се заличават; в) точка 4 се изменя така: “4. изпитвания съгласно БДС EN 81-1+АС:2003, приложение D. 2, букви “d”, “g” - “l” и “n”, БДС EN 81-2+АС:2003, приложение D. 2, букви “f” - “o”, “q” - “v” и “у” и БДС EN 81-3:2003, приложение D. 2, букви “d”, “g” - “s” и “u”.”; г) точка 5 се отменя.

2. Алинеи 2 и 3 се изменят така: “(2) При техническите прегледи на електрическите асансьори, пуснати на пазара до 2 юни 2003 г., изпитванията по ал. 1, т. 4 съгласно: 1. БДС EN 81-1+АС:2003, приложение D. 2, букви “d” и “h”, т. 1, второ тире, се извършват със 110 % номинален товар в кабината; 2. БДС EN 81-1+АС:2003, приложение D. 2, буква “j”, т. 1 и БДС EN 81-3:2003, приложение D. 2, буква “j” се извършват с кабина без товар; 3. БДС EN 81-1+АС:2003, приложение D. 2, буква “j”, т. 2 се извършват с кабина, натоварена с номинален товар.

(3) При техническите прегледи на хидравличните асансьори, пуснати на пазара до 2 юни 2003 г., изпитванията по ал. 1, т. 4 съгласно: 1. БДС EN 81-2+АС:2003, приложение D. 2, буква “t” и БДС EN 81-3:2003, приложение D. 2, буква “q” се извършват при налягане, съответстващо на 150 % от налягането при пълно натоварване; 2. БДС EN 81-3:2003, приложение D. 2, буква “j” и БДС EN 81-2+АС:2003, приложение D. 2, буква “h”, т. 1 и буква “j”, т. 1 се извършват с кабина без товар; 3. БДС EN 81-2+АС:2003, приложение D. 2, буква “h”, т. 2 се извършват с кабина без товар, когато площта на кабината съответства на таблица 1.1 на стандарта, а когато площта на кабината е по-голяма от посочената в таблица 1.1 на стандарта - изпитванията се извършват с кабина, натоварена с номинален товар; 4. БДС EN 81-2+АС:2003, приложение D. 2, буква “j”, т. 2 и буква “m”, т. 1 се извършват с кабина, натоварена с номинален товар.”

3. Създава се ал. 4: “(4) При прегледите по чл. 24, ал. 1, т. 1 не се извършват изпитванията по ал. 1, т. 4, ако не са изминали повече от 12 месеца от датата на издаване на декларацията за съответствие по чл. 20, ал. 3, т. 7 и ако при външния оглед не се установят неизправности или несъответствия с документите по чл. 20, ал. 3. ” § 18. Член 27 се изменя така: “Чл. 27. (1) След извършване на първоначалния технически преглед органите за технически надзор издават акт за първоначален технически преглед, който предоставят на ползвателя срещу подпис. Актът съдържа: 1. вида на извършените проверки и изпитвания; 2. заключение за годността на асансьора за безопасна експлоатация; 3. срока за извършване на периодичен преглед.

(2) Органите за технически надзор записват резултатите от техническите прегледи по чл. 24, ал. 1, т. 2 - 8 в ревизионните книги по чл. 20, ал. 3, т. 1 чрез попълване на ревизионен акт, който съдържа: 1. констатираните неизправности, нарушения и други несъответствия с изискванията на наредбата и/или техническата документация на асансьора; 2. заключение за годността на асансьора за по-нататъшна безопасна експлоатация и при какви условия може да се експлоатира; 3. срока за следващия периодичен преглед.

(3) Инспекторите на ГД “ИДТН” могат да записват в ревизионните книги предписанията по чл. 49, ал. 1, т. 1 ЗТИП.

(4) Когато при техническите прегледи по чл. 24, ал. 1 органите за технически надзор по чл. 18, т. 2 установят, че асансьорът не е годен за по-нататъшна безопасна експлоатация, са длъжни писмено да уведомят за това регионалния отдел на ГД “ИДТН” в 3-дневен срок.” § 19. В чл. 29 се правят следните изменения и допълнения: 1. В ал. 1 думите “началникът на регионалния отдел на ГД “ИДТН” се заменят с “органът за технически надзор, който го е извършил” и се поставя запетая.

2. В ал. 2 думите “в регионалния отдел на ГД “ИДТН” се заменят с “на органа за технически надзор”.

3. Създава се ал. 3: “(3) Ползвателите са длъжни да предоставят ревизионните книги на асансьорите при поискване от органите за технически надзор.” § 20. В чл. 30 се правят следните изменения и допълнения: 1. В ал. 1: а) след думата “заповед” се поставя запетая, съюзите “и/или” се заменят със съюза “с” и след думата “книга” се добавя “или с акта за първоначален технически преглед”; б) в т. 2 думите “получило разрешение по чл. 5, ал. 1” се заменят с “вписано в регистъра по чл. 36, ал. 1 ЗТИП като лице, което извършва поддържане на асансьори”; в) точка 3 се изменя така: “3. не са регистрирани пред органите за технически надзор;”; г) точка 5 се изменя така: “5. в акта за първоначален технически преглед или в ревизионен акт е вписано заключение, че съоръжението не е годно за безопасна експлоатация;”; д) създава се т. 6: “6. асансьорите или предпазните им устройства нямат нанесена маркировка за съответствие със съществените изисквания на приложимите наредби по чл. 7 ЗТИП.”

2. Алинея 2 се отменя. § 21. Член 31 се изменя така: “Чл. 31. Органите за технически надзор и ползвателите на асансьори съставят досие на всеки асансьор и го съхраняват до бракуването на асансьора. Досието съдържа: 1. документите, представени при регистрацията; 2. актовете за технически прегледи и други документи, издадени от органите за технически надзор; 3. чертежи, изчисления, протоколи от извършени изпитвания и документи за извършени ремонти или преустройства.” § 22. Създава се глава четвърта: “Глава четвърта

ВПИСВАНЕ В РЕГИСТЪРА НА ЛИЦАТА, КОИТО ИЗВЪРШВАТ ПОДДЪРЖАНЕ, РЕМОНТИРАНЕ И ПРЕУСТРОЙВАНЕ НА АСАНСЬОРИ Чл. 34. (1) Лицата, които кандидатстват за вписване в регистъра по чл. 36, ал. 1 ЗТИП за извършване на дейности по поддържане, ремонтиране и преустройване на асансьори, трябва да отговарят на изискванията на чл. 36, ал. 2, т. 1 ЗТИП и: 1. да разполагат с нает по трудово правоотношение персонал - асансьорни монтьори с необходимата за поддържането, ремонтирането и/или преустройването на асансьорите, за които кандидатстват, правоспособност съгласно Наредба № 3 от 2001 г. за условията и реда за придобиване на правоспособност за упражняване на професията “монтьор по монтиране, поддържане и ремонтиране на асансьори” (ДВ, бр. 9 от 2001 г.); монтьорите трябва да са не по-малко от двама, като единият трябва да притежава не по-ниска от втора степен на правоспособност, а когато монтьорите са повече от двама, поне един от тях да притежава първа степен на правоспособност; 2. да притежават: а) нормативните актове и българските стандарти за асансьорите, които ще поддържат, ремонтират или преустройват; б) инструкции за работа за извършване на функционалните проверки, техническото обслужване, планово-предупредителните ремонти, външните огледи и изпитванията на асансьорите и съставните им части; 3. да разполагат със: а) микрометър с обхват до 100 mm, амперметър или амперклещи с обхват до 100 А, волтметър с обхват до 1000 V променлив ток и до 660 V постоянен ток, омметър с обхват от 0 до 20 ?, мегаомметър с изпитвателно напрежение до 500 V, манометър с обхват до 10,0 МРа и клас на точност не по-нисък от 1,0, оборотомер или тахометър с обхват от 0 до 3000 min-1, тарирани тежести и съоръжения за извършване на изпитванията по чл. 26, ал. 1, т. 4, хронометър, нивелир, магнитна стойка с индикаторен часовник, електрозаваръчен апарат, електрически поялник, ръчна бормашина, ъглошлайф, скоби за демонтиране на маховици и спирачни колела, инструменти за нарязване на резба, лебедка, шлосерски инструменти, измервателни уреди за размери и други машини, съоръжения и уреди с обхват, технически характеристики и предназначение в зависимост от предвидените в инструкциите по т. 2, буква “б” технологични операции и според вида и работните параметри на асансьорите, за които кандидатстват; б) офис и пряка телефонна линия; в) работни помещения; 4. да осигуряват 24-часово аварийно обслужване съгласно чл. 9, ал. 1, т. 5 и ал. 4.

(2) Допуска се лица от персонала по ал. 1, т. 1 да не са наети по трудово правоотношение, ако: 1. са неограничено отговорни съдружници, когато заявителят е събирателно или командитно дружество, или

2. заявителят е едноличен търговец и самият той е включен в персонала по ал. 1, т. 1.

(3) Изискванията на ал. 1, т. 3, буква “б” и т. 4 не се прилагат към лицата, които кандидатстват за вписване в регистъра за извършване само на дейностите ремонтиране или преустройване на асансьори.

Чл. 35. (1) Лицата по чл. 34, ал. 1 отправят до председателя на ДАМТН чрез регионалните отдели на ГД “ИДТН” писмено заявление, в което посочват дейностите и видовете, типа и техническите характеристики на асансьорите, за които кандидатстват.

(2) Към заявлението по ал. 1 се прилагат: 1. съдебно удостоверение за актуално състояние на търговеца; 2. копие от картата за идентификация по регистър БУЛСТАТ; 3. копия от трудовите договори на персонала по чл. 34, ал. 1, т. 1; 4. копие от дружествения договор - в случаите по чл. 34, ал. 2, т. 1; 5. копия от документите за правоспособност на персонала по чл. 34, ал. 1, т. 1; 6. списък на нормативните актове и стандартите по чл. 34, ал. 1, т. 2, буква “а”; 7. инструкциите за работа по чл. 34, ал. 1, т. 2, буква “б”; 8. списък на уредите, машините и съоръженията по чл. 34, ал. 1, т. 3, буква “а”; 9. информация за начина, по който е осигурено 24-часовото аварийно обслужване по чл. 34, ал. 1, т. 4; 10. документ за платена държавна такса по чл. 19 от Тарифа № 11 за таксите, които се събират в системата на Държавната агенция за метрология и технически надзор по Закона за държавните такси, утвърдена с Постановление № 97 на Министерския съвет от 1999 г. (обн., ДВ, бр. 50 от 1999 г.; изм. и доп., бр. 10 от 2000 г., бр. 94 и 115 от 2002 г., бр. 17 и 19 от 2003 г.; попр., бр. 27 от 2003 г.; изм. и доп., бр. 33 и 49 от 2003 г., бр. 32 и 104 от 2004 г. и бр. 15 и 40 от 2006 г.).

Чл. 36. (1) В срок 15 дни от получаване на заявлението по чл. 35, ал. 1 служителите на регионалния отдел на ГД “ИДТН” извършват проверка на приложените документи.

(2) Ако при проверката по ал. 1 се установи липса на някой от документите по чл. 35, ал. 2, на заявителя се дава възможност допълнително да ги представи в срок не по-дълъг от 15 дни. Служителите на регионалния отдел на ГД “ИДТН” проверяват допълнително представените документи в срок 7 дни от получаването им.

(3) Ако се установи, че изискванията на чл. 34 са изпълнени, в срок 15 дни от приключването на проверката по ал. 1 или 2 служителите от регионалния отдел на ГД “ИДТН” извършват проверка на място.

(4) За резултатите от проверките по ал. 1 - 3 се съставя протокол, който в 5-дневен срок от приключването на последната проверка началникът на регионалния отдел на ГД “ИДТН” представя на председателя на ДАМТН или на оправомощено от него длъжностно лице от ГД “ИДТН”.

(5) В 10-дневен срок от получаване на протокола по ал. 4 председателят на ДАМТН или оправомощеното от него длъжностно лице от ГД “ИДТН” вписва заявителя в регистъра по чл. 36, ал. 1 ЗТИП и издава удостоверение за вписването му, когато заявителят отговаря на изискванията на чл. 34, или мотивирано отказва регистрацията, когато заявителят не отговаря на изискванията на чл. 34.

Чл. 37. Лицата, които са заличени от регистъра по чл. 36, ал. 1 ЗТИП и издаденото им удостоверение е обезсилено, са длъжни в 5-дневен срок от получаването на заповедта по чл. 36а, ал. 4 ЗТИП да спрат функционирането на поддържаните от тях асансьори чрез изключване на електрическото им захранване, заключване на машинното помещение и предаване ключа на ползвателя. За извършените действия се съставя протокол.” § 23. В допълнителните разпоредби се правят следните изменения и допълнения: 1. В § 1 се създава т. 3: “3. “Преустройство” на асансьор е изменение на товароподемността, височината на повдигане, масата на кабината или скоростта на асансьора или изменение на конструкцията на шахтата или машинното помещение, или изменение в електрическата схема за управление на асансьора или на елементи от нея.”

2. Създава се § 1а: “§ 1а. (1) Лице, което преустройва асансьор, е длъжно да оцени рисковете съгласно приложимите за асансьора наредби по чл. 7 ЗТИП и при преустройството да елиминира или намали идентифицираните рискове, като спази съществените изисквания, определени в тези наредби.

(2) Лицето по ал. 1 е длъжно да предостави на ползвателя на асансьора: 1. обяснителна записка за извършените промени; 2. техническата документация, по която е извършено преустройството; 3. удостоверение за качеството и сертификати на материалите и съставните части, използвани при преустройството; 4. декларация, че е оценило рисковете и извършеното преустройство е съобразено със съществените изисквания на приложимите за асансьора наредби по чл. 7 ЗТИП.”

3. В § 2 думите “системите на” се заличават. § 24. Приложение № 1 към чл. 16, ал. 1, 2 и 3 и чл. 17 и приложение № 2 към чл. 26, ал. 1, т. 5 се отменят. § 25. Навсякъде в наредбата думите “собствениците или”, “собственика или”, “собственикът или”, “собственик или” и “собственици или” се заличават.

Министър-председател: Сергей Станишев

За главен секретар на Министерския съвет: Галина Маринска